
Povestea colonelul E. F. într-o noapte... 
ȘI autorul îi mulţumeşte pentru toate „nopţile“ sale. 


CAP. 1 


O casă veche, înaltă, gard de fier forjat, curticică pavată. Pe 
unele străduţe din centrul Bucureştiului se mai întâlnesc şi 
astăzi asemenea refugii. 

Îmbrăcat într-un trening cenuşiu, Andrei Bârsan părea şi mai 
mărunt. Sprinten, ager, cu un hârleţ nou-nouţ în mâini, răscolea 
fâşiile înguste de pământ de lângă calcanul casei vecine. 

— Ce răsădeşti? îl întrebă un băieţel bucălat. 

— Nişte crini, tată!... Şi nişte trandafiri, gherghine, stânjenei... 

Copilul continuă să-l asiste cu un aer nepăsător. Din casă 
răzbătu chemarea aspră a unui glas de gospodină; 

— Andrei! La telefon! 

— Cine e? 

— De la Birou... Cin'să fie? 

Bârsan propti hârleţul în brazda proaspătă și porni cu paşi 
mărunți spre uşa înaltă, monumentala, a locuinţei sale. Băieţelul 
îi mai aruncă o privire compătimitoare, apoi se urcă pe triciclu şi 
porni spre poartă. Era aşteptat la joacă. 

— Alo! 

— Tovarăşul locotenent-colonel Bârsan? 

— Eu sunt! 

— Veniţi, vă rog, la minister! V-am şi trimis maşina. 

— Bine! Vin! 

Locotenent-colonelul aşeză receptorul în furcă. Soţia îl cercetă 
cu o privire scurtă. 

— lar pleci? 

Bârsan îi zâmbi împăciuitor; 

— Da, iubito! 

— Şi când te întorci? 

— Când sfârşesc treaba. 


Nevasta clătină dojenitor din cap, dar nu mai adăugă nimic. 
De când erau căsătoriţi, la întrebarea „când te întorci?“, soţia 
primea invariabil acelaşi răspuns; „Când sfârşesc treaba”. 
Stereotipia replicii lui o scotea la început din fire. Mai ales în 
primele luni după nuntă. Izbucnea în plâns şi-i reproşa printre 
lacrimi; „Nu te gândeşti că sunt tânără?!... Că am şi eu nevoie 
de-un bărbat acasă?“ 

Bârsan îi privea atunci mijlocul ce începea să i se rotunjească 
şi rostea râzând; „Ai să mai ai curând un bărbat în casă”. 

Şi le-a venit într-adevăr un „musafir” dolofan şi gălăgios. lar 
de atunci soţia se împăca mai uşor cu plecările neprevăzute ale 
soţului. 


Prin parbrizul automobilului, Andrei Bârsan scruta panglica 
îngustă a şoselei care ducea spre Câmpulung Muscel. Pe-o parte 
şi pe alta, privirea-i înregistra mecanic lanurile verzi de grâu, ca 
şi ogoarele negre care abia primiseră sămânţa. 

Maiorul Matei, din Câmpulung Muscel, îi comunicase laconic la 
telefon; 

— S-ar putea ca mâine seară să ne cadă Arsene în mâini. 

O clipă, Bârsan amuţise. Apoi răspunsese liniştit; 

— De ti-ar fi gura de aur! Şi adăugase; Dar nu întreprindeţi, vă 
rog, nimic până la sosirea mea... Plec chiar acum spre voi. 

— Vă aşteptăm! îl încredinţase Matei. 


De când îşi alcătuise, banda de terorişti, Gheorghe Arsene, 
fost locotenent-colonel în armata regală, nu făcuse nicio 
greşeală care să-i fie fatală, cu toate că săvârşise, după 
socoteala lui Bârsan, nu mai puţin de optsprezece atacuri şi 
toate în zona de nord a Muscelului. Lui Arsene îi ştiau de frică nu 
numai stânele din munţi, ci şi satele de la poale. lar în dosarele 
securităţii figurau şase crime şi zeci de schingiuiri şi răniri. 
Victimele? Activişti de partid, funcţionari de stat, oameni ai legii. 

Andrei Bârsan preluase cazul de câteva luni. Superiorul său îi 
dăduse următorul ordin strict; 

— Gata!... Nu se mai poate!... Trebuie lichidată banda lui 
Arsene! 

Bârsan făgăduise atunci că nu va trece anul şi Arsene va sta 
în boxa acuzaților de la Tribunal. 


Dar iată că zilele şi săptămânile şe scurgeau iar „Dosarul 
Arsene” figura în continuare pe lista celor „nerezolvate”. 

Cu o zi înainte de plecarea lui precipitată la Câmpulung 
Muscel, Bârsan întâlnise pe stradă un vechi prieten. Se 
cercetaseră reciproc. 

— Nu vrei să îmbătrâneşti? observase prietenul. 

— Ce interes am? îi replicase locotenent-colonelul cu 
obişnuitul său ton şugubăţ. 

Ştia de altfel şi Bârsan că în părul lui şaten, tuns scurt, 
milităreşte, nu se zărea încă niciun fir alb, iar pe faţa 
dreptunghiulara abia dacă se distingeau câteva încreţituri. 

— Doar vederea începe să mă lase, se destăinuise locotenent 
colonelul, nu fără o umbră de părere de rău. 

Când citea, Bârsan îşi punea într-adevăr nişte rame simple, 
care nu-şi prea găseau locul pe rădăcina nasului lunguieţ. 

— Cine te vede - observase iarăşi prietenul - te crede mai 
degrabă un funcţionar oarecare decât ditamai locotenent- 
colonelul de securitate. 

Bârsan izbucnise în râs, apoi replicase cu un ton care trăda o 
undă de melancolie; 

— Mulţi s-au înşelat luându-se după înfăţişarea mea. 

„Mulţi!“, îşi zise  locotenent-colonelul,  rememorându-şi 
întâlnirea cu vechiul său prieten. Şi repetă, privind absent prin 
parbrizul maşinii; „Mulţi, în afară de Arsene“. 

Şeful de bandă din nordul Muscelului îl „mirosise” într-adevăr 
pe Bârsan încă de la prima apariţie a acestuia pe meleagurile 
Câmpulungului. Şi se ferea de el ca de foc. Nu se încumetase 
niciodată să-l înfrunte direct, cu arma-n mână. Evita orice 
întâlnire cu Bârsan şi-şi schimba des, preventiv, ascunzătoarea. 

Şi cu toate acestea Matei îi comunicase locotenent- 
colonelului pe un ton cam agitat; 

„S-ar putea ca mâine seară să ne cadă în mâini Arsene”. 

Bârsan clătina neîncrezător din cap. 

Gheorghe Arsene îl purtase de multe ori pe locotenent-colonel 
prin nordul Muscelului. Îl pusese în câteva rânduri chiar pe 
urmele bandei sale... II îndrumase şi spre ascunzători părăsite 
doar de două-trei zile. 

„Nu mă duce oare şi de data asta de nas?“ se întreba Bârsan, 
nu fără temei. 


La intrarea locotenent-colonelului în birou, doi ofiţeri luară 
poziţie de drepţi. Pe cel mai matur dintre ei, Bârsan îl cunoştea 
bine. Era maiorul Matei. Celălalt însă... 

— Locotenentul Paul lordănescu, se recomandă tânărul ofiţer. 
Am fost numit aici. 

— Încântat! făcu Bârsan, măsurându-l fugar din priviri pe 
tânărul mai înalt cu un cap decât el. Se răsuci apoi către maior; 

— Zi, Matei! 

Maiorul tuşi sec, ducându-şi pumnul la gura, apoi rosti cu 
glasul reţinut; 

— În noaptea asta, tovarăşe locotenent-colonel, cum v-am 
spus şi la telefon, s-ar putea să punem mâna pe Arsene. 

— Chiar pe el? schiţă Bârsan zâmbetul lui neîncrezător. 

Matei îşi corectă poziţia dc drepţi, tuşi din nou în pumn şi 
replică plin de sine; 

— Dacă nici acum nu-l capturăm, îmi mănânc pantofii! 

lordănescu îşi ascunse un zâmbet discret. lar Bârsan păstră 
acelaşi chip imobil, oficial. Doar o sclipire care nu dură mai mult 
de o secundă. Îi lumină ochii mici, căprui-închis. 

— Dacă aş fi pariat şi eu ca dumneata, până acum ar fi trebuit 
să mănânc o tonă de toval, catadicsi Bârsan să răspundă, 
oprindu-şi privirea la pantofii negri, lustruiţi ca oglinda ai 
maiorului, şi adăugă; Nu de alta dar ai putea să faci vreo 
indigestie. 

— Acum nu ne mai scapă, stărui Matei. 

— Ce te face să fii chiar atât de sigur? 

— Informaţiile pe care le deţin. 

Un ţăran din satul D., situat la vreo 15 kilometri de 
Câmpulung Muscel, venise la ei, cerând să stea de vorbă cu 
„cineva mai mare”. Întâmplător, se afla şi Matei la poartă. 

— Ce e, taică? îl întrebase maiorul. 

— Dumneata eşti şef aici? 

— Sunt şi eu un fel de şef. 

— Pot să-ţi spun ceva mai în taină? 

— Poftim! îl invitase Matei în biroul sau. 

Țăranul păşise, cu fereală pragul încăperii şi, după ce se 
încredinţase că nu-l auzea nimeni în afară de maior, rostise cu 
glasul scăzut; 

— Vreţi să puneţi mâna pe Arsene? 

Matei făcuse ochii mari. 


— Nu mă credeţi? îl privise ţăranul nemulţumit. 

— Ba da! se grăbise Matei să-l încurajeze. Dar cum să facem? 

— II ştiţi pe Mihai Săndulescu de la noi din sat? 

— Il cunosc... E un păcătos! _ 

— Este! întărise ţăranul. Mare ticălos! li ajută pe banditi. 

— Ştiu şi asta. 

— Azi de dimineaţă, continuase ţăranul, m-am dus la un vecin 
de-al lui Săndulescu, unul Bucuroiu, ca să văd o căpiţă de fân... 
Că mi s-a terminat nutreţul la vite... Şi cum stăteam acolo, după 
căpiţă, aud vorbă la Mihai Săndulescu... Trag cu urechea... 
Nevasta ăstuia venea de la fântână cu două găleți de apă... 
Bărbat-su o opreşte şi-i zice; „Femeie! Pregăteşte-te! Mâine 
seară vine «Păunaşul»“. Acuma eu nu pun mâna-n foc că era 
vorba de Arsene... Dar, după felul cum se uitau Sănduleştii în 
dreapta şi-n stânga, mi-am dat seama că le venea un musafir 
important. 

— Şi de ce crezi că-i Arsene? îl decscususe Matei mai departe. 

— Altul, căruia să i se zică „Păunaşul”, nu cunosc! grăi ţăranul 
hotărât. 

Bârsan ascultase întreaga poveste aproape fără să clipească, 
deşi nu părea preocupat de cele ce i se relatau, ci mai curând 
de creionul cu care desena, pe o coală de hârtie, silueta unei 
balerine. Doar când auzi iarăşi tusea seacă a lui Matei - semn că 
acesta sfârşise ce avea de spus - locotenent-colonelul întrebă; 

— Unde-i omul ăsta acum? 

— l-am zis să nu plece din oraş... S-a dus la o rubedenie, se 
grăbi maiorul să-i precizeze. 

— Ai adresa exactă? 

— O aflăm îndată. 

— Vreau să vorbesc şi eu cu el, mai adăugă Bârsan, ridicându- 
se alene de la masa de lucru. 

— Când? 

— Peste o oră, să zicem. 

Tânărul locotenent, care urmărise întreaga scenă, aşteptă 
plecarea locotenent-colonelului din birou, apoi rosti către Matei; 

— Ziceţi că dumnealui e Bârsan? 

— În carne şi oase, îl încredinţă maiorul. 

— „Mic de stat“... 

— „Şi mare-n fapte”, completă Matei citatul din cronică. ŞI 
adăugă; O să ai curând ocazia să-l vezi la treabă. 


Bârsan aştepta nerăbdător întâlnirea cu ţăranul din D. Stătea 
la o masă, fuma ţigara după ţigară. Auzi în sfârşit nişte 
ciocănituri în uşă. 

— Poftiţi! rosti locotenent-colonelul cu glasul mai ridicat. 

Uşa fu deschisă de o mână sigură. Intră Matei, urmat de-un 
bărbat înalt, spătos, cam de cincizeci şi cinci de ani. Bârsan îl 
identifică după port; era un autentic ţăran muscelean. 

— la loc, taică! îl pofti locotenent-colonelul. 

— Mulţumesc! făcu acesta şi se aşeză, câtuşi de puţin 
stingherit, pe scaunul oferit. 

Matei se retrase cu discreţie. 

— Fumezi? îi întinse Bârsan pachetul de „Carpaţi“. 

— Fumez! 

Cu degete groase, butucănoase, musceleanul îşi alese o 
ţigară, pe care o răsuci ca s-o mai înmoaie, apoi îşi întinse gâtul 
spre bricheta locotenent-colonelului. 

— Cum te numeşti, taică? îl întrebă Bârsan. 

— Smărăndoiu Vasile, tovarăşe colonel. 

— Vârsta? 

— La toamnă fac cincizeci şi şapte de ani. 

— Mulţi înainte. 

— Mulţumesc!... Dar nici prea mulţi nu-s buni. 

— Vrei să-mi povesteşti şi mie, tăicuţule, cum e cu omul acela 
şi cu femeia lui? 

— De Sănduleşti vorbiţi? 

— De ei. 

— Apăi, tot aşa a fost... 

Şi ţăranul mai povesti o dată, cu fidelitate, tot ce ştia. Bârsan 
îl ascultă răbdător, fără să-l întrerupă câtuşi de puţin. Dar când 
omul sfârşi ce avea de spus, locotenent-colonelul întrebă; 

— De ce socoteşti mata că Sănduleştii îl aşteaptă în seara 
asta chiar pe Arsene? 

— Cum să vă spun, rosti ţăranul anevoie, căutându-şi 
cuvintele. După felul cum vorbeau şi se uitau în toate părțile, 
mi-am dat seama că era vorba de „Păunaşul“, lua-l-ar dracul... 
Şi-apoi numai lui Arsene i se zice aşa. 

— Dar în bandă mai sunt şi cei doi fraţi Arnăutu, îi aminti 
Bârsan. 


— Aia-s mai mici, îi replică ţăranul prompt. Şi-apoi într-un fel 
te porţi cu şeful şi-n alt fel cu ajutoarele. 

— Incă o întrebare, taică. 

— Ascult! 

— Nu ţi-e teamă de bandiți? , 

— Cui nu i-i teamă? recunoscu țăranul. Aştia te pot ciurui 
oricând cu gloanțele. 

— Şi totuşi ai venit să ne anunţi? 

— Cineva trebuia s-o facă! rosti țăranul împăcat cu sine. 

— De ce „trebuia”? insistă Bârsan. 

— Ca să sfârşiţi odată cu haita asta!... Suntem sătui de ea 
până-n gât. 

— Ai avut şi dumneata de suferit din pricina lor? 

— D-apăi cum!... Ne vămuiesc stâna din primăvară până-n 
toamnă... Şi iau numai fruntea... Cei mai frumoşi miei... Cel mai 
bun caş... Lână!... Cojoace... Başca mălai, undelemn şi celelalte 
de-ale gurii. 

— Limpede! conchise Bârsan. Dar ce-ai zice, taică, dacă te-am 
ruga să rămâi în oraş? 

Țăranul zâmbi îngăduitor. 

— De ce? 

— E mai bine şi pentru mata şi pentru noi. 

— Cât trebuie să rămân? se interesă ţăranul. 

— Două nopţi. 

— Am să rămân, conveni musceleanul. 

—Văd că ne înţelegem! constată bucuros locotenent- 
colonelul. 

— Altfel nu veneam la dumneavoastră, încheie vorba ţăranul. 


Într-un camion cu prelată, grupa destinată incursiunii din 
acea noapte în comuna D. aştepta doar semnalul de plecare. În 
faţă, lângă şofer, se afla maiorul Matei. Pe tânărul locotenent, 
Bârsan îl invitase alături de el în maşină. 

—E prima dumitale acţiune mai serioasă? îl cercetă 
locotenent-colonelul pe lordănescu. 

— Este! tuşi acesta sec, emoţionat, potrivindu-şi lângă şold 
pistolul automat. 

— Dacă te interesează, zâmbi Bârsan unei amintiri mai vechi, 
am să-ţi povestesc, pe drum, cum mi-am îndeplinit şi eu prima 
misiune. 


— Mă interesează, îi replică lordănescu grăbit, cu glasul uşor 
sugrumat. De altfel vreau să vă mărturisesc... Să nu mă bănuiţi 
de linguşeală... 

— De aşa ceva nu te pot bănui, îl încredinţă Bârsan. 
Dimpotrivă. 

— Mă socotiți un orgolios? 

— Da!... Şi constatarea nu-mi displace. 

— Nici mie. 

Bârsan zâmbi aproape fără voie, pufnind uşor pe nări. Reacţia 
locotenent-colonelului nu scăpă tânărului ofiţer. 

„E prima oară când îl văd zâmbind”, înregistră acesta. 

— Ei! Gata? strigă Bârsan către Matei. Putem pleca? 

— E timpul, tovarăşe locotenent-colonel! îi răspunse maiorul. 

Jeep-ul porni în faţă. Şoferul - un plutonier oacheş, cu nişte 
sprâncene groase şi-o privire vie, iscoditoare - era din partea 
locului şi cunoştea bine drumul pe care urmau să-l parcurgă. 
Bârsan îşi zise că se putea lăsa fără nicio grijă în mâinile 
acestuia. Autocamionul îi urma la distanţa stabilită iniţial în 
„planul de luptă”. Locotenent-colonelul îşi întoarse fața 
zâmbitoare spre lordănescu. 

Acesta însă păstra o înfăţişare gravă, preocupată. Pe 
locotenent-colonel îl mânca totuşi limba. 

— Eram cam de vârsta dumitale, rosti el mai mult pentru sine. 
Şi ieşisem din şcoala de ofiţeri, doar de două-trei săptămâni. 

— Porneaţi într-o acţiune de „răspundere”? se interesă 
lordănescu grav. 

— Vreau să-ţi fac o precizare, îi replică Bârsan didactic. 

— Anume? 

— Toate acţiunile noastre sunt de răspundere... Absolut toate! 

— Nu vă contrazic! rosti locotenentul oarecum lezat. Deşi, de 
când am venit aici, n-am făcut mare lucru... M-am ocupat mai 
mult de hârţoage... 

— Şi eu eram la fel de nerăbdător, îşi aminti Bârsan. Dornic, 
mai ales, să-mi port epoleţii pe umeri. 

— Vă cred! făcu tânărul ofiţer. Nici mie nu-mi displac... Numai 
că nu-i prea port. 

— Va trebui să te obişnuieşti cu gândul că vei îmbrăca 
unifotma doar la zile festive. 

— M-am şi obişnuit. 


Jeep-ul părăsi şoseaua pietruită, angajându-se pe un drumeag 
plin de praf şi de hârtoape. 

— Eşti sigur că ăsta-i drumul? se interesă Bârsan la şofer mai 
mult din obişnuinţă. 

— N-aveţi nicio grijă, tovarăşe colonel, îl linişti acesta. Doar pe 
aici am copilărit. 

Câteva sute de metri nu mai scoase nimeni, niciun cuvânt. 
Bârsan devenise brusc ursuz. Nu-i convenea ceva. Privea mereu 
în urmă şi pufnea nemulţumit pe nări. Faptul îl intrigă pe 
lordănescu. 

„Ce dracu’ nu-i place?“ se întrebă acesta. Şi, înainte de a 
încerca să-şi dea un răspuns, îl auzi pe locotenent-colonel 
rostind pe un ton vădit nervos; 

— Întoarce! 

— Poftiţi? făcu surprins plutonierul de la volan. 

— Ţi-am spus să întorci, îi ordonă Bârsan cu asprime sporită în 
glas. 

— Vă asigur că acesta-i drumul! încercă şoferul să-l 
liniştească. 

— O fi, dar nu-i bun! 

— De ce? rosti plutonierul nedumerit. 

— Nu vezi ce nori de praf ridicăm după noi? îi arătă 
locotenent-colonelul în urmă. 

— Dar se întunecă, stărui şoferul, şi nu se va mai vedea nici la 
doi paşi... Luna răsare abia pe la miezul nopţii. 

— Nu-i încă suficient de întuneric, îi replică Bârsan calm. Şi- 
apoi vreau să se ştie că ne-am întors din drum. 

— Asta-i altceva! se învoi şoferul. 

Dar maşina continuă să înainteze cu o viteză de vreo 30 de 
kilometri pe oră. 

— Ce faci? se arătă Bârsan nedumerit. 

— Caut un drum de întoarcere, îi răspunse şoferul calm. N-o 
putem lua peste arătură. 

După două-trei minute, plutonierul găsi în sfârşit un drumeag 
pe care coti. 

— Şleaul ăsta unde duce? întrebă Bârsan precaut. 

— Ne scoate bine, mormăi şoferul. 

— Ţi-am spus că vreau să ajungem înapoi, la şosea, stărui 
locotenent-colonelul. 

— Am înţeles! îşi stăpâni şoferul glasul. 


Bârsan îi ceru imediat să oprească şi sări din maşină aproape 
din mers. leşi în faţa autocamionului. 

— S-a întâmplat ceva? îl întrebă îngrijorat Matei. 

— Ne întoarcem, rosti Bârsan sec. 

— De ce? 

— Nu-mi place drumul ăsta!... Zdruncină al dracului 

— Vorbiţi serios? zâmbi Matei stingher. 

— Foarte serios!... Pe şosea e mai cinstit... Dăm mai puţin de 
bănuit. 

— Aveţi şi dumneavoastră dreptate, conveni Matei cu glasul 
moale. 

Cu chiu cu vai, după vreo jumătate de oră de parcurs, cu 
farurile stinse, pe  drumeaguri impracticabile, jeep-ul şi 
autocamionul ajunseră din nou în şosea. 

— Când mai aveţi asemenea idei, făcu istovit către Bârsan 
plutonierul de la volan, să-mi spuneţi ca să aduc nişte centuri de 
siguranţă. 

— Am să te previn, îl încredinţă locotcnent-colonelul pe un ton 
împăciuitor. 

Negru de praf, cu măruntaiele întoarse pe dos, tânărul 
locotenent nici nu sufla în colţul lui. Bârsan se întoarse către el 
şi-i zise; 

— Nu vrei să-ţi povestesc totuşi despre prima mea misiune? 

— Cum doriţi! sughiţă acesta, gata să vomite. 

— Respiră rar şi adânc, îl sfătui Bârsan. 

— Dumnealui era bun de pilot pe turboreactoare, chicoti şi 
plutonierul de la volan. 

Jeep-ul se  intercalase între timp într-o coloană de 
autobasculante încărcate cu materiale de construcţie. 

— Perfect! constata mulţumit Bârsan. 

Pătrunseră curând într-un sat. Sătenii se culcaseră devreme. 
Ici-colo mai răzbatea, prin întuneric, câte o luminiţă palidă de 
lampă cu gaz. Câinii, obişnuiţi cu circulaţia de pe şosea, nu se 
auzeau. 

— Oprim la şcoală? se interesă şoferul. 

Bârsan aprobă. 

Pe la mijlocul satului jeep-ul o coti la stângă, pe o uliţă nu 
prea largă. Prin ferestruica din spatele maşinii Bârsan pândea 
sosirea autocamionului. Dar acesta întârzia să se ivească; 


— Stop! ordonă  locotenent-colonelul, punând palma pe 
umărul şoferului. 

— Ce s-a întâmplat? frână acesta brusc. 

— Nu mai apar ceilalţi, îi răspunse Bârsan. Şi-n timp ce atinse 
uşor, cu palma, braţul lui lordănescu, adaugă; Coborâm aici, iar 
dumneata, tovarăşe plutonier, camuflează maşina în curtea 
şcolii. 

Păşind alături de Bârsan, tânărul locotenent îşi pipăia, fără 
voie, pistolul automat. Uliţa pustie îl înfiora. Ar fi vrut să-l mai 
întrebe câte ceva pe superiorul său, dar consemnul era strict; 
„Nicio vorbă şi niciun zgomot”. 

Ajunseră în şosea. Coloana de autobasculante se auzea 
undeva, la celălalt capăt al satului. Dinspre Câmpulung, însă, 
nicio mişcare. lordănescu intenţiona să rostească ceva, dar 
Bârsan îi şopti cu asprime să-şi ţină gura. Porniră alături cu paşi 
mari, milităreşti, în căutarea autocamionului. 

În depărtare, după un cot al şoselei, se iviră pe neaşteptate 
nişte faruri puternice, care spintecau întunericul. 

— N-or fi ei? şopti lordănescu. 

— Nu! îi răspunse Bârsan tot în şoaptă. Nu puteau să rămână 
atât de mult în urmă. 

Continuau să caute cu înfrigurare. Dar autocamionul nu se 
zărea nicăieri. Descoperiră în schimb silueta unui om care se 
îndrepta, pe partea stângă a şoselei, în direcţia lor. 

— Vine cineva! şopti iarăşi lordănescu. 

— Văd, răspunse Bârsan sec. 

— Să întrebăm dacă n-a întâlnit cumva autocamionul nostru. 

— Halal! exclamă Bârsan cu glasul reţinut. Poate vrei să-l 
informăm şi ce treburi avem pe aici? 

Realizând gafa pe care o făcuse, tânărul ofiţer îşi simţi obrajii 
arzând. 

— Calcă mai legănat! îi şopti locotenent-colonelul, supărat pe 
mersul ţeapăn, milităresc, al lui lordănescu. Şi mergi la doi-trei 
paşi în urma mea... Vii de la muncă... Eşti un om istovit. 

— Am înţeles! se grăbi lordănescu să-l asigure. 

Îl urmă pe Bârsan pe partea dreaptă a şoselei. 

Silueta neagră se apropia mereu. După felul cum se clătina, 
târşind tălpile şi stârnind pietrele de pe drum, Bârsan presupuse 
că nu putea fi decât un sătean care se-ntorcea beat, de la târg, 
din Câmpulung. Şi nu se înşela. Când ajunse în dreptul lor, omul 


se opri locului, căznindu-se să-i recunoască. Bârsan se prefăcu a 
nu-l lua în seamă şi păşi mai departe. lordănescu îl urmă. Dar 
săteanul se simţi jignit de purtarea lor şi le strigă; 

— Care eşti, bă? 

— Vezi-ţi de drum! îi strecură Bârsan printre dinţi. 

— Zău, bre? se clătină săteanul pe picioare. Zi; „Bună seara, 
căciulă, că stăpânul n-are gură”. 

Bârsan nu-i mai răspunse. Îl îndemnă doar pe lordănescu să 
se grăbească. Săteanul făcu atunci câţiva paşi după ei şi-i 
blagoslovi cu câteva sudalme. Renunţă apoi la gândul de a 
identifica pe necuwviincioşii drumeţi, reluându-şi mersul împleticit 
spre casă. 

După vreo sută de paşi, în calea celor doi ofiţeri apăru o altă 
siluetă neagră, care se ivise pe neaşteptate de după trunchiul 
gros al unui copac. Instinctiv, lordănescu duse mâna la pistolul 
automat de sub haină. Observându-l, Bârsan îi atrase atenţia; 

— Fii calm! 

Silueta neagră îi aştepta cuminte. Cei doi ofiţeri recunoscură 
curând pe Mardan, umil din oamenii grupului condus de Matei. 

— Ce-aţi păţit? se interesă Bârsan în şoaptă. 

— Pană de motor, îi răspunse prompt subofiţerul. 

— Departe? 

— Chiar la intrarea în sat. 

— Şi camionul? 

— Camuflat sub nişte copaci. 

— la-o înainte, îi ordonă Bârsan. 


Matei era dezolat. Oamenii lui se sufocau sub prelată, în 
lădoiul autocamionului. Dar nu acest fapt îl preocupa cel mai 
mult, ci teama de-a rata întreaga acţiune. De ani de zile aştepta 
să pună mâna pe Arsene, iar când ocazia se ivise, se văzuse 
stopat de-o „nenorocită de pană de motor“. Zărind prin parbrizul 
cabinei  autocamionului trei umbre mişcătoare, speranţele 
maiorului reînviară. Nu puteau fi decât Bârsan, lordănescu şi 
plutonierul trimis de el. Fără a pregeta, deschise portiera şi sări 
în iarba deasă. 

— Aveţi nişte maşini! îi reproşa Bârsan în loc de salut. 

—Astea sunt! ridică Matei din umeri. 

— Ce facem? 


— Eu zic s-o luăm la picior... O apucam pe după sat şi într-o 
oră suntem acolo. 

Bârsan îşi cerceta ceasul cu cadran fosforescent. Era nouă şi 
treizeci şi şapte de minute. 

— E singura soluţie! conchise el, slobozind un oftat uşor. 

Pe la unsprezece ajunseră în preajma primei case din satul D. 
După planul stabilit înainte de plecare, urmau să se strecoare pe 
după grădini, până în apropierea gospodăriei Sănduleştilor. Dar 
Bârsan interveni şi de această dată cu o modificare în planul 
iniţial. 

— Patru oameni s-o apuce direct pe uliţa mare a satului... 
Câinii deocamdată sunt cuminţi... Să pornească mai întâi doi, iar 
după un minut alţi doi... Noi o luăm, aşa cum am hotărât, pe 
după grădini... La ora unsprezece şi treizeci de minute casa 
trebuie să fie încercuită. 

Nu mai adăugă nimeni nimic. Porni fiecare în tăcere, cu paşi 
de pisică. La ora unsprezece şi jumătate fix, casa Sănduleştilor 
era în întregime înconjurată. 

Bârsan se plasase, cu lordănescu alături, după gardul din 
spatele casei. Era încredinţat că, simțind primejdia, Arsene va 
încerca să scape pe acolo. La câţiva paşi, pitit după o tufă, 
pândea Mardan, plutonierul trimis în căutarea lor după 
rămânerea  autocamionului în pană. Obişnuit cu acţiuni 
nocturne, subofiţerul părea liniştit, în privinţa lui, Bârsan nu-şi 
făcea nicio grijă. Îl nemulţumea, în schimb, emoția crescândă a 
lui lordănescu. Îl vedea cum îşi ştergea mereu, de turul 
pantalonilor, palmele asudate. 

„De n-ar face vreo imprudenţa!” îşi zise Bârsan. 

Dar cel care le trădă prezenţa după gard fu Mardan. Trupeş, 
greoi în mişcări, plutonierul strivise cu călcâiul o cracă uscată. 
Pârâitura  vreascului trezi câinii  Sănduleştilor.  Lătrăturile 
acestora stârniră, în lanţ, celelalte cotarle ale satului. Bârsan 
ridică piedica automatului şi se încordă ca un arc. Auzi alături 
ţăcănitul uşor al piedicii automatului din mâinile lui Iordănescu. 
În tufiş, Mardan se ghemui ca un arici, pe vine, cu capul între 
umeri. 

„Un papă-lapte!“ îşi zise Bârsan înciudat. 

Câinii Sănduleştilor încetară brusc lătratul. Era semn că ieşise 
cineva din casă şi-i potolise. 

„Să fie stăpânul lor?“ se întrebă Bârsan. 


Câinii îşi reluaseră lătratul, înaintând cu precauţie spre gardul 
din fundul curții. 

„Vine!“ îşi zise iarăşi Bârsan. 

Dar n-apucă să-şi sfârşească bine vorba în gând şi-o namilă 
de mărimea unui urs sări iute peste gard, aproape fără să atingă 
uluca de sus. Mardan icni. Namila căzuse chiar peste subofiter, 
folosindu-l drept capră. Izbucni în acelaşi moment ţăcănitul unui 
pistol automat. Bârsan trase, la rându-i, asupra namilei, în timp 
ce lordănescu sări în picioare pentru a-l urmări pe fugar. Urmă 
un nou schimb de focuri, iute, intens. Se trăgea din toate părţile. 
Bârsan îl zări pe locotenent căzând, dar nu se opri. Se avântă pe 
urmele namilei, urmat de alţi câţiva oameni. 

După mai multe salturi prin întuneric, se opriră în albia 
pârâului care şerpuia la marginea satului. Namila se dovedise 
mai iute de picior. Trecuse pârâul probabil dintr-o singură 
săritură şi se înfundase în dumbravă. 

Matei, care ajunsese între timp lângă Bârsan, cercetă pietrele 
din vad. 

— E rănit! constată el. Uitaţi-vă!... Urme de sânge. 

— L-am atins în picior, îi confirmă Bârsan. Dar nu-i rănit prea 
tare!... Şi e al naibii de sprinten! 

— Ce facem? 

— Căutaţi-l! rosti Bârsan moale, neconvingător. 

In sinea lui era încredinţat că banditul le scăpase. 


CAP. 2 


În casa Sănduleştilor ardeau două lămpi. În camera de 
oaspeţi, întins pe pat, zăcea lordănescu. Locotenentul fusese 
lovit în piept. Dar trăia. Mardan, plutonierul care-i folosise 
banditului drept „capră”, îl bandaja pe rănit. Intr-un ungher, 
chircită de groază, stătea Sânduleasca. Plutonierul o căuta cu o 
privire aspră, cerându-i când o bucată de pânza albă curată, 
când oala cu apă fiartă. 


Bârsan se apropie încet de patul pe care zăcea tânărul ofiţer. 
Îi puse palma pe frunte. lordănescu deschise ochii, îl recunoscu 
şi schiţă un zâmbet. 

— Ne-a scăpat? întrebă rănitul aproape în şoaptă. 

— Mi-e teamă că-i punem sare pe coadă. 

— Păcat! 

— Asta zic şi eu! făcu Bârsan resemnat. 

— Şi n-aţi mai apucat să-mi povestiţi despre prima 
dumneavoastră misiune! îi aminti cu un zâmbet copilăresc 
rănitul. 

— Am să vin la spital! îi făgădui Bârsan. Acolo o să avem timp 
şi pentru aşa ceva. 

Rănitul clipi amical. 

În cealaltă încăpere, în care ardea a doua lampă, Bârsan îşi 
opri mai întâi privirea asupra trupului lung, inert, culcat direct 
pe duşumea, şi acoperit cu o cuvertură, al unui sergent-major. 
Era pierderea grea din acea nopte. Sergentul-major, ca şi 
lordănescu, se ridicase imprudent ca să-l urmărească pe bandit, 
iar acesta îl secerase cu o rafală de pistol automat. 

„Un mort şi-un rănit, îşi făcu Bârsan socoteala. lar banditul ne- 
a scăpat.” 

Nu era un bilanţ îmbucurător. 

Locotenent-colonelul se întoarse apoi spre stăpânul casei, pe 
care-l simţea în stânga, stând pe o laviţă, întâlnind privirea 
întunecată, tăioasă, a lui Bârsan, Săndulescu se ridică în 
picioare. Locotenent-colonelul îl cântări dintr-o privire. Ochii 
mici, vicleni, îngropaţi aproape cu totul în grăsime, ai lui 
Săndulescu, îi provocau scârbă. 

— Când a venit Arsene la tine? îl întrebă Bârsan pe arestat, 
sfredelindu-l cu privirea. 

— Pe la zece seara, îi confimă acesta. 

— Ştiai că vine? 

— Da. 

— Şi de ce nu ne-ai anunţat? 

— De teamă!... Aştia nu cunosc multe. 

— Nici noi nu ne jucam! îl preveni Bârsan. 

Săndulescu tresări şi-şi feri privirea în lături. Dar plutonierul 
aflat în dreapta lui îi porunci; 

— Uită-te la tovarăşul colonel! 

Arestatul se supuse. 


— Când ne-a simţit Arsene? continuă Bârsan să-l interogheze 
pe Săndulescu. 

— De îndată ce-a auzit câinii, s-a grăbit acesta să-i 
răspundă... Stătea culcat, îmbrăcat şi încălţat, în cealaltă 
cameră, pe patul acela care... 

Arestatul nu mai putu continua. Din încăperea vecină se 
auzeau gemetele lui lordănescu. 

— Şi? insistă Bârsan. 

— A simţit probabil ceva, fiindcă l-am auzit cum a sărit din pat 
şi s-a furişat afară, cu arma în mână... M-am ridicat şi eu de 
lângă nevastă şi-am tras perdeluţa de la fereastră... L-am zărit 
cum se furişa prin cerdac, spre colţul casei... Credeam că i s-a 
părut doar, că nu era nimeni şi că se va întoarce... Vazând însă 
că întârzie, mi-am dat seama că nu-i de glumă. l-am şi zis 
nevesti-mi; „Ne-am dus pe copcă, femeie!“. 

— De ce? întrebă Bârsan. 

— Nu de dumneavoastră ne era teamă, îi preciza Săndulescu. 

— Dar de cine? 

— De el!... Putea să creadă că noi l-am vândut... Ne-ar fi 
împuşcat. 

— Oare?! făcu Bârsan neîncrezător. 

— Pe Dumnezeul meu dacă vă mint!... Să vă spună şi 
dumnealor! arătă Săndulescu spre ceilalţi din cameră... Când au 
venit dânşii, au găsit uşa ferecată. 

— Nu e Arsene omul care să se oprească în faţa unei uşi 
închise, observă Bârsan, privind cu aceeaşi neîncredere la 
arestat. 

— Adevărat, recunoscu Săndulescu. Dar când te apucă groaza 
te prinzi şi de-un pai. 

— Zi mai departe! îl îmboldi locotenent-colonelul, 

— M-am dus la cealaltă fereastră, care dă în spatele casei şi 
de acolo l-am văzut bine cum se strecoară spre gard... Am 
răsuflat atunci mai uşurat, spunându-mi c-o să-l seceraţi cu 
gloanţele... Dar se vede treaba că nu l-aţi simţit venind... Şi nici 
nu-i de mirare... Păşea mai uşor ca o sălbăticiune, ferindu-se pe 
după copaci... lar după aceea... Ştiţi dumneavoastră mai bine 
cum a fost. 

Bârsan îl mai sfredeli pe arestat câteva clipe cu privirea, apoi 
continuă să-l interogheze; 

— De ce-a venit Arsene în seara asta aici? 


— Dumnezeu ştie! ridică Săndulescu din umeri. 

Bârsan îşi îngustă privirea, schiţând un zâmbet acru. 

—Pe sănătatea mea dacă vă mint! continua arestatul să se 
apere. N-am cum să ştiu! Ce? Eu am fost cu ei acolo? 

— Unde? sosi prompt întrebarea lui Bârsan. 

Săndulescu îşi feri capul într-o parte. Dar ţeava pistolului 
automat, pe care-o simţea în coaste, îl făcu să ofteze din 
adâncul inimii. 

— Deci... nu ştii? îşi îngustă Bârsan iarăşi privirea. Săndulescu 
gemu a neputinţă, aplecă fruntea şi se căină; 

— Măiculiţă, Doamne! Ajută-mă să scap din acest bucluc! 

— E bucluc mare! Chiar foarte mare, îl preveni Bârsan. Şi, cu 
cât stărui în minciună, cu atât îţi înrăutăţeşti situaţia. 

— Altă ieşire n-am! oftă arestatul supus. Am să vă spun. 

— Ba ai să ne duci la ascunzătoarea lor, hotărî Bârsan. 

— Am s-o fac şi pe asta! Da' vă spun că batem drumul de 
pomană. 

— Nu-i nimic... 

— Şi când vreţi să pornim? 

— Chiar acum. 

Săndulescu îşi roti privirea în jurul încăperii, apoi rosti supus; 

— Cum vi-i voia! 

Bârsan zâmbi mulţumit, îl mai măsură o dată pe Săndulescu 
din cap până-n picioare, apoi ieşi din încăpere, făcând semn 
unui plutonier-major să-l urmeze. 

— Ordonaţi, tovarăşe colonel! se prezentă subofiţerul de 
îndată ce ajunse în cerdac. 

— Rămâi aici cu patru oameni. Ceilalţi merg cu mine... Ai grijă 
ca rănitul să fie transportat de urgenţă la spital. 

— S-a şi telefonat. Dar... cu femeia ce facem? 

— O ţineţi sub stare de arest până mă înapoiez. 

— Am înţeles. 

— lar dacă se întoarce tovarăşul maior Matei, spune-i că-l rog 
să aştepte şi el aici. 

Subofiţerul clătină capul în semn că era pe deplin lămurit. 

Bârsan reintră în casă, privi cu mâhnire trupul ţeapăn, culcat 
pe duşumea, apoi făcu semn celor doi subofiţeri care-l păzeau 
pe Săndulescu să-l scoată pe acesta afară. Auzind paşii 
bărbatului ei, Sănduleasca sări ca o sălbăticiune din ungherul în 


care stătuse ghemuită şi se aruncă la picioarele locotenent- 
colonelului. 

— Nu mi-l luaţi! răcni femeia disperată. Unde-l duceţi?... Nu 
mi-l luaţi! 

— Stai liniştită! o potoli Bârsan. Nu-i facem nimic. 

— Dar unde-l duceţi? stărui ea cu glasul înecat de lacrimi. 

— Merg să le arăt drumul, căută şi Săndulescu să-şi 
liniştească nevasta. 

— Nu te duce, Ghiţă! îl imploră femeia. Or să te omoare 
ceilalţi! Or să te omoare.!... 

— Trebuie! hotărî bărbatul, păşind peste trupul ghemuit la 
pământ al neveste-si. 

Sănduleasca mai făcu o încercare disperată să-şi reţină omul, 
dar acesta se scutură de mâinile ei si porni cu paşi grei spre 
poartă. 

Bârsan îl ajunse îndată urmă şi-l opri, apucându-l zdravăn de 
umăr. 

— Să nu mă porţi de pomană c-o păţeşti! 

— Ştiu, domnule colonel! îi răspunse arestatul cu glasul 
sugrumat de disperare. 

— Şi n-am chef să defilez la ora asta prin mijlocul satului, îl 
mai preveni Bârsan. 

— N-aveţi grijă! îl încredinţă Sănduleseu. Trecem drumul şi-o 
apucăm pe-o uliţă, apoi ieşim numaidecât în fânețe. 

— Leagă-l de tine, îi ceru Bârsan subofiţerului din stânga 
arestatului. 

lar înainte de-a da ordinul de plecare, locotenent- colonelul îşi 
trecu în revistă grupa. Avea şapte oameni tineri, sprinteni, bine 
înarmaţi. Al optulea însă nu-i prea convenea. Fiindcă nu era altul 
decât Mardan, cel care folosise drept „capra” lui Arsene. 
Plutonierul se mişca greoi. Bârsan se întreba dacă nu va avea 
dificultăţi cu el la urcuşurile mai abrupte. 

„Se ţine de mine ca o piază-rea”, îşi mai zise locotenent- 
colonelul. 

Dar nu se îndură să-l respingă pe Mardan. 

— Daţi-i drumul! hotărî Bârsan să dea în sfârşit comanda de 
plecare. 

Sănduleseu porni în faţă, păşind cu fereală alături de 
subofiţerul de care era legat. Rând pe rând, se strecurară şi 
ceilalţi pe portiţă, trecând drumul din câteva salturi. Bârsan 


încheie şirul indian care se formase pe prima uliţă din dreapta 
şoselei. Zăvozii satului se treziră iarăşi din amorţeală, lătrând 
speriaţi. Nu se liniştiră decât atunci când grupa ieşi din sat şi-o 
apucă pe un drum de coastă, spre codru. 

Bârsan merse câteva sute de paşi în ariergardă, apoi începu 
sa depăşească, unul câte unul, oamenii din faţa sa. Era ca un cal 
de curse cu firea iute, nărăvaşă, care nu suferea pe nimeni în 
faţă. Doar când ajunse în spatele lui Săndulescu îşi mai ostoi 
mersul. Arestatul îi simţi prezenţa şi întoarse capul aproape fără 
voie. 

— Ce e? mormăi Bârsan la el. 

— Voiam să ştiu dacă sunteţi dumneavoastră. 

— Ai să-mi spui ceva? 

— O rugăminte! 

— Vorbeşte mai încet! mârâi Bârsan. 

— Pe aici nu ne aude nimeni, îl încredinţă Săndulescu. 

— Ce rugăminte vrei să-mi faci? 

— Vă daţi seama în ce situaţie mă aflu. 

— Am vreo vină? 

— Nu!... Dar nici eu. 

— Oare? 

— Nu vorbiţi cu păcat! îl ruga Săndulescu. Gândiţi-vă că de 
atâţia ani stăm cu frica-n sân. 

— Dacă nu-i ajutaţi, îi reproşa locotenent-colonchil, până 
acum erau lichidaţi. 

— larăşi vorbiţi cu păcat! se tângui Săndulescu. 

— Scurteaz-o! îşi pierdu Bârsan răbdarea. Alţi săteni n-au 
făcut în iţari în faţa pistoalelor bandiţilor. 

— Nu mă lăsaţi în mâinile lor! izbucni pe neaşteptate 
Săndulescu. Cu ei nu se poate discuta... Dacă află că v-am 
arătat drumul... 

Îşi înghiţi nodul care-i sugrumă glasul. Bârsan nu-l replică. Îşi 
fixă doar privirea asupra grumazului gros, încovoiat, al 
arestatului, cântărind în minte răspunsul ce trebuia să-l dea. 

Soarta lui Săndulescu nu era câtuşi de puţin de invidiat, Dacă 
bandiții vor afla că el era cel care l-a îndrumat pe Bârsan spre 
ascunzătoarea lor, vor căuta să se răzbune... Săteanul era 
conştient de acest lucru şi încerca, în disperare, să-şi salveze 
măcar propria-i piele. 


— Vrei să te luăm de aici, nu-i aşa? rupse în sfârşit Bârsan 
tăcerea. 

— Da, domnule colonel! rosti Săndulescu bucuros. Şi vă rog 
să mă duceţi la Bucureşti, ori în altă parte... Fiindcă aici, la 
Câmpulung, mă vor căuta şi-n gaură de şarpe. 

— Am să mă mai gândesc, încheie Bârsan discuţia. Dunga 
neagră, întunecată, a codrului se arăta tot mai aproape. 
Locotenent-colonelul o cerceta cu neîncredere. Nu-i plăcea să 
pătrundă orbeşte într-o pădure necunoscută. Grăbi paşii şi se 
alătură iarăşi de Săndulescu. 

— Du-ne pe alt drum! îi ceru el. 

— Asta-i cel mai bun! îi replică prompt Săndulescu. Într-o oră, 
o oră şi jumătate, ajungem la ascunzătoarea lui. 

— Prefer să fac de două ori pe atât pe-un drum deschis, hotări 
Bârsan. 

— Atunci s-o luăm pe pârâu! îi propuse Săndulescu. Dar să 
ştiţi că vă feriţi de pomană. 

— Nu-i treaba ta, mârâi iarăşi Bârsan. Du-ne pe pârâu. 
Săndulescu oftă nemulţumit şi-o coti spre stânga, printr-o 
fâneaţă cu iarba înaltă şi deasă. Noul drum era mult mai 
anevoios. Ducea pe albia adâncă a unui pârâu de munte, iar 
fiecare pas trebuia făcut cu mare băgare de seamă. Săreau de 
pe un bolovan de piatră pe altul, ca şi peste trunchiuri de copaci 
doborâţi de furtuni ori smulşi cu tot cu rădăcini de şuvoaie. Dar 
noua cale avea şi-un mare avantaj; valea era largă, deschisă, cu 
posibilităţi de adăpostire aproape în tot locul. Încât un eventual 
atac al bandiţilor nu i-ar fi luat „ca din oală”. 

Cât urcară pe albia pârâului nu întâlniră ţipenie de om. Şi nici 
când ajunseră pe coamă, unde începură a miji zorii. 

Săndulescu îi îndrumă după aceea pe-o cărare îngustă, 
mărginită de tufe de zmeuriş, apoi printr-un stejăriş care sfârşea 
la marginea unei mici trecători. Acolo, însă, arestatul se opri 
oarecum descumpănit. 

— Ce e? îl iscodi Bârsan. 

— Trebuie să găsim un loc pe unde să ajungem deasupra 
stâncii ăsteia, arătă Săndulescu spre peretele abrupt din 
dreapta. 

— Crezi că există un asemenea loc? făcu Bârsan neîncrezător, 
măsurând din ochi stânca înaltă, tăiată parcă de ferăstrăul unui 
uriaş. 


— Ei aici au avut ascunzătoarea, stărui arestatul. 

— De unde ştii? 

— Mi-a spus Arsene. 

— Când? 

— Aseară. 

— Şi de ce ţi-a spus? 

— Ca să vin, când oi putea, să mai şterg din urme. 

— Ei nu prea au obiceiul să lase urme! îi aminti Bârsan. 

— Se poate!... Însă dumnealui aşa mi-a zis. 

Între timp Mardan, fosta „capră” a lui Arsene, dăduse un ocol 
stâncii abrupte, după care se apropie discret de Bârsan şi-i 
şopti; 

— Nu-i niciun loc pe unde să se poată urca. 

— Crezi că minte? îl întrebă locotenent-colonelul tot în şoaptă. 

— S-ar putea, îi răspunse Mardan. Dar nu-i exclus ca bandiții 
să fi avut aici ascunzătoarea. 

— Şi atunci cum urcau şi coborau? 

— Cu o scară de funie. 

Bârsan privi mai atent la subofiter. Omul i se părea mai 
inteligent şi mai experimentat decât presupusese el la început. 

— Şi noi cum naiba ajungem sus? făcu locotenent- colonelul 
înciudat. Aruncă apoi o privire scurtă lui Săndulescu, mormăind; 
Tu cum ai fi ajuns sus? 

— Tot asa! 

— Adică? 

— M-aş fi ajutat cu o funie. 

— Şi de ce nu ne-ai zis asta la plecare? 

— În momentele acelea nu ştiam nici cum mă cheamă, 
mărturisi sincer Săndulescu. Abia pe drum mi-am amintit... Dar 
mi-a fost teamă să vă spun... M-aţi fi bănuit că încerc să vă 
înşel. 

— lar aşa ne-ai făcut să batem atâta drum de pomană, 
mormăi Bârsan printre dinţi. 

— Domnule colonel! îl imploră Săndulescu. 

— Gura! se răsti Bârsan la el. Dacă mai scoţi un cuvânt, fac 
din tine funie. 

Săndulescu amuţi. Privirile acuzătoare ale celorlalţi îl apăsau 
greu. Capul îi vâjia. Dar nu atâta din pricina nesomnului şi 
oboselii, cât datorită încordării pe care o simţea până şi-n aerul 
din jur care-l respira. Oamenii se aflau de aproape douăsprezece 


ore în picioare, cu degetele pe trăgaciul armelor. Lăsaseră în 
urmă un mort și-un rănit grav. lar urcuşul greu, pe albia 
pârâului, îi epuizase. Le era de-ajuns o vorbă ca să sară asupra 
lui Săndulescu şi să-l piseze cu picioarele până-l făceau una cu 
pământul. Şi cel mai conştient de starea lor de spirit era Bârsan. 
De aceea locotenent-colonelul căuta cu înfrigurare o soluţie. Se 
apropie de Săndulescu şi-i ridică bărbia căzută pe piept. 
Arestatul îi căută ochii cu o privire disperată. 

— Îţi dai seama că nu-i de joacă? mormăi Bârsan la el. 

— Da, domnule colonel! scânci Săndulescu. 

— Şi ce propui? 

— Mai există o cale. 

— Care? 

— Pe sus. 

Bârsan îşi întoarse privirea spre trecătoare. Cei doi pereţi de 
piatră, care formau strâmtoarea, aveau într-adevăr vârfurile 
apropiate. 

— Zici să urcăm pe piscul din stânga? intui Bârsan. 

— Pe acolo, domnule colonel. 

— Dar tu ce-ţi închipui? Că suntem capre, ca să sărim de peo 
stânca pe alta? izbucni Bârsan. 

— Nu-i nevoie să sărim... Găsim acolo doi-trei buşteni cu care 
putem face o punte. 

— Să încercăm! se învoi Bârsan. 

Simţi pe loc o uşurare generală. Arestatul căpătă curaj şi-l 
îndemnă pe subofiţerul de care era legat spre poteca din stânga 
trecătorii. 

După un urcuş dintre cele mai grele, pe parcursul căruia 
trupeşul Mardan se poticnise mai la fiecare pas, ajunseră pe un 
mic platou, acoperit de fagi bătrâni. La marginea platoului se 
deschidea o prăpastie. 

— Toate bune şi la locul lor! constată Bârsan, măsurând din 
ochi adâncimea prăpastiei. Se răsuci apoi spre Săndulescu, 
clătina nemulţumuit din cap şi-l avertiză; Dacă-ţi închipui c-am 
să mai pierd vremea şi cu alcătuirea unei punți, te înşeli. 

— V-o fac repede! îl încredinţă arestatul. 

— În cât timp? 

— Într-o oră. 

— Cu mâinile goale? 

— Trebuie să fie pe aici, pe undeva, şi-un topor. 


— Bun băiat! constată în zeflemea subofiţerul care-l păzea pe 
Săndulcscu. 

Dar tot în clipa aceea se auzi glasul lui Mardan. 

— Tovarăşe colonel! Veniţi niţel încoace!... Să vă arăt ceva!... 
Cred că e tocmai ce ne trebuie. 

Bârsan porni aproape în fugă. Plutonierul, vârât într-un tufiş, 
se delecta cântărind în mâini o raniţă veche, soldăţească. 

— Unde-ai găsit-o? făcu locotenent-colonelul bucuros. 

— Aici! arătă Mardan spre tufiş. În zorul plecării au uitat 
probabil de ea. 

— Şi ce e înăuntru? 

Mardan scoase, pe îndelete, o cange grea, de fier, legată la 
capătul unui colac gros de funie. Bârsan desfăşură iute tot 
colacul şi-l cercetă cu atenţie. Funia era întreagă, zdravănă, 
aproape noua. Cu mişcări mai potolite, locotenent-colonelul vârî 
colacul la loc, înhaţă raniţa şi se îndreptă voios spre Săndulescu. 

— Ştiai de acest lucru? îl întrebă pe arestat. Acesta lasă 
bărbia în piept. Bârsan îşi ieşi din fire; Mărturiseşte, mă! 

— Ştiam, domnule colonel! se grăbi Săndulescu să 
preîntâmpine dezlănţuirea furiei îndelung stăpânite a lui Bârsan. 

Acesta se linişti, mulţumindu-se doar să pufnească pe nări şi 
să mormăie după obiceiul lui; 

— Cine ţi-a lăsat raniţa, aici? 

— Arsene. 

— Ceilalţi mai sunt acolo? îşi repezi Bârsan capul spre stânca 
dimpotrivă. 

— Nu! răspunse prompt Săndulescu. 

— Eşti sigur? 

— Aşa cel puţin mi-a spus Arsene. 

— De ce-au părăsit locul ăsta? 

— S-au certat. 

— Cine cu cine? 

— Fraţii Arnăutu cu Marineanu... Şi lui Arsene nu i-a plăcut 
treaba asta... De aceea a şi încheiat socotelile cu ei. 

— Şeful şi-a părăsit banda!? făcu Bârsan neîncrezător. 

— Aşa mi-a spus dumnealui! stărui Săndulescu. De aceea a şi 
venit la mine azi-noapte... Ca să se odihnească, să ia ceva 
merinde, iar spre ziuă să plece mai departe. 

— Încotro? 

— Asta nu mi-a spus. 


— Banda nu mai are deci căpetenie? 

— Nu mai are, îl încredinţă Săndulescu. 

— Vedem noi acuşi, hotărî Bârsan pe loc. 

— Trecem dincolo? se amestecă atunci în vorbă şi Mardan. 

Bârsan îi zâmbi cu bunăvoință; 

— Tu ce zici? 

— Să nu mai pierdem vremea. 

— Păi si n-o mai pierdem, fier-ar ea si fie de vreme! exclamă 
Bârsan pe un ton vesel, camaraderesc. 

Neaşteptata bună dispoziţie a locotenent-colonelului însufleţi 
întreaga grupă. Mardan legi zdravăn capătul funiei de o 
rădăcină de fag, apoi roti celălalt capăt deasupra capului, 
azvârlind cangea peste prăpastie. Cu un zgomot sec aceasta se 
înfipse într-o crăpături a stâncii. 

Fără a părea câtuşi de puţin măgulit de lauda superiorului 
său, Mardan începu să tragă încet, cu precauţie, de funie. lar 
când simţi cangea înfiptă bine în crăpătură, smuci brusc de 
funie. Cangea nu se mişcă din loc. Plutonierul smuci încă o dată, 
cu mai multă putere. Coarda tremură, dar nu cedă. Mulţumit, 
Mardan înfăşură bine porţiunea de funie rămasă liberă în jurul 
rădăcinii groase de fag. Işi îndreptă apoi spatele, îşi şterse 
sudoarea de pe frunte şi rosti potolit; 

— Cam asta a fost! 

— E în regulă! se grăbi Bârsan să-i consemneze izbânda. Şi 
acum, trecu el apoi cu privirea peste chipurile celorlalţi, cine are 
curajul să încerce? Oamenii se căutau din priviri. Locotenent- 
colonclul se resemnă şi adăugă cu glasul potolit; Am să trec eu. 

— Nu vă supăraţi, se împotrivi atunci Mardan, dar e datoria 
mea să verific coarda. 

— Lăsaţi-vă păgubaş! se smulse în clipa aceea din muţenie un 
tânăr sergent-major. Pe dumneavoastră nu vă ţin nici zece funii 
ca asta. Luând apoi poziţia de drepţi, sergentul-major se adresă 
lui Bârsan; Permiteţi-mi să trec eu, tovarăşe colonel. 

— Şi eu zic că-i mai bine să-l laşi pe el, îl sfătui Bârsan pe 
Mardan. 

— Cum doriţi, se învoi plutonierul. 

Sergentul-major îţi agăţă automatul de gât, se asigură cu 
centura groasă de piele şi începu să alunece uşor pe funie. 
Coarda se curbă sub greutatea lui, dar nu cedă. lar după trei 
minute şi patruzeci de secunde de atârnare în gol, cronometrate 


de Bârsan cu precizie, subofiţerul puse piciorul pe muchia de 
piatră de dincolo de prăpastie. Răsuflară toţi uşuraţi. Sergentul- 
major mai alunecă pe coardă încă un metru, apoi se desprinse 
de aceasta. Tremura uşor, atât din pricina emoţiei cât şi-a 
efortului. Dar îşi reveni repede în fire, desprinse cureaua 
automatului trecută pe după gât şi începu să cerceteze cu 
atenţie locul. Intre timp se luminase bine de ziuă, încât Bârsan îl 
putu urmări dispărând după un colţ de stâncă. 

— Unde naiba se duce? făcu locotenent-colonelul înciudat. 
Dar, în aceeaşi clipă, văzduhul fu spintecat de-o rafală de pistol 
automat. Instinctiv, întreaga grupă se aruncă pe burtă, pentru a 
se feri din calea gloanţelor. Smucit prin surprindere de 
subofiţerul de care era legat, Săndulescu se prăvăli pe-o coastă, 
gemând. Dar alarma era de prisos. Deasupra prăpastia fâlfâia 
speriat un corb. Reveni imediat, cu paşi iuți, şi subofiţerul. 

— Fricos mai eşti! îl dojeni Bârsan. 

— Era, fir-ar să fie, pe un hoit, se dezvinovăţi sergentul-major. 
lar când m-a simţit, a bătut tare din aripi. 

— Altceva? se interesă grăbit locotenent-colonelul. 

— Nimic!... Puteţi trece fără grijă. 

Subofiţerul mai ceru coardă, ca să poată asigura bine şi 
celălalt capăt. 

Oamenii traversau unul câte unul prăpastia. Urmărindu-i, 
Bârsan se întrebă dacă era ori nu cazul să-l treacă şi pe 
Săndulescu dincolo. Mai precaut ar fi fost să-l lase pe loc, sub 
pază bună. Dar săteanul cunoştea bine atât locurile cât şi banda 
lui Arsene. Locotenent-colonelul hotărî să-l ia şi pe arestat cu 
sine. Când i se comunică însă hotărârea, Săndulescu bulbucă 
ochii de spaimă. 

— Se rupe funia cu mine! scânci el. 

— Dacă l-a ţinut pe Arsene, te suportă şi pe tine, îl linişti 
Bârsan. 

Săndulescu oftă resemnat, fără a-şi lua privirea de la 
prăpastie. lar când i se desfăcură cătuşele, roti ochii în jur, 
căutând o posibilitate de scăpare. Nu întâlni însă decât ţevile 
pistoalelor automate, care-l urmăreau cu stăruinţă dintr-o parte 
şi din alta a prăpastiei. 

— Hai! îl îndemnă Bârsan. 


Săndulescu icni scurt, apoi păşi cu fereală până la coardă. Şi, 
înainte de a se prinde de funie, făcu o cruce mare, scuipând 
gospodăreşte în palme. 

Bârsan zâmbi înţelegător. Nu-l invidia pe arestat, dar nici nu-l 
compătimea. Îşi zicea că vicleanul sătean se va descurca foarte 
bine. Şi nu se înşela. În ciuda trupului său gros, Săndulescu 
aluneca pe coardă aproape mai iute decât tinerii dinaintea lui. 

„Frica face din bătrân tânăr şi din olog teafăr”, filosofă în sine 
locotenent-colonelul. 

Ajuns de cealaltă parte a prăpastiei, Săndulescu fu luat în 
primire de paznicul său, care-i prinse din nou încheietura mâinii 
drepte în cătuşă. Poposi curând şi Bârsan lângă ei, lăsând de 
strajă, la locul de plecare, pe Mardan. 

Micul platou, în care sălăşluise banda lui Arsene, era 
cercetat pas cu pas. Bârsan se îndreptă mai întâi spre bordeiul 
unde îşi petrecuseră bandiții iarna. În jurul adăpostului, aruncate 
la întâmplare, se aflau oase de oi şi de miei, ca şi cutii goale de 
conserve. O vatră de piatră, cu crăcană deasupra, mai avea încă 
cenuşă din ajun. lar culcuşurile de iarbă şi de muşchi păstrau 
parcă formele trupurilor care se odihniseră în ele. Bârsan socoti 
că bordeiul putea adăposti vreo zece oameni. Şi începu să-i 
înşire; Arsene, fraţii Arnăutu, Marineanu, Aurel Ciocan, Crăcană, 
Maria - vivandiera bandei... Enumerarea se opri aici... Numele 
altor doi, care făceau de asemenea parte din bandă, nu şi le mai 
amintea în clipa aceea... 

Din uşa bordeiului, sergentul-major, care trecuse primul peste 
prăpastie, îl chemă pe Bârsan; 

— Tovarăşe colonel! 

— Spune! 

— Veniţi să vă arătăm ceva. 

Bârsan părăsi adăpostul şi se îndreptă, împreună cu cei care-l 
însoțeau, spre marginea platoului, unde străjuia un fag înalt, 
rămuros. La câţiva paşi de copac se afla o groapă. Cercul format 
în jurul locului se desfăcu, lăsând cale liberă lui Bârsan. 
Locotenent-colonelul se aplecă peste marginea gropii. Un bărbat 
de vreo treizeci de ani, bărbos, încălţat în bocanci soldăţeşti, cu 
pantaloni groşi de şiac şi-un cojocel de oaie, fără mâneci, zăcea 
cu ţeasta sfărâmată. În jurul mortului, grămezi de pietre. 

Bârsan se întoarse pe jumătate şi urmări cu coada ochiului 
reacţia lui Săndulescu. Săteanul însă nu părea surprins. 


— Cine e? îl întrebă locotenent-colonelul. 

— Marineanu, îi preciză săteanul, fără să se codească. 

— O răfuială între ei? 

— Cam aşa. 

— De aceea i-a părăsit Arsene? 

— Bănuiesc. 

— Cum s-a petrecut? 

Săndulescu îşi feri privirea, dar Bârsan nu-l slăbi; 

— Ce aveau de împărţit?... Portofoliile „guvernului fantomă”? 

— Astea le stabiliseră mai de mult, îi preciză săteanul. 

— Adică? 

— Dom’ colonel Arsene era şeful guvernului, dar avea şi 
externele... Arnăutu cel mare, ministru de război, cel mic, la 
Educaţie Naţională, Aurel Ciocan, la interne... 

— Şi ăsta? arătă Bârsan spre cadavrul din groapă. 

— La „Sănătate”. 

— Aşa e! zâmbi cu ironie locotenent-colonelul. Uitasem că 
Marineanu a făcut vreo doi ani de medicină... Halal „guvern”! 

Sergentul-major pufni copilăreşte în râs. Dar privirea scurtă a 
lui Bârsan îl făcu să amuţească. Locotenent- colonelul se adresă 
din nou lui Săndulescu; 

— Şi voi credeati în „gogoaşa” asta? 

— Cum vă închipuiţi? protestă ofensat. 

Dar Bârsan îl măsură iarăşi din cap până-n picioare, zâmbind 
cu îngăduinţă. Trupul scurt, gros, numai osânză, al lui 
Săndulescu, i-l aminti pe Sancho Panza. Numai că „don-quijoţii” 
în care crezuse săteanul nu erau nişte „cavaleri rătăcitori”, ci 
criminali de rând. lar cel mai necruţător dintre ei părea să fi fost 
„Ministrul sănătăţii”, care zăcea în groapă. Fostul student în 
medicină avea nişte trăsături lombrosiene. 

— Cine l-a lichidat? îl întrebă  locotenent-colonelul pe 
Săndulescu, arătând spre mort. 

— Arnăutu cel mic. 

— Pare o lovitură zdravănă, dată cu muchia toporului, 
interveni în discuţie un subofițer. 

— Aşa a şi fost! confirmă Săndulescu. Arnăutu cel mare l-a 
chemat pe Marineanu sub fagul ăsta, ca să cadă la învoială, iar 
cel mic, pitit după copac, l-a dat gata cu toporul. 

— Asta-i versiunea lui Arsene? voi Bârsan să i se precizeze. 

— Da, domnule colonel. 


— Şi pe ce chestie nu se înțelegeau? 

— Marineanu se săturase să stea cu mâinile în sân şi dorea să 
facă pârjol. 

— Să atace posturile de miliţie, sediile de partid, sfaturile 
populare? presupuse Bârsan. 

— Întocmai. 

— lar ceilalţi? 

— ÎI sfătuiau să mai aştepte. 

— Ce? 

— Parcă dumneavoastră nu ştiţi?... Visau cai verzi pe pereţi. 

— Adică? insistă Bârsan mai mult de dragul jocului. 

— Să fie iarăşi cum a fost. 

— Să se întoarcă regele, să se înapoieze moşiile şi fabricile... 

— Nu sunt teferi la minte! se grăbi Săndulescu să-şi facă 
mărturisirea de credinţă. Vă spun eu! E ca şi cum ai încerca să 
opreşti singur, cu pieptul, curgerea Dunării. 

— Ce hoţoman eşti! clătină Bârsan neîncrezător din cap. 


CAP. 3 


Bătrânii Arnăutu erau bucuroşi. Căpătaseră înapoi casa 
naţionalizată. Memoriile lor, trimise atât preşedintelui Republicii, 
cât şi Tribunalului Suprem, primiră, în toamna aceluiaşi an, un 
răspuns favorabil. Arnăutu-tatăl îşi încărcase îndată după aceea 
boclucurile în car şi pornise, triumfal, urmărit de privirile 
nedumerite ale locuitorilor comunei, să-şi reia în stăpânire 
frumoasa gospodărie. 

Un singur lucru îl mai nemulţumea pe bătrân. Dar până la 
urmă se învoise şi cu această singură condiţie pusă de organele 
locale; una din cele cinci încăperi ale casei trebuia lăsată mai 
departe în folosinţa dispensarului sanitar comunal. 

— Sunt nişte proşti! se destăinuise Arnăutu-tatal nevesti-si. 
Ăştia îşi închipuie că, dacă avem dispensarul în casă, vor afla şi 
ce fac băieţii noştri. 

De când se înapoiaseră la casa lor, cei doi bătrâni discutaseră 
într-adevăr despre orice, numai despre feciorii lor nu 


pomeniseră niciun cuvânt. O întâmplare însă avea să le dezlege 
până la urmă limbile. Era într-o seară urâtă de toamnă. Soții 
Arnăutu stăteau la gura sobei şi sporovăiau. Vorbeau despre 
vreme şi despre treburile lor gospodăreşti, când auziră nişte 
chiţcăituri. Arnautu-tatăl, cu auzul mai bun, întoarse capul. Și 
descoperi mirat, la câteva palme de uşa, o şoricioaică mare, 
borţoasă. Nefericita rozătoare ieşise printr-o crăpătură a 
duşumelei şi, dând de lumină, se sperie, încercând să se 
strecoare înapoi în gaură. Orbită însă de lumină, nu mai găsea 
locul prin care venise. Disperată, dădea din colţ în colţ şi 
chiţcăia... Cu chiu cu vai descoperi crăpătura din duşumea şi 
căuta să se vâre cât mai repede în ea. Dar burta nu-i mai 
încăpea. 

— Biata de ea! făcu miloasă mama Arnăutu. Ajut-o, omule! 

Arnăutu-tatăl se ridică greoi de pe scaunul de lângă foc şi 
porni cu paşi târşiţi spre uşă. Simţindu-l, şoricioaica începu să se 
zbată şi mai tare. 

— Hai s-o ajut, săraca! se arătă milos şi Arnăutu-tatăl. 

Se aplecă deasupra rupturii, aflată într-un colţ mai putred al 
duşumelei. Bătrânul ridică de capătul scândurii. Şoricioaica ţâşni 
în gaură, dispărând tot în clipa aceea. Bătrânul îşi duse palmele 
la şale, cu gând să se îndrepte. Dar se răzgândi. 

— Ce e, omule? întrebă bătrâna Arnăutu. 

— Mă întreb unde s-o fi dus lighioana asta? 

Şi, fără să mai stea pe gânduri, trase mai tare de capătul 
scândurii putrede, care pârâi şi cedă. Bătrânul ramase 
înmărmurit. Descoperise sub duşumea un fir electric de care n- 
avea cunoştinţă. $ 

— Aha! făcu el bucuros. Aştia ne-au băgat vreo drăcovenie în 
casă, babă!... Dar las' că-i păcălim noi!... Adă repede o foarfecă. 

Batrâna se ridică îndată de pe scaunul de lângă foc şi porni cu 
paşi mărunți spre măsuţa în sertarul căreia ţinea lucrurile ei 
femeieşti. Luă de acolo foarfecă şi-o aduse bătrânului, care nu 
se clintise câtuşi de puţin din loc, temându-se parcă să nu-i 
dispară firul electric de sub ochi. Bătrânul tăie firul în două 
locuri, simțind o bucurie poate tot atât de mare ca şi atunci 
când i se anunţase înapoierea casei. 

— Ce-i asta, bărbate? întrebă mama Arnăutu arătând 
nedumerită la bucata de fir. 


— Dumnealor, îşi răsuci bătrânul capul spre încăperea 
dispensarului, ascultau tot ce vorbeam noi. Dar acum s-a 
isprăvit, mai adăugă el, vârând bucata de fir în buzunarul vestei. 

Arnăutu-tatăl se înşela din două puncte de vedere, întâi, firul 
pe care-l făcuse inutilizabil nu era singurul. lar în al doilea rând, 
convorbirile din casa Arnăutu erau înregistrate nu în dispensar, 
ci într-o clădire din imediata vecinătate, unde se ascunsese în 
mare taină, în urmă cu trei săptămâni, locotenentul Paul 
lordănescu. Tânărul ofiţer nu ieşea, de acolo decât noaptea, 
târziu, doar pentru câteva minute, ca să se mai dezmorţească şi 
să tragă în piept o gură de aer proaspăt. În restul vremii, stătea 
la pândă. lar şeful de post ori ajutorul îi asigurau hrana şi-l 
ajutau în alte treburi. 

Socotindu-se scăpaţi de „spionul ascuns sub duşumea”, 
bătrânii Arnăutu deveniră mai slobozi la gură. 

— Poimâine vine Anişoara, auzi lordănescu la un moment dat, 
în cască, glasul lui Arnăutu-tatăl. Poate ne aduce vreo ştire. 

— Să dea Dumnezeu. 

Mai împăcaţi cu ei înşişi, cei doi soţi se duseră la culcare. Cu 
creionul în mână, lordănescu îşi notă cu grijă, în raportul zilnic 
pe care-l trimitea maiorului Matei, la securitatea din Câmpulung 
Muscel, această importantă informaţie 

„Peste două zile urmează să-i viziteze pe bătrânii Arnăutu o 
femeie pe nume Anişoara”. 

Locotenentul sublinie cu două linii groase numele celei care 
urma să intre curând în scenă. 

„Anişoara, îşi repetă el în minte. Cine dracu' o mai fi şi asta? 

Întinse mâna, cu o mişcare obişnuită, spre paharul cu apă de 
pe masă. Simţi însă tot atunci o împunsătură în piept. Răceala 
toamnei îi sensibilizase rănile căpătate în primăvară, în noaptea 
când scăpase Arsene. Căpetenia bandei îl trimisese pe 
locotenent în spital pentru vreo două luni. Dar pe patul de 
suferinţă, tânărul ofiţer îi făgăduise în gând fostului locotenent- 
colonel din armata regală că-i va plăti polita cu vârf şi îndesat. 
Şi nu uită această fagăduială. Încât, de îndată ce se înzdrăveni, 
începu să scotocească prin dosarul gros care purta menţiunea 
„banda lui Arsene”. Îşi extrase din noianul de rapoarte tot ce 
socotise că merita a fi reţinut, alcătuindu-şi apoi un dosar 
„Arsene” propriu. lordănescu îşi repetă în gând numele care-l 
interesa; „Anişoara”. 


„A slujit la bătrâni, îşi aminti el. E o rudă mai îndepărtată a 
familiei Arnăutu”. 

Locotenentul presupuse că cea care-şi anunţase vizita peste 
două zile nu putea fi alta decât Anişoara P. din Corbeni. 


Două nopţi mai târziu, Bârsan se afla de veghe la telefonul 
„direct” care-l ţinea permanent în legătură cu securitatea din 
Câmpulung Muscel. Ca să-i mai treacă de urât, îl suna din când 
în când pe Matei; 

— Nimic? 

— Nimic, tovarăşe colonel. 

— Nu mă mişc de aici, până nu-mi comunici raportul lui 
lordănescu, îl avertiză Bârsan. 

— N-aveţi nicio grijă! îl linişti Matei. 

Dar mult aşteptatul raport nu sosi decât pe la miezul nopţii. 
Şi, spre necazul lui Bârsan, nu conţinea decât un singur element 
nou; în convorbirea dintre bătrânii Arnăutu şi Anişoara din 
Corbeni, care se dovedise a fi într-adevăr fosta lor slujnică, se 
pomenise des despre „bocanci”. 

— Atât? făcu Bârsan dezamăgit. 

— Atât, tovarăşe colonel, îi confirmă Matei. 

Bârsan nu mai rosti nimic preţ de aproape un minut, după 
care decise; 

— Aflaţi cum ştiţi şi de unde ştiţi mărimea picioarelor celor doi 
fraţi Arnăutu... „Bocancii” sunt pentru ei. 

lar a doua zi, spre prânz, locotenent-colonelul se înfiinţă 
personal la securitatea din Câmpulung Muscel. 

— Ce s-aude? îl întrebă el, în loc de salut, pe Matei. 

— Am aflat, îi răspunse bucuros maiorul. Arnăutu cel mare 
poartă numărul patruzeci şi unu, iar cel mic, patruzeci şi doi. 

— Puneti sub observaţie magazinele care vând încălţăminte, 
hotărî Bârsan pe loc. Să fie vegheaţi mai ales gestionarii şi 
vânzătorii suspecți. 

Matei îşi privi atent superiorul, pentru a se încredința ca 
ordinul acestuia era definitiv. Bârsan îi sesiză uşoara ezitare şi 
se grăbi să-l încurajeze; 

— Ştiu că e o treabă afurisită, dar necesară. 

— O facem, şi pe asta! se învoi Matei. 

Bârsan nu se clinti din Câmpulung Muscel. Însă, după patru 
zile, primi un mesaj telefonic care-l interesa. La o exploatare 


forestieră din bazinul Corbeni, magazinerul de acolo nu putea să 
justifice lipsa din gestiune a două perechi de bocanci mărimile 
41 şi 42. Bârsan se urcă fără întârziere într-o maşină şi porni 
într-acolo. La întreprinderea forestieră căpătă o drezină cu care 
se îndreptă apoi spre inima codrilor de fag... Două ore de goană 
printre culmile subcarpatice şi-o oprire într-o mică staţie de cale 
ferată forestieră. Matei îl aştepta. 

— Unde-i individul? se interesă Bârsan. 

Maiorul îi indică o cabană aflată sub poala pădurii, la o 
depărtare de vreo trei sute de metri de staţia de cale ferată. 

— Aţi verificat bine? stărui Bârsan. 

Întrebarea era de prisos. Matei nu era omul treburilor făcute 
în pripă. 

— O să constataţi şi dumneavoastră, îi răspunse acesta 
morocăânos. 

Bârsan simţi atunci nevoia să-l bată prieteneşte pe spate. 

Magazinerul era un ţăran mărunt, cu ochii mici, de-o 

culoare nedefinită, ce-i umblau speriaţi în cap. Stătea pe colţul 
unui scaun rudimentar, cu mâinile în poală şi cu umerii aduşi 
mult în faţă. Când auzi uşa, se răsuci brusc, însufleţit de 
speranţă. Dând însă cu ochii de Bârsan, îşi reluă înfăţişarea de 
mai înainte. 

Locotenent-colonelul îl ocoli şi se aşeză la masă. Magazinerul 
nu se încumeta încă să privească la noul venit. 

— Cum te cheamă? sună clar prima întrebare a lui Bârsan. 

Omul hârâi, din gâtlejul uscat, un nume. Bârsan nu-l desluşi, 
dar nu mai insistă. Avea în faţă, pe o coală de hârtie, declaraţia 
acestuia consemnată de Matei. 

— Menţii ce-ai spus aici? îi arătă locotenent-colonelul coala de 
hârtie. 

Magazinerul se frământă pe colţul lui de scaun, gemu şi hârâi 
din gâtlej ceva mai desluşit; 

— Nu ştiu ce scrie acolo. 

— Zice că ieri-noapte ai dat unui om trimis de fraţii Arnăutu 
două perechi de bocanci, îi preciză Bârsan. 

Magazinerul îşi înghiţi nodul ce i se pusese în gât. 

— E adevărat? insistă locotenent-colonelul. 

— E adevărat! rosti stins magazinerul. 

— Ştiai pentru cine sunt bocancii? 

— Ştiam. 


— Îţi dai seama de urmările acestui fapt? 

— Da. 

— Şi de ce-ai făcut-o? 

Magazinerul izbucni pe neaşteptate în bocet; 

— Am nevastă şi copii! 

— Şi de la închisoare ai să-i poţi ajuta? izbucni Bârsan 
nestăpânit. 

— De acolo am să ies odată şi odată! continuă magazinerul să 
se smiorcăie. Pe când ăştialalţi îmi iau viaţa. 

— De ce nu ne-ai anunţat că le-ai dat bocancii? 

— Tot de frica lor!... Mi-au zis să nu scot niciun cuvânt, că mă 
mănâncă fript. 

— Cine era omul căruia i-ai dat bocancii? 

— Nu-l cunosc. 

— Şi de unde ştiai că era trimis de fraţii Arnăutu? 

— L-am recunoscut după înfăţişare... Numai cât te uitai la el şi 
te băga în sperieţi... Şi-apoi alţii, de pe aici, n-au automate ca ei. 

— După ce-au luat bocancii, încotro a apucat-o? 

— La vale, răsuci magazinerul capul în direcţia staţiei de cale 
ferată. 

— Crezi că sălăşluiesc prin zona asta? , 

— Dumnezeu îi ştie! rosti omul cu năduf. Aştia se ascund în 
pământ ca şobolanii şi-şi schimbă mereu adăpostul. 

Bârsan mai stărui cu privirea, preţ de un minut, pe faţa mică, 
boţită, a magazinerului. Era încredinţat că omul mărturisise tot 
ce ştia. De aceea se ridică şi ieşi din încăpere, urmat de Matei. 

— Mare scofală n-am făcut! constată locotenent- colonelul 
dezamăgit. 

— Un indiciu totuşi avem, observă Matei. 

— Care? 

—,Arnăuţii au „bârlogul” în zona asta. 

— M-aş mira! conchise Bârsan neîncrezător. 

Porni apoi gânditor, cu paşi mari, spre pajiştea de la poalele 
codrului de fagi. Matei venea tăcut după el. Firul subţire, pe care 
puseseră mâna, se rupsese iarăşi. 

— Singura nădejde e tot lordănescu, redeschise Matei vorba 
după un timp. Băiatul a lucrat bine până acum. 

— A lucrat! rosti Bârsan absent. 

— Dar ce vă nemulţumeşte? se arătă Matei intrigat. 


— Nu putem stârpi o bandă de demenţi, care ucide şi implică 
atâţia oameni! izbucni Bârsan cu năduf. 
— Asta e! conchise Matei resemnat. 


Tolănit pe dormeza din „camera oficială”, Andrei Bârsan 
frunzărea, la o oră târzie de seară, ziarele care apăruseră de 
dimineaţă în Bucureşti. Dar literele tipărite îi treceau prin faţa 
ochilor fără ca el să le poată reţine înţelesul. Gândul îi zbura 
când acasă, la nevastă şi băieţel, când la treburile care-l 
aşteptau la minister. Fuma ţigară după ţigară pufăind 
nemulţumit. În răgazul unei săptămâni, dosarul Arsene-Arnăutu 
nu avansase deloc. 

Rapoartele lui  lordănescu cuprindeau aceeaşi formulă 
stereotipă; „Nimic nou de semnalat”. Fraţii Arnăutu nu 
întreprinseseră în aceste zile nicio acţiune, iar Arsene, după ce 
scăpase din împresurare, se dăduse cu totul la fund. De la 
minister, în schimb, Bârsan primea mai la fiecare convorbire 
telefonică bobârnace de genul acesta; „lţi faci concediul la 
Câmpulung Muscel?... Nu-i rău!... Aş veni şi eu...” Şi aşa mai 
departe. 

Locotenent-colonelul ar fi preferat ca, în aceste şapte zile, să 
înfrunte mai degrabă tot atâtea bande înarmate, decât să stea 
cu mâinile încrucişate. Inactivitatea îl ucidea. Îl toca mărunt, 
minut cu minut. 

„Trebuie să aştept! se încuraja Bârsan. E imposibil să nu mai 
facă ei vreo imprudenţă... Vine iarna... Vor fi obligaţi să se 
aprovizioneze... Scot ei cumva capul...” 

Spre miezul nopţii, locotenent-colonelul decise să se dezbrace 
şi să se bage sub pătură. Dar n-apucă să-şi scoată decât haina, 
când auzi o bătaie discretă în uşă. 

— Intră! rosti el moale. 

În prag se ivi Matei. Blond-roşcat, cu ochii verzi, mari, vioi, 
maiorul zâmbea cu gura până la urechi. 

— Eşti cant vesel! observă Bârsan. 

— Sunt, tovarăşe colonel, recunoscu Bârsan. 

— Ai băut ceva? 

— Un ceai de mătase de porumb... Face bine la rinichi. 

Buna dispoziţie a maiorului îl însufleţi brusc şi pe Bârsan. 

— Ce ai în mână? arătă el spre bucata de hârtie fluturată de 
Matei. 


— Raportul lui lordănescu. 

— L-am văzut! făcu Bârsan absent. 

— Ăsta-i altul, îi preciza maiorul. Un raport special. Bârsan îi 
smuci hârtia din mână şi alerga cu privirea peste rânduri. 

„Anişoara din Corbeni, citi el, i-a vizitat din nou, în seara asta, 
pe bătrânii Arnăutu... În discuţie a apărut un nume; Părintele 
Andreescu”. 

Locotenent-colonelul reciti mai calm succintul raport, apoi îl 
întrebă pe Matei; 

— Cine-i Andreescu? 

— Preotul din Corbeni. 

— Eşti sigur? 

— Absolut. 

— Cine a adus raportul? 

— lordănescu personal. 

— Şi-a părăsit postul? întrebă sever locotenent- colonelul. 

— Şeful de post şi ajutorul lui nu se aflau pe acolo... lar pe 
altcineva nu putea trimite acest raport. 

— Unde-i lordănescu? 

— În biroul meu... Vă aşteaptă! 

Bârsan cântări, nehotărât, hârtia în mână. _ 

— Şi-a băgat deci şi-un popă coada, constată el. Işi luă apoi 
haina, cu mişcări încete, de pe spătarul scaunului şi începu să se 
îmbrace fără grabă, verificând bine fiecare nasture pe care-l 
încheia, de parcă reuşita viitoarelor sale acţiuni depindea de 
acest lucru. 

— Să mergem! rosti Bârsan zorit brusc. 

La intrarea locotenent-colonelului în birou, lordănescu sări 
milităreşte în picioare. 

— Să trăiţi! 

Bârsan mormăi ceva greu de desluşit şi continuă să-l fixeze 
pe locotenent cu nişte priviri aspre. 

— Ştii ca te pasc nişte zile de arest? 

— Ştiu, tovarăşe colonel, răspunse lordănescu netulburat. 

— Dacă-ţi mai părăseşti o dată postul fără ordin, sancţiunea 
va fi foarte severă. 

— Am reţinut, tovarăşe colonel, rosti la fel de liniştit 
locotenentul, privind cu coada ochiului la Matei. 

Stingherit de asprimea dialogului, maiorul răsfoia fără scop un 
dosar oarecare aflat pe biroul său. 


— Raportează! îi ordonă Bârsan în continuare lui lordănescu. 

Locotenentul îşi aranjă ţinuta, tuşi sec şi rosti cu glasul 
scăzut; 

— Azi, pe înserate, a venit din nou Anişoara... Era cam agitată 
şi căuta speriată în toate părţile... Mi-am dat seama că avea 
ceva important de comunicat bătrânilor Arnăutu... Mi-am pus 
îndată casca şi-am încremenit cu ea la urechi... Anişoara a intrat 
fără să bată la uşă... „Ce-ai păţit, fată?“ a întrebat-o îngrijorat 
bătrânul. „Părintele Andreescu”, a apucat ea să rostească. Apoi 
a amuţit. Probabil că bătrânul i-a făcut semn să tacă ori i-a pus 
chiar mâna pe gură... Am mai auzit după aceea căderea unui 
scaun trântit probabil de Anişoara, din nebăgare de seamă, ca şi 
buşitura unei uşi închise... Au ieşit în grădină ori s-au dus în 
beci. 

Locotenentul tăcu. 

— Asta a fost tot? stărui Bârsan. 

— Tot, tovarăşe colonel. 

— Nu-i chiar puţin, interveni în discuţie şi Matei. 

Bârsan îşi aprinse o ţigară şi pufăi din ea, aruncând colaci de 
fum în direcţia lui lordănescu. 

— Nu te mai întorci acolo, hotărî locotenent-colonelul după 
câteva clipe de gândire. Bătrânul şi-a dat seama că avem şi alte 
„urechi” în casa lui... Nu mai scoatem de la el nimic. 

— Nici de la Anişoara? sugeră iarăşi Matei. 

— Să vedem! făcu Bârsan evaziv. 


CAP. 4 


Stelian Soare, transferat ca tehnician la întreprinderea 
forestieră din Corbeni, umblă prin comună bătând pe la porţi în 
căutarea unei camere de închiriat. Dar tot ce i se oferea nu-i 
plăcea. 

— Aş vrea o casă mai liniştită, se destăinui el unui gospodar în 
floarea vârstei. 

— Ştiu ce-ţi trebuie dumitale, îi zâmbi complice gospodarul. 
Dar, dacă dai o ţuică, te duc la o gazdă straşnică. 


— Dau, nene! se învoi bucuros Stelian Soare. Doar nu curge 
sânge. 

Gospodarul, căruia-i ardea gâtlejul după o cinzeacă, se grăbi 
să închidă portiţa şi să-l îndemne pe tehnician la drum. O cotiră 
pe prima uliţă şi aproape de capătul acesteia se opriră în dreptul 
unei case nu prea mari, dar bine îngrijită. De la portiţă pornea o 
cărăruie pavată cu bucăţi de cărămidă, străjuită în părţi de tufe 
de flori de toamnă, iar cerdacul casei era aproape în întregime 
ascuns sub o țesătură deasă de viță-de-vie. 

— Îţi place? se interesă călăuza. 

— Îmi place, nene! recunoscu Stelian Soare. 

— Şi stăpâna casei o să-ţi convină, îl încredinţă gospodarul, 
făcându-i iarăşi complice cu ochiul. 

— Să dea Dumnezeu! îşi dori tehnicianul. 

Ocoliră casa pe partea de la vale şi, prin alta portiţă, ajunseră 
la bucătărie. 

— Hei! Fată! chemă călăuza. 

— Cine e? se auzi o voce de femeie. 

— Oameni buni! 

— Vin îndată, nea Nicolae. 

În pragul bucătăriei se ivi, peste câteva clipe, o femeie de 
vreo treizeci de ani. Zâmbi binevoitoare gospodarului, apoi 
furişă o privire timidă spre noul venit, în obraji îi apărură două 
pete mari, roşii. 

„Nu-i displac”, observă în sine Stelian Soare. 

Pe el, în schimb, femeia nu-l prea atrăgea. Nu i se părea 
urâtă, dar nici frumoasă. 

Între timp, călăuza se şi apucase s-o lămurească pe stăpâna 
casei asupra scopului vizitei lor. 

— Vită-te şi tu ce mândreţe de om ţi-am adus! îl recomandă 
gospodarul pe Stelian Soare. Dânsul e holtei, tu eşti 
nemăritată... Poate vă înţelegeţi şi-n câşlegii de iarnă jucăm la 
nuntă. 

Fata bătrână îşi dezveli într-un surâs larg şiragurile dinţilor 
mari, zdraveni, albiţi în fiecare dimineaţă cu sare. 

— Vorbeşti ca să te afli în treabă, nea Nicolae, îl certă ea pe 
gospodar. 

— Eu zic să nu te mai codeşti şi să-i dai omului camera din 
faţă, stărui acesta. Tot stă goala... Şi-apoi dumnealui are leafă 
bună... O să vă înţelegeţi şi din preţ. 


— Da’ n-am dat-o până acum nimănui cu chirie, se împotrivi 
stăpâna casei. 

— Nu-i nimic, o încurajă gospodarul. Faci safteaua cu 
dumnealui. 

— Da' ce-o să zică oamenii? continuă să se împotrivească 
stăpâna casei. Dacă era o fată, ori o femeie... 

— Cu un bărbat te înţelegi mai bine, o sfătui călăuza. Ai să 
vezi. Dacă mâine-poimâine n-o să-mi mulţumeşti, să nu-mi zici 
pe nume... Ascultă povata unuia mai bătrân. 

— Da' dumnealui văd că nu zice nimic! îndrăzni fata bătrână 
să-şi ridice iarăşi ochii cenuşii la chipul oacheş al noului venit. 

— Aştept să văd mai întâi camera, îi replică prompt Stelian 
Soare. 

— Chiar aşa! se agăţă imediat de aceste vorbe gospodarul. Să 
i-o arătăm. 

Şi, fără să mai aştepte încuviințarea cuiva, păşi în bucătărie, 
apoi deschise uşa de la prima încăpere, în care locuia stăpâna 
casei. Tehnicianul aruncă o privire fugară. La lumina slabă a 
zilei, care se strecura prin perdeluţele groase de la ferestre, i se 
păru o încăpere intimă, curată, ce mirosea plăcut a busuioc şi-a 
gutui. Pătrunse apoi în tindă şi de acolo intră în camera de 
oaspeţi. Accasta-i plăcu şi mai mult. Il atrăgeau mai ales 
vrafurile zestrei celei ce nu fusese încă mireasă. 

— Asta-i încăperea! i-o recomandă gospodarul. Vă spun eu că 
nicăieri, în sat, nu găsiţi ceva mai bun... Aveţi şi sobă de 
cărămidă, iar cât priveşte lemnele... dacă lucraţi la fabrica de 
cherestea... 

— Nu-i o problemă! îl completă tehnicianul. 

— Vă convine, nu-i aşa? stărui gospodarul. 

— Îmi convine, îi preciza Stelian Soare. 

— Aţi văzut? se făli gospodarul. Eu zic să batem palma şi să 
bem aldămaşul. 

— Da' dumneaei n-a spus cât cere! se întoarse tehnicianul 
spre stăpâna casei. 

Aceasta se înroşi din nou, îşi frecă de şolduri palmele asudate 
şi rosti cu glasul sugrumat de emoție; 

— Nici eu nu ştiu ce să zic!... Mata ştii mai bine, nea Nicolae! 
... Cât se plăteşte? 

— Două sute. De lei pe lună, propuse gospodarul. 


Preţul era, evident, mare. Tehnicianul stătu câteva clipe în 
cumpănă, apoi rosti; 

— E cam mult, dar face. 

— Dacă-i aşa, mă duc îndată după ţuică, zise bucuros 
gospodarul. 

Porni tot în clipa aceea spre ieşire. 

Rămaşi singuri, cei doi se căutară stingheri cu privirile. 

— Cum te cheamă? reluă tehnicianul vorba. 

— Anişoara! se grăbi aceasta să-i răspundă. 

— Pe mine Stelică, se recomandă tehnicianul. 

— Nu eşti de prin părţile noastre? se interesă Anişoara. 

— Nu! Sunt bucureştean. 

— Chiar, din Bucureşti? făcu Anişoara ochii mari. 

— Ce te miră? N-ai mai văzut un bucureştean? 

— Ba da, dar... 

— Vrei să ştii, probabil, ce caut pe aici? 

— Ai şi dumneata treburi, ca tot omul, se grăbi Anişoara să 
dreagă vorba. Şi-apoi nu-i rău nici pe la noi. 

— Îmi place chiar foarte mult, o încredința Stelian. 

— Stai mult pe aici? 

— Păi... abia am fost transferat de la Rucăr, unde am lucrat 
vreo trei ani. 

— Şi-acolo-i frumos! își aminti Anişoara. 

— Este!... Da' omul mai simte nevoia să schimbe locul. 


Anişoara P. umbla prin sat numai cu zâmbetul pe buze. Era 
fericită. De aproape o lună de zile avea şi ea un bărbat. Şi-ncă 
ce bărbat! Nici în visurile ei cele mai îndrăzneţe nu-şi închipuise 
că norocul i-l va aduce în casă pe Stelică. 

— Băiat bun, vesel şi deştept foc! se lăuda ea cui avea vreme 
s-o asculte. 

Femeile, mal ales vecinele, o invidiau văzând-o cum înflorea 
de la o zi la alta. 

— Ce-a zis? o întreba câte una. Te ia de nevastă? 

— Ştiu eu? îi răspundea Anişoara, simțind cum i se strângea 
inima de atâta fericire. 

— Mai du-te pe la biserică şi dă câte un acatist, o sfătuiau 
cumetrele. 

„„„ Se apropiau sărbătorile de iarnă. Oamenii căutau tot mai 
des spre coteţele grăsanilor, cântărindu-i din ochi. La Ignat le 


venea sorocul. Şi într-o seară, ţinând-o pe Anişoara, topită de 
dragoste, la pieptul lui, Stelică îi spuse acesteia; 

— l-am scris soră-mi. 

Anişoara se adună şi mai mult la pieptul iubitului ei, aşteptând 
ca bărbatul să-şi continue vorba. 

— Soră-mea, adăuga Stelică, mi-a fost ca şi-o mamă... Ea m-a 
crescut. 

— Şi ce i-ai scris? se încumetă Anişoara să-l întrebe în şoaptă. 

— Trebuie să te cunoască şi ea... Poate mergem de Crăciun s- 
o vedem. 

Înfiorată de o bucurie încă necunoscută până atunci, femeia 
sărută mâna cu care-o mângâia bărbatul. 

O săptămâiiă mai târziu sosi şi răspunsul. „Fericita pereche“ 
era poftită să petreacă trei-patru zile la sora lui Stelică. Aceasta 
locuia într-o comună din preajma oraşului Miercurea Ciuc. 

— Ce zici? îşi întrebă tehnicianul iubita. Mergem? 

— Cum vrei tu, Stelică, făcu Anişoara supusă. 

Hotărâră şi data plecării; peste vreo săptămână. Mai precis, în 
sâmbăta următoare. Dar, după două zile, Stelian Soare constată 
că interesul Anişoarei pentru vizita la sora lui scăzuse brusc. 

— Te-ai răzgândit? o iscodi el. 

— În ce privinţă? 

— Parcă nu te mai interesează să plecăm la soră-mea! 

Anişoara se fâstăci şi vărsă pe plită cana de lapte pe care 
tocmai o turnase din cratiţa aburindă. 

— Ce-i cu tine, fată? rosti Stelică mânios. 

— Nimic! îşi ceru ea iertare. 

Dar bărbatul nu se mai putu stăpâni; 

— Eu aş vrea să alegi între mine şi popă! 

— Care popă? se apără ea spontan. 

— Ăsta de-aici! De câte ori te întorci de la biserică, eşti 
tulburată. 

— i se pare, Stelică! 

— Eu te-aş ruga totuşi să te hotărăşti; ori cu mine, ori cu ţapul 
acela. 

Anişoara oftă şi turnă altă cană cu lapte, pe care-o puse, cu 
un gest discret, în faţa mâniosului ei iubit. 

De Ignat, tehnicianul se întorsese cam târziu acasă. Era niţel 
cu chef. Gospodarul care-l adusese în gazdă la Anişoara îl 
poftise la „pomana porcului” şi la un păhărel de ţuică. Ochii lui 


Stelică erau cam sticloşi. Dar femeii nu-i displăcea. Când venea 
„băut”, Stelică se purta mai drăgăstos ca oricând. 

— Ştii, îi şopti ea, cuprinzându-l de mijloc, m-am hotărât. 
Plecăm chiar mâine. 

— Ţi-a ieşit un porumbel din gură! făcu Stelică vesel. Şi după 
ce-o sărută zgomotos pe obraz, rosti cam într-o doară; Ar trebui 
să le ducem şi noi ceva... Doar n-o să mergem cu mâna goală... 
Nu se face... Tu ce zici? 

— Am tăiat o gâscă şi-o găină, am pus la copt doi cozonaci şi- 
o tavă de plăcinte, se grăbi Anişoara să-i aducă la cunoştinţă. 

— Fleacuri! se arătă Stelică nemulţumit. De astea au şi ei... 
Sunt oameni gospodari. 

— Păi... altceva? făcu ea încurcată. 

— Ţuică! rosti el sentenţios. Fără ţuică de Muscel nici nu mă 
gândesc să mă înfăţişez înaintea soră-mi şi-a bărbatului ei. 

— Dar nu-i voie, Stelică! îi aminti Anişoara. Nu-i voie să duci 
pe tren nici măcar un gram. 

— Fleacuri! se arătă bărbatul neînduplecat. Te duci chiar 
acum şi iei de la naş-tu o damigeană... Uite aici banii. 

Anişoara întinse mâna şovăitoare spre hârtia de o sută de lei. 
Ştia că nu făcea bine, dar nu voia să-l mai supere pe Stelică. Și 
aşa-l necăjise mult, amânând vizita la sora lui. 


. „Fericita pereche” sosi în comuna l., de lângă Miercurea 
Ciuc, pe înserate. Străbătuse în ziua aceea un drum lung şi 
extrem de obositor. Dar zâmbetele primitoare ale gazdelor 
alungară oboseala de pe chipurile celor doi logodnici. 

— Bine aţi venit! îi întâmpină cu braţele larg deschise stăpâna 
casei. 

— Ce mai faci, surioară? o îmbrăţişă Stelian. Dar tu, cumnate? 
strânse el apoi mâna gospodarului. 

Urmă apoi ceremonia înmânării darurilor. La vederea 
damigenei cu ţuică de Muscel, gazdele se arătară încântate. 

— Bun lucru! plescăi cumnatul de plăcere. 

Se şi grăbi să aducă o cană mare şi patru cănişoare, toate din 
lut ars şi smălţuit la Corund, pentru a cinsti venirea logodnicilor. 
In acest timp nevasta aşeza de zor masa. Şi nu o masă 
oarecare, ci una încărcată ca la nuntă. 

Anişoara se simţea „cu sufletul în rai”, căutându-l mereu cu 
privirea pe Stelică pentru a-i comunica, pe tăcute, deplina ei 


bucurie. lar viitorul mire ridica pahar după pahar, închinând 
pentru fiecare comesean în parte, pentru belşugul gospodăriei şi 
pentru viaţa care i se părea frumoasă şi vrednică de trăit. 

Dar când petrecerea se afla în toi, nişte bătăi zdravene în uşă, 
urmate de tropăituri de cizme grele, cazone, anunţară sosirea 
şefului postului de miliţie din comună şi-a ajutorului acestuia. 

Văzându-i, Anişoara încremeni. Stelică însă nu se pierdu deloc 
cu firea, iar gazdele părură chiar bucuroase de oaspeţi. 

— Ei, bată-vă norocul! se ridică gospodarul în întâmpinarea 
noilor veniţi. Da’ ştiţi c-aţi nimerit bine! Poftiţi! Poftiţi!... 

— Mulţumesc! îi răspunse rece şeful de post. N-avem timp de 
petrecere. 

— Nu? făcu dezamăgit gospodarul, 

— Tu, Mărie! se adresă şeful de post stăpânei casei. Ai vândut 
lui Mureşan şi lui Kiss câte un litru de ţuică? 

Femeia privi ţintă la miliţian. Anişoara îşi duse mâna la gură, 
pentru a-şi înăbuşi un țipăt de spaimă, iar Stelică şi cumnatul 
său schimbară câte o privire nedumerită. 

— Vorbeşte, tu! insistă, cu glas poruncitor, şeful de post. 
Vândut-ai, ori ba? 

— Am vândut! rosti stăpâna casei cu glasul stins. 

— Şi de unde-o ai? 

— Mi-o adus-o frate-meu, arătă ea spre Stelică. 

— Aşa! exclamă omul legii. Dumnealui deci umblă cu ţuică de 
vânzare! 

— Dom! şef! încercă Stelică să se apere. 

— Gura! îl repezi miliţianul. Dă-mi buletinul de identitate. 

Stelică icni de necaz şi se scotoci prin buzunare după 
legitimaţia cerută. Găsi în cele din urmă portofelul şi scoase 
actul de identitate, pe care-l întinse şefului de post. 

— Şi dumneata! porunci omul legii Anişoarei. 

Năucită de tot ce se petrecea, aceasta se ridică de la masă, 
căutându-şi poşeta cu gesturi necontrolate. lar când înmână 
şefului de post buletinul de identitate, avea lacrimi în ochi. 

— Deci dumneata eşti din Bucureşti, constată şeful de post, 
îndreptându-şi privirea aspră spre Stelică. 

— Din Bucureşti, dom' şef! repetă tehnicianul cu glasul stins. 

— lar dumneata? se adresă miliţianul Anişoarei. 

— E soţia mea! sări Stelică în ajutorul acesteia. 


— Legitimă? făcu omul legii neîncrezător, răsfoind buletinul 
de identitate al Anişoarei. 

— Ne căsătorim în curând, îi preciză Stelică. 

— Aşa! se prefăcu şeful de post dumerit. Foarte bine!... Dar, 
pâna una-alta, mergeţi cu mine. 

— De ce, dom’ şef? protestă Stelică. 

— Fără atâta vorbă, speculanţilor! se răsti omul legii la cei doi 
logodnici. 

Stelică îşi căuta, bombănind, paltonul şi căciula. Şi-n timp ce 
soră-sa îl ajuta să se îmbrace, tehnicianul îi strecură mânios 
printre dinţi; 

— Ce mi-ai făcut? 

— N-am vrut să vă căşunez cu nimic, Stelică, se tângui 
aceasta cu glas tare. M-au rugat vecinii şi... 

— Dacă nici în sora ta nu poţi avea încredere, aruncă 
tehnicianul o plângere fără adresă, atunci ce să mai aştepţi de 
la alţii? 


— De unde eşti? începu şeful de post anchetarea Anişoarei, 

— Din Corbeni, îi răspunse aceasta cu glasul stins. 

— Cu ce te ocupi? 

— Am o casă şi-o bucăţică de livadă rămase de la tata. 

— Eşti femeie necăjită! 

— Sunt, dom’ şef! se căină ea. 

— Şi-atunci de ce nu-ţi vezi de treburile dumitale? se răsti 
omul legii la ea. De ce-mi vii pe aici cu ţuică? 

— Eu n-am venit, dom' şef! se apără ea cu disperare. Dar 
Stelică a zis... Şi-apoi noi am adus-o pentru cumnaţi. 

— Pentru viitorii cumnaţi, îi aminti anchetatorul. 

— Da, dom’ şef! Şi n-am bănuit că ei or s-o vândă. 

— Bine! conchise anchetatorul. Duceţi-o! 

Dar când ieşi din încăpere, Anişoara îl întâlni pe Stelică, păzit 
de alt miliţian. Cei doi logodnici schimbară câte o privire 
disperată. Pe femeie o podidiră iarăşi lacrimile. Tehnicianul fu 
introdus imediat la şeful de post. 

Singură, în „camera de arest”, Anişoara număra clipele de 
aşteptare. Dar _ trecură aproape trei ore până ce auzi 
deschizându-se uşa de la săliţă. Anişoarei îi sări inima din loc. 


Ştia bine că paşii grei, apăsaţi, soldăţeşti, erau ai unui miliţian, 
iar cei târşiţi, ai logodnicului ei. Stelică păşi, cu picioarele 
împleticite, peste prag. Anişoara se azvârli, bocind, la pieptul lui. 

— lubitule! 

— Ce mi-ai făcut, femeie? scânci Stelică. 

— lubitule! îl mângâia Anişoara disperată. Ce ţi-au făcut? 

Tehnicianul îşi mai veni în fire. Femeia îi cerceta chipul palid, 
descompus. 

— De ce te-au ţinut atâta, Stelică!? îl bocea ea. 

— Din pricina ta! făcu el răstit. 

— Dar nu ţi-am zis eu să nu luăm ţuică? îl dojeni Anişoara 
blajin. Nu ţi-am zis? 

— Dă-o dracului de ţuică! se înfurie bărbatul. Nu pentru asta 
m-au cercetat. 

— Dar pentru ce, Stelică? strigă ea disperata. 

— Pentru prostia ta! îi replică el şi mai indignat. Şi mai ziceai 
că eşti femeie cinstită!... Că mă iubeşti!... Că ţi-s mai drag ca 
orice pe lume!... Că nu-mi ascunzi nimic!... 

— Nu ţi-am ascuns nimic, dragule! încercă ea să-l mângâie. 
Jur pe ce am mai sfânt. 

— Ce ai tu sfânt!? o respinse Stelică. Nimic! Se prinse apoi cu 
mâinile de cap, gemu şi adăugă; Măiculiţa mea dragă!... Mai 
bine nu mă aduceai pe lume, dacă ştiai ce mă aşteaptă... Şi de 
la cine?... Şi din pricina cui? Uite ce mi-au zis, femeie, îşi arătă el 
mai departe chipul speriat. Au spus că înfund puşcăria dacă nu 
le spun... Şi eu ce să le spun? 

— Ce vor să le spui, iubitule? îl întrebă ea cu glasul înecat în 
lacrimi. 

— Îi interesează foştii tăi stăpâni! gemu Stelică. 

— Care „stăpâni”? rosti ea nedumerită. 

— N-o mai fă pe proasta! îşi ieşi bărbatul din fire. Toată lumea 
ştie, în afară de-un prost ca mine, c-ai slujit la Arnăutu... Că te 
duci şi-acuma pe la ei... De ce te duci, femeie, la ei? 

— Mi-s neamuri, Stelică! îi mărturisi ea. 

— Şi ce? continuă Stelică s-o învinuiască. Pentru nişte 
afurisite de neamuri trebuie să îndur eu? Să mă bagi în 
mormânt? Asta urmăreşti? Spune! 

— Cum poţi gândi aşa ceva, iubitule? încercă ea să-l 
îmbuneze. 


— Atunci de ce te ascunzi de mine? De ce tăinuieşti? De ce nu 
spui autorităţilor unde sunt băieţii lui Arnăutu? Anişoara amuţi. 
De ce taci, femeie? stărui Stelică. 

— Fiindcă nu ştiu nimic! 

— Minţi! izbucni logodnicul cu o furie nestăpânită. Eşti cea 
mai mare mincinoasă pe care am întâlnit-o în viaţa mea! ŞI nici 
nu vreau să te mai văd din clipa asta! 

Cu o mişcare bruscă, Stelică se şi răsuci cu spatele la 
Anişoara, gemând de necaz. Indurerată, aceasta căută să se 
apropie de el. 

— Pleacă de aici! o respinse bărbatul cu brutalitate. 
Mincinoaso! 

— Nu mă alunga, Stelică! se tângui femeia. Fiindcă nu sunt 
vinovată. 

— Dar cine poartă vina? scrâşni logodnicul. Cine m-a băgat în 
bucluc? Vrei să mă nenoroceşti pentru toată viaţa? Să mă 
mănânce puşcăria?... Dar n-am să stau numai eu la puşcărie o 
avertiză el. Şi tu ai să mergi! 

— De ce, iubitule? întrebă Anişoara naiv. 

— Fiindcă ştii unde sunt fraţii Arnăutu şi nu spui... Şi asta se 
cheamă complicitate... O faptă pentru care iei ani buni de 
închisoare. 

— Dar nu ştiu, Stelică! Zău nu ştiu!... Şi, chiar de-aş şti, n-aş 
putea spune. 

— De ce? o privi el crunt. 

— Pentru că am fost jurată, iubitule! 

— Jurată! făcu Stelică surprins. Cine te-a pus să juri? 

— N-am voie! gemii ea. 

— Ce n-ai voie? se încrâncenă Stelică. 

— De ce nu mă crezi, iubitule?! începu ea să bocească. Eu nu 
pot să... Nu ştiu... Părintele... 

— Care? sări Stelică fript. 

— Părintele Andreescu de la noi, mărturisi ea printre hohote. 


CAP. 5 


În cabinetul şefului Departamentului Cultelor intră un bărbat 
mărunt. Se recomandă; 

— Sunt locotenent-colonelul Andrei Bârsan! 

— Dumneavoastră? îi scăpă, fără voie, cunoscutului profesor 
de filosofie care se ocupa, la vremea aceea, de treburile 
instituţiilor religioase din România. 

Bârsan zâmbi cam stingher şi replică; 

— Dacă doriţi, mă pot legitima. 

— Nu-i nevoie! îl încredinţă profesorul. Vizita dumneavoastră 
mi-a fost anunţată. Ce doriţi? 

— Suntem informaţi că Mitropolia Moldovei întreprinde acum 
o campanie împotriva sectelor religioase. 

— E adevărat, îi confirmă profesorul cu un zâmbet larg, 
îngăduitor. Vreţi cumva sa vă numărați şi dumneavoastră 
printre misionari? 

— Într-un fel! îi răspunse Bârsan pe acelaşi ton glumet. 

— Adică printr-un „reprezentant”? intui filosoful, cercetându-l 
atent pe locotenent-colonelul de securitate. 

— Cam aşa ceva, rosti Bârsan. 

— Concret! Ce vă interesează? 

— Pe lista misionarilor care pleacă spre Moldova se numără 
cumva şi părintele Andreescu din Corbeni? 

Profesorul căută în biroul său un dosar pe care-l răsfoi. 

— Aşa! rosti el satisfăcut, de îndată ce găsi hârtia pe care o 
căuta. Cum aţi spus că se numeşte? 

— Pavel Andreescu, îi preciză din nou Bârsan. 

— Din Corbeni? 

— Da. 

— Este. 

— Şi când e vorba să plece în Moldova? 

— Peste câteva zile... Ne putem interesa la Episcopie, ca să 
vă spunem data exactă. 

— V-aş fi recunoscător. 

— Socotiţi că părintele Andreescu e omul care vă trebuie? 

— Nădăjduim. 


— Atunci să vă fie de folos, conchise profesorul. 


Trei zile mai târziu, parohul bisericii din Corbeni primea 
invitaţia oficială a Episcopiei. Răsucind-o în mâini, Andreescu 
privea nedumerit la hârtia semnată personal de episcop. 

— Ce te nemulţumeşte? îl întrebă preoteasa, cercetând chipul 
prelung, uscat, al soţului ei. 

— Trebuie să mă duc fără întârziere la episcopie. 

— Da' n-ai fost şi alaltăieri? făcu preoteasa mirată. 

Soţul nu-i mai dădu nicio explicaţie. li ceru doar să-i 
pregătească schimburi curate şi să-i scoată veşmintele cele 
bune. lar în după-amiaza aceleiaşi zile plecă la Piteşti, pentru ca 
în ziua următoare, dis-de-dimineaţă, să ia trenul de Râmnicu 
Vâlcea. 


Păşind în curtea largă a episcopiei, părintele Andreescu 
găsi o animaţie mai mare ca deobicei. Opri un fost coleg de 
seminar şi-l întrebă în şoaptă; 

— De ce ne cheamă? 

— Nu ştii? făcu acesta mirat. 

— Habar n-am. 

— Plecăm în Moldova. 

— Ce să facem acolo? 

— Să aducem înapoi, în turma. Domnului, oile rătăcite. 

— Asta e! se lumină la chip părintele Andreescu. 

Auzi apoi, din însăşi gura episcopului, că se numără şi el 
printre preoţii în care Patriarhia îşi punea mari nădejdi. De 
îndata ce primi cuvenitele porunci, parohul din Corbeni se grăbi 
să se întoarcă acasă pentru a-şi linişti nevasta, a rândui cu 
dascălul treburile bisericeşti şi a-şi aduna lucrurile necesare unei 
călătorii de vreo trei-patru săptămâni prin satele şi târgurile 
Moldovei. 

— Nu pleci cu inima prea împăcată, părinte! îl cercetă din nou 
preoteasa. 

Soţul nu-i răspunse nici de data aceasta. Se mulţumi doar s-o 
blagoslovească şi să arunce o privire îngrijorată peste sat. lar 
după ce se urcă în tren, nici nu se arătă la fereastră. Preoteasa 
îşi şterse nişte lacrimi. 

Patriarhia îi primi pe „misionarii” pentru Moldova cu o 
atenţie deosebită. Reprezentantul personal al Patriarhului îi mai 


lămuri o dată asupra importanţei misiunii ce li se încredința, 
împărțindu-le totodată şi zonele în care urmau să-şi desfăşoare 
activitatea. Parohului bisericii din Corbeni îi reveniră Piatra 
Neamţ şi satele din jurul oraşului. 

— Plecaţi cu primul tren la laşi, mai preciză reprezentantul 
Patriarhiei. Acolo vă veţi odihni la căminul Mitropoliei, iar a doua 
zi... fiecare se va îndrepta către parohiile repartizate. 

In aceeaşi după-amiază, Andrei Bârsan primi din Gara de Nord 
următoarea comunicare telefonică; 

— S-a urcat în trenul de laşi. 

— E în regulă! făcu Bârsan. Plecăm şi noi. 

Peste câteva minute, un automobil porni în viteză spre 
plaiurile Moldovei. In afară de şofer, un plutonier negricios, în 
maşină se mai aflau locotenent-colonelul Bârsan şi căpitanul 
Nicolae. 

„„Unu noaptea. La restaurantul „Moldova" din laşi, în jurul 
unei mese, se aflau Bârsan, Nicolae, plutonierul negricios şi doi 
ofiţeri ai Securităţii locale. 

— Aţi făcut cam mult pe drum! observă unul din ofiţerii ieşeni, 
gustând din paharul de Cotnari. 

Andrei Bârsan strecură o privire dojenitoare spre plutonier. 
Acesta însă îşi ştergea liniştit gura. Nu se simţea vinovat. Era 
treaba mecanicilor de la garaj să se ocupe de carburatorul care-i 
dăduse de furcă pe drum. 

— Unde dormim? se interesă în continuare Bârsan. 

— V-am rezervat trei locuri la hotelul „Victoria”. 

— Să mergem atunci la culcare, hotărî locotenent-colonelul. 

Se ridică de la masă, urmat de Nicolae şi plutonier. Cei doi 
ofiţeri ieşeni rămaseră să golească ultima sticlă de vin şi să se 
întoarcă la posturile lor. 

Afară burniţa uşor. Bârsan trase aer curat în piept şi porni cu 
paşi leneşi spre hotel. Căpitanul şi plutonierul îl urmau tăcuţi, cu 
părere de rău pentru „Grasa de Cotnari” părăsită. 

— Nicolae! se adresă Bârsan, după vreo zece paşi, 
căpitanului. 

— Ordonaţi! se alătură acesta imediat superiorului său. 

— O fi cineva acolo? 

— Unde, tovarăşe colonel? 

— La căminul Mitropoliei. 

— Trebuie să fie! făcu Nicolae încrezător. 


— la hai să verificăm! rosti Bârsan. 

Cei doi ofiţeri ieşeni, rămaşi la masă, îi întâmpinară bucuroşi. 

— Ştiam noi, glăsuiră aceştia ridicând paharele, c-o să vă 
aducă înapoi vinişorul nostru. 

Locotenent-colonelul îi privi însă cu severitate şi întrebă; 

— Cine-l păzeşte pe popă? 

— De ce trebuie să-l păzească? îi replică, mirat, cel mai 
guraliv dintre ofiţerii ieşeni. La ora asta doarme dus. 

— Dar dacă pungaşului îi trece prin gând s-o şteargă? 

— Acum? 

Bârsan nu-l mai auzi. Se răsuci pe călcâie şi porni către ieşire, 
însoţit de Nicolae şi plutonier. 

După vreo zece minute, maşina lor stopă în preajma 
căminului popilor. Un călugăr adormit îl cercetă morocănos pe 
Bârsan, îndreptându-şi potcapul. 

— Ce-ai păţit, fiule? 

— Îl caut pe părintele Andreescu din Corbeni. 

Călugărul se trezi de-a binelea. 

— Da' cine eşti mata? Bârsan se recomandă. Călugărul se foi 
pe scaun şi adăugă; A plecat, fiule! 

— Unde? sări locotenent-colonelul ca ars. 

— La autogară. 

— Ce să facă acolo la ora asta? 

— A zis că vrea să ia RATA pentru Piatra Neamţ, rosti 
călugărul netulburat. 

Bârsan îi aruncă un „mulţumesc” din mers şi se înapoie 
bombănind la maşină. 

— Repede, la autogară! ceru el imediat şoferului. 

— A şters-o, tovarăşe colonel? se interesă Nicolae cu teamă. 

— Bineînţeles! făcu Bârsan cu năduf. 

Căpitanului îi scăpă o frumoasă sudalmă. 


„„. Sala de aşteptare a autogării era ticsită de călători. Bârsan 
îşi făcu loc mai mult cu coatele, până ajunse la o uşă pe care 
scria „Intrarea strict oprită”. Apăsă pe clanţă şi nimeri într-o 
săliţă întunecoasă. Bâjbâi după uşa care trebuia să dea în 
încăperea casierului, până o găsi şi-o deschise. 

— Ce vrei, bre? îi întâmpină un glas supărat. Bârsan scoase 
legitimaţia. Casierul, cam miop, continuă pe acelaşi ton; Şi ce-i 
cu asta?... Biletele se dau la ghişeu. 


Bârsan îi spuse cine era şi ce urmărea. 

— De unde vreţi să ştiu? continuă casierul cu glas mai 
domolit. Credeţi că eu mă uit la mutra fiecăruia? 

— N-a cerut, totuşi, un preot bilet pentru Piatra Nemţ? stăruli 
locotenent-colonelul. Trebuie să-ţi aminteşti!... Doar nu plouă cu 
popi la orele astea! 

— Parcă a trecut unul pe aici, admise casierul cu chiu cu vai. 

Acest „parcă” îl derută pe Bârsan. Insistă totuşi; 

— Când a plecat cursa de Piatra Neamţ? 

— Acu’ vreo două ore, preciză casierul. 

— Şi când ajunge acolo? 

— Pe la şase... şapte... 

Bârsan se uită instinctiv la ceas. Era trei şi jumătate. Îl părăsi 
pe casier, bâjbâi până găsi uşa de la sala de aşteptare şi se vâri 
printre călătorii care moţăiau de-a-n-picioarele. 

— Măi, oameni buni! li se adresă el. N-aţi văzut un popă înalt 
şi slăbănog, cu o barbă lungă şi subţire, luând cursa de Piatra 
Neamţ? 

Oamenii din preajma lui ridicară din umeri ori din sprâncene. 

— Noi am venit mai adineauri, catadicsi un ţăran bătrân să-i 
răspundă. 

Bârsan se îndreptă către alt grup. Acelaşi răspuns. Întrebările 
lui răsunau de altfel limpede în întreaga sală. Dar nimeni nu-i 
veni în ajutor. Toţi sosiseră după plecarea autobuzului de Piatra 
Neamţ. 

Resemnat, locotenent-colonelul ieşi din sală şi se îndreptă 
spre maşina adăpostită pe-o străduţă laterală. 

— Nicolae! se adresă el, înainte de a se urca, căpitanului care- 
| însoțea. Cred c-am „încurcat-o”. 

— De ce, tovarăşe colonel? 

— Popa a apucat-o acu’ vreo două ore spre Piatra Neamţ. 

— Sunteţi sigur? 

_ — Casierul îşi aminteşte că „parcă” ar fi dat bilet unui preot... 
Iti dai seama însă ce bază poţi pune pe-un răspuns ca ăsta. 

— Şi-n sala de aşteptare? 

— Sunt vreo şaizeci-şaptezeci de călători... Dar toţi au venit 
după plecarea cursei de Piatra Neamţ. 

Căpitanul privi gânditor spre clădirea autogării; 

— Ce zici? îl îmboldi Bârsan la vorbă. 


— Popa nu putea pleca decât la Piatra Neamţ, deduse Nicolae. 
Acolo a fost repartizat... Şi cum e un ostaş disciplinat al oastei 
lui Hristos... 

— Dă-i drumul spre Piatra Neamţ, Petrică! îi ceru Bârsan 
plutonierului de la volan. 

Maşina începu să se strecoare cu precauţie pe străduţele 
înecate în beznă ale cartierului mărginaş. In jur, nici ţipenie de 
om. lar şoferul şi cei doi ofiţeri nu cunoşteau bine oraşul. Doar 
un indicator de circulaţie, ivit pe neaşteptate în lumina farurilor, 
îi conduse spre drumul cel bun. Şi-odată ajunşi în şoseaua de 
macadam, porniră cu optzeci pe oră. 

„Dacă ne face carburatorul iarăşi o figură, am încurcat-o de 
tot!“ îşi zise Bârsan, nedezlipindu-şi privirea de pe cadranul 
kilometrajului. 

Maşina însă răspundea excelent comenzilor şoferului. Sărea 
peste gropi şi lăsa în urmă noti groşi de praf, odată cu pocnetele 
pietrelor care izbeau cu violenţa în aripi. 

„Petrică ăsta are nişte reflexe dumnezeieşti!“ mai constată 
Bârsan, lăsându-se, ceva mai liniştit, în pernele moi ale maşinii. 

După vreo oră şi jumătate începu să mijească de ziuă. Prin 
sate, oamenii dădeau semne de trezire. Când şi când, Petrică 
încetinea goana, oprindu-se în dreptul câte unui sătean matinal; 

— Asta-i drumul spre Piatra Neamţ? 

— Aista-i! i se răspundea. 

— Autobuzul trece tot pe-aici? interveni şi locotenent- 
colonelul. 

— Trece şi el. 

— Avem noroc! rostea Bârsan mulţumit către Nicolae. 

Dar căpitanul se limită la o simpla înclinare a capului. De vreo 
douăzeci de ore era aproape numai pe drum. Şi nu-l îngrijora 
atât propria-i oboseală, cât cea a şoferului. 

„Să nu-i scape volanul! îşi zise cu teamă căpitanul. Ajunge o 
clipă de neatenţie, una singură, pentru ca părintele Andreescu 
să ne cânte prohodul.” 

Dar Petrică se trezea din oboseală ca un boxer din pumni. De 
vârsta lui Nicolae — douăzeci şi nouă de ani - părea mai vioi, cu 
forţe parcă mai proaspete ca la plecarea din Bucureşti. E drept, 
însă, că nu mai îngâna, ca în momentele lui de bună dispoziţie, 
invariabilul cântec popular „Cine iubeşte şi lasă”. Ţine în schimb 


ochii larg deschişi, slobozind la fiecare groapă, pe care n-o 
zărise, câte o sudalmă. 

La circa zece kilometri de Piatra Neamţ, când desluşi prin 
ceața dimineţii forma ciudată, de nălucă, a unui autobuz, Petrică 
strigă bucuros; 

— L-am prins! 

— Oare? făcu Bârsan, nevenindu-i sa creadă. 

— Vă spun eu, tovarăşe colonel, îl încredinţă plutonierul. 

Şi fără a mai sta pe gânduri, apăsă pe accelerator, angajându- 
se în depăşirea autobuzului. 

Cu ochii cât pumnii, cei doi ofiţeri cercetau atenţi ferestrele 
largi ale cursei laşi - Piatra Neamţ. La una din ele, Bârsan zări o 
barbă lungă şi subţire. 

— Asta e, Nicolae! exclamă fericit locotenent-colonelul. 

Răsuflară  tustrei uşuraţi. Nu putea fi decât părintele 
Andreescu din Corbeni. 

— Dacă mai întârziam niţel, observă căpitanul, îi puneam sare 
pe coadă. _ 

Bârsan nu mai avea putere să-i răspundă. Inchise ochii şi se 
afundă, mulţumit, în perne. 

... O placardă îi avertiză nu peste multă vreme că intrau în 
Piatra Neamţ. Petrică opri maşina în dreptul unui trecător. 

— Unde-i, neică, autogara? 

Bârsan auzea indicaţiile trecătorului, dar nu le mai putea 
înregistra. Nu se gândea decât la popa Andreescu. 

„O fi el hoţoman, dar nu ne scapă, “ îşi zise locotenent- 
colonelul plin de încredere. 

La autogara din Piatra Neamţ, cei doi ofiţeri se amestecară 
printre călătorii care aşteptau „,cursa de laşi”. Sosi în sfârşit şi 
aceasta. Călătorii coborau unul după altul. Părintele Andreescu, 
însă, presimţind că era aşteptat, ori din simplă comoditate, 
cobori ultimul. Bârsan îl privea pentru prima oară în faţă. 
Parohul bisericii din Corbeni era înalt, slăbănog, cu o barbă 
îngustă care-i lungea şi mai mult faţa osoasă. 

— Ce facem acum? auzi atunci şoapta căpitanului. 

— Lasă-l pe mâna mea! îi strecură Bârsan prin colţul gurii. Du- 
te la maşină şi aşteaptă acolo. 

Supunându-se fără crâcnire ordinului, superiorului său, 
căpitanul se strecură către partea stângă a autogării. Şi, înainte 
de a dispărea după colţ, mai apucă să-l zărească pe locotenent- 


colonel făcându-şi loc printre călători pentru a ieşi în 
întâmpinarea urmăritului. 

— Părintele Andreescu? se adresă curând Bârsan parohului 
bisericii din Corbeni. 

Luat prin surprindere, popa tresări şi-l cercetă bănuitor pe cel 
ce i se adresase. 

— Da, fiule. Eu sunt. 

— Plecăciune, părinte, şi fiţi binevenit, continuă locotenent- 
colonelul. Adăugă apoi fără să ezite; Mă numesc Andrei 
Bârsan... Am fost anunţaţi, prin telefon, că sosiți. 

Popa se uită bănuitor la locotenent-colonel, dar nu îndrăznea 
să întrebe cine era şi mai ales din partea cui venea. li plăcea să 
creadă că cel din faţa sa era un delegat al Cultelor. Cuteză 
totuşi să se intereseze; 

— Vi s-a spus că vin la ora asta? 

— Nu, părinte, se grăbi Bârsan să-l lămurească. Ni s-a 
comunicat doar că sosiți astăzi. Şi ne-am gândit că s-ar putea să 
luaţi cursa asta... Cu trenul e mai greu... Sunt legături proaste... 

— Bine aţi făcut! se însenină preotul. Chiar mă bucură că aţi 
venit să mă întâmpinați, fiindcă eu nu cunosc locurile astea. 

— Poftiţi, părinte i se arătă zorit presupusul „delegat al 
Cultelor”. Să mergem ca să vă primeniţi şi să vă odihniţi puţin... 

— Sunt frânt! mărturisi popa... leri am venit cu trenul de la 
Bucureşti... Azi-noapte m-a zdruncinat afurisitul ăsta de 
autobuz... 

— De ce n-aţi mai rămas o zi la laşi ca să vă refaceţi puterile? 

— Nu mi-e în fire, dragul meu! se căină popa. Eu aşa sunt; 
când mă aşteaptă o treabă, stau ca pe ghimpi. 

— Poftiţi, părinte! îl îndeamnă iarăşi Bârsan, sprijinindu-l de 
braţ. Am venit cu o maşină. 

— Prea mare cinstea! se împotrivi Andreescu formal. 

Atent cu musafirul său, presupusul „delegat al Cultelor” îl 
scoase cu fereală din mulţime şi-l conduse spre automobil. 
Nicolae, care stătea în faţă, lângă şofer, de îndată ce-i zări, sări 
iute afară şi se grăbi să le deschidă portiera din spate. 

Incântat de primirea ce i se făcea, popa îşi săltă bucuros 
poalele anteriului şi se urcă în maşină. Dar când se aplecă peste 
spătarul scaunului din faţă, zâmbetul îi pieri pe loc. Şovăi o 
clipă, apoi se hotări să se aşeze, icnind scurt. Mirat de 
schimbarea atât de bruscă a dispoziţiei „musafirului” său, 


locotenent-colonelul se aplecă, la rându-i, peste spătarul 
scaunului din față. 

„Asta e!“ constată Bârsan necăjit. 

Privirea preotului întâlnise, la urcare, vârfurile cizmelor 
molităreşti ale şoferului. Locotenent-colonelul nu mai avea nicio 
îndoială că popa din Corbeni îşi dăduse seama cine erau, de 
fapt, „reprezentanţii Cultelor”. De aceea hotări să nu se prefacă 
mai departe. 

De altfel şi preotul li se adresă, curând, păstrându-şi calmul; 

— Unde mă duceţi? 

— Vrem să stăm puţin de vorbă, părinte! îi răspunse Bârsan 
sincer. 

Popa tăcu şi se resemnă. Locotenent-colonelul aşteptă 
răbdător până ce parohul bisericii din Corbeni se mai obişnui cu 
noua lui stare, apoi începu să-l interogheze cu discreţie; 

—De când eşti în legătură cu ei, părinte? 

— Cu cine? făcu preotul surprins. 

— Cu fraţii Amăutu. 

— Care Arnăutu? 

— V-am sfătui, părinte, să nu încercaţi cu noi jocul acela 
frumos „de-a şoarecele cu pisica”, îl avertiză Bârsan. Dacă am 
venit tocmai aici, în Moldova, după dumneavoastră, să ştiţi că n- 
am făcut-o aşa, ca sa ne aflăm în treabă. 

— Chiar mă întrebam, se arătă preotul nedumerit, de ce-a 
trebuit să bateţi atâta cale după mine? Nu era mai bine să mă 
căutaţi acasă ori să mă chemaţi la Câmpulung? 

— Am aşteptat să plecaţi din zona aceea, părinte, îi explică 
Bârsan. 

— Aa! înţeleg! se dumeri preotul. Luându-mă de aici, nu va şti 
nimeni că m-aţi arestat... Cei de acasă vor crede că-mi văd mai 
departe de treburile pentru care am pornit încoace. 

— O precizare, părinte, se grăbi Bârsan să-l prevină. Nu 
trebuie să vă socotiți arestat. 

— Dar ce sunt? 

— Invitatul nostru la o discuţie sinceră. 

— Eu tot arestat mă socotesc, protestă popa. 

— Mă rog, se învoi Bârsan. Dacă vă face plăcere, socotindu-vă 
şi arestat... Dar, repet, v-am luat cu noi doar pentru a vă cere 
nişte lămuriri. 


— V-am spus că nu-i cunosc pe fraţii Arnăutu şi nu mai stăruiţi 
zadarnic asupra acestui subiect 

— Părinte! rosti Bârsan pe un ton de avertizare. Avem dovezi 
precise. 

— Care? se arătă preotul interesat. 

— Numele dumneavoastră a fost pomenit în discuţiile tainice 
dintre bătrânii Arnăutu şi nepoata lor, Anişoara. 

— Care Anişoara? continuă popă să se arate mirat. 

— „Oiţa“ dumneavoastră din Corbeni pe care aţi „jurat-o”. 

— N-am „jurat” pe nimeni în viaţa mea! protestă popa. 

— Anişoara a făcut mărturisiri complete, părinte, îl informă 
mai departe Bârsan. Preotul din Corbeni zâmbi neîncrezător, 
fapt care-l determină pe locotenent-colonel să-şi iasă niţel din 
fire. Dacă ţineţi neapărat, continuă acesta, vă putem pune față- 
n faţă cu Anişoara şi cu logodnicul ei. 

— Habar n-am despre ce vorbiţi! icni popa, afundându-se în 
perne. 

— Cum doriţi, părinte, făcu Bârsan liniştit. Dar să ştiţi că ne 
putem plimba cu maşina şi-o săptămână, şi două... Cât vă face 
plăcere... Noi avem timp şi răbdare. 

Preotul se foi în perne şi privi prin geamul aburit al maşinii. 
Afară burniţa uşor. Câmpul pe care-l străbatea şoseaua era 
pustiu. Ici-colo se mai zărea câte un pâlc de glugi de porumb ori 
câte un copac desfrunzit. Peisajul era dezolant. 

— Opreşte! se auzi comanda bruscă a lui Bârsan. 

„Ce are de gând? se întrebă popa speriat. Vor sa mă dea jos?” 

Işi furişă privirea spre lcotenent-colonel. Acesta-i zâmbea cu 
bunăvoință. 

— „Pană de şofer”, părinte, îi replică Bârsan pe obişnuitul lui 
ton glumet. Nu coborâţi şi dumneavoastră un pic? 

— Ba da, fiule, se învoi preotul bucuros. Mi-au amorţit şi 
picioarele... De azi-noapte, n-am mai apucat să mă daujos din 
maşină. 

Coborâră tuspatru şi se îndreptară spre şanţul din stânga 
şoselei. Preotul, ruşinat ca trebuie să-şi desfacă anteriul în faţa 
locotenent-colonelului şi-a însoţitorilor acestuia, sări peste şanţ 
şi se dosi după nişte mărăcini. 

— Ce facem cu el? îl întrebă Nicolae pe Bârsan, în timp ce 
reveneau la maşină. II ducem înapoi la Piatra Neamţ? 

— Vedem noi, rosti locotenent-colonelul absent. 


Îşi aprinseră câte o ţigară. Popa întârzia printre mărăcini. 

— Să nu-şi ia tălpăşiţa, făcu Nicolae temător. 

— N-are unde să se ducă, îi replică Bârsan liniştit, aruncându- 
şi privirea asupra câmpului pustiu. 

Popa apăru curând de după mărăcini, aranjându-şi anteriul. 
Se îndreptă apoi, cu paşi mărunți, spre marginea şanţului. Dădu 
sa sară în şosea. Dar talpa piciorului drept îi alunecă pe nişte 
frunze umede. Preotul căută să se redreseze, faeând o răsucire 
bruscă din şold. Incercarea însă dădu greş. Popa căzu cu toată 
greutatea corpului pe piciorul răsucit. Scoase un vaiet ascuţit, 
urmat imediat de un blestem. Dintr-un salt, Bârsan ajunse lângă 
el, ajutându-l să se ridice. 

— Aţi păţit ceva? 

—Cred că mi-a plesnit un os, se căina preotul. 

— Nu se poate, făcu locotenent-colonelul neîncrezător. 

— M-a înjunghiat de parcă m-a străpuns cineva cu cuțitul, 
continuă preotul. Şi-acu' nu mai pot călca pe picior. 

— Nicolae, îl chemă imediat Bârsan pe căpitan. Vino să mă 
ajuţi. 

— E chiar aşa de grav? făcu acesta la fel de neîncrezător. 

— A căzut prost, cu piciorul răsucit sub dânsul, îi preciză 
locotenent-colonelul niţel iritat de tonul căpitanului. Se adresă 
apoi preotului; Să nu călcaţi deloc... Vă ducem pe sus până la 
maşină. 

— Mulţumesc, dragii mei, li se arătă popa recunoscător. Și 
continuă să se vaiete; Ce păcate pe capul meu... N-o să-mi pot 
duce la îndeplinire misiunea încredinţată de înalt Prea Sfântul. 

— Important e să vă faceţi dumneavoastră sănătos, îl ogoi 
Bârsan. Cum vă mai simţiţi? 

— Rău, fiule! 

— Mergem la Bucureşti, părinte, îi propuse locotenent- 
colonelul, şi acolo vă internam într-o clinică bună. 

— Duceţi-mă unde socotiți, fiindcă nu mai pot de durere. 

In după-amiaza aceleiaşi zile, maşina lor intra pe poarta unui 
cunoscut spital din Bucureşti. 

— Cine e pe aici? se interesă Bârsan la portar. 

— E tovarăşul profesor, îi răspunse acesta. Vedeţi că se află în 
cabinet... Încă n-a început contravizitele. 

— Mulţumesc. 


Profesorul T., care era în acelaşi timp şi directorul spitalului, îl 
primi pe Bârsan rece, dar politicos. 

Locotenent-colonelul îşi rosti pe scurt dorinţa. Profesorul, 
grăbit ca orice chirurg, se învoi pe loc; 

— Aveţi noroc! S-a eliberat chiar azi o rezervă de două locuri. 

Profesorul chemă apoi pe medicul de gardă, dându-i 
cuvenitele indicaţii. Preotul Andreescu fu pus pe targă şi dus 
mai întâi la cabinetul de radiologie, unde i se făcu primul 
examen medical. 

— E grav? îl întrebă Bârsan pe radiolog. 

— Putea să fie destul de grav, îi răspunse medicul. S-a ales 
doar cu o fisură a colului femural... Dar va trebui să stea cam 
multişor în ghips. 

— Mulţumescu-ţi ţie, Doamne! oftă popa, auzind discuţia 
dintre cei doi. 

Pacientul fu transportat în camera de ghipsare, apoi în 
rezervă. Pe culoar, Bârsan îi şopti căpitanului Nicolae; 

— Rămâi cu popa şi ţine-i de urât... Ai grijă să nu ia legătura 
cu cineva. 

— Am înţeles! făcu acesta tot în şoaptă. 


Ţintuit, de douăzeci şi patru de ore, în patul de spital, parohul 
bisericii din Corbeni îşi zicea ca se afla într-o situaţie de-a 
dreptul caraghioasă. O simplă alunecare, pe nişte frunze umede, 
îl determinase să intre până la brâu în ghips. Imobilizat, şoldul 
drept nu-l mai durea. La capătul patului, într-un suport special, 
se afla foaia de observaţie cuprinzând istoricul banalului său 
accident. lar pe noptieră, fel de fel de pliculeţe cu medicamente, 
cărora nu le prea găsea rostul. Se simţea bine. Doar corsetul de 
ghips, care începuse a se usca, îl cam incomoda. Ca să-şi mai 
omoare timpul, popa încerca să citească reviste împrumutate de 
la vecinul său de pat. Dar literele de tipar îi fugeau zadarnic prin 
faţa ochilor. Furişându-şi privirea pe după coperţile revistei, 
parohul din Corbeni se străduia să ghicească cine era celălalt 
pacient. După chibzuiala lui, acesta nu putea fi decât un om de- 
al lui Bârsan, cu toate că în foaia de observaţie avea trecut 
diagnosticul „ulcer duodenal”. 

„Nu mai am scăpare”, îşi zise popa resemnat. 

Încercă să reia lectura revistei. Degeaba. Nu-l atrăgea. Aşeză 
publicaţia pe noptieră şi se sprijini mai bine în perna tare, 


umplută cu vată. N-avea chef nici măcar de somn. Vecinul său, 
în schimb, sforăia gospodăreşte. Pe chipul popii se ivi apoi un 
zâmbet trist. Îşi aminti de Bârsan. Locotenent-colonelul nu mai 
dăduse niciun semn de viaţă din ajun, de când îl lăsase aici, în 
rezervă şi în grija lui Nicolae, care-l păzise până pe la şapte 
seara. lar de la acea oră apăruse în rezervă pacientul cu „ulcer 
duodenal”, în vreme ce căpitanul fusese chemat, prin telefonul 
de interior, din rezervă, la minister. 

— Îmi pare rău, părinte, că trebuie să va părăsesc, îşi luase 
Nicolae rămas bun. Dar mai venim să vă vedem. 

— Sunt convins, îi zâmbi popa resemnat. Şi vă mulţumesc 
pentru ajutorul pe care mi l-aţi dat. 

— Să vă faceţi repede sănătos, îi urase căpitanul, salutând 
scurt şi pe celălalt pacient. 

În momentul acela preotul nu făcuse nicio legătură între 
venirea pacientului cu „ulcer duodenal” şi plecarea lui Nicolae. 
Ceva mai târziu, însă, observase că tovarăşul său de suferinţă 
nu-l slăbea o clipă din vedere. Era mai ales foarte atent la 
discuţiile pe care le purta preotul cu infirmierele şi cu 
asistentele medicale ce se perindau prin rezervă. 

„Bun paznic mi-a pus colonelul”, îşi zisese popa înainte de a 
închide ochii pentru somnul lung din noaptea ce urma. 

Când se trezise a doua zi dimineaţa, parohul bisericii din 
Corbeni se aştepta să-l găsească pe Bârsan la căpătâi. Dar 
acesta nu-şi făcuse apariţia nici măcar la prânz. 

„Să nu mai aibă oare nevoie de mine?“ se gândi popa cu un 
început de speranţă. 

Nu-i venea a crede. Locotenent-colonelul nu bătuse atâta 
drum prin Moldova, după el, doar pentru acel scurt dialog care 
avusese loc în maşină. 

„Cred că vine pe-nserate”, cugetă popa mai departe. 

Într-adevăr, pe la şase după-amiază, se auziră nişte bătăi 
discrete în uşă. În prag, popa zări chipul zâmbitor al locotenent- 
colonelului. 

— Cum vă mai simţiţi, părinte? 

— Bogdaproste!... Bine! 

Bârsan salută scurt şi pe celălalt pacient. Acesta răspunse 
politicos, apoi îşi făcu de lucru pe culoar. 

„Ne lasă dinadins singuri”, conchise popa. 


Bârsan îşi trase un scaun lângă patul parohului bisericii din 
Corbeni. 

— Sunteţi mulţumit de tratament? 

— Foarte mulţumit, îi preciză popa. Şi aseară, şi azi- 
dimineaţă, m-a văzut profesorul personal. 

— Ce-a zis? 

— Să stau cuminte în ghips şi să am răbdare că-mi face la loc 
un şold mai bun ca cel pe care l-am avut. 

— Vă mai doare? 

— Aproape că nici nu-l simt. 

— V-aţi odihnit? 

— Şi astă-noapte şi azi toată ziua, am dormit ca un prunc... 
Cred că „năstureii” ăştia de pe noptieră îmi fac somn, arătă el 
spre pliculeţele cu felurite pastile. 

— Las” că-i bine, îl încurajă Bârsan. 

Preotul îl privi direct în faţa. În ochi îi lucea o lumină aparte. 

— Ce e, părinte? îl îndemnă locotenent-colonelul la vorbă. 

— Nu sunteţi un om rău, îi mărturisi popa pe neaşteptate. 

Bârsan izbucni spontan în râs; 

— Cum aţi ajuns la concluzia asta? 

— După ce-am căzut, acolo, în şanţ, am crezut c-o să mă 
lăsaţi singur în câmp, ori cel mult o să mă duceţi până la 
dispensarul din comuna cea mai apropiată... Nu mă aşteptata să 
mă internaţi chiar într-o clinică din Bucureşti. 

— Nu puteam face altfel, părinte... Doar noi te-am luat de la 
rosturile pe care le aveai pe acolo. 

— Dar ce fac cu Patriarhia? îşi aminti preotul în clipa aceea. 

— N-aveţi grija,... Am şi anunţat-o, îl încredința locotenent- 
colonelul. 

— N-aş putea vorbi şi eu la telefon? arătă popa spre aparatul 
de pe măsuţă. 

— Nu-i nevoie, părinte, îl avertiză Bârsan pe un ton sec. 

Preotul înţelese că aparatul de pe măsuţă nu era pentru el şi 
se resemnă. 

— Părinte, i se adresă, iarăşi locotenent-colonelul. Am început 
o discuţie în maşină, pe care aş vrea s-o continuăm. 

— Aşa! se prefăcu popa interesat. 

— Vă previn că, până nu lămurim lucrurile, n-aveţi voie să 
comunicaţi cu nimeni fără învoirea mea. 


— Aşa! repetă popa mecanic. Dar nici măcar preotesei mele 
nu-i pot trimite vorbă? 

— Dânsei o să-i daţi o telegramă... Dar ceva mai târziu. 

— Când? 

— E în funcţie de ce vom stabili noi acum, aici, împreună. 

— Şi ce trebuie să „stabilim”? 

— Prinderea fraţilor Arnăutu. 

Popa oftă şi-şi aţinti în gol privirile abătute. 

— Mă chinuiţi de pomană, domnule colonel, rosti el apoi cu 
năduf. Nu vă pot ajuta cu nimic. 

— De ce? 

— Fiindcă nu ştiu unde sunt fraţii Arnăutu. 

— Vreţi să spuneţi că nu mai ştiţi unde sunt? 

— Dacă ziceţi dumneavoastră... 

— În ce loc a fost ultima lor ascunzătoare? stărui Bârsan. 

— La ce v-ar folosi să cunoaşteţi? îl privi iarăşi popa în faţă. 
Nu mai sunt acolo. 

— Poate găsim nişte urme care ne-ar interesa. 

— Ei nu lasă urme care să vă fie de folos, îl încredinţă popa. 

— Şi de ce nu vreţi totuşi să ne spuneţi unde au stat ascunşi? 

— De teamă! îi mărturisi popa. Şi aşa nu ştiu cum am s-o scot 
la capăt cu ei. 

— De ce? 

— Au început să mă bănuiască. 

— De când? 

— După povestea aceea cu Anişoara... cu „călătoria ei de 
nuntă”... 

— Ea vi s-a „spovedit”, deci? 

— Îndată ce s-a înapoiat în sat, îi confirmă preotul. Mi-a spus 
tot ce-a păţit... V-aţi făcut un păcat cu ea. 

— Noi? făcu Bârsan surprins. 

— Tânărul acela nu trebuia s-o amăgească. 

— Dar n-a amăgit-o, îi preciză Bârsan. Stelică voia cu 
adevărat s-o ia de nevastă... Îi plăcuse gospodăria... Probabil şi 
fata... Ce ştiu eu ce era în capul lui? 

— Povestea cu damigeana de ţuică dumneavoastră aţi pus-o 
la cale. 

— Câtuşi de puţin, îi preciză din nou Bârsan. Noi n-am făcut 
altceva decât să-i urmărim pe cei doi logodnici. 


— Nu-mi vine să cred, fiindcă prea v-a ieşit totul aşa cum aţi 
dorit. 

— Să ştiţi, părinte, că uneori întâmplarea te serveşte mai bine 
decât un plan dinainte conceput. 

— O fi! admise popa. 

— lar când aţi aflat de la Anişoara păţania ei, aţi înţeles că 
eram pe urmele dumneavoastră? îl iscodi Bârsan mai departe. 

— De bună seamă, confirmă parohul. 

— Şi ce-aţi făcut? Popa tăcu. l-aţi prevenit pe bandiți? Popa 
continua să tacă. V-aţi dus personal să-i anunţaţi, conchise 
locotcnent-colonelul. Şi adăugă; Unde aveau ascunzătoarea? 

— În munte. 

— Muntele-i mare. 

— În pădure, deasupra Corbenilor, preciză popa. 

— Frumos! exclamă Bârsan nu fără o anume încântare. De 
acolo, controlau toată valea!... M-au văzut probabil şi pe mine 
când am mers cu drezina la magazinerul care le-a dat cizme? 

— V-au văzut! confirmă popa cu o sclipire de satisfacţie în 
priviri. 

— Dumneavoastră ce le-aţi dus? 

— Merinde, o cazma, o lopată, o rangă, un topor... 

— Ca să-şi facă alt bordei? 

— Probabil... Nu i-am întrebat... Mi-au cerut şi m-am supus... 
Altfel nu puteam face.., Daca mă împotriveam, acuma nu mai 
eram în viaţă. 

— Şi unde şi-au făcut noul adăpost? 

— Nu ştiu! Zău nu ştiu!... N-au vrut să-mi mai spună nimic... 
Mă bănuiau şi pe mine... Cum v-am zis... lar de acum or să mă 
bănuiască şi mai mult... Doamne, în ce bucluc am intrat!... Or să 
se răzbune... Şi pe mine... Şi pe preoteasă!... 

— Fiţi fără grijă! îl linişti Bârsan. N-or să afle nimic. 

Dar groaza începu să pună stăpânire pe preot. 

— Ăştia n-au nicio credinţa, domnule colonel! se căină el mai 
departe. Nicio credinţă! La cea mai mică bănuială... 

— Facem noi cumva ca să-i înşelăm, îl linişti Bârsan din nou. 
Dar cu Anişoara ce-aţi făcut, părinte? 

— Ce-i cu ea? întrebă Andreescu nedumerit. 

— A dispărut din comună... Fără urme! 

— Sărmana fată! o căina preotul şi pe ea. 

— Ţi-ai mai încărcat sufletul c-un păcat, părinte! 


Preotul slobozi un oftat prelung. Ştia şi el că Bârsan nu 
minţea. Anişoara dispăruse într-adevăr din Corbeni, curând după 
revenirea ei din Ardeal. 

„Când m-am întors acasă, după lucru, povestise Stelică, n-am 
mai găsit-o. Casa era încuiată, ferestrele astupate, coteţele 
închise.” 

— Chiar habar n-aveţi pe unde ar putea fi Anişoara acum? 
insistă Bârsan. Ori socotiți că bandiții au redus-o la tăcere? 

— Ar fi păcat! rosti popa. Mai curând socotesc că s-a ascuns 
pe la nişte neamuri din alte părţi... Eu aşa am sfătuit-o. 

— Bine ar fi să vă fi urmat sfatul, conchise Bârsan, continuând 
să-l măsoare pe popă îndelung cu privirea. 

— Ce mai doriţi de la mine? rosti preotul, nesuportând 
insistența ochilor iscoditori ai locotenent-colonelului. 

— Eu nu cred, părinte, că dumneavoastră eraţi singura lor 
legătură. 

— Dacă vă spun! se tângui acesta. 

—Pentru azi, hotărî Bârsan să sfârşeasca interogatoriul, 
ajunge. Dar va trebui să ne ajutaţi mai departe. 

— Cum? rosti preotul disperat. Ce trebuie să fac? 

— Să îndepliniţi întocmai tot ce vă vom cere... Numai aşa vă 
veţi putea ispăşi păcatele grele pe care le-aţi înfăptuit până 
acum. 

— Fac orice! se arătă preotul supus. 


CAP. 6 


Preotul V., din Găeşti, se număra, ca şi parohul bisericii din 
Corbeni, printre  destoinicii trimişi ai Patriarhiei. | se 
repartizaseră câteva comune din preajma Romanului, unde 
propovăduia fără odihnă „dreapta credinţă ortodoxă”. lar într-o 
seară fu chemat la primăria comunei C. 

— Părinte! îi ieşi secretarul în întâmpinare. Veniţi la telefon. 

— Dar cine mă cheamă? făcu preotul surprins, 


— Un prieten de-al matale. 

— De-al meu? se întrebă preotul nedumerit. 

Apucă receptorul cu oarecare teamă şi-l duse la ureche. Auzi 
într-adevăr glasul atât de bine cunoscut al prietenului şi 
confratelui său, preotul Andreescu din Corbeni. 

— Ce faci, părinte? 

— Bine... Dar dumneata?... De unde vorbeşti? 

Andreescu îi numi o comună de pe lângă Piatra Neamţ. 

— Cum merge treaba? se interesă preotul din Găeşti. 

— Mulţumitor, îi răspunse Andrcescu. Dar la dumneata? 

Şi dialogul continuă la fel încă două-trei minute, după care cei 
doi preoţi îşi dădură întâlnire la telefon peste cinci zile. 

La termenul cuvenit, mai avu loc un schimb de replici 
prieteneşti prin telefon, încheiat cu stabilirea celei de-a treia 
întâlniri pe fir. Apoi, după terminarea misiunii, preotul V. reveni 
în parohia sa. Auzind de sosirea acestuia, preoteasa lui 
Andreescu îşi făcu de îndată drum până la Gaeşti. 

— Pe-al meu l-ai văzut? se interesă ea la preotul întors acasă. 

— Nu l-am văzut, coană preoteasă, recunoscu părintele V. Dar 
am vorbit de câteva ori cu el la telefon... Ultima oară m-a sunat 
acu' două zile. 

— Şi ce face? 

— Bine. 

— Sănătos? 

— Tun!... Da’ el nu ţi-a scris? 

— Ba mi-a scris, părinte, recunoscu preoteasa. Mi-a trimis şi 
nişte bani... Apoi o pereche de bocăncei pentru băiat, o rochiţă 
pentru fată... 

— Atunci ce mai vrei? se arătă preotul V. nedumerit. 

— N-am linişte, părinte, până nu-l văd iar acasa. 

— Păi în trei-patru zile trebuie să se întoarcă și el, o încredinţă 
preotul V. Eu am venit niţel mai devreme. 

Preoteasa plecă totuşi cu inima îndoită. 

A doua zi, spre prânz, preoteasa primi o telegramă cu 
următorul cuprins; 

„Draga nevastă, sunt în Bucureşti, internat în spital. Nu te 
speria. Am suferit un accident de maşină, dar am scăpat ieftin. 
Stau în ghips. Am să vă scriu. Vă sărut pe toți, P. Andreescu”. 

— Îmi spunea mie inima! începu preoteasa să se vaite în tot 
satul. Vai de capul şi de zilele mele! Acum ce mă fac? 


— O să-i treacă! încerca dascălul s-o liniştească. Şi-i povesti 
cum a avut şi el un picior rupt, când a trecut o căruţă cu fân 
peste el. 

Dar preoteasa nu-şi mai găsea locul. Hotărî să plece 
neîntârziat la Bucureşti ca să-şi vadă bărbatul. Amintindu-şi însă 
că n-avea pe cine lăsa să-i îngrijească de copii şi de casă, mai 
amână plecarea până la sfârşitul săptămânii. 

... Auzind nişte bătăi discrete în uşă, popa Andreescu aruncă o 
privire plină de speranţă spre intrare. În prag se ivi preoteasa 
lui. Preotului îi venea să chiuie de bucurie. Îşi sărută drăgăstos 
nevasta, apoi o pofti să se aşeze lângă el. Vecinul de pat era 
numai ochi şi urechi. 

— Ce faci, părinte? se smiorcăi preoteasa. 

— Nu vezi? îşi dezgoli acesta mijlocul pus în ghips. 

— Te doare? 

— Mă doare! se vaită popa sincer, fiindcă ghipsul îl strângea 
de pe o zi pe alta mai tare. 

— Da' cum s-a-ntâmplat? voi să afle preoteasa. 

Popa îi povesti o întâmplare cu un camion încărcat cu lemne. 
Oprise maşina în drum pentru a se duce într-o comună de pe 
Valea Bistriţei. Dar un lemn gros, care nu fusese aşezat bine în 
lădoi, se desprinsese şi-i căzuse peste picior. 

— N-am decât o plesnitură la os, mai adăugă el. 

— Bine c-ai scăpat doar cu atât! conchise preoteasa 
bucuroasă. Şi cât trebuie să mai stai? 

— Nu ştiu! făcu preotul cu necaz. 

— Fă-te repede sănătos, părinte! îi ceru preoteasa. 

— O să mă fac! îşi linişti acesta nevasta. Da’ tu pe seama cui 
ai lăsat copiii şi casa? 

— Trebuia să vină dascălul să te vadă, dar nu m-a răbdat 
inima şi l-am rugat să rămână el acasă... Vezi cum faci, părinte, 
şi vino cât mai degrabă... Copiilor li-i tare dor... Şi mie! 

Ochii popii începură să joace în lacrimi. 

— Am să vin cât pot de repede. 

Îndată după plecarea preotesei, popa chemă sora medicală 
de serviciu. 

— Doriţi ceva, părinte? sosi aceasta cu promptitudine. 

— Soră dragă! i se adresă preotul zorit. Cere te rog la telefon, 
la numărul pe care am să ţi-l dau şi spune-i tovarăşului care-ţi 


va răspunde că părintele Andreescu din Corbeni vrea să stea 
neapărat şi neîntârziat de vorbă cu el. 

— Dar cum se numeşte tovarăşul de care ai dumneata 
nevoie? 

— Bârsan! 

— Bine, părinte! se învoi pe loc sora medicală. 

Locotenent-colonclul răspunse într-adevăr prompt la apel. 
„Ulcerosul” dispăru şi de această dată din rezervă. 

— Zi, părinte! îl îndemnă Bârsan. 

— Fie-vă milă şi scoteţi-mă de aici! 

— V-am spus că nu depinde de mine... Când hotărăsc doctorii. 

— Las’ că ştiu! Eu nu mai simt nimic... M-am vindecat... Şi vă 
încredinţez că degeaba mă chinuiţi. Nu am ce să vă mai spun. 

— Nu cred, părinte! îl înfruntă Bârsan fără jenă. N-aţi fost 
dumneavoastră singura legătură a bandiţilor. 

— Doamne, ce mă fac?! începu popa să se văicărească. 
Învaţă-mă cum să procedez ca sa priceapă odată că am 
mărturisit tot ce ştiu. 

— Părinte! rosti Bârsan cu o mânie greu stăpânită. Vă rog să 
nu vă mai bateţi joc de mine! Chiar în noaptea asta trebuie să 
plec undeva, în ţară, cu nişte treburi... Şi nu mă întorc decât 
peste opt-zece zile. 

Perspectiva altor zile de ţintuire în pat, fără să poată sta de 
vorbă cu nimeni, începu să-l îngrozească pe popă... Oftă, îşi 
mângâie mijlocul amorţit şi ridică iarăşi privirea obosită spre 
Bârsan. 

— Nici somn nu mai am, se jelui el. 

— Cred! făcu locotenent-colonelul înţelegător. 

— Am ajuns la capătul răbdării. 

— Şi asta cred. 

— Spuneţi-i profesorului să-mi scoată măcar ghipsul, implora 
popa. 

— V-am spus că nu se poate, îi explică Bârsan calm. 
Profesorul zice că trebuie sa mai rămâneţi în ghips. 

— Mi-i tare dor de casă! mărturisi popa. 

— E firesc! făcu Bârsan înţelegător. 

— Ştiu pe unii care au stat în ghips acasă la ei, stărui preotul. 
N-aţi putea vorbi cu profesorul?. 

— Aş putea vorbi, îi răspunse locotenent-colonelul, dar n-am 
interes să vă las liber. 


Popa oftă din adâncul rărunchilor şi-şi îndreptă privirea 
disperată spre tavan. 

— Dacă nu sunteţi om de înţeles, părinte! continuă Bârsan să- 
| dojenească. Fiindcă noi, până la urmă, tot punem mâna pe 
bandiți... Laţul se strânge mereu în jurul lor... Dar e păcat de 
truda noastră, de nopţile noastre de veghe şi mai cu seamă de 
jafurile şi omorurile care ameninţă atâţia oameni paşnici... La 
toate acestea nu vă gândiţi? 

— Ba mă gândesc! mărturisi popa. Mă gândesc mereu... Şi mă 
întreb ce să fac? Încotro să vă îndrum? 

— Cu cine mai ţin bandiții legătura? îi puse Bârsan, poate 
pentru a suta oară, aceeaşi întrebare. Cine-i mai ajută? 

Popa slobozi un nou oftat, pornit din străfundul plămânilor, şi- 
şi mângâie în neştire mijlocul îngropat în ghips. 

— Ştiu eu ce să zic? începu el să cedeze. Mi-i teamă că 
păcătuiesc. 

— Treceţi păcatul asupra mea, părinte. 

— Incercaţi la Grig, rosti popa aproape speriat de propriile-i 
cuvinte. 

— Grig? făcu Bârsan uluit. 

— Da! îi confirmă popa. Poate vă ajută el. 

Locotenent-colonelul continuă să-l fixeze pe parohul bisericii 
din Corbeni cu aceeaşi uluire în priviri. ÎI ştia pe Grig şi nu o dată 
se gândise la acest boiernaş de ţară, un holtei de vreo cincizeci 
de ani, care trăia de pe urma micii sale ferme situată între 
Câmpulung Muscel şi Corbeni. 

„li ajută deci şi el!“ repetă în sine Bârsan. 

Dar, în ciuda afirmațiilor preotului, locotenent-colonelului nu-i 
venea a crede că şi Grig era amestecat. 

„Ce interes ar avea?“ continuă el să se întrebe. 

Grig deţinea vreo cinci hectare de pruni, din care scotea 
suficientă ţuică pentru a-şi potoli propria-i sete şi-a duce un trai 
bun. Avocat ratat, beţivan şi afemeiat, Grig nu jinduise niciodată 
la onoruri publice şi nici nu fusese animat de ambiţii politice. Era 
bucuros că a izbutit să-şi scape livada de la expropriere, ducând 
în continuare o viaţă lipsită de griji şi de eforturi deosebite. 

„Chiar nu înţeleg ce interes l-a determinat să intre în cârdăşie 
cu aceşti bandiți?“ continuă Bârsan să se întrebe. 

Il cercetă din nou, cu insistenţă, pe preotul Andreescu. Acesta 
însă nu-şi ferea deloc privirea. 


Bârsan se ridică, făcu doi-trei paşi spre fereastră, apoi se 
răsuci către parohul bisericii din Corbeni şi rosti grav; 

— Bine, părinte!... Am să stau de vorbă cu Grig... Şi, dacă-i 
adevărat ce mi-aţi spus, mă dau peste cap şi vă duc acasă. 

—  E.singurul om care v-ar putea fi de folos, îl încredinţă 
preotul din nou. 


Grig se abătea des prin Bucureşti. Stătea câte două-trei 
săptămâni, cheltuindu-şi banii pe băuturi scumpe şi femei. Se 
întorcea apoi cuminţit la mica lui fermă, până făcea rost de alţi 
gologani. Bârsan aşteptă răbdător sosirea holteiului bătrân în 
Capitală. lar în seara în care i se comunică; „A venit... e la 
hotelul X“, locotenent-colonelul îşi îmbrăcă costumul de seară şi 
plecă la întâlnire. Îl găsi pe Grig la un bar de zi, consumând un 
cocteil în aşteptarea prietenilor de noapte. Bârsan pândi până 
ce se eliberă un loc lângă bătrânul holtei, se cocoţă pe scaunul 
înalt şi ceru, la rându-i, un cocteil. Barmanul se îndepărta pentru 
a-i executa comanda. Locotenent-colonelul se adresă atunci 
vecinului său; 

— Bună seara, domnule Grig! 

Holteiul bătrân se întoarse zâmbind politicos spre cel care-l 
salutase. Dar când descoperi un chip cu totul necunoscut, îşi luă 
imediat un aer distant, replicâna; 

— Nu vă cunosc, domnule. 

— Eu, în schimb, vă cunosc foarte bine, stărui Bârsan. 

— Pot să ştiu cu cine am onoarea? se interesă Grig prevenitor. 

— Sunt locotenent-colonel de securitate... Andrei Bârsan e 
numele meu. 

Amuţit pentru câteva clipe, Grig îşi reveni şi sorbi liniştit din 
pahar. Intrebă apoi cu aerul cel mai nepăsător posibil; 

— Şi ce doriţi? 

— Să vă dau un sfat. 

— De-aş avea atâţia bani în buzunar câte sfaturi mi s- au dat 
în viaţă! îi replică Grig mucalit. 

— Ceea ce vreau să vă spun vă va interesa foarte mult, 
insistă Bârsan. 

— Anume? 

— Aveţi un cazan de ţuică pe care-l folosiţi clandestin, îi 
strecură locotenent-colonelul. 

— Eu? se prefăcu surprins micul fermier. 


— Fără fasoane, domnule Grig! îl preveni Bârsan. 

— Să zicem! conveni Grig cu francheţea unui vechi jucător de 
cărţi. 

— Bănuiţi că nu mi-e greu să vă dăm pe mâna miliției 
economice! continuă Bârsan să-l prevină. 

— De asta nu mă îndoiesc, rosti Grig, sorbind încă o 
înghiţitură de cocteil. La nevoie, adăugă el, strecurând către 
locotenent-colonel o privire semnificativă, puteţi chiar înscena 
ceva? 

— Ştiţi bine că nu-i nevoie de nicio înscenare, îi preciza 
Bârsan. Ajunge o simplă descindere. 

— Mă rog! admise Grig. 

— Cunoaşteţi de asemenea şi consecinţele, continuă Bârsan. 
Confiscarea utilajului, exproprierea fermei, plus câţiva ani de 
închisoare... In asemenea cazuri legea-i foarte aspră. 

Grig se întoarse atunci de-a binelea către locotenent- colonel 
şi începu să-l cerceteze cu cea mai mare atenţie. La rându-i, 
Bârsan îl privi fără sfială în ochii mari, albaştri, bulbucaţi. 

— Perspectiva nu-i prea roză, domnule Grig! 

— Sunt nevoit să recunosc că aveţi deplină dreptate... Şi ca 
să nu lungim vorba, spuneţi-mi cu ce vă pot fi de folos? întrebă 
Grig fără nicio ezitare. 

— Să ni-i daţi pe fraţii Arnăutu. 

—Arnăutu?! se prefăcu Grig mirat. 

— Am oroare de trişori, domnule Grig! îl avertiză Bârsan. 

— Dar n-am nici în clin nici în mânecă, domnule colonel, cu 
aceşti... cum aţi spus? 

— Să plecăm de aici! îi ceru Bârsan, observând revenirea 
barmanului. 

Plătiră cocteilurile şi se aşezară la o masă. Bârsan comandă o 
sticlă de vin şi cafele, apoi reluă convorbirea întreruptă. 

— Ca să nu vă mai munciţi creierul de pomană, i se adresă 
locotenent-colonelul fără înconjur lui Grig, vă informez că 
părintele Andreescu din Corbeni mi-a dat  „adresa” 
dumneavoastră. 

— Afurisită potaie! îşi ieşi micul fermier din fire. Dacă-i aşa de 
deştept, de ce nu v-a ajutat el? 

— Asta-i altă poveste, îl potoli Bârsan. Pe noi ne interesează 
aportul dumneavoastră... Câţi vin de obicei? 

— Unde? 


— La dumneavoastră în... musafirie! 

Grig clătină nemulţumit din cap şi repetă; 

— Afurisjtă potaie! 

— V-am întrebat ceva! începu Bârsan să-şi piardă răbdarea. 

— Şi ce vreţi să fac? ridică Grig vocea. 

— Mai încet! îi ceru Bârsan. 

— Vin înarmaţi până-n dinţi! se dezvinovăţi Grig. lar eu sunt 
cu mâinile goale... Pot să-i leg pe toţi patru? 

— Patru, deci, repetă Bârsan. Şi-al cincilea? 

— Rămâne să păzească bordeiul. 

— Foarte bine! conchise Bârsan. Şi nu vă mai uitaţi vă rog 
atât de speriat la mine... Nu vă cerem decât un singur lucru; să 
ne anunţaţi când vin... De rest ne ocupăm noi. 


* 


— N-ar fi bine să avem un om al nostru acolo? îi propuse 
Nicolae lui Bârsan, în timp ce stabileau împreună planul de 
acțiune. 

— Unde? întrebă locotenent-colonelul. 

— In casa lui Grig. 

— Vrei să fii tu omul acela? îi replică Bârsan ironic. 

— Dacă socotiți... mă duc! sună îndoielnic răspunsul 
căpitanului. 

— Te-aş sfătui însă ca, înainte de plecare, să-ţi laşi acasă 
testamentul. 

Căpitanul îşi susţinu totuşi punctul de vedere. 

— Există un risc, dar nu sută la sută. 

— Ba-i mie la sută, îi preciză Bârsan. Fiindcă bandiții vin de 
obicei când Grig nu-i acasă. Şi dacă găsesc un om străin, îi 
lichidează imediat. 

— Aveţi chiar atâta încredere în acest Grig? stărui Nicolae în 
îndoielile sale. 

— Vom juca pe „mâna lui“, hotărî locotenent-colonelul. 

Aşteptară apoi chemarea lui Grig. Holteiul bătrân se ţinu într- 
adevăr de cuvânt. Strecură în cutia poştală cea mai apropiată o 
scrisoare. 

Plicul, expediat recomandat-expres pe o adresă din Bucureşti, 
ajunse în mâinile lui Bârsan. Acesta-i comunică imediat 


maiorului Matei din Câmpulung Muscel; „Sâmbătă seara să fiţi şi 
voi gata”. 

În ziua stabilită, un autocamion cu prelată, care transporta 
muncitori de la o exploatare forestieră, se îndreptă spre satul 
învecinat cu ferma lui. Grig. Prin mijlocul satului, autocamionul 
ramase în pană de motor. În timp ce şoferul se căznea să repare 
maşina, muncitorii se răspândiră prin sat. In faţa bufetului 
M.A.T. din sat mai staţiona un autocamion încărcat cu lemne. 
Şoferul acestuia şi cei doi însoțitori se cinsteau la bufet. 

Câţiva muncitori din primul autocamion, văzând că repararea 
motorului durează, s-au urcat pe vârful dealului de la marginea 
satului. Cu gesturi discrete, ascuns de un frunzar, unul dintre 
muncitori cerceta ferma lui Grig. 

— Vedeţi ceva? îl întrebă Nicolae pe Bârsan. 

— Perfect! îi răspunse acesta. Prosopul galben, cu dungi 
negre, e afară, pe sârmă, la uscat. 

— N-ar fi bine să-i facem şi o poză? propuse căpitanul, 
potrivindu-şi mai bine binoclul la ochi. 

— Nu strică, admise locotenent-colonelul, făcând semn 
tehnicianului care-i însoțea să-şi pună în funcţiune aparatul de 
fotografiat înzestrat cu teleobiectiv. 

Mulţumit de cele constatate, grupul de „muncitori forestieri” 
reveni apoi la autocamion. Motorul încă nu fusese repus în 
funcţiune. Se însera. 

— Cât mai stăm? se interesă şoferul care se căznea la motor. 

— Vezi-ţi mai departe de treabă, îi strecură Bârsan prin colţul 
gurii. 

Locotenent-colonelul mai aştepta un semnal. Cu o zi înainte, 
trimisese în satul în care se afla ferma lui Grig o pereche de 
„tineri căsătoriţi” care veniseră să-şi petreacă „luna de miere la 
rude”. Aceştia, instalaţi într-o casă din preajma conacului, 
trebuiau să primească un semnal electric de la Grig, şi să-l 
transmită mai departe lui Bârsan. Era unicul semnal de care îşi 
propuse locotenent-colonelul să ţină seama. 

Ora opt seara. Nicio veste. Ora nouă. Nimic. Ora zece... 
Unsprezece... Aşijderi. Bârsan nu-şi mai găsea astâmpăr. 

— Să nu fi venit, oare? îl întrebă el pe Nicolae. 

— Posibil, făcu acesta, păstrându-şi calmul. 

Miezul nopţii. Bârsan îşi controla ceasul cu al lui Nicolae. 
Bătrânul lui ornic funcţiona totuşi cu precizie. 


— Ce facem, tovarăşe colonel? se arătă de data aceasta 
Nicolae îngrijorat. 

— Să plece camionul cu lemne, hotărî acesta. ă 

Încărcat până la refuz, autocamionul se urni din loc. În 
cabină, lângă şofer, se urcă şi Nicolae. Reveniră după vreo 
jumătate de oră. 

— Ce e? ieşi Bârsan în întâmpinarea autocamionului. 

— Care perdea trebuia să fie dată în lături? îl întrebă Nicolae, 
verificându-şi memoria. 

— De la a treia fereastră, îi preciză Bârsan. 

— Aflaţi că e trasă de-a binelea, îl informă Nicolae. 

— Măi să fie! făcu Bârsan vădit încurcat. 

Era al doilea semnal. Dar cel electric rămânea mai departe 
mut. 

— N-are rost să mai aşteptăm, propuse căpitanul lui Bârsan. 
Aţi văzut doar prosopul? 

— Acesta putea fi pe sârmă şi din întâmplare, rosti 
locotenent-colonelul prevăzător. 

— Dar perdeaua? insistă Nicolae. 

— Şi ea putea fi trasă întâmplător, se împotrivi locotenent- 
colonelul. 

— Dacă punem totul pe seama întâmplării, făcu Nicolae 
dezamăgit, ne putem înapoia liniştiţi la Bucureşti. 

— Mai aşteptăm o oră semnalul electric, stabili totuşi Bârsan. 
Dacă bandiții sunt la Grig, acesta va face pe dracu-n patru şi va 
apăsa pe buton. 

Ora două noaptea. Cu fălcile încleştate, cu ochii scânteind de 
furie, locotenent-colonelul ordonă; 

— Plecarea! 

Pana de motor fu rezolvată pe loc şi autocamionul cu prelată 
porni curând pe drumul pietruit care ducea spre satul S. Bârsan 
îi ceru şoferului să oprească chiar la marginea satului. 
Răspândiţi în „trăgători”, cei din autocamion înconjurară în 
câteva minute curtea şi apoi casa lui Grig. Nu întâmpinară nicio 
piedică. 

Dimpotrivă. Liniştea şi întunericul domneau pretutindeni. 
Bârsan lăsa grupa sub comanda căpitanului Nicolae, iar el se 
îndreptă spre intrare, însoţit de un tânăr locotenent. Intrarea era 
liberă. Faptul îl bucură pe locotenent-colonel. Se înţelesese cu 
Grig să nu încuie nicio uşă şi acesta procedase întocmai. 


Luminându-şi calea cu o lanternă, cei doi ofiţeri pătrunseră în 
sufragerie. Pe masa mare, bătrânească, domnea o dezordine ca 
după chef. Locotenent-colonelul stărui cu fascicolul de lumină 
asupra sticlelor de ţuică golite. Zâmbi mulţumit în sinea lui. 
Chefliii consumaseră până la ultimul strop ţuica preparată de 
Grig cu un somnifer puternic. 

„Dorm pe undeva, pe aici”, continuă locotenent-colonelul să 
caute. 

Uşa de la dormitorul lui Grig era întredeschisă. Bârsan o dădu 
cu putere în lături şi lumină patul. Palid ca un mort, Grig nici nu 
mai sufla. 

„Lua-l-ar Aghiuţă! îşi zise Bârsan înciudat. A chefuit zdravăn, 
iar acum e pe altă lume!” 

Convins că bandiții ori nu fuseseră deloc pe la Grig, ori o 
tuliseră cu mult înainte, Bârsan răsuci comutatorul, încăperea fu 
inundată de lumină. Locotenent-colonelul se uită din nou la Grig 
Toropit de somnifer şi de alcool, acesta abia îşi mai mijea ochii. 
Şi abia atunci zări Bârsan, în fanta îngustă a pleoapelor celui ce 
zăcea în pat, o lucire slabă. 

— E încă treaz! constată locotenent-colonelul bucuros. Şi ne-a 
recunoscut. 

— Parcă vrea să ne arate ceva, tovarăşe colonel, observă şi 
tânărul locotenent. 

Într-adevăr, Grig suci capul, cu chiu cu vai, către locul unde se 
afla ascuns butonul de semnal. Apropiindu-se, Bârsan constată o 
plesnitură în hârtia care acoperea butonul. Pricepu numaidecât 
că bietul Grig îşi făcuse datoria până la capăt, dând şi semnalul 
electric. Dar acesta nu funcţionase. Bârsan privi din nou, cu 
recunoştinţă, la Grig. Cu un ultim efort, holteiul bătrân arătă cu 
un gest abia perceptibil spre grădina din spatele casei. 

— Acolo-s? îl întrebă locotenent-colonelul cu sufletul la gură. 

Grig închise pleoapele de tot. Era o confirmare, ori îl doborâse 
somnul toropitor cu care se luptase disperat până atunci? 

— Îţi mulţumesc, bătrâne! îi zise Bârsan. 

Grig nu-l mai auzi. 


Patru bandiți dormeau într-adevăr în livadă, lungiţi pe 
pământ, sub câte un prun, ţinând pistoalele automate strânse la 
piept. Dar la somarea grupului de securitate, săriră ca împinşi 
de nişte arcuri şi începură să-şi descarce armele. Trăgeau însă 


fără ţintă precisă. Erau încă buimaci de somn. Li se răspunse 
imediat şi cu precizie. Doi bandiți fură răniţi, al treilea se lăsă 
dezarmat, dar al patrulea izbuti să se strecoare prin întuneric, 
să sară peste gard şi să se arunce în râul umflat de ape. 

Lăsând pe prinşi în seama lui Nicolae, Bârsan porni însoţit de 
tânărul locotenent şi de alţi cinci oameni pe urmele fugarului. Îl 
ghiciră mai mult decât îl văzură, luptându-se cu apele 
spumegânde. Fără să mai stea în cumpănă, Bârsan se aruncă la 
rându-i în râu. După el veniră şi ceilalţi. Pe malul opus, uzi şi 
rebegiţi de apa rece ca gheaţa, dădură iarăşi de urmele 
fugarului, pe care le pierdură însă curând, în crângul des ca 
peria. Işi continuară totuşi drumul până la marginea satului, apoi 
urcară dealul dimpotrivă. Pe coamă îi ajunse din urmă şi un 
plutonier cu un câine de urmărire. 

— De unde ai apărut? făcu Bârsan mulţumit către plutonier. 

— M-a trimis tovarăşul căpitan Nicolae, îi explica subofiţerul. 

— Ai dat de vreo urmă? 

— Neam! A trecut prin apă şi... 

Bârsan căută dezorientat în jur. De după un dâmb reveni şi 
locotenentul care-l însoţise în casa lui Grig. 

— Tovarăşe colonel! rosti acesta gâfâind. Ceva mai încolo, 
într-o poiană se află o căsuţă. 

— Locuită? se interesă Bârsan. 

Locotenentul îi confirmă. Porniră cu toţii spre poiană. Căsuţa 
zăcea în întuneric. Într-un mic ocol dormeau liniştite câteva 
capre. Bârsan sări peste gardul scund de lemn şi se opri la uşă, 
bătând zdravăn. Niciun răspuns. Insistă. Gospodarul, în iţari şi 
cămeşoi gros, de cânepă, hotărî să-i deschidă. 

— Neică! i se adresă locotenent-colonelul. N-a trecut cineva 
pe aici? 

Pădurarul se scarpină somnoros în claia de păr încâlcit, 
ferindu-şi privirea. 

— Ai auzit împuşcăturile din vale? stărui Bârsan. Trebuie să te 
fi trezit. 

Pădureanul se uită cam dintr-o parte la cei care nu-l lăsau să 
doarmă şi mormăie în silă; 

— A trecut! 

— Încotro a apucat-o? 

— Spre râpa aia! arătă, pădureanul către apus. 

— Mulţumesc, neică, şi somn uşor! îi ură Bârsan. 


— Dracu' mai poate dormi! făcu pădureanul cu necaz. 

Locotenent-colonelul hotărî să pornească spre râpă. Pe drum, 
plutonierul care purta câinele de urmărire se străduia să dea de 
urma fugarului. Zadarnic. 

— Parcă l-a înghiţit pământul! rosti acesta cu necaz. 

Începu să se lumineze de ziuă. 

Mărginită de coaste abrupte, râpa se înfăţişa ca un punct 
terminus. 

— Dacă a apucat-o într-adevăr încoace, se consultă Bârsan cu 
locotenentul, banditul n-a avut vreme să urce şi să treacă peste 
creastă. 

— Dar nici pe aici nu poate fi, observă tânărul ofiţer, trecând 
cu privirea peste tufişurile scunde de jnepeni. 

— Mai poartă şi dumneata câinele acela, îi ordonă Bârsan 
plutonierului trimis de Nicolae. 

Acesta începu să plimbe iarăşi dulăul dintr-un loc în altul. 
Niciun rezultat. 

— Şi totuşi aici trebuie să fie, stărui Bârsan cu convingere. 

— Dacă nu ne-a minţit cumva  pădureanul, observă 
locotenentul. 

Bârsan însă refuză să admită că-i mai scăpase printre degete 
un bandit. Amintirea nopţii în care Arsene îl făcuse „capră” pe 
Mardan, omorând un subofițer şi rănindu-l grav pe lordănescu, îi 
era proaspătă în minte. 

— Căutaţi în toate tufişurile! strigă el. 

Începură din nou, cu toţii, cercetarea râpei. După ce scotoci şi 
el vreo zece tufişuri, Bârsan se opri epuizat lângă un pâlc de 
jnepeni. Era chiar pe cale să ordone încetarea căutărilor, când 
auzi în spatele lui un mârâit de câine. lute ca o sfârlează, Bârsan 
se răsuci cu degetul pe trăgaci. Câinele de urmărire lătra și se 
smulgea din mâinile plutonierului. Locotenent-colonelul făcu 
ochii mari, chiuind de bucurie; 

— Uite-l, mă! 

Descoperise într-adevăr o pereche de bocanci grei, soldăţeşti, 
care-şi înfăţişau tălpile ţintuite sub o rădăcină groasă, de 
jnepen. În mai puţin de un minut, locul fu complet încercuit. 
Pistoalele automate se aflau îndreptate spre tălpile bocancilor 
soldăţeşti. 

— leşi de-acolo! îi strigă Bârsan. lar dacă încerci să te 
împotriveşti, te facem şvaiţer! 


Banditul însă tăcu chitic. 

— Trăgeţi-l afară! ordonă locotenent-colonelul. 

Doi subofiţeri înalţi şi spătoşi, în stare să doboare fiecare un 
taur cu pumnul, apucară de bocanci. Disperat, banditul încerca 
să se traga mai adânc sub rădăcini. Dar împotrivirea lui era de 
prisos. Subofiţerii îl scoaseră cu tot cu rădăcina de care se 
agăţase. Bârsan înlemni. Cu automatul trecut pe după gât şi cu 
degetul pe trăgaciul unui „Mauser”, cel scos de sub rădăcini 
tintea chiar spre locotenent-colonel. Dar nu trase. Din gură îi 
ieşea o spumă uşoară. 

Dezarmat, banditul căuta în jur cu ochii înceţoşaţi. Când 
întâlni chipul locotenent-colonelului îşi feri privirea, scuipă într-o 
parte şi-şi şterse gura înspumată cu dosul palmei. 

— Într-o zi trebuia să se întâmple şi asta, încercă Bârsan să-i 
vorbească. 

Banditul însă nu-l auzi. Ori auzi şi nu înţelese. Sau nu dorea să 
înţeleagă. 

Bârsan stărui; 

— Eşti Arnautu cel mic, nu-i aşa? Nu primi niciun răspuns. 
Locotenent-colonelul îl sfătui; N-are rost să te mai împotriveşti... 
Frate-tu şi ceilalţi doi au fost prinşi... Îţi dai seama că nici tu nu 
mai ai scăpare? 

Arnăutu cel mic îşi mai roti o dată privirea în jur. Nu întâlni 
decât gurile negre, amenințătoare, ale pistoalelor automate. 

— Te-ai convins? insistă Bârsan. 

— M-am convins, rosti banditul cu limba încleiată. 

— Ridică-te şi să mergem. 

— Unde? 

— La bordeiul vostru. 

— Ce rost are? se împotrivi banditul. 

— Are! îi strigă Bârsan scos din fire. Şi, dacă mai crâcneşti, te 
fac zob! 

Locotenent-colonelul căuta să se stăpânească, deşi simţea 
nevoia să răzbune nopţile de veghe, săptămânile de aşteptare, 
urmăririle fără răgaz. Era hotărât să termine chiar în acea zi cu 
fraţii Arnăutu şi întreaga lor bandă. 


CAP. 7 


Arnăutu cel mic păşea în faţă, legat cu cătuşe de mâna unuia 
dintre cei doi subofiţeri care-l scoseseră de sub rădăcinile de 
jnepeni. Din pricina buimăcelii, se poticnea aproape la fiecare 
pas. Dar înainta. 

În stânga râpei se afla o pantă blândă, înaltă de vreo două 
sute de metri. Nu se vedea însă nicio cărare. Prinsul o apucă 
totuşi în sus, fără nicio ezitare. Locotenentul aruncă o privire 
nedumerită spre Bârsan. Dar acesta îi făcu semn să meargă 
liniştit. Era încredinţat că banditul nu-i ducea de nas. Cu toată 
buimăceala sa, Arnăutu cel mic înţelesese că ameninţarea lui 
Bârsan nu era vorbă goală. lar pe măsură ce urca, se trezea şi 
păşea mai sigur, lăsând să i se ghicească pe faţă o anume 
dârzenie. 

„Parcă ar vrea să răzbune ceva ori să dezlege o problemă ce i 
se părea insolubilă”, constată Bârsan în sine. Gândul îl duse 
chiar mai departe. Banda avea în componenţa ei şi o vivandieră. 
O fostă slujnică a familiei Arnăutu, pe nume Maria. De şase- 
şapte ani de zile această tânără îşi ducea viaţa lângă bandiți. 
Trăia în bordei cu ei, îi spăla, le făcea de mâncare şi se iubea, pe 
rând, cu fiecare. Aceasta era legenda. Dar adevărul? 

Când ajunse pe coastă, Bârsan se apropie de Arnăutu cel mic 
şi-l întrebă cu un aer nepăsător; 

— Maria e acolo, în bordei? 

Arnăutu cel mic tresări, dar îşi feri privirea şi tăcu. 

— Păcat de ea! continuă Bârsan pe acelaşi ton nepăsător. 

Banditul smuci atunci de cătuşă, dornic să grăbească pasul. 
Dar subofiţerul de care era legat îl trase cu atâta putere înapoi, 
încât Arnăutu cel mic căzu într-un genunchi. 

— Când te întreabă ceva tovarăşul colonel, să răspunzi! îl 
avertiză cu glasul lui gros, ameninţător, subofiţerul. 

— Cu cine-i Maria acolo? continuă Bârsan să-l descoase pe 
Arnăutu cel mic. 

— Cu Crăcană! scânci acesta aproape ca un copil. 

— Atât? 

— Atât! 

— Dar „domnul inspector de siguranţă” Aurel Ciocan unde-i? 

— A Şters-o! 


— De ce? 

— Făcea prea des în nădragi. 

— El ce era în „guvernul” vostru? „Ministru de interne”? 

Arnăutu cel mic nu răspunse. Bârsan insistă, privindu-l pe 
bandit cu neîncredere; 

— Şi l-aţi lăsat voi pe Ciocan să plece? 

— Nu l-am lăsat, îi preciză Arnăutu cel mic. A spălat putina ca 
şi Arsene. 

Locotenent-colonelul era însă convins că fostul inspector al 
siguranţei antonesciene, Aurel Ciocan, fusese „lichidat” de 
bandă ca şi Marineanu. Continuă să-l interogheze pe Arnăutu cel 
mic. 

— Fata asta, Maria, a fost slujnică la voi? 

— A fost. 

— Şi de ce-aţi nenorocit-o? 

— Noi? se arătă mirat banditul. Ea a vrut. l-a plăcut! 

— Ce i-aţi făgăduit? 

— Nimic!... Şi-apoi ce vă priveşte? 

— Răspunde, mă! îl smuci din nou subofiţerul pe cel legat de 
el. 

— Lasă-l! interveni Bârsan. Să mergem! _ 

La picioarele lor se deschidea o vale prăpăstioasă. Incepură s- 
o coboare. Bârsan presupunea că, în afară de sălbăticiuni şi 
răufăcători, nu se mai încumeta nimeni să străbată asemenea 
locuri. 

Coborâşul dură cam o oră, la capătul căruia se pomeniră în 
albia unui pârâu. Dar în loc să treacă peste apă, arestatul făcu 
semn de oprire. 

— Ce e? se interesă Bârsan. 

— Am ajuns! făcu banditul. _ 

Locotenent-colonelul cercetă locul. In partea dreaptă, un 
perete stâncos, perfect vertical, înalt de vreo sută cincizeci de 
metri. În stânga, alt perete vertical, ceva mai scund. 

— Îţi baţi joc de noi? îi strecură Bârsan printre dinţi banditului. 

— Treaba dumneavoastră! îi replică acesta calm. Dar eu vă 
spun că aici avem ascunzătoarea. 

— Unde? 

— Colo! arătă arestatul în direcţia peretelui mai înalt. 


Intrigat, întregul grup începu să-şi plimbe privirile de la bază 
până la vârful peretelui neted, tăiat ca de ferăstrău. Nicio 
adâncitură, nicio ieşitură mai deosebită. 

— Tot nu vedeţi? făcu ironic Arnăutu cel mic. 

Cu ochii scânteind de mânie, Bârsan îşi îndreptă arma spre 
bandit, rostind surd; 

— Ţi-am spus să nu ne duci cu vorba! 

— Uitaţi-vă mai atent acolo, se grăbi banditul să oprească 
mâna locotenent-colonelului. 

Mai mult formal, Bârsan îşi îndreptă privirea în direcţia 
arătată. Într-adevăr, o porţiune a peretelui îl determină să ridice 
degetul de pe trăgaci. Un pătrat nu mai mare decât era necesar 
trecerii unui om se contura discret. Într-un perimetru în care 
stânca fusese spartă şi-apoi refăcută bucată cu bucată, o plasă 
de sârmă, invizibilă de jos, ţinea bucăţile de piatră. Peste plasă 
fusese aşternută o tencuială de praf de piatră. 

— Puteam să trecem mult şi bine pe aici, observă 
locotenentul. 

Bârsan nu-i răspunse. Se adresă din nou lui Arnăutu cel mic. 

— Zici tu că acolo e intrarea? 

Banditul îi confirmă. Bârsan se întoarse spre locotenent şi-i 
ordonă; 

— Imediat pe creastă!... Împreună cu trei oameni! Să fiţi 
atenţi că bandiții sunt nişte ochitori excelenți... Nu vă expuneţi 
fără rost. 

Până-i văzu căţăraţi de o parte şi de alta a ascunzătorii, 
Bârsan nu-şi luă ochii de la ei. Şi abia după aceea îi porunci lui 
Arnăutu cel mic; 

— Strigă-l pe Crăcană! Spune-i că nu mai are niciun rost să se 
împotrivească. 

— ÎI strig! se învoi banditul. 

Dar înainte de a îndeplini porunca lui Bârsan, se trase mai în 
faţă, după un fag gros, împreună cu subofiţerul de care era 
legat. 

— Hai odată! îi ceru locotenent-colonelul zorit. 

— Crăcană! se auzi tot în clipa aceea glasul strident, de 
trompetă, al lui Arnăutu cel mic. Suntem prinşi! S-a terminat cu 
noi! Predă-te şi tu! 

Ecoul îi purtă chemarea de-a lungul văii. Din ascunzătoare nu 
sosi însă niciun răspuns. Arnăutu cel mic repetă chemarea. 


Zadarnic. Aceeaşi somaţie răsună şi de pe creastă. Era glasul 
locotenentului. Urmară imediat strigătele celorlalţi. Văzându-se 
înconjurat din toate părţile, cel somat hotărî să dea totuşi 
semne de viaţă. Uşa pătrată, care camufla atât de bine intrarea 
în grotă, fu aruncată în lături. 

— Nu trageţi! se auzi în acelaşi timp glasul dogit al lui 
Crăcana. Mă predau! 

Prin gura neagră a grotei zbură imediat capătul unei scări de 
funie. Jos, la poale, ca şi pe creastă, se aşternu o tăcere 
mormântală. Cu degetele pe trăgaci, cu sufletul la gură, grupa 
de ofiţeri şi subofiţeri în civil pândea fiecare mişcare a celor din 
grotă. Moment de uimire generală! Pe prima treaptă a scării îşi 
sprijini piciorul o femeie de vreo treizeci de ani, purtând în braţe 
o fetiţă bucălată. 

— Al cui e copilul? şopti Bârsan, către Arnăutu cel mic. 

— Al Mariei, îi răspunse acesta. 

— Cu cine l-a făcut? 

— Cu Arsene... 

— Câţi ani are fetiţa? 

— Vreo patru. 

— Şi-o ţineaţi în gaura aia împuţită?!... Ca pe o cârtiţă! 

Arnăutu cel mic nu mai răspunse. Se mulțumea să 
urmărească, treaptă cu treaptă, coborârea mamei şi a copilului. 
Bârsan îl simţea pe bandit încordat din toate fibrele. Ochii-i 
scânteiau. Maria şi fetiţa atinseră în sfârşit pământul. Răsuflară 
cu toţii uşuraţi. Smulgându-se din mâinile mamei, fetiţa începu 
să strige şi să alerge fericită printre copaci. Era ca un pui de 
sălbăticiune scăpat din cuşcă. Uu plutonier o luă în braţe. Alt 
subofițer o trase lângă el, la adăpostul unui copac, pe mamă. 
Bârsan, care nu-şi mai lua ochii de la sinistra gaură săpată în 
peretele de stâncă, strigă nerăbdător; 

— Ce faci, Crăcană? Nu cobori? 

— Cobor! se auzi din grotă acelaşi glas dogit. V-am spus doar 
că mă predau. 

Dar nu sfârşi bine vorba şi scara de funie căzu ca retezată la 
pământ. 

— Predă-te, mă! îi strigă de pe creastă locotenentul, ivindu-se 
imprudent de după un colţ de stâncă. 

În loc de răspuns, prin gura neagră a grotei izbucni o rafală de 
pistol automat. 


— Au! ţipă tânărul ofiţer. 

Bârsan mai apucă să-l vadă prăbuşindu-se pe spate, după 
colţul de stâncă. Cu o furie nestăpânită, toate pistoalele 
automate începură să împroaşte gura ascunzătorii cu o ploaie 
de gloanţe. 

Crăcană nu mai ripostă. 

„Ce-o fi cu el?“ se întrebă Bârsan. 

Incetă să tragă. Ceilalţi făcură la fel. Locotenent- colonelul îşi 
strecură imediat pălăria prinsă în vârful ţevii pistolului automat 
pe după trunchiul copacului. In grotă nu mai mişca însă nimeni. 

— Crăcană! îl strigă Bârsan. Niciun răspuns. Locotenent- 
colonelul insistă; Crăcană! Fii om de înţeles şi predă-te! 

Tăcere. 

— Nu-l mai strigaţi, tovarăşe colonel! L-am nimerit în frunte, 
se auzi glasul unui subofițer. 

— Eşti sigur? întrebă Bârsan. 

— Dacă vă  spun!... L-am ochit bine!... Veniţi şi 
dumneavoastră să vedeţi! 

Locotenent-colonelul cercetă din priviri locul unde se afla 
plutonierul, ca şi poziţia grotei. Acesta se afla într-adevăr într-un 
loc excelent. lar dacă mai era şi un bun ochitor, îl putuse lua pe 
Crăcană „ca din oală“. 

„Dar dacă s-a prefăcut doar lovit?” se întrebă Bârsan. 

Tăind scara de funie şi aruncând-o jos, Crăcană îşi semnase 
de fapt actul de sinucidere. 

„Şi cu sinucigaşii nu-i de glumit, continuă Bârsan să-şi depene 
îndoielile. Sunt în stare de cele mai ilogice şi disperate acţiuni”. 

Locotenent-colonelul hotărî să fie cât se poate de prevăzător. 
Se strecură până la plutonierul care se îngrijea de fetiţă şi-o luă 
în braţe. Copila, bucuroasă că mai vedea şi alte chipuri 
omeneşti, nu se împotrivi. II cuprinse pe Bârsan de după gât şi 
rosti bucuroasa; 

— Nene!... Privind apoi în jur, adăugă; Vai, ce de nene! 

Locotenent-colonelul aşternu instinctiv o sărutare pe obrazul 
palid al fetiţei, apoi se adresă plutonierului; 

— la câteva grenade şi urcă pe creastă... Întocmiţi, cum ştiţi, 
o funie şi coborâţi grenadele până la gura ascunzătorii... Dar 
repede! 

— Se face, tovarăşe colonel! se învoi subofiţerul pe loc. 


Locotenent-colonelul se apropie apoi cu fetiţa în braţe, de 
Arnăutu cel mic şi-l întrebă; 

— Mai e cineva în grotă? 

— Nimeni! îl încredinţă acesta. 

Bârsan întoarse capul spre Maria, adresându-i aceeaşi 
întrebare. Femeia îi confirmă; în afară de mamă şi de fetiţă în 
grotă nu mai fusese decât Crăcană. 

— Nenea nu vine? întrebă tot atunci copila, arătând cu 
mânuţa spre gura neagră a ascunzătorii. 

— Nu mai vine! îi şopti mama cu un glas neaşteptat de blând. 

— la femeia împreună cu fetiţa şi du-le cât mai departe de 
aici! strigă Bârsan către subofiţerul care-o păzea pe Maria. 

Întreaga poveste îl apăsa. „O copilă de patru ani, îşi zicea el, 
în loc să fie trezită dimineaţa de mângăieri părinteşti, a trebuit 
să asiste la un schimb neiertător de rafale de pistoale automate. 
E îngrozitor! Îngrozitori!” 

Pe de altă parte, locotenent-colonelul se simţea atras de 
gândul că intervenea în destinul Mariei şi al fetiţei acesteia. 
„Cineva trebuia să curme acţiunile iresponsabile ale acestui 
grup de terorişti, continua el să cugete. Şi, dacă acela sunt eu, 
cu atât mai bine“. Oricum, era o răsplată pentru truda lui de ani 
de zile. Şi mai ales de atâtea nopţi. 

Trudit, Arnăutu cel mic ceru îngăduinţa subofiţerului de care 
era legat să-i dea voie să se aşeze. Acesta se învoi, lăsându-se 
la rându-i pe vine. Bârsan îşi îndreptă aproape mecanic privirea 
către bandit. Chircit la rădăcina copacului, „domnul ministru din 
guvernul Arsene” i se păru mai pipernicit şi mai jigărit ca un 
câine de pripas. 

„Ce-o fi acum în mintea lui?“ se întrebă locotenent- colonelul. 
Se simţea însă şi el prea istovit pentru a mai susţine un dialog. 
Se mulţumi doar să clatine din cap şi să se sprijine cu umărul de 
trunchiul gros al fagului după care se adăpostea. 

Curând, zări pe creastă oarecare agitaţie. Plutonierul trimis de 
el izbutise să întocmească o funie lungă, de capătul căreia 
legase un buchet de patru grenade. 

— Doi paşi mai la dreapta! îl îndrumă Bârsan. 

Subofiţerul îndeplini imediat ordinul, apoi începu să lase 
grenadele în jos, spre gura grotei. Operaţiunea era urmărită de 
toţi cu cea mai mare grijă. Dar când grenadele ajunseră cam la 


vreo doi metri deasupra intrării, Bârsan observă că plutonierul 
încetă slobozirea funiei. 

— Mai jos! strigă el. 

— S-a terminat funia, tovarăşe colonel, îi răspunse cel de pe 
creastă. 

— Leagă naibii nişte curele. 

— Nu mai avem nici de unele, îi răspunse altcineva de pe 
creastă. Le-am înnodat pe toate. 

— Atunci căutaţi o prăjină ori o creangă mai lungă, le ceru 
Bârsan, înciudat de nepriceperea celor de sus. 

Se mai scurseră câteva minute, după care slobozirea funiei 
reîncepu. Buchetul de grenade balansă, curând, chiar în faţa 
intrării în grota. Nerăbdător, Bârsan duse automatul la ochi şi 
trase. Grenadele explodară asurzitor lărgind aproape de două 
ori intrarea în grotă. 

Locotenent-colonelul era încredinţat că înăuntru nu mai 
rămăsese nimeni viu. 

Nu se stinseră bine ecourile ezploziei când Bârsan simţi o 
mână pe umăr. Gestul îl surprinse. Niciunul din cei pe care-i 
avea sub comandă nu şi-ar fi îngăduit o asemenea familiaritate. 

„Cine să fie oare?” se întrebă el. Precaut, aruncă, doar cu 
coada ochiului o privire scurtă peste umăr. Se linişti. In spatele 
lui se afla maiorul Matei, care-i zâmbea cu toată faţa. 

— Tu eşti, fir-ai să fii! îl recunoscu Bârsan bucuros. 

— Ce faceţi? rosti Matei, privind spre gura neagră, sfârtecată 
de explozie, a grotei. 

— Am terminat, sper, cu ultimul bandit, arătă Bârsan spre 
peretele stâncos din faţa sa. 

— Chiar „ultimul”? întrebă Matei cu îndoiala. 

— Arsene nu mai e periculos, îi replică Bârsan. Câtă vreme stă 
ascuns ca un şobolan, nu ne mai dă bătaie de cap. Cade el în 
vreo capcană. 

— Musai! rosti Matei la fel de încrezător. 

— Eşti singur? se interesă apoi Bârsan. 

— Nu... Cu lordănescu şi ceilalţi din grupa mea. 

— Cum ne-aţi găsit? 

— V-am luat urma. 

— Presupun că v-a trecut prin cap să aduceţi funii şi tărgi. 

— Ne-a trecut! făcu Matei laconic. Aveţi vreo pierdere? 

— Un rănit. 


— Şi-n ascunzătoare? 

—Crăcană! 

— L-aţi făcut probabil ciur! 

—N-a vrut să se predea! 

— M-aş duce să văd ce-i acolo! arătă Matei către grotă. 

Bârsan încuviinţă. Simţindu-se sfârşit de puteri, încredinţă 
comanda operaţiunii maiorului din Câmpulung Muscel. 

Un chiot vesel, de copil, urmat de chemarea aspră a mamei, îl 
trezi însă pe locotenent-colonel din amorţeală. Fetiţa Mariei, cea 
care venise pe lume într-o grotă sinistră, se bucura în voie de 
libertate.  Sărea când într-un picior, când în celălalt, 
îndemnându-se singură; 

— Joacă-te! 

Bârsan nu se mai putu stăpâni şi ieşi în calea fetiţei întinse 
mâinile. Copila se aruncă fără teamă în braţele lui. Induioşat 
până la lacrimi, locotenent-colonelul o săruta zgomotos pe 
obrăjorii nespălaţi. Fetiţa îl cuprinse cu mânuţele de după gât și- 
şi lipi, de barba ţepoasa, faţa mica, delicată. 

— Cum te cheamă? o întrebă Bârsan, mângâindu-i părul 
negru, năclăit. 

— Marioara! îi răspunse copila spontan. 

— Ca şi pe mămica? 

— Da. 

— Şi câţi ani ai tu, Măriuco? 

— Patru. 

Pe locotenent-eolonel îl împunseră iarăşi lacrimile. Copila 
avea vârsta băieţelului său. 

Copila îi ceru apoi s-o lase jos. Bârsan îi îndeplini voia, dar o 
prinse de mânuţă și se îndreptă, împreună cu ea, spre copacul 
la rădăcina căruia stătea, chircită, cealaltă Marie, mama. 
Femeia, care urmărise întreaga scenă cu priviri piezişe, 
văzându-l pe locotenent-colonel îndreptându-se în direcţia ei, 
îndrăzni să ridice fruntea. Bârsan remarcă abia atunci că 
„Vivandiera” era o autentică frumuseţe; chipul smead, oval, 
fruntea înaltă, uşor bombată, sprâncene negre, arcuite 
deasupra unor ochi mari, întunecaţi. 

„Ce-a determinat-o să aleagă oare această viaţă?“ se întrebă 
el, simțind neastâmparul tineresc al femeii. Îi zâmbi prieteneşte. 

— Ce faci? 


În loc de răspuns, Maria îi aruncă o privire dispreţuitoare şi 
cârmi capul într-o parte. 

— Scoală-te! o îmboldi atunci subofiţerul care-o păzea. Şi, 
când te întreabă tovarăşul colonel, să-i răspunzi. 

Maria căscă ochii mari şi-n timp ce se ridica alene, îl cercetă 
mai atentă pe Bârsan. Statura măruntă, ca şi înfăţişarea 
ponosită a ofițerului de securitate o făcură si zâmbească 
batjocoritoare; 

— Neisprăvitul ăsta-i colonel? 

— Locotenent-colonel! îi preciza „neisprăvitul” pe un ton 
prietenos. 

Maria scuipă cu dispreţ într-o parte. Pentru ea, noţiunea de 
„colonel” echivala cu statura falnică a lui Arsene. Bârsan se 
simţi o clipă mic şi neînsemnat. Dar amintindu-şi că cel stăpân 
pe situaţie era el, mărunţelul, Andrei Bârsan, şi nu fostul 
Gheorghe Arsene, se văzu iarăşi mare şi puternic. Fiindcă banda 
fostului locotenent-colonel din armata regală era în mâinile sale, 
în timp ce căpetenia acesteia stătea ascunsă prin cine ştie ce 
vizuină din munţi. 

— Spune-mi, femeie, reluă Bârsan vorba, ce te-a făcut să 
apuci calea asta? 

— Care? întrebă Maria nedumerită. 

— Să trăieşti într-o bortă, cu bandiții ăştia, arătă Bârsan spre 
grotă. 

— Păi... mi-a plăcut de ei, îi răspunse ea fără sfială. 

— De toţi? 

— Ce vă priveşte? îi ripostă femeia cu duşmănie. 

Bârsan continuă s-o cerceteze din priviri, dar n-o mai întrebă 
nimic. Îi era milă de ea. În ciuda asprimei din glasul Mariei, 
locotenent-colonelul intuia întreaga dramă a acesteia. Fată 
simplă, săracă, de la ţară, intrase în slujbă la bătrânii Arnăutu. 
Şi, ca mai toate slujnicele de pe vremea aceea, fusese forţată să 
se culce cu unul dintre tineri. Bârsan presupunea că pe fată o 
atrăsese mai curând uniforma strălucitoare, de locotenent în 
armata regală, a lui Arnăutu cel mare. Apoi, fusese nevoită să 
cedeze şi insistențelor fratelui cel mic, student la drept. Şi odată 
pornită pe această cale, nu se mai putuse opri. li urmase pe cei 
doi fraţi în munţi. 

— Cu cine ai făcut copila? hotărî totuşi Bârsan s-o întrebe. 

Maria îl fulgeră însă cu o privire rea, repezindu-l; 


— Dumneata n-ai altă treabă? 

— Lăsaţi-o!... Nici ea nu ştie, interveni atunci, cu un râs gros, 
bărbătesc, subofiţerul care o păzea. 

Maria însă nu-l învrednici pe acesta cu obişnuita-i privire 
dispreţuitoare. Se mulţumi să-şi netezească, printr-un gest 
specific feminin, părul negru, des, nepieptănat de multă vreme, 
şi să ofteze resemnată. 

„Merita altă soartă!“ îşi zise Bârsan, nedezlipindu-şi privirile 
de pe trupul suplu, mlădios, de-o rară frumuseţe, al tinerei 
femei pe jumătate sălbăticită. 

În sinea lui, locotenent-colonelul îşi propuse să facă tot ce va 
putea ca să obţină graţierea Mariei. Socotea că trebuia să 
beneficieze şi ea de-o viaţă civilizată, omenească. 

„Să-şi crească şi să-şi educe fata ca o adevărată mamă!“ 
conchise Bârsan, strângând uşor mânuţa copilei care nu 
înţelegea nimic din tot ce se petrecerea în jurul ei. „Peste câţiva 
ani, îşi mai zise el, fetiţa nici nu-şi va mai aminti poate de 
bordeiul în care a deschis ochii”. 

Nişte comenzi scurte, venite de pe creastă, atraseră în clipa 
următoare atenţia, locotenent-colonelului. Susţinut de-o coardă, 
Paul lordănescu aluneca voios spre gura grotei. De la capătul 
corzii, Matei îl îndruma în permanenţă; 

— Mai încet!... Fixează bine vârful bocancului... Nu da drumul 
la atâta coardă!... Mai puţin! 

— Mă pricep, tovarăşe maior! îi replică lordănescu grăbit să 
ajunga la gura grotei. Am fost campion de alpinism la juniori. 

Şi continuă să sară, zburdalnic ca un ied neîmblânzit, dintr-un 
colţ de stâncă pe altul. Bârsan urmărea cu încântare evoluţia 
tânărului ofiţer. _ 

lordănescu ajunse în cele din urmă în dreptul grotei. Işi făcu 
puţin vânt şi ateriză înăuntru, dispărând întrio clipă din ochii 
celor de afară. Preţ de un minut nu dădu niciun semn de viaţă. 

„Ce dracu' face acolo?“ se întrebă Bârsan îngrijorat. Cu toate 
că i se părea de necrezut, se gândi totuşi la posibilitatea ca 
Crăcană să mai fie în viaţă şi să-l atace pe lordănescu. Dar 
locotenentul se ivi curând în gura grotei, strigând bucuros; 

— Avem o captură faină! 

— Ce-i cu Crăcană? îl întrebă, înainte de orice, Bârsan. — 

Împuşcat drept în mijlocul frunţii! îi preciza Iordănescu. 

— V-am spus eu? se făli subofiţerul cocoţat în stânga grotei. 


— Şi altceva? stărui Bârsan. 

— Un întreg arsenal! continuă lordănescu să-l informeze. Opt 
puşti mitraliere, douăsprezece pistoale automate şi trei lăzi cu 
muniţie. În plus, un aparat de radioemisie şi-un depozit de 
alimente; făină, cartofi, pastramă, ţuică... 

— Cât e de mare grota? mai voi Bârsan să ştie. 

— Cam trei metri pe trei! 

Bârsan socoti imediat în gând; 

„Câte un metru pătrat pentru fiecare... Cum dracu' or fi trăit?” 

Ordonă; 

— Daţi jos tot ce se află acolo! 

Încredinţat că operaţiunea putea continua şi fără prezenţa sa, 
Matei cobori şi-l căută pe Bârsan. 

— Ăştia puteau să stea aici mult şi bine, îl întâmpină 
locotenent-colonelul, măsurând iarăşi din priviri atât înălţimea la 
care se afla grota, cât şi poziţia excepţională pe care o ocupa. 

— Nu erau proşti, remarcă şi Matei. 

— Deloc! conchise Bârsan laconic. 

— l-aţi intuit bine şi pe părintele Andreescu şi pe Grig, îl 
măguli în continuare pe locotenent-colonel. 

— Băiat bun Grig! îi replică Bârsan glumet. Inteligent şi... de 
cuvânt, mai adăugă el, revenind la un ton grav. Rar mi-a fost 
dat să întâlnesc o asemenea voinţă... Să reziste aproape o 
noapte întreagă la ţuica aceea care conţinea atâta somnifer, 
încât putea dobori şi-un cal. 

— „Frica păzeşte bostănăria!“ îi aminti Matei zicala. 

— Groaza! preciză Bârsan şi adăugă; Am avut noroc şi cu el, 
şi cu părintele Andreescu. Se interesă apoi; Ai aflat de ce n-a 
funcţionat semnalul electric? 

— Tehnicienii au găsit instalaţia intactă, îl informa maiorul. 
Însă Grig care era, cum spuneaţi, cu groaza în suflet, a apăsat 
cam slab pe buton... Şi nu s-a făcut contactul. 

— lar butonul era probabil instalat cam rigid, presupuse 
locotenent-colonelul. 

— Era, îi confirmă Matei. 

— Dar cei doi „tineri căsătoriţi”, care trebuiau să înregistreze 
semnalul lui Grig, ce-au zis? 

— N-au primit nici cel mai slab semnal de la el, îl informa în 
continuare maiorul. 


— Se poate! admise Bârsan. Şi adăugă mulţumit; Bine că s-a 
terminat aşa! 

De sus, din grotă, fuseseră coborâte între timp cadavrul lui 
Crăcană, armele, muniţiile, alimentele şi celelalte lucruri găsite 
acolo. Cu privirea obosită, Bârsan cercetă întreaga captură. 

„A meritat osteneala!” a constată el în gând. 

li apăru apoi în faţă şi Paul lordanescu, care-l salută; 

— Să trăiţi, tovarăşe colonel! 

— Ce e, feciorule? îi zâmbi Bârsan camaradereşte. Eşti 
bucuros? 

— Sunt, tovarăşe colonel, dar nu pe deplin! 

— Punem noi mâna şi pe Arsene, îl încuraja Bârsan. 

lordănescu îşi schimbă poziţia, zâmbind din colţul gurii. 

—Mi-aţi făgăduit dumneavoastră odată ceva, îi aminti tânărul 
ofiţer. 

Bârsan îl privi mirat. 

— Ce anume? 

— Să-mi povestiţi despre prima dumneavoastră misiune. 

— Aa! izbucni locotenent-colonelul într-un râs uşor. Aia, da! A 
fost o acţiune!... 

Clipi însă obosit. 


CAP. 8 


O casă veche, înaltă, gard de fier forjat, curticică pavată. 
Îmbrăcat într-un trening cenuşiu, Andrei Bârsan răscolea dis-de- 
dimineaţa, cu un hărleţ, fâşiile înguste de pământ de lingă 
calcanul casei vecine. 

— Ce răsădeşti, colonele? 

— Nişte crini, loane! Şi nişte trandafiri, gherghine, stânjenei... 

Matinalul musafir, un prieten vechi, care se abătuse 
întâmplător pe lângă casa colonelului, continuă să-l asiste cu un 
interes mai mult profesional. 

Era gazetar. 

— Îţi place să grădinăreşti? continuă musafirul. 

— Îmi place, loane, mărturisi Bârsan, Sunt momentele mele 
de odihnă... Un remediu excelent împotriva oboselii 
profesionale... Doar aici, în grădină, îmi aduc şi eu aminte că 
sunt soţ şi tată... E a doua mea viaţă, care, după cum ştii, nu-i 
prea lungă. 

— Am întâlnit şi alţi feciori de ţărani vieţuind la oraş, care-şi 
petrec la fel timpul liber, remarcă gazetarul. 

— E firesc, loane!... Fiindcă nicăieri nu mă simt mai bine ca 
acasă, la mama, în satul natal... Trei-patru săptămâni, cât stau 
acolo în fiecare an, mă îngrijesc cu mare drag de gospodărie... 
Bătrâna are acum şaptezeci de ani şi nu mai poate să repare un 
gard, să taie un lemn, să îndrepte o scândură, un stâlp... 

— Ultima oară, când te-am întâlnit în sat, lucrai o poartă 
destul de meşteşugit întocmită. 

— Noi, ăştia de la munte, am învăţat de mici să facem de 
toate, îi preciză Bârsan. Încât i-am mai ridicat mamei un gard 
zdravăn, spre iazul morii, care trece prin curte... Am plantat şi 
nişte sălcii... 

— Vrei să refaci casa bătrânească? 

— Încă nu sunt hotărât, loane... Depinde de puştiul meu. Dacă 
termină şcoala şi vrea să se facă chimist, aşa cum zice, am să 
mă retrag şi eu, la pensie, într-acolo... Mai aproape de 
Combinat... Va fi pentru mine o bucurie să trăiesc alături de el. 

O voce aspră, de gospodină, lansă în clipa aceea, din casă, 
prin fereastra deschisă, o chemare obişnuită; 

— Andrei!... La telefon! 

—Cine e? se interesă colonelul. 

— Cine vrei să fie?... De la minister! 


Bârsan privi consternat lâ musafir, propti hârleţul în brazda 
proaspătă şi porni, cu paşi mărunți, spre uşa înaltă, 
monumentală, a locuinţei sale. 

Prin aceeaşi fereastră deschisă,  gazetarul înregistra 
răspunsurile telefonice ale colonelului. 

— Da!... Cine? Aaa! Tu eşti? Ce spui? Bine!... Vin imediat. 
Trimiteţi-mi o maşină! La revedere. 

Resemnat, gazetarul se răsuci pe călcâie şi-n drum spre 
poartă îi strigă lui Bârsan; 

— Te las, colonele!... Pe altădată! 

— Pe altădată, loane! 

Prin parbrizul automobilului, colonelul scruta panglica îngustă 
a şoselei care ducea spre Piteşti. Pe-o parte şi pe alta, privirea-i 
înregistra mecanic lanurile verzi de grâu ca şi ogoarele negre, 
de curând însămânţate. Era tot primăvară. 

„Oare nu ne pune Matei de pomană pe drumuri?“ se întrebă 
Bârsan. 

Din Câmpulung Muscel, maiorul Matei îi comunicase laconic; 

— Arsene a scos capul... A trimis o femeie, cu un bilet semnat 
de el, la un medic ginecolog din Găeşti. 

Bârsan amuţise. Răspunsese apoi liniştit; 

— Vin şi eu. 

Luase imediat o maşină şi pornise, însoţit de locotenentul Paul 
lordănescu, spre Găeşti. 

— Să fie oare Arsene atât de imprudent? dădu glas 
locotenentul uneia din întrebările care-i stăruiau în minte. 

Bârsan nu-i răspunse. Şi pe el îl intriga faptul. In cei şapte ani, 
câţi se scurseseră de la prinderea bandei fraţilor Arnăutu, 
Arsene, fosta lor căpetenie, izbutise sa stea „la fund”. Dar, pe 
neaşteptate, fostul locotenent-colonel din armata regală, 
condamnat la moarte în contumacie de Tribunalul Militar, 
comitea un act care putea aduce după sine prinderea şi 
executarea sa. 

— Nu-l înţeleg! rosti Bârsan mai mult pentru sine. 

— Nici eu, i se alătură lordănescu. 

— A izbutit să stea ascuns atâta vreme, continuă colonelul, iar 
acum socoteşte probabil că are de-a face cu nişte ageamii şi-şi 
permite să ne dea cu tifla pe la nas. 

— Ori nu mai e în toate minţile! presupuse lordănescu. 

Bârsan tăcu din nou, adâncindu-se în propriile-i gânduri. 


„Oricum, îşi zise el, trebuie rezolvat acest caz”. 

Pentru el, colonelul de securitate, Andrei Bârsan, era şi o 
chestiune de onoare. În afara faptului că şeful său direct, 
generalul B., nu uita niciodată să-i amintească de „cazul 
Arsene”, banditul se bucura şi de-o faimă aproape legendară. 
Era socotit „invincibil” chiar de unele organe de securitate din 
provincie. Şapte ani la rând, colonelul Bârsan primise încontinuu 
informaţii „bombe; „Arsene e la Tg. Mureş"... „Arsene a fost 
văzut la Baia Mare"... „Arsene se plimbă prin Timişoara"... 
„Arsene e într-un spital din Bucureşti, unde-şi schimbă 
înfăţişarea prin chirurgie estetică"... „Arsene a fost zărit în 
tramvai pe Şoseaua Ştefan cel Mare"... Arsene... Arsene... 
Arsene... Banditul era plimbat, în fantezia atât de bogată a 
omului de pe stradă, în toată ţara... Devenise un coşmar care 
tulbura nopţile colonelului Bârsan. 

— Oprim la Găeşti? se interesă şoferul zărind în depărtare 
contururile orăşelului. 

— La Găeşti, îi confirmă colonelul. 

Maiorul Matei îi aştepta la sediul securităţii locale. 

— Cum e? îl întrebă Bârsan în loc de salut. 

— Veşti bune, tovarăşe colonel. 

— Adică? 

— Uitaţi-vă la acest bilet... E scris chiar de mâna lui Arsene. 

Bârsan luă peticul de hârtie rupt dintr-un vechi caiet de şcoală 
şi-l citi pe nerăsuflate; 

„Dragă doctore! Ţi-o trimit pe aducătoarea acestui bilet, cu 
rugămintea de a te ocupa de ea şi a-i rezolva problemele pe 
care le ridică. Semnat; „Păunaşul Codrilor”. 

— Nici mai mult, nici mai puţin! observă ironic colonelul. 

— Ne sfidează! rosti Matei cu glasul reţinut. 

— Îngâmfat şi grandoman! constată şi Iordănescu. 

— Aţi verificat dacă e scrisul lui Arsene? se adresă Bârsan lui 
Matei. 

— E al lui, îi confirmă maiorul. 

— Şi cum a ajuns biletul ăsta la voi? 

— Ni l-a dat chiar doctorul respectiv, îl informă Matei. 

— Era prevenit? 

— Da!... Toate cadrele medicale din regiune au fost prevenite. 

— Ştia deci că Arsene îşi zice „Păunaşul Codrilor”? 


— Toată lumea de pe aici cunoaşte acest lucru, îi preciza 
maiorul cu un zâmbet amar. 

— Unde-i femeia? continuă Bârsan să se intereseze. 

— La spital! Aşteaptă să fie operată. 

—Ce fel de operaţie? 

—O întrerupere de sarcină. 

—la te uită ce cotoi! Exclamă Bârsan. Mai e încă în putere. 

— Medicul aşteaptă, rosti Matei nerăbdător. 

— Ce? 

— Vrea să ştie dacă o operează ori nu. 

— S-o chiureteze liniştit! decise Bârsan. 

Colonelul întoarse apoi capul după lordănescu, măsurându-l 
pe îndelete din priviri. Locotenentul îşi îndreptă, din obişnuinţă, 
ţinuta. 

— Chipeş băiat! constată Bârsan. 

— Aşa zic şi fetele, tovarăşe colonel, îi replică şugubăţ tânărul 
ofiţer. 

— Ştiu eu însă una care te ţine „la respect”, îi aminti Bârsan. 

— Pe aceea o iau de nevastă, continuă lordănescu pe acelaşi 
ton glumeţ. 

Colonelul se adresă iarăşi lui Matei; 

— Aţi stabilit identitatea ibovnicei lui Arsene? 

— Cu aproximaţie, îi răspunse maiorul. 

— Câţi ani are? 

— Aproape douăzeci şi cinci. 

— Matură! observă Bârsan. 

— Da... însă e o femeie nu prea umblată. 

— Ţărancă? 

— De la munte. 

Colonelul se adresă din nou chipeşului locotenent; 

— Ai reţinut, lordănescule? 

— Da, tovarăşe colonel! răspunse acesta la comandă. 


O tânără ţărancă de la munte, palidă, vădind clar suferinţa, se 
strecura printre călătorii care înţesau peronul gării Găeşti. Căuta 
un loc să se aşeze, dar toate băncile erau ocupate. Suferinda 
continua totuşi să stăruiască asupra celor de pe bănci cu o 
privire rugătoare. Spre norocul ei, o observă cineva; un bărbat 
tânăr, în uniformă de pădurar; 

— Stai aici! o pofti acesta în locu-i. 


Suferinda îi mulţumi cu un zâmbet sleit şi se aşeză încet, cu 
precauţie, pe banca tare, de lemn. 

— Vii de la spital? se interesă pădurarul grijuliu. 

— De acolo, îi confirmă suferinda. 

— Necazuri! o compătimi pădurarul. Boală grea? 

— De-ale noastre, ale femeilor, schiţă suferinda un zâmbet 
resemnat. 

— De la Dumnezeu sunt şi bucuria şi suferinţa, filosofă 
pădurarul. 

— Or fi. Toate de la el, dar nu le împarte cum trebuie, oftă 
femeia. Unora le dă prea multă suferinţă. 

— Încotro mergi? continuă pădurarul s-o descoase. 

— Spre Câmpulung. 

— Şi eu la fel, păru acesta bucuros. 

Pe chipul palid al femeii apăru o rază de lumină. Nădăjduia ca 
pădurarul să-i găsească un loc şi-n tren. lar acesta n-o 
dezamăgi. De îndată ce auzi chiuitul locomotivei, îi zise 
suferindei; 

— Stai cuminte pe peron şi vezi care vagon mă sui... După 
aceea vii spre mine. Femeia îi făcu semn că înţelesese. Dar 
pădurarul nu se mulţumi doar cu atât. Se adresă unui bărbat 
mărunt, cu înfăţişare de ţăran mai înstărit; Mă, nea Costică! Dă 
o mână de ajutor femeii ăştia! Numai ce-a ieşit biata de ea din 
spital... Vezi unde mă urc şi vino cu ea într-acolo! 

— Bine, Dumitre, se învoi ţăranul. O ajut, dacă zici tu. 

Suferinda mulţumi, cu un zâmbet recunoscător, amândurora. 

Sprinten şi descurcăreţ, pădurarul sări din mers pe scara 
primului vagon şi-şi făcu loc până la un compartiment mai gol. 
Ocupă un loc cu geanta de pădurar, altul cu haina verde, iar pe 
al treilea, aflat chiar la fereastră, îşi propti genunchiul. Mulţumit 
de isprava lui, apucă apoi geamul gros şi-l cobori. 

— Aici sunt, nea Costică! îi strigă el bucuros ţăranului în grija 
căruia o lăsase pe suferindă. 

— Venim şi noi, Dumitre, îi răspunse acesta. 

Când se văzu pe bancă, suferinda oftă mulţumită; 

— Să vă dea Dumnezeu sănătate! 

— Şi ţie! îi ură pădurarul. 

— Mergi departe? o întrebă nea Costică. 

— Până la Câmpulung, îi răspunse aceasta. 

— Da' nu eşti de acolo? 


— Nu. 

— Ai pe cineva în oraş? 

— Pe nimeni! 

— Şi de acolo mai ai de mers mult? 

— Destul. 

— În starea în care te afli... 

— Ajung eu! îl încredința suferinda. 

Nea Costică nu mai stărui. Scoase un pachet de ţigări 
„Mărăşeşti” şi-l îndemnă pe pădurar; 

— la, Dumitre! 

— Mulţumesc! făcu acesta, scoțând o ţigară din pachet. 

Epuizată, femeia îşi rezemă capul de spetează şi închise ochii. 
Cei doi bărbaţi o lăsară sa se odihnească, discutând de-ale lor. 
Suferinda aţipi curând. Şi nu se trezi decât la Corbeni. 

— Am ajuns? se uită ea speriată pe fereastră. 

— Mai avem niţel, o linişti pădurarul. 

Femeia se frecă la ochi ca un copil trezit din somn şi zâmbi 
celor doi bărbaţi. Părea mai întremată. Se arată chiar dornică de 
vorbă. 

— Dumneavoastră de unde sunteţi? voi ea să ştie. 

— De la Rucăr, îi preciza nea Costică. lar dânsul, arată apoi 
spre Dumitru, e tot de pe la noi, dar a fost numit pădurar la 
Domneşti. 

— La Domneşti? făcu femeia surprinsă. Dar se stăpâni 
imediat, luându-şi un aer nepăsător. 

— N-ai de unde să mă cunoşti, o lămuri totuşi Dumitru. Am 
fost numit de curând pădurar la Domnești. 

— Puteai să fii chiar de acolo, că tot nu te cunoşteam... Nu 
sunt de prin părţile acelea, mai adăugă femeia. 

— Da' de unde eşti? stărui nea Costică. 

— Mai de la munte, răspunse aceasta vag. 

— Eşti măritată? se interesă pădurarul. 

— Nu! se grăbi ea să răspundă. Şi nici nu-mi trebuie bărbat. 

Pădurarul izbucni într-un râs tineresc, în timp ce nea Costică 
se mulţumi să zâmbească sceptic. 

Trenul se opri în Câmpulung. Pădurarul îşi luă geanta într-o 
mână, iar în cealaltă apucă desaga femeii. Nea Costică le făcu 
loc să iasă din compartiment. Coborâră pe peron. 


— S-a şi înserat, observă Dumitru. Se adresă apoi direct 
femeii; Daca mergi spre Domneşti, vino cu mine... Poate găsim 
vreun camion care transportă lemne. 

—Mulţumesc, îi răspunse femeia cu un zâmbet recunoscător, 
dar am alt drum. 

Li se alătură şi ţăranul din Rucăr. 

— Păi, eu am să vă părăsesc, făcu acesta cu oarecare părere 
de rău. Privi apoi şugubăţ spre tânăra femeie; lar dumneata, 
dacă te răzgândeşti şi vrei să te măriţi, poţi să-l iei pe holteiul 
asta. 

Pădurarul izbucni din nou în râs. 

— Să fie sănătos! privi femeia galeş spre Dumitru. N-are el 
nevoie de una ca mine. 

— De unde ştii? stărui nea Costică. 

— Dacă nu s-a-nsurat până acum, înseamnă că-i tare 
pretenţios. 

— Mai scade omul din preţ, continuă nea Costică pe acelaşi 
ton şugubăţ. Pe măsură ce trec anii, laşi al naibii din pretenţii. 

— Nu e cazul dumnealui, continuă femeia să-l apere pe 
pădurar. 

Rucăreanul hotărî în sfârşit să se despartă de ei, dar nu 
înainte de a le arunca din mers; 

— Poate mă poftiţi la nuntă! 

Femeia izbucni pentru întâia oară într-un râs uşor. lar când 
rămase doar cu pădurarul, îndrăzni chiar să-l privească în ochi. 

— Ce facem? îi zâmbi bărbatul îmbietor. Nu mai rămâi niţel cu 
mine? 

— De ce să rămân? se arătă ea mirată. 

— Vite-aşa; să mâncăm ceva la o cârciumă şi să bem bere. 

— Mulţumesc, dar am mâncare în desagă, iar de băut... n-am 
voie. 

— Chiar nu vrei să mai stai niţel cu mine? stărui Dumitru. 

— E târziu, făcu ea cu părere de rău. 

— Aş vrea să te mai văd, o rugă pădurarul. 

— N-are rost, îl sfătui tânăra femeie. 

— Nici nu ştiu cum te cheamă. 

— Valeria. 

— Şi mai cum? 

— Atât!... Ajunge! cochetă ea. 

— Eşti mai şireată decât credeam, remarcă pădurarul. 


— Ţi se pare! continuă ea să cocheteze. 

— Să ştii că mă ţin după tine până la capătul lumii, îi declară 
pădurarul încălzit. 

— Nu! îl respinse ea speriată. Să nu faci una ca asta... Nu-i 
bine! 

— Ai pe cineva? o întrebă el, înourându-se la chip. 

— Am! mărturisi Valeria cu tristeţe. 

— Da’ nu eşti fericită! constată pădurarul. 

— Nu există fericire, conchise ea cu aceeaşi tristeţe în glas. 

— Ba există! o încredinţă cu glas ridicat pădurarul. 

— Pentru mine n-a fost şi mici nu va fi, rosti femeia 
resemnată. Rămâi cu bine, Dumitre. 

— Mai stai puţin! o rugă acesta. 

— Ce mai vrei? se arătă ea nerăbdătoare să plece. 

— Trebuie să te mai văd! Trebuie! 

— Fii cuminte! îl sfătui iarăşi femeia. Pricepe că nu se poate... 
Sau... Ştiu eu?... Poate vin într-o zi pe la Domnești. 

— Şi-ai să mă cauţi? 

— Am să te caut, îi făgădui ea pe picior de plecare. 

— Juri? 

— Jur! făcu ea mai mult ca să scape de stăruințele bărbatului. 

— Te aştep, Valerie! îi strigă pădurarul din urmă. 


Îmbrăcat în uniformă de gală, de locotenent-colonel în armata 
regală, Gheorghe Arsene se privea cu încântare în oglinda mare 
a unui dulap vechi. La şold îi atârna sabia dreaptă, ofiţerească, 
iar pe cap îşi potrivea chipiul care nu-i încăpea prea bine din 
pricina părului lung, netuns de câteva luni. Potrivit de înalt (un 
metru şaptezeci şi doi), Arsene fusese în tinereţe un bărbat 
frumos. Se mai credea încă „în floare” şi la cei cincizeci şi şapte 
de ani pe care-i împlinise cu trei săptămâni în urmă. Trecea 
îngăduitor cu privirea peste trupeşenia ce lua proporţii 
îngrijorătoare, făcându-l să gâfâie când urca în podul casei. Nu-i 
displăcea nici faţa mare, buhăită, de om care mânca şi bea 
zdravăn, făcând prea puţină mişcare. 

— Îţi place cum arăt, Lenuţo? se adresă el femeii de vreo 
douăzeci şi şapte de ani, uscată, îmbătrânită înainte de vreme., 

— Îmi place, mormăi aceasta în silă, continuând să coase la o 
faţă de masă. 


— la vino încoace, Valerie! o strigă el apoi pe cealaltă tânără, 
care spăla vasele. 

— Am treabă! îi răspunse aceasta răstit. 

— Când te chem eu să nu crâcneşti! se  burzului 
împopoţonatul ofiţer al majestăţii sale. 

Valeria, aceeaşi Valerie întâlnită de pădurar în gară, la Găeşti, 
îşi şterse mâinile de şort şi se îndreptă spre bărbat cu paşi 
şovăielnici. Arsene o prinse drăgăstos de mijloc. 

— Lasă-mă! îl respinse Valeria. Mă doare! 

— Ce te doare? îi rânji Arsene în faţă. 

— Ştii doar! îi reproşa ea mai mult din priviri. 

— Când eşti în braţele mele îţi trece orice durere, se făli el, 
cuprinzându-i iarăşi mijlocul. 

— De ce n-o laşi? interveni atunci Lenuţa. Ai putea să fii 
măcar acum mai omenos. 

— la şterge-o de-aici! îi porunci Arsene brutal. Şi să nu mai 
calci prin odaia asta până te chem eu. 

— Câine! mârâi Lenuţa, strângându-şi lucrul. 

— De ce te porţi aşa cu ea? îl certă Valeria, pe Arsene, după 
plecarea suroră-si. Cât ţi-a plăcut, ai ţinut-o numai în braţe... Și- 
acum dai în ea cu piciorul, ca într-un câine de pripas. 

— E o năpârcă, se burzului iarăşi Arsene. Nu vezi cum mă 
pândeşte?... Dacă nu i-ar fi frică, s-ar duce chiar acum să mă 
denunțe... Şi nu numai ea... Şi maică-ta!... Şi taica-tu!... Toţi mă 
urâţi! Dar vă şi temeţi! privi el cu satisfacţie la pistolul automat 
care atârna, încărcat, într-un cui. Sfânt lucru şi-o armă la casa 
omului... Dar şi-un ochi bun!... Şi-o mână iute! Şi-o minte 
isteaţă! Ar trebui să fiţi fericite, toantelor, că am ales casa 
voastră... Şi tu, şi soră-ta, şi maică-ta! Toate trei! Altădată n-aţi 
fi avut parte, nepricopsitelor, de-un bărbat ca mine! 

Arsene se desprinse apoi de Valeria, îşi îndreptă ţinuta şi se 
admiră din nou în oglindă. 

— Un colonel! rosti el plin de sine. Colonelul Gheorghe 
Arsene!... Generalul Arsene!... Mareşalul Arsene... 
Conducătorul statului român, Gheorghe Arsene... Pricepi? Asta 
voi fi! 

Uşa de la intrare scârţâi încet. Cu o mişcare instinctivă, fostul 
ofiţer regal întoarse privirea-i mânioasă. In prag - o femeie cam 
de vârsta lui, slabă ca o scoabă şi obosită. Era mai mult o 
oboseală sufletească, pe care femeia nu se sfia să şi-o arate. 


— Ce vrei? o întrebă Arsene răstit. 

— E gata mâncarea, îi răspunse aceasta, furişându-şi privirea 
pe sub broboada neagră. 

— Ţine-o pe plită, îi porunci Arsene. Încă nu mi-e foame. 

— Să vină măcar Valeria la masă, îi ceru bătrâna. 

— Ea mănâncă odată cu mine, îi aminti Arsene. Doar am 
stabilit odată acest lucru. 

— E slabă de te uiţi prin ea, stărui mama. 

— O îngraş eu, se făli Arsene. E mânză de rasă bună. 

Uşa scârţâi din nou. Fostul ofiţer regal îşi aruncă iarăşi ochii 
mari, neiertători, spre intrare. În prag se ivi şi-un moşneag cu 
părul rar, coliliu. Era capul familiei şi stăpânul acelei gospodării 
de munte izolate, aruncată undeva, pe versantul sudic al 
munţilor Făgăraş. 

— Mai sunteţi? rosti cu glas nestăpânit Arsene. 

— Noi cam atâţia am rămas, îi replică fără sfială moşneagul. 
Dar se îndreaptă încoace nişte oameni. 

— Cine? făcu alarmat Arsene, smulgând cu o mişcare reflexă 
automatul din cui. 

— Par să fie nişte vânători, îi preciză bătrânul. 

— Mulţi? 

— Vreo cinci. 

— Îi cunoşti? 

— Nu-s de pe la noi. 

Arsene se feri din lumină şi pândi, prin colţul ferestrei, 
drumeagul îngust, puţin umblat, care trecea prin faţa casei. Zări 
şi el grupul de vânători. 

— Ce caută pe aici? se întrebă el intrigat. 

Nu i se răspunse. În încăpere se strecură şi Lenuţa, fata cea 
mare. Arsene îi făcu semn să stea, ferită, într-un ungher şi-şi 
reluă pânda cu degetul pe trăgaciul pistolului automat. 

— Dacă se opresc şi vă cheamă, nu răspundeţi, porunci el 
tuturor. 

Intreaga familie încremeni locului. Nu se auzeau nici măcar 
răsuflările. 

— li conduce un pădurar, remarcă Arsene. 

Valeria, fata cea mică, la auzul cuvântului „pădurar”, tresări 
uşor şi se apropie tiptil de fereastră, căutând nerăbdătoare spre 
drumeag. Arsene o urmări cu coada ochiului. Valeria tresări din 
nou şi-şi duse, speriată, mâna la gura. 


— Îl cunoşti? o întrebă el repede, în şoaptă. 

— Pe cine? făcu ea stăpâhindu-şi firea. 

— Pe pădurar. 

— Nu, îi răspunse Valeria fără să şovăie. 

— Şi de ce-ai tresărit? o privi Arsene bănuitor. 

— Am crezut că-i frate-miu, Petre. 

— Care dintre ei? continuă Arsene s-o descoase. 

— Cel mai scund şi slab. 

— Al doilea? 

— Nu... Cel din urmă. 

Arsene nu mai insistă, deşi bănuia că fata-i ascundea 
adevărul. Continuă să pândească de după colţul perdelei. 
Vânătorii se apropiară nepăsători, sporovăind. lar când ajunseră 
în dreptul casei, unul dintre ei propuse; 

— N-o fi cineva pe aci să ne dea o cană de apă? 

— Găsim mai la vale vreun izvor ori vreun pârâiaş, se 
împotrivi pădurarul. 

— lar când ai să dai nas în nas cu ursul, o să-ţi piară şi 
foamea, nu numai setea, adăugă glumeţ cel pe care Valeria îl 
asemuise cu fratele ei. 

Grupul de vânători se îndepărtă. 

— Ce urs caută? îl cercetă Arsene pe moşneag. 

— Vreo dihanie care strică oile pe la vreo stână, presupuse 
bătrânul. 

Valeria continuă să urmărească atentă uniforma verde a 
pădurarului. Îl recunoscuse pe Dumitru, noul pădurar din 
Domneşti. Dar jurase în sinea ei să nu scoată niciun cuvânt 
despre el. Nici dacă ar jupui-o Arsene de vie. 

— Zici tu că vână-torul acela semăna cu frate-tu? reîncepu 
acesta curând s-o descoase. 

— Aşa mi s-a părut, îi replică Valeria fără să se codească. 

— Să nu te împingă păcatul să minţi, o preveni Arsene. Nu 
mai apuci ziua de mâine! 

— Crede ce vrei! îi replica ea nepăsătoare, dând să se 
îndepărteze de fereastră. 

Dar Arsene o apucă de umăr, o zgâlţâi zdravăn şi-i porunci cu 
glas tunător; 

— Vită-te în ochii mei! 

— Mă uit! îl înfruntă Valeria cu o îndrăzneală ce-i miră pe toţi 
ai casei. 


— Minti! îi strigă Arsene din nou în faţă. 

— De ce să mint? continuă ea să-i întâmpine privirea aprigă. 

— Fiindcă te-ai făcut a dracului! rosti Arsene răguşit de furie. 

— Totdeauna am fost „a dracului”, îi replică Valeria, dar nu ti- 
ai dat dumneata seama. 

— Cu _ cine-ai stat de vorbă la spital? reluă acesta 
interogatoriul. 

— Cu doctorul şi cu sora. 

— Şi ce le-ai spus? 

— Unde şi de ce mă doare. 

— Atât? 

— Atât. 

— lar după aceea? 

— Am plecat la gară. 

— Şi acolo? 

— M-am suit în tren. 

— N-ai vorbit cu nimeni? 

— Ba da... Cu nişte oameni care m-au ajutat să mă urc în tren 
şi să găsesc un loc. 

— Cine erau? 

— Nea Costică şi nea Mitică, îi zâmbi ea cu o superioritate 
care-l mânie şi mai rău pe Arsene. 

— Şi de ce te-au ajutat tocmai pe tine? 

— Pentru că m-au văzut bolnavă. 

— Le-ai spus unde-ai fost? 

— La spital. 

— Cu ce boală? 

— De-a noastră... Femeiasca! 

— Unde-au coborât? 

— La Câmpulung. 

— Incotro au apucat-o? 

— Spre casele lor. 

— Unde? răcni Arsene scos din minţi. 

— Nea Costică zicea că-i din Rucăr, iar nea Mitică din Lereşti. 

— Nu te-a urmărit niciunul? 

— De ce să mă urmărească? făcu ea mirată. Erau oameni în 
toată firea, cu neveste şi copii. 

— Nu te-au întrebat cum te cheamă? 

— Ba da.. Le-am zis că popa m-a botezat Emilia. 

— Şi de unde le-ai spus că eşti? 


— Din Domneşti. 

— A cui? ` 

— A dracului! îşi ieşi Valeria din fire. Inţelege odată că nu le- 
am destăinuit nimic. 

Arsene o strânse din nou de umeri, trăgând-o spre el până-şi 
lipi aproape nasul de faţa ei. Valeria nu-şi feri însă privirea nici 
de data asta. Doar în colţul gurii îi înflori un zâmbet nedefinit. 

— Tare mai eşti prost! îi suflă ea în nas. Doar ştii bine că m- 
am jurat să rămân cu dumneata până la mormânt. 

Arsene slăbi strânsoarea, aruncând în faţa Valeriei un oftat 
greu. Îşi lăsă apoi capul în jos, rostind apăsat; 

— Haideţi să mâncăm! 


CAP. 9 


I.M.S.-ul opri la poarta sediului întreprinderii agricole de stat. 
Recunoscându-l, lângă şofer, pe inginerul şef de la Direcţia 
agricolă din Braşov, portarul dădu maşinii cale liberă. 

— Tovarăşul director e aici? se interesă, din mers, inginerul 
şef. 

— Este! îl informă portarul respectuos. 

Însoţit de un bărbat scund, cu o înfăţişare ce nu atrăgea 
atenţia nimănui, inginerul şef urcă cele câteva trepte de la 
intrarea clădirii principale şi se îndreptă spre biroul directorului. 
Secretara îi pofti imediat pe cei doi în cabinet. Consiliul de 
conducere al întreprinderii îşi întrerupse imediat şedinţa. 

— Continuaţi! Vă rog! îndemnă inginerul şef. 

— Eram tocmai la concluzii, îi preciză directorul. 

— Foarte bine! Vom asista şi noi. Tovarăşul, se întoarse 
inginerul şef către însoţitorul său, e de la Bucureşti. 

— Bârsan, se recomandă trimisul Capitalei, aşezându-se. 
Politicos, colonelul urmări câteva minute discuţiile, apoi începu 
să cerceteze chipurile membrilor consiliului de conducere. Unul 
dintre consilieri, întâlnind privirea lui Bârsan, făcu ochii mari. 
Trimisul Capitalei îl recunoscu la rându-i, şi-i ceru, prin semne, 
discreţie deplină. 


Directorul îşi scurtă cât putu cuvântul de închidere şi ridică 
şedinţa.  Bârsan făcu din nou semn cunoştinţei sale, 
îndemnându-l să se retragă. Consilierul se strecură într- adevăr 
spre uşă, fără a-şi trăda câtuşi de puţin nedumerirea. 

După plecarea ultimului membru al consiliului, inginerul şef îi 
explică directorului, arătând spre cel sosit din Bucureşti. 

— Tovarăşul Bârsan a venit aici cu o misiune „specială“. 

— Aş zice chiar „confidenţială”, adăugă noul venit. 

— La dispoziția dumneavoastră, se arată directorul 
îndatoritor. 

— Vă rog să-l ajutaţi şi să nu puneţi întrebări, mai adăugă 
inginerul şef. 

— Mai bine spus, vă cerem discreţie absolută, interveni iarăşi 
Bârsan. 

— Voi fi mormânt! îl încredinţă directorul. 

— Eu am să vă las, ca să vă vedeţi de treburile 
dumneavoastră, continuă Bârsan zorit. Sper să rezolv totul cu 
tovarăşul Caş. 

— Il cunoaşteţi? făcu directorul curios. 

— Chiar foarte bine! îi preciză noul venit. Am fost amândoi, pe 
vremuri, ucenici la I.A.R. Pe atunci eram prieteni foarte buni. 

— Atunci e în regulă! conchise directorul bucuros. Şi dacă 
aveţi nevoie de ceva... 

— Vom apela! îi replică Bârsan în drum spre ieşire. 

Şeful serviciului personal al întreprinderii, Miltiade Caş, stătea 
ca pe jar, în biroul lui, pândind uşa. Auzi în sfârşit o apăsare pe 
clanţă. In prag se ivi Bârsan, care, după ce închise uşa cu grijă şi 
aruncă o privire spre ferestrele zăvorâte, întinse bucuros braţele 
spre vechiul lui prieten. 

— Ce faci, măi băiete? De când nu ne-am văzut! 

Răspunzând amical îmbrăţişării, Miltiade Caş rosti nedumerit; 

— Ce naiba cauţi pe aici? 

— Am niţică treabă, îi răspunse fostul ucenic la L.A.R. 

— Unde naiba lucrezi? 

— La Securitate. 

— Te-ai ajuns şi tu? 

— Nu-s decât colonel, îi replică pe un ton glumet fostul său 
coleg. 

— la uite, frate! se bucură sincer Caş. Şi ce treabă ai pe la 
noi? 


— Caut un ticălos. 

— Aici? se arătă Miltiade Caş surprins. 

— Chiar aici! îi preciză colonelul. 

— Cum îl cheamă? 

— Petre Voiculescu. 

— Voiculescu? repetă mirat Caş. Naiba ştie! Parcă e unul cu 
acest nume... Stai că-ţi spun imediat. 

Şeful serviciului personal se îndreptă spre un fişet, îl deschise 
şi scoase un biblioraft. Desfăcu închizătoarea şi începu să 
foileteze fişele de angajare ale salariaţilor. 

— lată-l! făcu bucuros, desprinzând o fişă din biblioraft. 

Trecu iute cu privirea peste cele câteva rubrici tip ale fişei şi-o 
înmână apoi colonelului; 

— la vezi, ăsta-i omul tău? 

Andrei Bârsan îşi scoase carneţelul din buzunar şi începu să 
compare datele. Corespundeau. 

— Asta-i individul, conchise el. Şi ce învârteşte pe aici pe la 
voi? 

— E funcţionar... La contabilitate. 

— Bun? 

— Aşa şi aşa... Nu iese cu nimic în evidenţă. Un om modest, 
care îndeplineşte conştiincios tot ce i se cere. 

— Nici fruntaş, nici codaş? observă colonelul. 

— Îşi face şi el datoria, conchise şeful serviciului personal. 

— N-a suflat însă niciun cuvânt despre perioada când a fost 
poliţist! constată colonelul. 

— Poliţist? făcu uluit celălalt. 

— Agent de siguranţă, continuă Bârsan să-l informeze. Băiatul 
are şi nişte ilegalişti pe conştiinţă. 

— Dumnezeul mamii lui! izbucni Caş, sărind de pe scaun. la 
uite pe cine ţin!... Să mă plesnească trăsnetul, Andrei, dacă am 
bănuit ceva. 

— Te cred! îl linişti colonelul. Un fost poliţist ştie să treacă 
neobservat. 

— la-l, mama lui de bandit, şi du-l acolo unde trebuie! îi ceru 
Caş. 

— Încetişor! îl potoli iarăşi colonelul. N-avem niciun interes să 
se afle nici cine e şi nici unde va pleca... Ai înţeles? Noi o să-l 
luăm într-un fel de aici, însă te rog să nu-l scoţi din evidenţă... 


Doar pe statul de salarii să nu apară... Să se ştie că... a plecat 
într-un concediu... Găseşti tu ceva. 

— Bine, Andrei! se-nvoi Caş pe loc. 

— De discreţia cu care vei proceda depinde reuşita unei 
acţiuni foarte importante, îl mai avertiză colonelul. Vrem să 
punem mâna pe un individ dintre cei mai periculoşi. 

— Înţeleg! rosti Caş grav. 


Petre Voiculescu bătu discret în uşa biroului şefului serviciului 
personal. 

— Poftim! îl îndemnă Caş. 

Omul păşi sfios înăuntru. 

— Să trăiţi! se aplecă el slugarnic. M-a trimis şeful la 
dumneavoastră... Zice că aveţi ceva de făcut acasă. 

Şeful serviciului personal încercă să se arate cât mai 
binevoitor cu fostul agent de siguranţă. 

— Aş avea de reparat un aparat de radio, îi preciză el. Şi mi s- 
a spus că dumneata te pricepi şi la aşa ceva. 

— Facem, dom” şef! se învoi Voiculescu. 

— N-ai să lucrezi însă degeaba, îl preveni Caş. 

— Ne înţelegem noi, făcu cu o sclipire şireată funcţionarul 
contabil. 

— Atunci, am să te rog să vii după-amiază, după orele de 
serviciu. 

— Viu, dom’ şef. 

— La ora trei şi jumătate... sau mai bine pe la patru... Te duc 
cu maşina până la staţia de autobuz... De acolo dumneata iei 
R.I.M.B.-ul şi cobori la mine, acasă, unde te aşteaptă nevastă- 
mea... Are să-ţi arate ea ce-i de făcut... Eu vin mai târziu, fiindcă 
am treabă în altă parte. 

— S-a aranjat, dom’ şef! 

— Ne întâlnim deci la patru, la cantină. 

— Am înţeles!... Să trăiţi! 


Micuţ, şters, în haine ponosite, cu şapcă uzată, purtând o 
servietă roasă şi murdară sub braţ, Andrei Bârsan aştepta, în 
staţia de autobuz, sosirea I.M.S.-ului întreprinderii agricole de 
stat. La ora patru şi-un sfert maşina îşi făcu apariţia. Opri şi din 
ea cobori Petre Voiculescu. De pe scara maşinii, Caş îi mai dădu 


funcţionarului câteva lămuriri, apoi închise portiera şi I.M.S.-ul 
coti pe şosea, în direcţia opusă Braşovului. 

De sub cozorocul şepcii sale de ocazie, colonelul îl cercetă cu 
discreţie pe Voiculescu. Scund, slăbănog, cu o faţă îngustă şi-un 
nas mare, coroiat, funcţionarul i se părea antipatic. De sub 
pălăria veche, decolorată, pătată de sudoare, ieşea un păr lăţos. 
lar haina de zeghe şi cămaşa în carouri îl ajutau să treacă 
neobservat. Locuia de altfel la I.A.S., în dormitorul comun, 
mâncând la cantină. 

Petre Voiculescu apucă geanta cu scule şi porni spre staţia de 
autobuz. 

Fără voia sa, Bârsan aruncă o privire spre casa din apropiere 
unde stătea, camuflată, o maşină. În afară de şofer, în 
automobil se mai afla maiorul Nicolae, cel care-l însoţise pe 
Bârsan atât în expediţia din Moldova, pe urmele părintelui 
Andreescu din Corbeni, cât şi-n noaptea arestării fraţilor 
Arnăutu. Încredinţându-se că Voiculescu nu observase maşina, 
colonelul se simţi mai liniştit. Funcţionarul, însă, în loc să se 
oprească în staţie, pentru a lua autobuzul de Braşov, trecu spre 
bufetul aşezat, ca vechile hanuri, la încrucişare de drumuri. 

„Ce dracu’ face acolo?“ se întrebă Bârsan, văzând că 
Voiculescu întârzia cam mult în bufet. 

Hotări totuşi să aştepte sosirea autobuzului. R.I.M.B.-ul opri 
curând în staţie, dar funcţionarul tot nu ieşi din local. Intrigat, 
colonelul se îndreptă spre bufet, intră şi aruncă o privire scurtă 
peste consumatori. Îl zări pe Voiculescu aşezat la o masă, chiar 
lângă fereastră, consumând o gustare frugală. 

„L-a apucat oare atât de repede foamea? îşi zise colonelul. 
Doar a luat prânzul la cantină”. 

Comandă şi el o ţuică, o bău încet, în sorbituri mici, până-l 
simţi pe funcţionar ridicându-se de la masă şi întrebându-l pe 
bufetier cât avea de plată. Ca să nu dea de bănuit, colonelul se 
grăbi să achite costul ţuicii, ieşind primul din local. Se opri din 
nou în staţie, sub acoperiş, lasând impresia că aşteaptă 
autobuzul de Braşov. Mai trecură însă trei-patru minte şi 
funcţionarul tot nu se dădea dus din local. 

„Mai să fie! începu Bârsan să se îngrijoreze. Isteţ cum e - doar 
a fost poliţist - te pomeneşti că m-a mirosit şi acum mă 
pândeşte prin geamul bufetului”. 


Dar nu se încumetă să se întoarcă în local. Nici măcar să se 
uite înapoi. 

Auzi curând un băzâit de motor. 

„Vine autobuzul, îşi zise Bârsan. lar pezevenghiul vrea să facă 
în aşa fel, încât să iasă din bufet şi să sară direct pe scara 
maşinii”. 

Voiculescu părăsi într-adevăr localul şi se îndreptă, cu paşi 
siguri, spre staţie. Se opri de asemeni sub acoperiş, privind cu 
fereală când într-o parte, când în cealaltă. 

„E momentul să trec la acţiune”, hotărî Bârsan. 

leşi imediat de sub acoperiş şi-şi scoase şapca. Îşi netezi părul 
şi-şi acoperi mai bine capul împotriva vântului care sufla încet, 
dar rece. Câteva secunde mai târziu, de după casa din apropiere 
se auzi duduitul unui motor de autoturism. Surprins, Petre 
Voiculescu îşi roti privirea în âpeaşi direcţie. lar când zări o 
„Volga” înscriindu-se pe şosea, dădu să plece. Dar Bârsan îi tăie 
calea. 

— Bună ziua, dom’ Petrică! Voiculescu îl privi tâmp. Meriţi în 
oraş? continuă Bârsan, nelăsându-l să-şi revină. 

— Da! bâigui Voiculescu. 

— Nu mă cunoşti? se prefăcu Bârsan mirat. 

— Nu! rosti funcţionarul cu un început de enervare. 

— Eram în birou, la tovarăşul Caş, când acesta i-a cerut 
şefului dumitale să te trimită ca să-i repari, mi se pare, un 
aparat de radio. 

Voiculescu nu-l mai auzea. Urmărea, cu ochii măriţi de 
spaimă, apropierea „Volgăi”. 

— Maşina e de la Departament, continuă Bârsan să-l 
lămurească. Vino cu noi!... Te ducem mai repede... Autobuzul e 
aglomerat la ora asta. 

„Volga” opri chiar lângă ei, iar maiorul Nicolae deschise 
portiera, îndemnându-l pe Bârsan; 

— Hai, nea Andrei!... Spune-i să urce, că-l ducem la adresa 
care-i trebuie! _ 

Până să se dezmeticească, Voiculescu se şi afla în maşină. In 
grabă, geanta cu scule se înţepeni în uşă. Funcţionarul ţinea 
zdravăn de ea. 

— Pune-o în faţă, lângă şofer, îl sfătui Bârsan. 


Urcă apoi şi el, trântind portiera. Maşina o zbughi din loc, 
pornind în viteză spre Braşov. Bârsan aruncă, prin fereastra din 
spate, o privire în urmă. 

Petre Voiculescu fusese scos din zonă fără să fi stârnit 
bănuiala nimănui. 


— Ei?... Ce zici, Petrică? 

Asudat, cu faţa aprinsă, Voiculescu se făcuse şi mai mic pe 
scaunul înalt de lemn. | se lua un prim interogatoriu la sediul 
securităţii din Braşov. 

— Chiar n-ai nimic de declarat? stărui Bârsan. 

— Nu ştiu ce vreţi de la mine? îl privi Voiculescu dezorientat. 
Dacă aş şti ceva, v-aş spune. 

— Aşa cum i-ai spus şi tovarăşului Caş? 

— Dacă mă întreba... 

— Măi, taci! îi replică Bârsan ironic. Îi mărturiseai chiar tot? Şi 
faptul că ai fost în siguranţă, unde ţi-ai făcut „datoria” foarte 
conştiincios? 

— Îndeplineam nişte ordine! se dezvinovăţi Petre Voiculescu. 
Aşa cum faceţi şi dumneavoastră acum. 

— Deosebirea e însă de la cine primeşti ordinele, îi aminti 
colonelul. Şi-n slujba cui te afli. 

— Imi câştigam şi eu o pâine! continuă Voiculescu să se 
apere. 

— Şi voiai neapărat colac împletit, nu pâine neagră, de 
nevoiaş? 

— Asta a fost! rosti resemnat interogatul. 

— De când stă Arsene la voi? îl întrebă pe neaşteptate 
Bârsan. Voiculescu amuţi. Poate vrei să spui că nici de treaba 
asta nu ştii? 

— N-am mai dat de multă vreme pe acasă, mărturisi 
interogatul. 

— De câţi ani? 

— Să tot fie vreo opt. 

— Susţii, deci, că Arsene a venit după plecarea ta de acasă? 

— După. 

— lar cu ai tăi nu te-ai mai văzut de atunci? 

— Ba m-am mai întâlnit. 

— Cu cine? 

— Mai mult cu tata. 


— Unde? 

— La Câmpulung. 

— Şi de ce nu te duceai pe acasă? 

— Ca să nu fiu văzut. 

— Vrei să spui că nu te puteai furişa noaptea, prin pădure? îl 
privi Bârsan neîncrezător. 

— În zile de târg, prin mulţime, treci mai nevăzut, se destăinui 
Voiculescu. 

— Şi ce ţi-au spus ai tăi? 

— Că s-au pomenit într-o noapte cu Arsene. 

— Când? 

— Să tot fie şapte ani. 

— Aşa! 

— Asta a fost. 

— Şi de atunci? 

— N-a mai plecat de la ei, rosti Voiculescu resemnat. 

— Ce ţi-a mai zis taică-tu? 

— Mi s-a plâns. 

— Cum că...? 

— Bănuiţi şi dumneavoastră. 

— Mai precis! 

— Arsene s-a făcut stăpân acolo... lar ai mei îl slugăresc. 

— De ce? 

— De teamă. 

— Cât au de gând să-l mai slugărească? 

— Până o pleca el... Ori până-l prindeţi dumneavoastră. 

— Tu vrei să punem mâna pe el? 

— Bineînţeles! 

— Sigur? 

— E un blestemat! 

— Adică?. 

— Şi-a bătut mai întâi joc de mama... Apoi de soră- mea, 
Lenuţa... lar acum... de Valeria. 

Petre Voiculescu nu mai putu adăuga nimic. Ochii îi jucau în 
lacrimi, iar glasul îi pieri. 

— Zău că nu te înţeleg! îl compătimi Bârsan sincer. Vine un 
bandit care te alungă din casă, face din taică-tu robul lui, îţi 
batjocoreşte mama şi surorile, iar tu stai ascuns, ca o cârtiţă, 
într-un cotlon, fără a sufla măcar un cuvânt... Cum dracu', bre? 


Doar ai fost agent de siguranţă... În locul tău i-aş fi trimis de 
mult un glonţ în cap. 

— De unde glonţ? se dezvinovăţi Voiculescu. Şi-apoi n- 
apucam să trag, mărturisi el în continuare. Arsene mă curăța. 

— Pe dracu'! izbucni Bârsan. Îl credeţi chiar invincibil? 

— V-a scăpat şi dumneavoastră, îi aminti Voiculescu. Şi nu 
numai o dată. 

Colonelul schiţă un zâmbet. Arsene îi scăpase într-adevăr şi 
lui, cu şapte ani în urmă. Întâlnind apoi privirea iscoditoare a lui 
Voiculescu, i se adresă pe un ton amical; 

— Dacă ne gândim mai bine, putem pune mâna pe bandit 


— Credeţi? 
— Sigur! Nu uita că a mai îmbătrânit şi el... Se apropie de 
şaizeci de ani... l-au mai scăzut auzul, văzul, iuţeala cu care 


apasă pe trăgaci... lar acolo, la voi, stând numai pe mâncărică şi 
băuturică, între fustele femeilor, s-a îngrăşat şi s-a moleşit. 

— Posibil! admise Voiculescu. 

— Ce-ar fi să încercăm? 

— Ce? 

— Să-l prindem şi să-l punem cu botul pe labe. 

Fostul agent de siguranţă cântări propunerea preţ de aproape 
un minut, apoi rosti! 

— La ce v-aţi gândit? 


CAP. 10 


Îmbrăcat elegant, locuind într-o confortabilă cameră de hotel, 
unde putea comanda aproape tot ce-i poftea inima, Petre 
Voiculescu se simţea domn. Doar când servise în siguranţă mai 
beneficiase uneori de asemenea trai bun. 

„O, tempora!“ îşi aminti el un citat latin auzit cândva de la 
fostul său şef. 

Petre Voiculescu îşi lega tocmai cravata la gât când auzi trei 
bătăi scurte, discrete, în uşă. Se grăbi să răsucească cheia. Ştia 
că numai Andrei Bârsan îşi anunţa astfel sosirea. 

— Ce faci, Petrică? 


— Bine, domnule colonel! îl întâmpină Voiculescu, zâmbindu-i 
prieteneşte 

— Eşti gata? 

— Îmi pun haina şi putem pleca. 

— Va fi o seară pe cinste! îl încredința Bârsan. 

— Unde mergem? 

— La „Băneasa”... 

— Frumos! se bucură Voiculescu. N-am fost niciodată acolo. 

— La subsol e o cramă grozavă! continuă colonelul să-i 
recomande localul. Vin vechi, pe alese, şi nişte ospăţăriţe în 
costume naţionale şi opincuţe, de-ţi vine să le iei pe toate la joc. 

— Dacă-i nevoie, o facem şi pe asta! exclamă Voiculescu tot 
mai atras de perspectiva unei seri la restaurantul „Băneasa”. 

Dar în timp ce-şi îmbrăca haina, invitatul colonelului luă brusc 
o înfăţişare gravă. 

— Şi ziceţi dumneavoastră că nu ne vede nimeni acolo? 

— Cine să ne vadă? făcu Bârsan nedumerit. 

— Vreunul care mă cunoaşte... Şi stricăm totul! 

— Nu stricăm nimic, îl încredinţă Bârsan. Chiar dacă se 
nimereşte vreun cunoscut de-al tău pe acolo, mă faci atent şi 
avem noi grijă de el... Şi-apoi mâine dimineaţă pornim la drum... 
N-ajunge el înaintea noastră la Arsene... La asta te-ai gândit? 

— Bineînţeles. 

leşiră din cameră. Petre Voiculescu se simţi pentru moment 
un personaj important. Şi faptul nu-i displăcu. Dar reveni 
imediat la realitate. Îşi aminti că în fapt nu era decât un mărunt 
funcţionar, care ducea în cârcă şi povara unor ani petrecuţi ca 
agent în siguranţa antonesciană. Scoase un suspin uşor şi păşi 
supus de-a lungul culoarului. _ 

Afară, în faţa hotelului, îi aştepta o maşină. lnăuntru nu se 
afla decât şoferul. Voiculescu remarcă din nou încrederea mare 
pe care i-o acorda Bârsan. Se întreba chiar dacă acesta mai 
purta sau nu pistolul cu sine. 

Automobilul străbatea în viteză marele bulevard, luminat â 
giorno, care tăia Bucureştiul de-a lungul. 

— La ce te gândeşti, Petrică? 

— La multe, domnule colonel... Şi mai ales la felul în care vă 
purtaţi cu mine. 

— Cu un om de treabă nu ne putem purta altfel, îi replică 
Bârsan. 


— Îmi amintesc însă că, în prima noapte, aici, la hotel, 
niciunul dintre noi n-a închis vreun ochi. 

— Tu de ce n-ai putut dormi? 

— Mi-era teamă să nu-mi faceţi ceva prin somn... Vreo 
injecție... Ştiu eu? 

— Tu aşa procedai când erai la siguranţă? 

— Nu!... Dar alţii... 

— Fii liniştit, Petrică! 

— Sunt! Şi adăugă; Dar nu-i aşa că şi dumneavoastră v-a fost 
frică de mine în noaptea aceea? stărui Voiculescu. 

— Trebuia să fiu prevăzător, recunoscu sincer Bârsan, încă nu 
te cunoşteam bine. lar omul, când e la strâmtoare, nu gândeşte 
mult... Puteai foarte bine să aştepţi şi tu până adorm şi să-mi 
dai cu ceva în cap, ca să scapi de mine. Apropo! Te-ai gândit 
vreodată la aşa ceva? 

— Mi-au trecut multe prin cap! mărturisi Voiculescu. Dar 
numai în primele două nopţi... Apoi am alungat definitiv orice 
gând rău... Prea vă purtaţi omeneşte cu mine. Nu era păcat să 
vă răsplătesc cu o mişelie? 

Maşina trecu în viteză prin Piaţa Victoriei şi se înscrise pe 
Şoseaua Kiseleff. 

— Tare-i frumos Bucureştiul la ora asta! remarcă Voiculescu, 
privind cu încredere prin geamul maşinii. Dar mâine-l părăsim? 

— Trebuie! rosti Bârsan gânditor. 

— Şi eu zic la fel, continuă Voiculescu. De multe ori îmi aduc 
aminte de cuvintele tatei... M-am întâlnit cu el cam la un an 
după ce s-a oploşit Arsene la noi; „Ce mă fac, măi, cu banditul 
ăsta? zicea tata cu năduf. Cum scăpăm de el?... Mă dă afară din 
casă... O batjocoreşte pe maică-ta!... Parcă am fi pe vremea 
turcilor! Şi-apoi se uită tot mai lung la Lenuţa. Abia aşteaptă ca 
s-o ia şi pe dânsa la rând. lar eu nu pot face nimic... Sunt bătrân 
şi neputincios... Pe când tu?...“ Eu!... Parcă eu puteam face mai 
mult?! Mă mulţumeam să oftez din străfundul inimii şi să ridic 
din umeri tot ca un neputincios. 

— l-a venit şi lui Arsene sorocul, îl încredința Bârsan. 

— Să vă audă Dumnezeu! rosti Voiculescu nu prea convins. 
Dar mi-i teamă, domnule colonel! Mi-i teamă să nu scape şi de 
data asta... Şi-atunci se alege praful de toţi... De mine şi de 
întreaga mea familie. 


— Nu ne mai poate înfrunta! îl îmbărbăta iarăşi Bârsan. Îl vom 
lua pe bandit ca din oală. 

Voiculescu nu-l mai asculta. Privea absent, prin fereastra 
maşinii, la clădirea masivă a Casei Scânteii. Dar pitorescul 
nocturn al Capitalei nu-l mai atrăgea. Nu-l preocupa decât 
soarta sa şi a familiei sale. 

„Oare e bine ce fac?“ se întreba el. 

De când îl găsise Bârsan la I.A.S. îşi făcuse tot felul de planuri. 
La început, aşa cum îi mărturisise de altfel şi lui Bârsan, căutase 
cu înfrigurare o posibilitate de a scăpa de colonel. Însă după 
doua-trei zile de lungi discuţii, îşi dăduse seama că cea mai 
bună soluţie era tot colaborarea cu ofiţerul de securitate. 

„Trebuie să-l ajut ca să-l prindă pe Arsene”, se decisese 
Voiculescu atunci. lar după un interogatoriu luat chiar de 
generalul B., hotărârea lui părea de nezdruncinat. 

— Ne ajuţi? îl întrebase generalul cu glasul lui gros, tunător. 

Auzindu-l, Voiculescu rămăsese la început descumpănit. 

„Să fie oare posibil, îţi zisese el, ca generalul însuţi să-mi 
ceară sprijin?“ Ridicase apoi ochii vicleni, până întâlnise privirea 
întunecată a ofițerului superior. Să-şi creadă, ori să nu-şi creadă 
auzului? 

— Ei, te-ai hotărât? făcuse nerăbdător generalul. 

— M-am hotărât! rostise aproape fără să vrea Voiculescu. 

— Sigur? 

— Sigur, domnule general! 

— Dar să nu ne duci cu vorba şi să ne încurci, mai răsunase o 
dată glasul tunător al generalului. 

— Aveţi cuvântul meu! îi făgăduise spontan Voiculescu. 

In zilele următoare, însă, pe fostul agent de siguranţă 
începură să-l macine iarăşi îndoielile. Arsene îi făgăduise într- 
adevăr că, atunci când va veni el „la putere”, îi va da şi lui un 
post înalt. El, Petre Voiculescu, va fi poate chiar şeful siguranţei 
statului. 

„Doamne!... Ce-ar fi!” cugeta fostul agent, ameţit de 
asemenea perspectivă. 

Se şi vedea într-o limuzină luxoasă, neagră, înconjurat de 
comisari şi inspectori în uniforme strălucitoare, neapărat cu 
fireturi aurite, care-i deschideau portierele maşinii. lar el, de pe 
scara limuzinii, îi privea cu superioritate, aşa cum îl văzuse 
cândva pe unul din marii şefi ai siguranţei antonesciene. 


Dar era suficientă o mişcare a celui care dormea în patul 
vecin, a colonelului de securitate Andrei Bârsan, ca să se 
trezească la realitate. 

„Tâmpit mai eşti! se certa Voiculescu în gând. Visezi cai verzi 
pe pereţi!“ 

Şi astfel, noapte de noapte, i se statornicea convingerea că 
„vremurile de altădată” nu se vor mai întoarce. Fostul agent de 
siguranţă ofta resemnat şi revenea, cu ochii treji, la starea-i 
prezentă. 

„Arsene e un ticălos! începea el să se revolte. Noi l-am primit 
ca pe un prieten, ca pe un oaspete de seamă... iar el se poartă 
ca un porc!... Ca un porc! îşi repeta cu insistenţă. Şi pentru asta 
trebuie să dea  socoteală!... Să-şi primească pedeapsa 
cuvenită... Să fie pus la zid!“ 

Uşor de zis, greu de înfăptuit. 

Bârsan îi repeta totuşi, stăruitor, că nu era deloc greu. Nu-i 
cerea decât un singur lucru; să se ducă acasă, la părinţii lui, aşa 
cum mergea de altfel cam o dată pe an - fapt mărturisit între 
timp de Petre Voiculescu - şi să facă în aşa fel ca să-l scoată pe 
Arsene, după ce se întuneca, afară. 

— li spui că ai ceva de discutat cu el în mare taină, îi sugeră 
colonelul. Ceva foarte-foarte important şi despre care nu trebuie 
să afle nimeni... Nici chiar ai tăi...! lar noi, fiind în apropiere, în 
posturi fixe, vom interveni la momentul oportun. 

— Dar dacă-i înarmat? se împotrivi Voiculescu. În clipa în care 
îl somaţi, mă şi curăţă. 

— Când îl vezi că ia arma, continuă Bârsan să-l instruiască, te 
arăţi jignit... li reproşezi că nu are încredere în tine, cel care l-a 
tăinuit atâţia ani... Şi-i mai spui că nu-i bine să fie zărit 
înarmat... Poate trece cineva pe acolo... Vreunul din vecinii 
voştri, din casa de peste pârâu... 

— Şi dacă ia un pistol de buzunar? îi replică Voiculescu 
temător. 

— M-am gindit şi la situaţia asta, îl linişti Bârsan, îl conduci 
până la marginea văii... spre fagul acela gros, din stânga 
drumului... lar în clipa când auzi somaţia noastră, te prăvăleşti 
la vale. 

— Şi dacă vine de-a dura după mine? 

— N-o să mai apuce, îl asigură Bârsan. La cea mai mică 
mişcare, îl secerăm. 


Planul i se părea lui Voiculescu foarte bun. Dar se întreba 
mereu dacă va avea suficientă stăpânire de sine ca să înfrunte 
privirile aprige, veşnic bănuitoare, ale lui Arsene. 

— Gata, Petrică! îl trezi brusc colonelul din gânduri. Am ajuns! 

Crama restaurantului „Băneasa” îl cuceri pe Voiculescu de la 
prima vedere. Nu ştia unde să-şi oprească mai întâi ochii; la 
pereţii placați cu lemn, la stâlpii dantelaţi, la mesele şi scaunele 
atrăgătoare, ori la cuceritoarele ospătăriţe, desprinse din 
pastelurile lui Alecsandri, care-şi legănau  şoldurile cu 
dezinvoltură printre consumatori. 

— Stăm aici! îl pofti Bârsan la o masă pitită după o nişă. 

Voiculescu se aşeză, vădit încântat de atmosfera intimă a 
cramei. 

— N-am bănuit că avem asemenea localuri, mărturisi el. 

— Altele sunt şi mai şi! îi zâmbi Bârsan amical. 

— S au schimbat multe în ţară, simţi Voiculescu nevoia să-şi 
împărtăşească un gând ce-l urmărea încă de la sosirea în 
Capitală. 

— Şi-or să se mai schimbe, îl încredința Bârsan. 

O ospătăriţă se înfiinţa imediat la masa lor. 

— Cu ce vă servim? 

— Vin? îşi consultă colonelul invitatul. 

— Bere! făcu acesta. Mi-i sete al naibii. 

— Bere! repetă Bârsan ospitalier. Dar să fie rece. 

Ospătăriţa se răsuci graţioasă pe călcâie şi porni să 
îndeplinească dorinţa celor doi consumatori. 

— Şi mâine plecăm! îşi aminti iarăşi Voiculescu, privind cu jind 
prin local. 

— Musai! făcu Bârsan. 

Fata se înfiinţă din nou cu o frapieră plină cu sticle de bere. 
Voiculescu îi urmărea atent, cu vădită încântare, fiecare 
mişcare. Ospătăriţa desprinse capsula primei sticle şi turnă în 
pahare. 

— Păcat! se adresă Voiculescu lui Bârsan. 

— Ce e păcat? se interesă colonelul., 

— Că un asemenea local n-are bere bună. 

— De unde ştii că nu-i bună? rosti Bârsan surprins. Nici n-ai 
gustat-o. 

— Berea se cunoaşte din clipa în care-i desfaci capsula... Dacă 
sâsâie, e cum trebuie. 


Bârsan izbucni spontan în râs. Îl amuzau cunoştinţele de 
barman ale invitatului său. 

Ciocniră şi băură primele pahare până la fund. 

— E totuşi bună, constată Voiculescu. Pe unde trece, udă! 

— Eşti din nou bine dispus, remarcă Bârsan. Îmi place. 

— Ce să fac?! rosti Voioulescu resemnat. 

Ospătăriţa reveni iarăşi ia masă. 

— Doriţi şi-o gustare? 

— Parcă am zărit nişte frigărui? o consultă colonelul. 

— Avem! îi confirmă ospătăriţa. 

— Ce zici? se adresă colonelul lui Voioulescu. 

— Nu-i rău, conveni acesta. 

Fata se răsuci din nou, parcă şi mai graţioasă, pe călcâie. 

Bârsan şi invitatul său mâncară şi băură mai mult pe tăcute. 
lar când simţiră foamea şi setea potolite, se aşezară pe îndelete 
la taclale, sorbind din cafele şi trăgând alene dm ţigări. 
Voiculescu căzu însă curând pe gânduri. 

— Ce naiba te mai preocupă? îi intui Bârsan neliniştea. 

— Mă întreb dacă lipsa mea de la I.A.S. n-a dat cuiva de 
bănuit? 

— Cui? făcu Bârsan niţel iritat. 

— Şefului meu... Ori băieţilor cu care lucram. 

— Am aranjat eu lucrurile... Fii fără grijă! 

— Şi-apoi, să nu fi observat cineva când am plecat din staţia 
de autobuz cu maşina dumneavoastră. 

— N-a văzut nimeni! îl linişti iarăşi Bârsan. M-am uitat anume 
în toate părţile... Ne-am interesat şi după aceea... Ai plecat 
neobservat. 

— Dea Domnul să fie aşa! Altfel... de-o ajunge toată povestea 
la urechile lui Ansene... m-am curăţat. 

— Da' ce-ţi închipui că-i banditul ăsta? îşi ieşi Bârsan din fire. 
E Hristos? Sfântul Duh?... l-ar trebui o putere supranaturală ca 
să vadă şi sa audă tot ce se petrece în ţara asta... Fii pe pace! 
Nu-i el „zmeul” care să aibă spioni peste tot... E un netrebnic 
care a nimerit peste o familie de oameni fricoşi... Atât şi nimic 
mai mult! 

Voiculescu se arătă ceva mai convins şi sorbi din paharul cu 
bere. Băutura i se păru însă amară şi lăsă paharul pe masă. 

— Vrei altceva? se interesă Bârsan. 

— Parcă! rosti Voiculescu moale. 


— Un coniac? 

— Ar fi bun. 

— Două coniacuri mari! îi ceru colonelul „ţărăncuţei” care se 
tot învârtea pe lângă masa lor. 

Tare, parfumat, coniacul „cinci stele” îl învioră din nou pe 
Voiculescu. Începu chiar să spună anecdote mai deocheate. 
Bârsan, care avea la rându-i un repertoriu bogat de glume, îi 
ţinu isonul. În scurt timp râdeau amândoi cu gurile la urechi, în 
toiul petrecerii, însă, Voiculescu luă un aer grav şi întrebă; 

— Procedaţi cu toţii astfel? 

Surprins, colonelul îi replică; 

— Ce spui? 

— Ştiţi dumneavoastră! zâmbi Voiculescu amar. 

— Ce să şţiu? 

— Tuturor celor pe care-i trimiteţi la moarte le oferiţi câte o 
petrecere ca asta? 

— Eşti nebun! exclamă Bârsan uluit. 

— Lăsaţi, domnule colonel, continuă Voiculescu să zâmbească 
amar. M-am prins! Vă purtaţi întâi frumos cu ei, îi ţineţi la hotel, 
îi duceţi la restaurante de lux, apoi, când se cred oamenii mai 
fericiţi ca oricând... 

Bârsan avu o clipă senzaţia că tavanul, cu toţi consumatorii 
de deasupra, din restaurant, se prăbuşesc peste el. Strădaniile 
lui de atâtea zile fuseseră deci zadarnice. 

„Nimic nu s-a lipit de târâtura asta laşă! îşi zise colonelul 
fierbând de mânie. Ne-a dus pe toţi cu ulcicuţa... De la general 
până la ultimul gradat.” 

Făcu totuşi un efort suprem şi se stăpâni. Voiculescu îl pândea 
cu ochi vicleni. 

— Bine, omule! rosti Bârsan cu un glas atât de liniştit, încât 
nici el nu şi-l recunoştea. Să presupunem că vrem să te trimitem 
la moarte... Că toată purtarea noastră a fost prefăcătorie... 

— Dumneata nu te-ai prefăcut, îi replică prompt Voiculescu. 

— Ceilalţi au fost atunci nişte prefăcuţi?... Te-au minţit toţi? ŞI 
generalul? 

— Vreţi să vă spun ceva? zâmbi Voiculescu la fel de amar. 
Singurul om în care am încredere eşti dumneata. Mi-ai devenit 
chiar drag!... Zău! Altfel nu eram atât de sincer... Nu spuneam 
nimic în seara asta... Dar ştiu ce înseamnă să primeşti un 


ordin... Şi să-l execuţii... Cunosc şi eu ce-i acela un ordin... Şi eu 
am primit... Ordinul se execută, nu se discută. 

— Eşti deci pe deplin convins că vrem să te omorâm? 
continuă Bârsan uluit. 

— Mâine, când îmi daţi drumul în pădure, ca să mă duc la 
Arsene, nu vă mai pasă de mine... S-ar putea chiar ca nici să n- 
ajung la Arsene. 

— De ce? 

— Fiindcă n-aveţi încredere în mine. 

— De ce? stărui Bârsan cu exasperare. 

— Bănuiţi că am să vă trădez... Că am să-i spun lui Arsene tot 
ce-aţi pus la cale împotriva lui. 

— Deci asta e! conchise Bârsan mai mult pentru sine. 

Chemă numaidecât ospătăriţa şi achită consumaţia. Îi ceru 
după aceea lui Voiculescu să-l urmeze. lar pe drum, în maşină, 
nu scoase nimeni vreun cuvânt. 

Doar în pragul camerei de la hotel, Bârsan îl anunţă pe 
Voiculescu; 

— Vei dormi singur! 

— Normal! îi zâmbi acesta amar. Şi e probabil ultima noapte 
pe care o petrec aici. 

— Probabil! îi răspunse colonelul absent. 

Văzându-l pe Bârsan stăruind cu privirea asupra cheii de la 
uşă, Voiculescu îi zise; 

— Luaţi-o! Mi-aţi dovedit şi aşa prea multă încredere! lar eu v- 
am înşelat-o! 

— Rămâi în plata cerului! izbucni Bârsan mânios mai ales pe 
sine. 

— Aş vrea totuşi să vă fiu cumva de folos, îl opri Voiculescu. 

— M-am lămurit în privinţa dumitale, rosti Bârsan cu mâhnire. 

— Ştiu pe unui care v-ar putea ajuta aşa cum doriţi, stărui 
Voiculescu. 

— Cine e? îl privi Bârsan neîncrezător. 

— Îl cheamă Niţă Petre, îi preciză Voiculescu. 

Bârsan îşi fixă privirea pe chipul inexpresiv al lui Voiculescu. 

— Crezi tu că-i omul care ne trebuie? 

— Incercaţi. 

Colonelul se răsuci pe călcâie, cobori scările şi se urcă în 
maşină. 

— Acasă? îl întrebă şoferul. 


— Pe naiba! făcu Bârsan înciudat. La minister! 


Cap. 11 


Generalul B. se învârtea prin cabinetul său. Căznindu-se să-l 
urmărească, Bârsan era nevoit să-şi răsucească mereu capul 
după el. Simţind însă că-l apuca ameţeala, hotărî să se afunde 
mai adânc în fotoliul mare, de piele, şi să-şi fixeze privirea pe un 
colţ al biroului de nuc. 

— Ai făcut vreo greşeală! îi repetă generalul. Altfel nu-mi 
explic. 

— M-am întrebat şi eu dacă am greşit cu ceva, îi răspunse 
Bârsan, dar nu-mi dau seama când, unde şi-n ce fel... Cred că, 
dimpotrivă, am procedat bine căpătându-i încrederea. Altfel nu 
era atât de sincer cu mine la restaurant. 

— Şi cu asta ce-am rezolvat? izbucni generalul. 

— Decât o acţiune ratată, mai bine una amânată, îi servi 
Bârsan unui din obişnuitele sale aforisme. Ce realizam dacă 
împânzeam zona cu oameni, iar în momentul când ar fi trebuit 
să trecem la acţiune, pe Voiculescu l-ar fi apucat tremuriciul? Se 
ducea naibii totul! Il goneam şi pe Arsene din vizuină... lar după 
aceea ţine-te alergătură, ca să-i dai iarăşi de urmă. 

— Să zicem! conveni generalul. Oar ce-i spunem ministrului? 
El ştie una şi bună; mâine noapte trebuie să-i raportăm 
prinderea lui Arsene. 

— Cred! rosti Bârsan legănându-şi capul. Dar asta-i situaţia... 
Doar aţi stat şi dumneavoastră de vorbă cu Voiculescu. Ne-a 
făgăduit marea cu sarea. 

— O fi făgăduit el, admise generalul, dar dumneata mi l-ai 
adus plocon. 

— Recunosc, rosti Bârsan calm. 


— Şi ce-i spun ministrului? continuă generalul să se întrebe. 

— Aveţi cumva vreo idee cum am putea scăpa cu obrazul 
curat? îl isoodi Bârsan. 

— Am! rosti generalul sec. În douăzeci şi patru de ore, cel 
mult patruzeci şi opt... trebuie să venim cu o nouă soluţie... 
Clar? 

— E afurisit de clar, tovarăşe general, îi răspunse Bârsan, 
ridicându-se. Îmi permiteţi să mă retrag? 

— Te rog!! 

Năucit de întorsătura neaşteptată pe care o luase întreaga 
acţiune, colonelul se îndreptă cu paşi şovăielnici spre casă. A 
doua zi, dis-de-dimineaţă, îşi chemă telefonic cei doi 
colaboratori apropiaţi; pe Nicolae şi pe lordănescu. Aceştia erau 
încă în halate şi papuci. 

— S-a întâmplat ceva? se interesa maiorul. 

— Vino la birou şi-ai să afli, îi replică Bârsan laconic. 

— Nu mai plecăm la Câmpulung? întrebă, la telefon, şi 
lordănescu. 

— Nu. 

— Am înţeles. În două minute m-am echipat. 

— Te aştept. 

Bârsan cronometră. Cei doi ofiţeri sosiră, aduşi de aceeaşi 
maşină de serviciu, în douăzeci şi patru de minute şi treizeci de 
secunde. 

— Moale mişcare! îi întâmpină colonelul cu un zâmbet 
camaraderesc. 

— Eu m-am echipat mai greu! recunoscu Nicolae. 

Fără a se întrerupe din răsfoirea unui dosar, Bârsan îi informă; 

— Trebuie să găsim alt om în locul lui Voiculeseu. 

— De ce? făcu Nicolae mirat. 

— A păţit ceva? întrebă şi lordănescu. 

— A sucombat. 

— Nu se poate! exclamă maiorul. Doar v-aţi dus împreună la 
Băneasa. 

— Ne-am dus. 

— Şi? stărui Nicolae. 

— A avut un atac. 

— De cord? 

— De tremurici! 

— Îi e teamă de Arsene! se dumeri Nicolae. 


— Puțin spus „teamă”! îi replică Bârsan, continuând să 
răsfoiască dosarul. Şi adăugă pe un ton răstit; Hai! Ce mai 
aşteptaţi? La treabă! 


— Aşa „petrecere” la Băneasa! îi strecură lordănescu lui 
Nicolae. 

Ora douăsprezece. Andrei Bârsan păşi în cabinetul generalului 
B. Acesta îi aruncă o privire absentă, apoi continuă să răsfoiască 
interminabila corespondenţă de pe birou. 

Bârsan se mai apropie trei paşi de birou, aşteptând în poziţie 
regulamentară. 

—Ce-i cu dumneata aici? auzi el curând glasul gros, tunător, 
al generalului. Nu trebuia să fii la Câmpulung Muscel? 

— Ba da, răspunse Bârsan. 

— Şi atunci? 

— Doar v-am raportat, tovarăşe general. 

— Nu de asemenea rapoarte ducem lipsă, îi replică generalul 
cu asprime. 

— Recunosc! rosti Bârsan cu vocea scăzută. M-am înşelat 
asupra acestui individ. 

— Şi acum ce să fac cu dumneata? 

— Ce socotiți de cuviinţă. 

— Dar dumneata cum socoti? 

— Să-mi mai daţi un răgaz. 

— Cât? 

— Şase-şapte zile. 

— Mult. 

— S-ar putea să fie necesare numai două-trei zile. 

— Te-ai gândit la ceva concret? 

— Am şi trecut da acţiune. 

Generalul B. privi oarecum surprins la Bârsan. Dar tăcu şi 
aşteptă răbdător lămuririle acestuia. 

— Am cerut să mi se aducă un deţinut, îl informă colonelul. 
Cred că într-o oră va fi aici. 

— Cine e? 

— Unul care a furat zdravăn din avutul obştesc şi mai are de 
ispăşit. 

— Cum îi cheamă. 

— Niţă Petre. 


— larăşi un Petre? 

— Cu asta sper să mergem la sigur. 

— Oare? 

— Aşa intuiesc, stărui Bârsan. 

— De ce? 

— Nu-l cunoaşte pe Arsene. 

— Şi-atunci? făcu generalul nedumerit. 

— Individul e din partea locului... Familia lui trăieşte într-o 
casă aflată în preajma gospodăriei Voiculeştilor. 

Generalul cumpăni câteva clipe propunerea, apoi se adresă 
lui Bârsan. 

— Te-ai gândit bine? 

— Mie, personal, mi se pare soluţia cea mai potrivită. 

— Dar cu Voiculescu ce-ai făcut? 

— E încă la hotel... Aştept ordinul dumneavoastră. 

— Să se ducă la dracu'! îşi rosti generalul sentinţa. Bârsan 
salută scurt, făcu stânga-mprejur şi ieşi. 

Nicolae şi lordănescu îl aşteptau pe colonel cu sufletul la gură. 

— Cum a mers? 

— Am ieşit oarecum cu obrazul curat, făcu Bârsan ceva mai 
mulţumit. Dar trebuie să ne aşezăm urgent pe treabă... De 
îndată ce vine individul, chemaţi-mă. 


Petre Niţă era un scundac. 

„Mai toţi oamenii de la munte sunt mărunți”, observă Bârsan. 
Spre deosebire însă de tizul său, Petre Voiculescu, Niţă arăta 
matur, spătos, cu o faţă lată, fălcoasă. 

— De când eşti închis? începu Bârsan să-l interogheze. 

— De peste cinci ani. 

— Şi cât mai ai de făcut? 

— Puțin. 

— Unde ai locuit înainte de a fi închis? continuă Bârsan să-l 
descoase. 

— La părinţi. 

— În vecinătatea Voiculeştilor? 

— Da. 

— Şi de ce-ai fost condamnat? 

— M-a împins păcatul să pun mâna pe nişte bani... 

—Din avutul obştesc, îl completă Bârsan. 

— Cap sec! recunoscu Niţă sincer. 


— Da-n anii aceia, adică până la data condamnării... 

— Douăzeci şi şase iulie, îi preciza Niţă. 

— Văd că ţii minte bine ziua! observă colonelul. 

— N-am s-o uit cât oi trăi, recunoscu Niţă. 

— În perioada aceea, continuă Bârsan, n-ai zărit vreun străin 
pe la vecinii tăi? 

— Domnule, rosti Niţă gânditor, ca să fiu drept, am văzut eu 
ceva suspect pe acolo... leşea un cetăţean noaptea afară. 

— Şi de ce n-ai anunţat miliția şi securitatea? 

— N-am bănuit că vă interesează. 

— Chiar? făcu Bârsan neîncrezător. 

— Asta mi-i crucea! se jură Niţă. Presupuneam că-i un om 
bolnav, care n-avea somn şi ieşea la o gură de aer. 

— Să zicem, conveni Bârsan. Dar ştii că omul acela locuieşte 
şi azi acolo? 

— Nu mai spuneţi! se arătă Niţă surprins 

— lar tu susţii că habar n-ai cine e. 

— Pe sănătatea mea! se jură acesta din nou. 

— Nici ai tăi nu ţi-au şoptit nimic? Doar au venit de atâtea ori 
să te vadă! 

— Unde, domnule colonel? îi zâmbi Niţă cu îngăduinţă. Uitaţi 
că discut cu ei la „vorbitor”. Şi acolo... _ 

— Ai dreptate! se grăbi Bârsan să-şi repare gafa. Il îmbie pe 
deţinut cu o ţigară. 

— Vă mulţumesc, dar nu fumez, îl refuză acesta. 

— Bine faci! îl aprobă Bârsan, aprinzându-şi însă o ţigară. lar 
după ce trase câteva fumuri, adăugă; Şi-acum să trecem la 
chestiunea care ne interesează. 

— Ziceţi! 

— Vrem să punem mâna pe străinul care stă la Voiculescu. 

— Să-l arestaţi? 

— Da! 

— Şi ce nevoie aveţi de mine? 

— Am vrea să ne ajuţi ca să-l prindem. 

— Tot nu pricep, mărturisi Niţă sincer, de ce aveţi nevoie 
tocmai de mine? Vă poate călăuzi oricine de prin părţile acelea. 

— Nu chiar oricine, îi replică Bârsan. 

— De ce? continuă Niţă să-l privească bănuitor. 

— Vrem să ajungem acolo în aşa fel, încât să nu ne simtă 
nimeni... Nici măcar câinii! 


— Asta depinde de felul în care ştiţi să vă furişaţi. 

— E adevărat, recunoscu Bârsan. Dar tu ştii mai bine ca 
oricine locurile acelea. 

— Înţeleg, făcu Niţă nedumerit. 

Deţinutul îşi lăsă privirea în jos, cercetându-şi hainele vărgate. 
Bârsan îi aştepta răbdător hotărârea. 

După mai bine de un minut de gândire, Niţă ridică ochii şi-l 
privi pe colonel în faţă. 

— La urma-urmei, rosti el împăcat cu sine, n-am ce pierde... 
Şi când ar trebui să pornim? 

— Imediat cum ieşi. 

— Cu cât e mai repede, cu atât e mai bine! conchise Niţă. V- 
aş întreba însă ceva. 

— ZI! 

— Cine-i omul pe care vreţi să-l arestaţi? 

Bârsan, aşteptându-se la întrebare, îi replică pe loc; 

— Ţi-aş spune, dar mi-i teamă să nu te sperii... Şi-ar fi păcat 
să baţi în retragere... Pentru tine mai ales. 

— Odată ce v-am făgăduit, rosti Niţă ofensat, făgăduială 
rămâne! Şi-apoi, din câte am înţeles, totul va rămâne aici, între 
noi! 

— Fără doar şi poate! îl asigură Bârsan. Şi ca să ai sufletul 
împăcat, zic că-i mai bine să nu afli cine-i omul acela. 

— Vreun neam de-al meu? 

— Nu. 

— Nici prieten? 

— Asta nu mai ştiu, îi mărturisi colonelul sincer. Însă, din 
informaţiile pe case le deţinem, se pare că n-ai fost niciodată în 
legătură cu el. 

— E de pe la noi? 

— Din regiunea voastră. 

— Cum îl cheamă? 

— Gheorghe Arsene. 

— Încă nu l-aţi prins? făcu Niţă surprins. 

— N-am vrut să mai pierdem vieţi omeneşti, îi replică Bârsan. 

— Înţeleg! 

— Altfel, îţi dai seama, puneam de mult mâna pe el, mai 
adăugă colonelul. 

— Înţeleg! repetă Niţă mecanic. 

—Mai ai vreo nelămurire? făcu Bârsan nerăbdător. 


— Nu. 


CAP. 12 


În biroul maiorului Matei era convocat un adevărat stat major; 
Bârsan şi colaboratorii săi obişnuiţi, cărora li se alăturase şi un 
ofiţer venit de curând la Câmpulung Muscel. Roşcovan şi bonom, 
noul ofiţer urmărea, zâmbind îngăduitor, explicaţiile colonelului. 

— Ce nu vă convine? îl apostrofă la un moment dat Bârsan. 

— Îmi convine totul, tovarăşe colonel, îi replică acesta 
spontan. 

— Aveţi totuşi un zâmbet... 

— Mă întrebam dacă sunt necesari chiar atâţia oameni pentru 
un singur individ? 

— Banditul ăsta n-are voie să ne mai scape, îl avertiză Bârsan. 
Şi nici să mai facem victime... Dacă-l prindem într-un cerc de 
foc, se va preda fără împotrivire. Altfel, va trage!... Şi nu-i un 
ochitor de duzină. Lămurit? 

— Lămurit, tovarăşe colonel. 

— Pornim de îndată ce se înnoptează, preciza mai departe 
Bârsan. Drumul nu-i lung, dar e dintre cele mai dificile... 
Preveniţi oamenii că vor trebui să urce pe povârnişuri foarte 
abrupte... Ne vom căţăra ca pisicile... Cu ghearele şi cu dinţii! 

— O facem şi pe asta! conveni roşcovanul. 

— Avem o călăuză foarte bună, continuă Bârsan. De data asta 
nu ne e îngăduit să dăm greş. 

— Nu vom da! îi răspunse, ca un ecou, roşcovanul. 

— Şi acum, vă rog să vă întipăriţi bine în minte planul de 
bătaie! Vom lăsa maşinile aici, la marginea pădurii. Apoi... 

—E un plan atât de bine întocmit şi de amănunţit, îl 
întrerupse iarăşi roşcovanul, încât putem acţiona şi fără călăuză. 

Bârsan, simțind că nu se mai putea stăpâni, se desprinse de 
lângă masă. 


— În acest caz, rosti el cu glasul uşor sugrumat, vă rog să-l 
studiaţi singuri... Eu nu mai am de adăugat decât un singur 
lucru; La ora opt fix pornim. 


După plecarea roşcovanului, în birou mai rămaseră, în afară 
de Matei, Bârsan, Nicolae şi lordănescu. Maiorul se întreba cu 
ce-ar putea să-şi întreţină musafirii în răgazul celor două ore de 
aşteptare. 

— Vreţi să vă odihniţi niţel? le propuse el. Putem merge în 
camera de oaspeți., 

— Cui îi arde acum de odihnă? îi replică Bârsan, căutând 
nerăbdător cu privirea în jur. 

— Să fac rost atunci de nişte cafele, se oferi Matei din nou. 

— Asta da! acceptă colonelul. 

Matei ieşi. Nicolae şi lordănescu îşi găsiră câte un loc mai 
comod. Bârsan continua să privească gânditor, într-un punct fix, 

— Orele astea sunt cele mai idioate! observă lordănescu. 

— Faceţi o partidă de şah! le propuse Bârsan celor doi ofițeri.. 

— Nu cred că m-aş putea concentra! recunoscu Nicolae. 

— Nici eu, mărturisi lordănescu. 

— Atunci faceţi altceva, izbucni Bârsan, dar nu vă mai uitaţi 
aşa la mine. 

—Povestiţi-ne dumneavoastră ceva, îi propuse lordănescu. 

— Parcă ai fi fecioru-meu! îi zâmbi colonelul amical. Cum mă 
prinde, mă stoarce ca pe-o lămâie... 

— Dacă staţi atât de puţin cu el! remarcă Nicolae. 

— Câţi ani are? îmbie iarăşi lordănescu la vorbă. 

— E golan mare! îşi aminti Bârsan cu mândrie paternă, în 
aprilie a împlinit doisprezece. 

— Şi ce vrea să se facă? se interesă Nicolae. 

— Tot ofiţer de securitate. 

— Dumneavoastră însă nu v-ar place? 

— Deloc!... Deşi, în sinea mea... Îmi amintesc că acum şapte 
ani, când i-am prins pe fraţii Arnăutu, m-am întors acasă cu 
cămaşa plină de sânge închegat... Aveam un fleac de zgârietură 
la umăr. 

— Cine v-a atins? 

— Cred că Arnăutu cel mare... Am simţit atunci, în grădina lui 
Grig, o uşoară arsură, dar nu i-am dat importanţă... Şi n-am 
apucat să mă dezbrac decât acasă... Puştiul nu mă slăbea din 


priviri..., Şi când mi-am dat jos haina, l-am auzit strigând 
speriat; „Mamă! la uite ce-a păţit tata!“ Abia în clipa aceea am 
văzut şi eu sângele închegat pe cămaşă... De atunci am avut 
grijă să nu mă mai dezbrac în faţa lui. 

Colonelul tăcu. Nici ceilalţi nu mai aveau chef de vorbă. 
Încălecaseră câte un scaun şi stăteau cu bărbiile rezemate de 
speteze. Bârsan se întoarse totuşi către lordănescu; 

— În noaptea asta îţi închei şi tu socotelile cu Arsene? 

— Sunt şapte ani de când îl aştept, făcu acesta gânditor. 

— Între timp ai lichidat alte conturi, îl încuraja Bârsan. 

— Da, dar ăsta are un caracter aşa... mai personal, observă 
locotenentul. Şi apropo de conturi, tovarăşe colonel, continuă 
tânărul ofiţer. În noaptea aceea, când am încercat să-l prindem 
pe Arsene... 

— Era prima acţiune la care luai parte, îşi aminti Bârsan. 

— Cât pe ce să fie şi ultima, remarcă locotenentul cu oarecare 
nostalgie. Dar nu la faptul ăsta voiam să mă refer, ci la o 
făgăduială făcută de dumneavoastră atunci. 

— Ţi-am promis eu ceva şi nu m-am ţinut de cuvânt? se arătă 
colonelul surprins. 

— Bineînţeles! Şi eu n-am uitat! Eram amândoi în jep... Eu 
stăteam ca pe jăratec. 

— Îţi era niţel teamă! 

— Îmi era, recunoscu lordănescu. lar dumneavoastră, ca să- 
mi mai abateţi gândurile, vorbeaţi mereu. 

— Ca să-mi alung şi eu emoția, mărturisi colonelul. 

— Ţineaţi atunci, cu orice preţ, să-mi povestiţi despre prima 
dumneavoastră acţiune, continuă lordănescu. Dar eu n-aveam 
chef să vă ascult. 

— Mi-ai cerut în schimb să-ţi povestesc despre acest episod în 
dimineaţa în care am lichidat banda fraţilor Arnăutu, îşi aminti 
iarăşi colonelul. 

— Exact! Dar atunci n-aveaţi dumneavoastră chef. 

— Unu la unu, constată Nicolae. 

— Şi cum a fost? stărui lordănescu pe lângă Bârsan. 

— Ce? 

— Prima jnisiune. 

— Hazlie! izbucni Bârsan în râs. 

— Eraţi „boboc”? 


— Aveam cam o lună de activitate practică, continuă Bârsan 
nostalgic. Adică, ce zic eu - două săptămâni... Atât aveam de 
când ieşisem sublocotenent... Pe atunci, la absolvirea şcolii de 
ofiţeri, nu ni se dădea încă gradul de locotenent... Aşa!... Şi mă 
pomenesc într-o zi că mă cheamă şeful serviciului... un 
căpitan... un băiat fin... care-mi zice; 

„Dumneata ce faci? Ar trebui să întreprinzi ceva!... Nu sta de 
pomană!... Caută-ţi nişte oameni de sprijin.” 

„Caut, tovarăşe căpitan”, m-am grăbit eu să-i răspund. 

„Mâine să-mi vii cu nişte propuneri concrete.” 

„Vin, tovarăşe căpitan!” 

După ce-am ieşit însă de la el, mi-am zis în sinea mea; „Acu' 
să te văd, Andrei, pe unde scoţi cămaşa!” 

Sincer să fiu, habar n-aveam de unde s-o apuc... 

„Oameni de sprijin, îmi repetam în gând... De unde dracu' să-i 
scot aşa, peste noapte?” 

La prânz, mă duc la cantină. Întâmplarea face să mă întâlnesc 
acolo cu un prieten bun, fost ucenic la I.A.R., ca şi mine. Băiat 
fain şi de nădejde. Tot ofiţer, dar niţel mai vechi. Îi povestesc 
necazul meu. 

„Lasă, mă, că te ajut eu”, îl aud pe Năstac... Aşa-l chema... 
Năstac... Şi-l văd că-mi scoate din servietă nişte materiale 
despre un cetăţean... Date personale, caracterizare... Mă rog! 
Taman ce-mi trebuia. 

„Mă! îmi mai spune amicul meu. Dacă pui mâna pe ăsta, eşti 
un om făcut. Da’ ai grijă că-i un tip uns cu toate alifiile.” 

„Las' pe mine!“ m-am înfoiat eu în pene. 

Era şi normal. Aveam douăzeci şi doi de ani. 

M-am înapoiat la birou şi-am început să-mi fac planul; 

„Va să zică intru în casă... li spun bună ziua şi încep să discut 
cu el... Dar cum să încep?” mă întrebam. Şeful îmi pusese în 
vedere să fiu foarte atent cum mă port cu oameni de ăştia... mai 
de condei... Oameni culţi... Fiindcă cetăţeanul meu era un fel de 
publicist... Tip versat... lar eu, puşti! 

„Cum faci, Andrei? continuam să mă întreb. Cum îi strecori tu 
ce-ai vrea de la el? Cum canalizezi discuţia spre scopul urmărit? 
Cum procedezi dacă-l vezi că se clatină? Cum îl sprijini ca să nu 
cadă... Şi cum îl readuci în situaţia în care să zică la fel ca 
tine?”... 


Greu! Greu de tot! Îmi venea mereu în minte sfatul altor 
colegi, mai bătăioşi; 

„Mă Andrei! mă îndemnau ăştia. Te duci şi-l iei tare! Aşa! (Pe 
atunci se purta expresia asta; „la-l tare!“) Fă-l, fir-ar el să fie, 
mă sfătuiau ăştia mai departe, să simtă ce-i aia clasă 
muncitoare. 

La început calea asta mi se părea cea mai simplă şi mai 
uşoara. 

„Aşa am să procedez!” mi-am zis. 

Deşi mă îndoiam în sinea mea de eficacitatea unor asemenea 
metode. 

Tot pe vremea aceea mai venise la noi în serviciu alt puşti. 
Unul Gică, sergent major. Negru, buzat, cu un păr vâlvoi... 
Vorbea şi cam gâjâit. 

„Mă Gică! îl chem eu. Vii şi tu cu mine?” 

„Vin, dom’ sublocotenent”, s-a învoit Gică pe loc. 

Ne ducem apoi amândoi la unul Martin, care avea în grijă 
armamentul. 

„Mă Martine, îi zic. Uite, deseară, avem o treabă... Dă-ne şi 
nouă câte o armă.” 

Martin, fără multă vorbă, ne-a deschis un fişet plin cu pistoale. 

„Luaţi-le pe astea!“ 

Dar eu voiam altă armă. Ochisem un pistol din ăla de să-ți 
bagi degetul mare pe ţeava. 

„Dă-mi-l, te rog, pe asta”, l-am rugat pe Martin. 

Acesta s-a învoit. lar Gică al meu, ca să nu fie mai prejos, a 
cerut şi el unul la fel. 

Mânadri de armele noastre, am pornit apoi pe seară la acţiune. 
Pe la zece eram de acum la adresa căutată. Cel din care voiam 
noi să facem om de sprijin locuia într-un bloc din centrul 
Capitalei, la mansardă. Am sunat la uşă. Nu ne-a deschis 
nimeni. Am ascultat, înăuntru, linişte de mormânt. 

„Ce facem. Gică?“ 

„Hai după el! m-a îndemnat acesta. ÎI luăm şi-l ducem la noi.” 

„Unde, mă puştiule, i-am răspuns eu, de colo, fiind mai bătrân 
în serviciu cu vreo zece zile decât el. Stai liniştit aici.” 

Şi-am aşteptat. Eu stăteam ascuns într-o firidă, iar Gică în 
alta. Pe culoar, întuneric beznă. 

„Bun!” mi-am zis bucuros. " 

Peste vreo jumătate de oră am simţit că vine cineva. 


Noi, obişnuiţi cu întunericul, îl vedeam mai bine. Era un 
cetăţean aşa, de vreo cincizeci de ani, cu înfăţişare de 
intelectual. Curăţel omul... Am aşteptat să se apropie. Tipul nu 
ne-a simţit. A scos cheia, dar, când s-o vâre în broască, Gică al 
meu a sărit de la locul lui, strigându-i; 

„Mâinile sus!“ 

Omul, de spaimă, se clătina pe picioare. Când l-am văzut, m- 
am repezit şi l-am sprijinit. l-am luat apoi cheia din mână şi-am 
descuiat uşa. L-am ajutat apoi să păşească peste prag. Gică, 
după noi. Am aprins lumina. Gică a îndreptat iarăşi „Colt“-ul 
spre cetăţean. 

„Nicio mişcare!“ i-a strigat. 

Omul, văzând „tunul” din mâna sergentului major, a dat ochii 
peste cap, şi-a căzut leşinat într-un fotoliu. 

„Gică, fir-ai al dracului! i-am strigat buzatului. Adu repede 
nişte apă!“ 

Mai speriat ca toţi, Gică s-a repezit la chiuvetă, a spart un 
pahar, a luat altul şi-a adus în sfârşit apă. Cu chiu cu vai l-am 
adus pe cetăţean în simţiri. Dar n-a apucat să deschidă 
pleoapele şi-a dat iarăşi ochii peste cap. 

„Ce naiba are?“ am făcut eu către Gică. 

Când m-am uitat însă bine la buzat, am văzut că ăsta stătea 
iarăşi cu „Colt“-ul îndreptat spre cel din care voiam noi să facem 
„om de sprijin”. 

„Ascunde dracului «tunul» acela!“ i-am strigat lui Gică. 

Omul şi-a revenit din nou în fire. Ba, după un timp, a şi zâmbit 
la noi, arătând către buzat; 

„Mai aveţi mulţi ca ăştia?“ 

„Nu prea mulţi, dar mai sunt, “ i-am răspuns împăciuitor. 

Şi ne-am lăsat păgubaşi. Am căutat „om de sprijin” în altă 
parte. 

— În ce an s-a petrecut? se interesă lordănescu. 

—O mie nouă sute patruzeci şi opt, îi preciză Bârsan. 

—Plăcut, zâmbi şi Nicolae îngăduitor, întorcându-se în acelaşi 
timp către uşă. 

Pe replica acestuia, intră Matei însoţit de un ospătar care 
purta pe tavă cafele, coniacuri mici şi sandvişuri. 

— Şi eu sper să vă placă! li se adresă maiorul vesel. 


Grupa de ofiţeri şi subofiţeri în civil aştepta ordinul de plecare. 
Roşcovanul privea nerăbdător la ceas. Era opt fără un minut. 
Noul ofiţer se întreba dacă Bârsan şi cei doi colaboratori. Ai săi 
apropiaţi vor fi punctuali. Numără secundele. La opt fix, 
colonelul îşi făcu însă apariţia. 

„E vesel de parcă ar merge la nuntă!“ constată cu oarecare 
surprindere roşcovanul. 

Colonelul trăda într-adevăr o bună dispoziţie contaminantă. 

— Pornim? 

— La ordinele dumneavoastră! îi răspunse roşcovanul. 

— Niţă e în maşină? se interesă în continuare colonelul. 

— Este! îl încredința Matei. 

— Atunci... la drum! 

Bârsan se îndreptă spre un G.A.Z. Îl urmă Iordănescu. Nicolae 
şi Matei erau repartizaţi în alte două G.A.Z.-uri. 

Când îl simţi pe colonel urcând în maşină, Niţă întrebi discret; 

— Aţi venit? 

— Te mai îndoiai? îi replică Bârsan. 

— Nul!... Dar mi-era teamă să nu plecam prea târziu. 

— Nicio grijă! îl linişti colonelul, urcând lângă şofer. 

Se sui şi lordăneşcu, aşezându-se lângă Niţă. De cealaltă 
parte a deţinutului se afla un plutonier. 

— Daţi-i drumul! rosti colonelul nerăbdător. 

În urma lor se auziră motoarele celorlalte maşini. Iordănescu 
privi instinctiv prin gemuleţul din spate al G.A'.Z.—ului. 

— Ce te nelinişteşte? îl observă Bârsan. 

— Nimic! îi răspunse locotenentul. Mi-am amintit de-o altă 
seară... Plecam din acelaşi loc. 

— Şi cam în aceaşi direcţie! îl completă colonelul. 

— Pe atunci însă ne urma un autocamion, mai constată 
lordănescu. 

Maşinile înaintau încet, cu farurile stinse. Drumul îngust, de 
ţară, era pustiu. 

— Sper să nu schimbaţi şi acum direcţia! îi aminti iarăşi 
lordănescu lui Bârsan. 

— Mergem la sigur! rosti acesta mai încrezător ca oricând. 

După vreo jumătate de oră, G.A.Z.-ul coti brusc din drum şi-o 
apucă, direct, pe pajiştea de la poalele unei păduri. Crengile 
subţiri ale tufelor întâlnite în cale biciuiau caroseria maşinii. 
Nimeni însă nu rostea vreun cuvânt. Aceeaşi manevră fu 


efectuată, cu precauţie, de celelalte autovehicule. Bine 
camuflate sub copacii de la marginea pădurii, maşinile rămaseră 
apoi locului. Fără nicio comandă rostită cu glas tare, întreaga 
grupă porni în şir indian, pe o cărare îngustă, spre inima codrului 
de fag. 

Bârsan şi Niţă păşeau în frunte. Atent la mişcările călăuzei, 
cu mâna pe pistol, colonelul urmărea în acelaşi timp marşul 
grupei. Nu era însă un marş obişnuit, ostășesc. Ofițerii şi 
subofiţerii călcau cu atâta uşurinţă pe cocorul moale, de frunze 
uscate, încât Bârsan mai mult îi simţea decât îi auzea. 

„Ar fi bunii de figuranţi într-un film cu Piei Roşii”, îşi zise 
colonelul. 

Cărarea urcă mai întâi un dâmb, apoi se lăsă pe un povârniş, 
spre albia unui pârâu de munte care clipocea discret. 

Niţă păşea ca o sălbăticiune, cu siguranţa omului de munte 
care cunoştea drumul cu ochii închişi. Aşa se şi mergea de altfel. 
Mai mult pe dibuite. 

Incă nu răsărise luna. 

In albia pârâului călăuza se opri. 

— Ce e? îi şopti Bârsan. 

— Mă întreb dacă nu-i mai bine s-o apucăm pe apă, în sus? 

— De ce? 

— Dincolo, arătă Niţă spre pârâu, e un povârniş afurisit... Va 
trebui să ne căţărăm în patru labe. 

— Mergem totuşi pe aici, hotărî Bârsan. 

Niţă nu mai stărui. Sări peste apă şi se afundă din nou în 
pădure. Bârsan îl urmă, privindu-l tot mai bănuitor. Străbăteau 
din nou o cărare bătută. 

„De ce naiba voia să ne abată din drum?“ continuă colonelul 
să se întrebe. 

Dar, după vreo sută de paşi, cărarea se sfârşi brusc, în calea 
lor se ivi pe neaşteptate un mal înalt, prăpăstios, mâncat de 
şuvoaie, presărat cu colţuri mări, ascuţite, de piatră. 

„A avut dreptate!“ privi Bârsan încrezător spre Niţă. Fără să 
aştepte vreun îndemn, călăuza începu să se caţăre. Îşi căuta 
atent, cu mâinile, colţurile de piatră mai trainice şi-apoi îşi fixa 
talpa bocancului. Bârsan urca exact pe urmele lui. Ceilalţi 
procedau la fel. Ordinul era strict. Nicio şoaptă, nicio piatră 
rostogolită, nimic care să le trădeze prezenţa ori că producă 
vreun accident. Fiindcă orice piatră desprinsă ar fi pornit la vale 


şi-ar fi lovit pe cei din urmă. Dar oamenii erau oameni. Se mai 
auzea câte un icnet, câte un blestem şoptit, câte o pietricică 
sărind din treaptă în treaptă. Urcuşul întregii grupe dură 
douăzeci şi trei de minute. 

„Cam mult! îşi zise colonelul, urmărind cadranul fosforescent 
al ceasornicului său. Dacă Niţă ne mai pricopseşte cu două-trei 
urcuşuri de astea, ne apuca ziua pe aici.“ 

Călăuza însă îl încredința în şoaptă că trecuseră hopul cel 
greu. De acolo urcuşul era mai uşor, iar într-o oră, cel multo oră 
şi jumătate, ajungeau la destinaţie. 

Bârsan îşi pipăi coatele şi genunchii. Îl usturau. Nu se îndoia 
că şi ceilalţi se aleseseră cu vânătăi şi julituri. Dar nimeni nu se 
văita. Se mergea cu aceeaşi atenţie şi precauţie. 

„Buni băieţi!“ îi lăuda colonelul în gând. 

Străbătură după aceea alt codru, pe un drum mai ocolit. Lui 
Bârsan i se păru la un moment dat că făceau calea-ntoarsă. Şi 
iarăşi începu să-l suspecteze pe Niţă. Însă acesta îl îndemnă cu 
glasul scăzut, abia auzit; 

— Vă scot chiar în spatele căsuţei în care stau bătrânii 
Voiculescu. 

— Să nu ne simtă câinii! îl preveni colonelul. 

— Nu ne simt! îl asigură Niţă. Mergem împotriva vântului. 

Bârsan deveni şi mai atent. Căută să prindă vreo adiere. Dar 
sub fagii înalţi, seculari, nu se simţea nimic. 

„Ce vânt visează?“ se întrebă Barsan nedumerit. Ca să nu se 
facă însă de ruşine, nu măi insistă. 

„Probabil că ştie Niţă ceva”, se resemnă colonelul. 

Ajunseră în sfârşit într-un luminiş unde simţiră adierea slabă a 
nopţii, care le răcorea feţele încinse de drum. 

Vânticelul batea într-adevăr din direcţia către care se 
îndreptau. 

„Merge strună!“ îşi zise Bârsan mulţumit, iuţind paşii pe 
urmele călăuzei. 

Pădurea începu curând să se rărească. Niţă se opri din nou. 

— Ei! îi şopti Bârsan nerăbdător. Am ajuns? 

— In dreapta, la vreo două sute de paşi, e pârâul care trece 
pe lângă casa mea, îi preciza călăuza. lar în stânga, tot cam la 
aceeaşi depărtare, e o vâlcea. 

— Şi casele Voiculeştilor? 

— Se află cam la un kilometru. 


— Lămurit! conchise Bârsan. 

Aşteptă apropierea întregii grupe. 

— Impărţiţi-vă aşa cum ne-am înţeles, le ceru colonelul 
tuturor. În douăzeci şi cinci de minute trebuie să fiţi în locurile 
stabilite. Se uită la cadranul fosforescent al ceasului şi preciză; E 
ora zece şi patruzeci şi şapte de minute. 

Grupa începu să se strecoare în stânga şi-n dreapta cărării. 
Ordinele erau date prin semne. Bârsan remarcă din nou 
disciplina fără cusur a oamenilor. Totul se desfăşura conform 
planului stabilit înainte de plecare. Însoţit de Iordănescu şi de-un 
subofițer, Bârsan porni mai departe. Niţă îi mai conduse vreo 
patru sute de paşi, până la marginea pădurii, unde se opri din 
nou. Gospodăria Voiculeştilor se contura vag în noaptea 
luminată doar de stele. 

— Până aici ne-a fost înţelegerea! îi aminti călăuza lui Bârsan. 

— Bine! se învoi acesta. Strecură apoi plutonierului, arătând 
spre Niţă; Rămâi cu el! Nu vă mişcaţi din loc sub niciun motiv. 

— Am înţeles, tovarăşe colonel! 

— Dacă încearcă să fugă ori să strige, îl aduci imediat la 
tăcere, îi mai ordonă Bârsan. 

— Nu va fi nevoie! îl încredinţă Niţă pe colonel, intuind 
dispoziţiile acestuia. 

— Sper! îi replică Bârsan, făcând în acelaşi timp semn lui 
lordănescu să-l urmeze. 

Primul obiectiv era casa cea mică, un fel de şură, în care 
bătrânii Voiculeşti se retrăseseră din pricina lui Arsene. Bârsan 
aflase acest lucru de la Voiculescu-fiul. Fostul agent de 
siguranţă îi desenase colonelului şi-o schiţă amănunţită a 
interiorului fiecărei clădiri. 

— Câinii stau mai mult în jurul casei mari, îi mai explicase 
atunci Petre Voiculescu. Dacă vă strecuraţi cu grijă, printre 
tufişuri şi prin iarbă, puteţi ajunge la casa cea mică fără să vă 
simtă nimeni. 

Bârsan adulmecă iarăşi vânticelul de noapte. Batea din 
direcţia caselor. 

— „Fain!“ constată el în sine. 

Cu pistolul automat la piept, colonelul porni pitiş spre casa 
cea mică. lordănescu îl urmă. La vreo cincizeci de metri de casă, 
Bârsan se culcă pe burtă şi începu să se târască prin iarbă. 
lordănescu proceda la fel. Cu urechea mereu la pândă, colonelul 


ajunse în spatele casei. Stăpânindu-şi răsuflarea grea, aşteptă 
să-l ajungă şi lordănescu. Se strecură, apoi, împreună cu acesta, 
făcându-se aproape una cu pereţii, spre intrare. In jur, nu se 
auzea decât tremurul uşor al frunzelor copacilor. Bârsan încercă 
uşa. Era zăvorâtă. Scoase un cuţit vânătoresc din teaca de sub 
haină şi împinse încet zăvorul, lordănescu remarcă fără voie 
iscusinţa şefului său. Bârsan apăsă din nou pe clanţă. Uşa 
scârţâi uşor. 

— Cine e? se auzi, pe neaşteptate, un glas speriat de femeie. 

— Ssst! Nicio vorbă! se răsti Bârsan la ea. 

Femeia voi să scoată un țipăt, dar lordănescu sări şi-i astupă 
gura. Bârsan îndreptă imediat o lanternă oarbă spre bătrânul 
Voiculescu. Acesta clipi nemulţumit. Colonelul îl zgâlţâi uşor. 

— Scoală-te, bătrâne! 

Voiculescu-tatăl tresări şi deschise ochii. Spaima îl amuţi. 

— Moşule! continuă Bârsan să-i şoptească. Suntem de la 
Securitate! Am venit să-l prindem pe Arsene. 

— Cum? hârâi acesta din gâtlejul uscat de sete. 

— Taci şi ascultă! îi porunci Bârsan în continuare. Scoală-te şi 
arată-ne unde doarme Arsene. 

— Păi... nu-i la mine! rosti gospodarul cu glasul tremurat. 

— Lasă braşoavele! îl preveni Bârsan. Ştim bine că-i aici... Ne- 
a arătat drumul fiul dumitale. 

— A venit şi el? făcu gospodarul trezit de-a binelea. 

— E afară! 

Bătrânul icni şi se dădu jos din culcuşul tare, sprijinindu-se pe 
picioarele amorţite. 

— la-o înainte! îi ceru colonelul. Şi dacă sar câinii potoleşte-i. 

Buimac încă de somn, uluit de tot ce se petrecea cu el, 
gospodarul porni spre ieşire. Bârsan îl îndemnă si grăbească 
pasul. Intre timp, lordănescu izbutise să imobilizeze femeia și s- 
o culce la ioc, în pat. Porni apoi şi el după gospodar şi colonel. 

Dulăii mari, ciobăneşti, se treziră şi începură să mârăie. 
Stăpânul lor încercă să-i potolească, dar câinii, simțind oameni 
străini, se repeziră în partea dinspre deal a gospodăriei. Era 
semnul pe care-l aştepta Bârsan. Impreuna cu Voiculescu-tatăl, 
colonelul se trase la adăpostul unui car aflat în preajma casei 
mari. Simţi imediat în ceafă şi răsuflarea lui lordănescu. 

— Unde doarme Arsene? îl întrebă imediat Bârsan pe bătrân. 

Gospodarul arătă evaziv spre casa mare. 


—În care încăpere? grăi Bârsan enervat. 

— În cea de la vale, de deasupra grajdului. 

— Stai aici şi nu te mişca! îi porunci colonelul. 

Făcu apoi un semn lui lordănescu. Acesta se furişă către o 
fereastră din spatele casei. Ajuns acolo se făcu din nou una cu 
peretele. 

„Dacă-l zăreşte Arsene, gândi colonelul cu iuţeala fulgerului, îl 
curăţă.“ 

Se linişti imediat. Locotenentul dovedea o precauţie mai 
sporită ca oricând. Bârsan remarcă apoi că lătrăturile câinilor se 
auzeau tot mai departe. Oamenii trimişi de el reuşiseră să-i 
atragă spre pădure. ` 

„Putem acţiona deci în voie", constată colonelul mulţumit. Işi 
îndreptă privirea spre fereastra din spatele casei. 

„Arsene va încerca să sară pe aici, gândi colonelul. E singura 
ieşire prin spatele casei.“ 

Între timp, lordănescu simţi mai mult decât auzi pe cineva la 
fereastră. Îţi ţinu răsuflarea. Fereastra se crăpă încet şi-n cadrul 
ei apăru curând un cap mare, cu părul zburlit, care cerceta în 
jur. 

Arsene nu-l văzu, dar se trase înapoi cu iuţeală, uitând să 
închidă fereastra. Dinăuntru nu venea niciun zgomot. 

lordănescu se strecură pe sub fereastră, până la bârnele 
groase ale grajdului Şi zări, din nou, într-o crăpătură, sticlind o 
pereche de ochi. 

Fosta căpetenie de bandă se făcu iarăşi nevăzut în interiorul 
casei. 

„Lua-l-ar Aghiuţă! îşi zise lordănescu înciudat. E şiret foc!“ 

Fără a pierde vreo clipă, locotenentul se strecură spre faţa 
casei. Şi acolo, lipit de pervazul uşii de la intrare, începu să 
strige; 

— leşi afară, Arsene!... Dacă ai curaj, vino pe aici, prin uşa din 
faţă. Înăuntru nu se auzi niciun zgomot. lordănescu reîncepu 


somaţiile; Predă-te, Arsene! Eşti înconjurat!... larăşi niciun 
răspuns. De ce nu eşti om de onoare? îl persifla locotenentul. 
Doar ai fost „ofiţer regal”... Un „Păunaş al codrilor”, cum te 


pretinzi, nu se aacunde ca un borfaş... lese cu pieptul deschis 
prin intrarea principală... Or ţi-i ruşine să te arăţi la faţă? 

Dar în vreme ce lordănescu îşi lansa apelurile, zgândărind 
„onoarea ofițerului majestăţii sale", Arsene se strecură pe 


fereastra din spatele casei şi-o porni, furiş, spre partea din vale, 
către albia unui pâriu. 

Bârsan îl zări şi porni tiptil pe urmele lui. În spatele colonelului 
se auzeau repetatele somaţii ale lui lordănescu; 

— Arsene!... Ştim că eşti înăuntru!... Dar casa-i înconjurată 
din toate părţile... Nu mai ai nicio scăpare... Predă-te! 


CAP. 13 


Şiret ca un vulpoi bătrân, Arsene alerga cotit, având grijă să 
fie mereu la adăpostul unui copac sau tufiş, ori al unui dâmb. Se 
ferea ca să nu-l ajungă vreo rafală din spate. Când şi când se 
oprea pentru a-şi mai trage răsuflarea. Pe Bârsan îl simţise chiar 
după ce străbătuse prima sută de paşi. 

„Lasă-l să vină“, îşi zise liniştit fostul ofiţer regal. 

Făcea chiar în aşa fel, încât să nu iasă din câmpul vizual al 
colonelului de securitate. 

„Vrea să mă atragă în capcană, gândi la rându-i Bârsan. O să-i 
fac jocul.“ 

Cursa de urmărire dura de vreun sfert de oră. Cei doi se lăsau 
în vale, către albia îngustă, prăpăstioasă, a pârâului. Peste apă 
se putea trece numai pe o punte alcătuită din două trunchiuri de 
brad. 

„Dacă trec dincolo, îşi zise Arsene, sunt scăpat”. 

Dar când ajunse în preajma punţii, fosta căpetenie de bandiți 
se opri şi privi cu teamă spre trecătoare. Simţul lui de fiară 
hăituită îl avertiză că dincolo de punte îl aştepta primejdia. Fără 
a mai sta în cumpănă, coti brusc la stânga, în direcţia de 
curgere a pârâului. 

Bârsan îl pierduse între timp din vedere. lar când sosi şi el în 
apropierea punţii, îşi dădu seama că Arsene nu înghiţise 
momeala. Fiindcă de cealaltă parte a punţii stăteau într-adevăr 
la pândă ofiţerul cel roşcovan şi doi subofiţeri. 

Colonelul privi iute în părţi. 

„incotro s-o fi îndreptat?“ se întrebă el. 


Cel mai nimerit era ca banditul s-o apuce spre stânga. Malul 
era împădurit, presărat cu blocuri şi colţuri de stâncă. lar pentru 
a-i confirma parcă ipoteza, în clipa următoare se auzi o piatră 
rostogolită. Bârsan porni fără zăbavă în aceeaşi direcţie. Om de 
munte, colonelul se strecura fără mari dificultăţi printre rădăcini 
groase de brad, crăpături de stâncă, bolovani colţuroşi. Calea 
devenea din ce în ce mai îngustă. Într-o parte, tăieturi abrupte 
în munte, iar în cealaltă, prăpastia văii prin care sălta pârâul. 

„Nu poate merge decât înainte”, îşi zise colonelul, sărind 
precaut peste obstacole. 

După vreo jumătate de oră de orbecăială în întuneric, în faţa 
lui Bârsan apăru pe neaşteptate un pinten stâncos. Colonelul 
încetini paşii, apropiindu-se cu precauţie de pinten. Ca să 
meargă mai departe, trebuia să urce nişte trepte naturale, 
săpate cu vremea de ape. 

„S-ar putea ca Arsene să mă aştepte dincolo”, îşi zise 
colonelul. Răsuflă adânc, îşi trecu cureaua pistolului automat pe 
după gât şi începu să urce treptele naturale. Când ajunse 
deasupra pintenului, pe un mic platou, se opri, trase iarăşi 
adânc aer în piept şi căută să străbată cu privirea calea din faţă. 
Valea, care începuse a fi luminată de lună, avea însă multe 
conuri de umbră, prin care Arsene se putea strecura nevăzut. 

Colonelul dădu să coboare. Dar tot atunci auzi din spate; 

— Nu mişca! 

Bârsan recunoscu glasul lui Arsene. 

— Lasă arma jos! îi porunci din nou banditul. 

Supus, colonelul desprinse cureaua pistolului automat de 
după gât şi aşeză arma încet la picioare. 

Cu un salt neaşteptat de sprinten, Arsene ajunse în spatele lui 
Bârsan, înfigând între omoplaţii acestuia ţeava unui pistol. 

— La cea mai mică mişcarea te curăţ! îl avertiză Arsene. 

— Ştiu! î răspunse colonelul, calm. 

Arsene îl căuta de alte arme. Negăsind nimic, săltă cu vârful 
bocancului pistolul automat al lui Bârsan şi-şi trecu cureaua 
armei pe după gât. 

Colonelul îşi furişă atunci privirea spre stânga, curios să afle 
unde stătuse banditul ascuns. 

— E o grotă mică, îl ajută Arsene, zărind privirea furişă a lui 
Bârsan. 

— Pot să mă uit mai bine? îi ceru-colonelul. 


— Te rog! 

Bârsan întoarse capul şi abia atunci descoperi o gură neagră 
şi îngustă prin care abia se putea strecura un om. Intrarea era 
ascunsă de un con de umbră. 

— Te-ai lămurit? îl iscodi Arsene. 

— Puteam să trec de-o mie de ori pe aici fără s-o zăresc, 
recunoscu Bârsan. 

— Ce fac? îl sntrebă Areene direct. 

— Adică? se interesă colonelul calm. 

— Te împuşc, ori mă ajuţi să dispar? 

— Şi eu puteam să te împugşc, îi aminti Bârsan. 

— Poate, făcu Arsene cu îndoială. 

— Sigur, îi preciză Bârsan. 

— M-ai vrut deci viu? 

— Şi te vreau în continuare. 

— i-ar plăcea! râse Arsene în ceafa colonelului. Dar nu-s 
dispus să-ţi satisfac dorinţa. la-o înainte! 

Bârsan începu să coboare treptele naturale. Arsene nu-l 
slăbea nicio clipă din ochi. lar când ajunseră amândoi pe o cale 
mai bună, Arsene deschise iarăşi vorba; 

— La puntea, aceea, arătă banditul în urmă, aveai postați 
oamenii nu-i aşa? 

— Aveam, recunoscu Bârsan. 

— Mă mai aşteaptă şi acum acolo! râse Arsene satisfăcut. 

— Nu cred! îl preveni Bârsan. 

— Vrei să spui că vin după dumneata? 

— Sigur! 

— Braşoave de astea să vinzi altora, râse din nou Arsene. Eu, 
am un auz mai fin ca o sălbăticiune... În afară de dumneata n-a 
mai pornit nimeni încoace. 

— Crede ce vrei! făcu Bârsan nepăsător. 

— In schimb, continuă banditul, ai aşezat alţi oameni la 
ieşirea din defileu. 

— Fii convins, îi preciză colonelul. 

— Te-ai documentat bine asupra acestor locuri, remarcă 
Arsene. 

— Nu pornesc niciodată la întâmplare, îl avertiză colonelul. 

— Mi-au plăcut somaţiile tânărului acela, adăugă banditul. Şi 
ţi-am făcut jocul. 

— Am remarcat. 


— M-am vârât de bună voie în cursa pe care mi-ai întins-o. 

— Am observat, continuă Bârsan cu acelaşi laconism. 

— Numai că, în final, ai căzut chiar dumneata în capcana pe 
care mi-ai întins-o. 

— Asta-i jocul! se arătă Bârsan resemnat. 

— Stai! îi porunci Arsene pe neaşteptate. 

Colonelul încremeni locului. Banditul îşi ciuli urechile. lar după 
câteva clipe rosti nemulţumit; 

— Pe malul celălalt vin nişte oameni de-ai dumitale... Ai avut 
dreptate... Nu mă mai aşteaptă la punte. 

— Nu! îi confirmă Bârsan. 

— Eşti mai isteţ decât mă aşteptam, îl lăudă Arsene. 

— Mama a remarcat acest lucru încă de când eram de ţâţă, 
făcu Bârsan ironic. 

— Şi mama mea avea aceeaşi părere despre mine, îi replică 
prompt, pe acelaşi ton, Arsene. Încât n-aş vrea s-o dezmint. 

— Mă cam îndoiesc, continuă colonelul să-l aţâţe. 

—la-o înainte! rosti Arsene iritat, împingându-l pe Bârsan cu 
țeava pistolului automat în spate. 

Porniră din nou la drum. Defileul începea să se lărgească. 
Răsuflând greu, în spatele lui Bârsan, fosta căpetenie de bandă 
pufnea din ce în ce mai nemulţumit pe nări. lar după vreo 
cincizeci de paşi, îi porunci răstit colonelul de securitate; 

— Stai! 

— Ce s-a întâmplat? întrebă acesta nedumerit. 

— Oamenii dumitale, de pe celălalt mal, au ajuns în dreptul 
nostru. În curând ar putea să ne vadă. 

— Ar putea! făcu Bârsan nepăsător. 

— Înapoi! porunci Arsene din ce în ce mai enervat. 

— Cum vrei! se supuse colonelul. 

Reveniră la pinten. 

— Urcă! îi ceru Arsene. 

Bârsan începu să se aburce pe treptele înalte, anevoioase, de 
piatră. lar când ajunse sus, deasupra pintenului, Arsene îi 
porunci; 

— În grotă! 

Bârsan se strecură prin gura îngustă mai uşor decât masiva 
căpetenie de bandă. Grota era mai adâncă şi mai largă decât se 
putea bănui de afară. Colonelul se ghemui cuminte în colţul 
indicat de Arsene. 


Cu urechea la pândă, la gura îngustă, fostul locotenent- 
colonel în armata regala urmărea tot ce se petrecea afară. Preţ 
de vreo zece minute nu scoase niciun sunet. După aceea, însă, 
începu să se foiască nemulţumit. 

— Ce vă nelinişteşte? îl întrebă Bârsan. Aici nu ne mai găseşte 
nici dracu’. 

— Oamenii dumitale de pe malul drept trec pârâul. 

— Cum aşa?! se prefăcu Bârsan mirat. 

— Au probabil o coardă... Ai prevăzut şi acest lucru, constată 
Arsene vădit înciudat. Dar cum naiba s-au oprit tocmai acolo? 

— Or fi având şi ei auzul fin, făcu Bârsan în zeflemea. 

Arsene, însă, nu-i răspunse. Era atent la nişte zgomote ce 
veneau din amonte. 

— Ce e? îl cercetă iarăşi Bârsan. 

— Gura! se răsti banditul la el. Să nu mai scoţi o şoaptă, că te 
curăţ! 

Bârsan se ghemui din nou în colţul lui, amuţind. Şi-n timp ce 
Arsene urmărea cu încordare cele ce se petreceau în afara 
grotei, colonelul începu să pipăie cu mâinile peretele rece şi 
stâncos de care stătea rezemat. Căuta o bucată de piatră. 
Banditul îl simţi. 

— Te căzneşti degeaba! îl avertiza acesta. Şi, dacă nu te 
astâmperi, termin repede cu dumneata. 

Resemnat, Bârsan îşi duse mâinile la piept, cuminte ca un 
şcolar. 

Curând auzi şi el, de afară, rostogolirea câte unei pietricele. 

„Vin şi din sus, îşi zise colonelul bucuros. De n-ar trece însă pe 
lângă grotă fără s-o observe.” 

Mai urmară încă zece-cincisprczece minute de aşteptare 
încordată. Paşii celor care se apropiau de pinten începură să se 
audă din ambele părţi. Nervozitatea lui Arsene sporea cu fiecare 
minut. Bârsan, în schimb, se arăta din ce în ce mai liniştit. 

„Băieţii s-au orientat excelent”, îşi zise colonelul. Presupuse 
că din jos venea roşcovanul cu cei doi subofiţeri, iar din sus, 
Matei, lordănescu şi alţi doi subofiţeri. 

Cele două grupe se apropiau concomitent de pinten, însă 
primul care începu să urce treptele naturale fu Matei. Când 
ajunse sus, pe micul platou din faţa grotei, maiorul făcu semn 
celor din urmă să se adăpostească. Aşteptă apoi sosirea grupei 


conduse de roşcovan. lar când comandantul acestei grupe 
ajunse la buza micului platou, Matei strigă; 

— Cine-i? 

— Căpitanul Panait! îi răspunse roşcovanul, recunoscând 
glasul maiorului. 

— Parola! 

— „Uliul cu aripile frânte”! răspunse prompt roşcovanul. 

— „Va fi prins!! completă maiorul parola. Nu mai înaintați, 
ordonă el în continuare. Adăpostiţi-vă bine. Ultimele semnale au 
venit din partea asta. 

În grotă, Arsene făcu o mişcare instinctivă spre Bârsan. Abia 
acum îşi dădu seama că prizonierul lui purta cu sine un emiţător 
minuscul. Dar era prea târziu. 

Matei se trase între timp ceva mai sus, cercetând cu atenţie 
micul platou. Descoperi curând gura mică a grotei. 

— Arsene! strigă el către cel din grotă. Ştiu că eşti înăuntru, 
împreună cu un om al nostru. Dar faptul că-l ţii prizonier nu-ţi 
ajută la nimic. Şi nu căuta să-l omori, fiindcă-ţi înrăutăţeşti şi 
mai mult situaţia. 

În grotă, Bârsan îl simţea pe bandit încordat ca o strună. Şi 
era conştient că, la cea mai mică imprudenţă a sa, banditul îl 
împuşcă. De aceea nici măcar nu mai sufla. 

— Arsene! se auzi din nou glasul lui Matei. leşi din gaura 
aceea. Nu mai sta ascuns ca un şobolan. Predă-te! N-ai altă 
scăpare!... Te afli în bătaia a şapte pistoale automate. 

Din grotă însă nu veni niciun răspuns. 

— Nu crezi? stărui Matei. Bine!... Foc de avertisment! ordonă 
brusc maiorul. 

Din cele şapte arme automate izbucni câte o rafală scurtă. 

— Te-ai convins? răcni din nou Matei către Arsene, 

Fostul locotenent-colonel în armata regală rupse brusc 
tăcerea şi strigă la rându-i; 

— Nu mă predau!... Tot m-aşteaptă plutonul de execuţie! Cel 
puţin sa mor cu arma-n mână... Dar înainte de asta va împuşc 
comandantul. 

— N-are niciun rost! îl sfătui Matei. E mai bine să te predai!... 
Te poţi apăra la judecată... Mai ai o şansă. 

— Care? îi replică prompt Arsene. Doar să-mi prelungesc 
agonia!... Vă sfătuiesc să nu încercaţi nimic... Nu-s dispus să mă 


predau... În schimb, dacă mă lăsaţi să plec liber, vă predau 
comandantul teafăr şi nevătămat. 

— De unde ştim că mai e încă în viaţă? îl întrebă Matei 
precaut. 

— Confirmă-le! îi ceru Arsene prizonierului său. 

— Sunt aici! rosti Bârsan calm. Şi dacă ţineţi cât de cât la 
mine şi la viaţa mea, se ridică acesta din ungher, apropiindu-se 
pentru a fi auzit mai bine, faceţi întocmai ce vă cere domnul 
colonel Arsene... Sunt în mâinile lui, mai adăugă Bârsan, 
îndreptându-se de spate. 

— Aţi auzit? strigă banditul către cei de afară, întorcând 
pentru o clipă capul de la prizonierul său. Dar acesta folosi 
momentul şi trimise o lovitură puternică de bocanc în spatele 
banditului. Arsene icni scurt şi scăpă arma din mină. Bârsan 
prinse pistolul automat din zbor şi cu o nouă lovitură, dată cu 
patul armei, îl culca definitiv pe bandit la pământ. Il înşfacă apoi 
de guler şi-l trase afară din grotă. Când se dezmetici, Arsene 
desluşi, îndreptat asupră-i, un cerc de guri negre de pistoale 
automate. 

— M-aţi învins! rosti el cu glasul răguşit. Dar nu mă predau 
oricui... Eu sunt militar!... Locotenent-colonel... Conform justiţiei 
pot fi arestat numai de cineva egal în grad cu mine ori superior. 

— Mama ta de bandit! îi replică lordănescu vădit ofensat. Mai 
ai şi pretenţii! 

— Am! Şi vă rog să respectaţi justiţia! continuă Arsene plin de 
sine. 

— Poţi să te predai liniştit, interveni Bârsan. Sunt colonel. 

— Zău? făcu Arsene în zeflemea. 

— Sunt colonelul Andrei Bârsan, stărui Bârsan netulburat. 

— Dumneata eşti prin urmare? remarcă Arsene mai mult 
pentru sine. Trebuia să-mi închipui. Prea m-aţi luat pe nepusă 
masă. 

— Ajunge cât ţi-ai făcut de cap! rosti Bârsan apăsat. Hai! 
Puneţi-i cătuşe! ceru el apoi unui subofițer. 

— Domnule colonel! se revoltă atunci Arsene. Amintiţi-vă că 
sunt ofiţer. 

— Ai fost ofiţer, îi replică Bârsan. Acum nu eşti decât un 
criminal de rând. 

— Protestez! tună Arsene. M-am apărat cu arma-n mână, ca 
orice ofiţer care ţine la onoarea sa. 


— Lasă astea! îl sfătui Bârsan scârbit. Cu aşa ceva ai prostit 
nişte oameni simpli şi-amărâţi... Puneţi-i cătuşele! ordonă 
colonelul mai sever. 

— Vei dă socoteală în faţa justiţiei! îl ameninţă Arsene. 

— Justiţia te aşteaptă cam de mult, îi aminti şi Matei. 

Uşa de la intrarea în casa cea mare a Voiculeştilor fu dată în 
lături. Intr-o încăpere din fund sclipi o lumină. Valeria, fiica cea 
mică a Voiculeştilor, se ivi curând în tindă, cu lampa în mână. 
Când îl zări pe lordănescu, tresări uşor. Arsene o observi şi-i 
zâmbi amar, arătând spre tânărul ofiţer; 

— Îl cunoşteai, totuşi, nenorocito! 

— Nenorocit eşti tu! îi aruncă Valeria în faţă. Bandit afurisit! 
Mi-ai mâncat tinereţea! Anii cei mai frumoşi! Na! îl scuipă ea 
drept în faţă. Să-ţi ţină loc de mir când te-or băga în mormânt. 

Din cealaltă cameră, din stânga tindei, îşi făcu loc, cu teamă, 
şi fata cea mare a Voiculeştilor. Arăta ca o stafie. Matei şi 
Nicolae se dădură la o parte, ca aceasta să poată ajunge lângă 
Arsene. Banditul o privi cu dispreţ, izbucnind într-o furie 
neputincioasă; 

— Ai venit şi tu, momâie? Ca să te bucuri? Veniţi cu toţii, 
corbilor! Poftiţi şi vă înfruptaţi din sângele meu. 

— Nu te mai jelui! îi ripostă Lenuţa, fata cea mare a 
Voiculeştilor. N-ai de ce să te jeluieşti... Ţi-am spus c-o să te 
ajungă pedeapsa lui Dumnezeu! Şi n-ai vrut să mă auzi! Te-ai 
socotit mare şi tare! lţi ziceai „Păunaşul Codrilor”!... Te credeai 
general!... Ţi-ai pregătit şi uniforma!... Mă puneai în fiecare zi să 
ţi-o curăț! Să-ţi lustruiesc cizmele! Să-ţi spăl picioarele... Acum 
să-mi săruţi tu picioarele, nenorocitule! Dar nici atâta nu meriţi! 
Nici ţărâna pe unde calc nu meriţi s-o săruţi! 

— Ajunge! făcu Bârsan nerăbdător. Scoateţi-l afară! 

In prag îşi făcu însă apariţia şi Voiculescu-tatăl. Cu un topor în 
mână, acesta-şi rosti sentinţa; 

— Banditul ăsta nu iese de aici! 

Şi tot în clipa aceea se repezi asupra lui Arsene, dar Matei şi 
Nicolae îl prinseră şi-l dezarmară. 

— Imi pare rau, bătrâne! încercă Bârsan să-l consoleze. 
Treaba asta trebuia s-o faci nu acum, ci în noaptea când a dat 
năvală în casa voastră. 

— Am crezut că-i om de omenie, scânci neputinciosul 
moşneag. Dar m-am înşelat ca un prost. 


— Prostia se plăteşte! conchise Bârsan. Se plăteşte foarte 
scump. 


Obosit de lungul interogatoriu pe care-l luase lui Arsene, 
Andrei Bârsan se pregătea să părăsească biroul comandantului 
închisorii şi să iasă în oraş. Era duminică şi spera ca în piaţa 
principală ori pe „,Bulevard" să poată contempla paşnică defilare 
a oamenilor gătiţi de sărbătoare. În curtea închisorii îl întâlni pe 
lordănescu. 

— Mai eşti pe aici? îl privi Bârsan surprins. 

— N-am chef de nimic! i se destăinui locotenentul. 

— Nicolae cu ce se ocupă? 

— S-a dus să se culce niţel... E la camera de oaspeţi. 

— Nu mergi cu mine? 

— Unde? 

— În oraș., 

— Ce să facem? 

— Să ne uităm după fete! îi făcu Bârsan ştrengăreşte cu 
ochiul. 

lordănescu izbucni spontan în râs. 

— Numai în postura asta nu v-am văzut. 

— Ai acuma ocazia, continuă Bârsan pe acelaşi ton glumet. 

— V-aş propune să luăm mai bine o maşină şi să ieşim din 
oraş. 

— Încotro? 

— Spre Domneşti, de pildă. 

După câteva clipe de gândire, Bârsan rosti; 

— E o propunere! 

Dar un zgomot surd le atrase în clipa aceea atenţia. Ascultară 
amândoi atenţi. Zgomotul se repetă. 

— De unde vine? se întrebă Bârsan nedumerit. 

— Dinspre celula lui Arsene! constată lordănescu. 

— Tot nu se astâmpără? remarcă Bârsan. la să mai vedem ce 
face. 

Pe culoar stătea liniştit un paznic. Alţi doi supravegheau 
intrările. Zgomotul surd persista. 

— Ce se aude? întrebă colonelul. 

Paznicul din faţa celulei zâmbi amuzat; 

— Ascultaţi şi dumneavoastră! 


Bârsan se apropie de uşă. Înăuntru se auzeau nişte bufnituri 
puternice în zid. Colonelul zâmbi, la rându-i, amuzat! 

— şi face autocritica, îi şopti el lui lordănescu. 

Pradă disperării, Arsene se izbea cu capul de peretele gros al 
celulei, scâncind; . 

— Nenorocitule! lţi meriţi soarta! Te credeai „Păunaşul 
Codrilor”! Regele munţilor!... Şi te-ai lăsat prins ca un idiot! 

— Gata!... Ţi-ajunge! îi strigă Bârsan. Dacă nu stai liniştit, te 
legăm. 

Surprins, Arsene se potoli pe loc. 

— Aveţi grijă să nu facă vreo prostie! îl preveni colonelul pe 
paznic. 

— Fiţi liniştit! îi răspunse acesta. Are un cap de taur! Oricât de 
tare s-ar izbi în perete, nu izbuteşte şă şi-l spargă! 

— Răspundeţi de el! îl mai preveni o dată colonelul. 


Târgul de la Domneşti forfotea de lume. Vânzătorii de 
seminţe, de turtă dulce şi de siropuri îşi strigau mărfurile în gura 
mare. Tinerii se învârteau în „lanţuri”, scoțând chiote de 
plăcere. Cei mai mulţi, însă, erau atraşi de hora de la căminul 
cultural. 

Incă de la intrarea în sat, Bârsan şi lordănescu auziră sunetele 
stridente ale clarinetului. 

— Mergem şi noi la joc? făcu brusc înveselit locotenentul. 

— Să vedem întâi ce e pe aici, rosti colonelul arătând spre 
tarabe, apoi spre „lanţurile” care se învârteau ametitor. 

Se opriră lângă o tarabă cu turtă dulce. Bârsan cumpără un 
căluţ colorat stângaci şi muşcă din el. Nu mai era la fel de 
gustos ca în anii îndepărtatei sale copilării, dar mâncă totuşi 
„căluţul” până la ultima firimitură. Alături de el, lordănescu 
ronţăia nişte susan. 

Se îndreptară apoi spre „lanţuri”. 

— Nu vă tentează? îl îmbie pe colonel tânărul ofiţer. 

— Mi-e teamă să nu mă apuce ameţeala! îi mărturisi sincer 
Bârsan. Am mai păţit-o odată, în Parcul Herăstrău... M-am urcat 
cu fiu-meu într-un avion... lar când au început să ne învârtească 
mai tare, ni s-a făcut la amândoi rău şi am început să strigăm; 
„Opriţi! Opriţi!” 

Imaginându-şi scena, lordănescu râse cu poftă. Lângă ei, o 
fetiţă de vreo zece-unsprezece ani privea cu jind la „lanţuri”. Era 


îngrijit îmbrăcată şi purta două codițe groase, blond-aurii... 
Bârsan, care-i citea dorinţa în ochi o întrebă; 

— De ce nu te dai şi tu în „lanţuri”? 

Fetiţa tresări şi-l cercetă pe străin cu teamă. Întâlnind însă 
chipul blajin al acestuia, răspunse; 

— Nu mă lasă mama. 

— De ce nu te lasă? stărui Bârsan. N-are bani? 

— Nu de asta! făcu fetiţa oarecum jignită. l-i teamă să nu mă 
lovească vreun băiat... Uitaţi-vă ce nebuni sunt! 

— Ai vrea, totuşi, să te duci? continuă Bârsan s-o descoase. 

— AŞ vrea! recunoscu fetiţa sincer. 

Colonelul se simţea tot mai atras de copilă. Trăsăturile îi 
aminteau de cineva bine cunoscut lui cândva. 

— Cum te cheamă? o întrebă el curios. 

— Maria. 

— lar pe mama ta? 

— Tot Maria. 

— Şi mai cum? stărui colonelul. 

— Maria Ulm! rosti fetiţa cu oarecare jenă. 

Bârsan îl căută cu privirea pe lordănescu. Dar acesta se 
întreținea cu şeful postului de miliţie, pe care-l găsise prin 
mulţime. 

„Fiica Mariei Ulm”, constată colonelul cu un început de 
emoție. Era chiar fetiţa pe care o găsise în ascunzătoarea 
bandei fraţilor Arnăutu. 

Reluă discuţia; 

— Unde e mămica ta? 

— Colo! îi indică Maria cea mică un grup de sătence. 

Colonelul îşi roti privirea, cercetând cu inima strânsă chipul 
fiecărei femei. O descoperi pe Maria Ulm, fosta „vivandieră” a 
bandei Arsene-Arnăutu. 

— O cunoaşteţi pe mămica mea? auzi el întrebarea copilei. 

Cu un gest reflex, Bârsan îi mângâie părul blond-auriu, rostind 
cu glasul uşor tremurat; 

— Nu, fetiţo!... Mi s-a părut! 


CAP. 14 


Generalul D. se plimba prin birou ca un leu în cuşcă. Ochii îi 
sticleau ca în anii buni ai tinereţii, iar mâinilc nu-si găseau 
astâmpăr. Apuca ceaşca de cafea, dar o lăsa la loc, pe măsuţă, 
neîncepută. „Degetarul” de coniac, nelipsit la cafeaua de 
dimineaţă, stătea de asemenea neatins. Din minut în minut, 
ridica receptorul şi-şi întreba şeful de cabinet; 

— N-a venit colonelul Bârsan? 

— Incă nu, tovarăşe general, i se răspundea invariabil. 

— Pe unde umblă? 

— Mi s-a spus că trebuie să sosească din clipă în clipă... 

— Ai anunţat la poartă? 

— Am anunţat, tovarăşe general. 

— Şi la biroul lui? 

— Şi acolo. 

Dar abia după vreo oră primi comunicarea aşteptată. 

— Tovarăşul colonel Bârsan a intrat în minister, îl informă 
laconic şeful de cabinet. 

— În sfârşit!... Şi ce face acum? 

— Urcă la dumneavoastră. 

Cu chipul veşnic zâmbitor, Andrei Bârsan păşi după câteva 
minute în cabinetul generalului. 

— lertaţi-mi întârzierea, dar azi-noapte am fost în misiune. 

Reţinut, generalul îi strânse totuşi mâna prieteneşte şi-l pofti 
apoi să se aşeze într-unul din cele două fotolii de lângă masa 
joasă, aşezată într-un colţ mai intim al vastei încăperi. Ocupă 
îndată şi el celălalt fotoliu, iar după ce-şi găsi o poziţie mai 
comodă, îndreptă spre Bârsan ochii săi mari, sprâncenaţi. 

— Ce mai faci? 

— Mulţumesc de întrebare. 

Generalul descoperi ceaşca de cafea neîncepută şi-şi aminti 
îndatoririle de gazdă; 

— O cafea?... Un coniac? 


— O cafea. 

— Fără un „degetar” de coniac? insistă generalul. 

— Nu beau decât acasă, ascuns sub plapumă, îşi îngădui 
Bârsan o glumă. 

— Cum vrei, dar nu-i frumos, îl dojeni generalul, 
ameninţându-l părinteşte cu arătătorul. La prima şedinţă ai să 
mă critici că beau în orele de serviciu? 

— Dacă ţineţi neapărat, o voi face şi pe asta, îi susţinu Bârsan 
hangul. 

Grăbit, generalul sună şi comandă totuşi o cafea mare şi-un 
coniac mic. Colonelul nu mai protestă, deşi n-avea chef decât de 
cafea. Nu voia să-l supere pe „papa“ D. Generalul i-a fost 
întotdeauna drag, dar mai ales dintr-o primăvară, când Bârsan 
era doar un tânăr şi ambițios sublocotenent care lucra până la 
istovire. lar într-una din nopţile acelei primăveri, mai bine zis 
într-o dimineaţă, pe la trei şi jumătate, D., reţinut de nişte 
treburi urgente la minister, zărise într-o aripă a masivei clădiri o 
lumină. O singură lumină, pierdută undeva, pe la ultimul etaj. O 
căutase. 

— Am auzit o bătaie în uşă, relata Bârsan deseori episodul. 
Am tresărit. „Cine naiba mai umblă la ora asta?” mă întrebam. 
În prag l-am zărit pe „papa“. El aproape nu mă vedea, cum 
stăteam numai în cămaşă, cu mânecile suflecate, îngropat în 
dosare şi bibliorafturi. 

„Ce faci dumneata aici?“ m-a întrebat „papa”. 

„Muncesc, tovarăşe colonel”. Pe atunci era colonel. 

„La ora asta?” a făcut el mirat. 

„E mult de lucru, tovarăşe colonel şi nu mai răzbim ziua.” 

„Papa” mă iscodea tot timpul cu privirea. 

„Spune-mi... de când n-ai mai dat pe acasă?“ 

„De vreo trei zile”, l-am informat, dar nu cu intenţia de a mă 
plânge. 

— „Şi ce lucrezi?” a continuat să se intereseze „papa”. 

„Păi... avem de rezolvat cazurile «X», «Y», «2», i le-am înşirat 
pe scurt. 

„Da, da! m-a aprobat el. Şi eşti singur?“ 

„Singur.” 

„Ceilalţi oameni?“ 

„Mai am doi colegi, i-am explicat, dar sunt amândoi în spital”. 

„lar dumneata?“ 


„Nici eu nu mă simt prea bine, dar...” 

„Ţi-ai făcu vreun control? 

„Am făcut.” 

„la să văd! “ 

l-am dat ţidula cu examenul medical. 

„Da! Bine! a zis el. Fii mata drăguţ şi îmbracă-te!“ 

Ordin. Mă supun. Şi-n timp ce mă echipam, „papa” s a apucat 
să strângă singur toate dosarele şi bibliorafturile de pe masă. 
Le-a băgat apoi în fişet, a încuiat şi-a luat cheia cu el. 

„Te duci acasă şi te culci, mi-a ordonat din nou. lar mâine 
dimineaţă, la ora zece fix, te prezinţi direct la mine, la birou.” 

Aşa am şi făcut. M-am dus acasă, am dormit patru- cinci ore, 
m-am schimbat şi m-am prezentat la cabinetul lui „papa”. Pe 
biroul lui, într-un colţ, am zărit buletinul meu medical prins cu o 
clamă de un ordin de repartiție la o casă de odihnă din Predeal. 

„Te duci acolo, mi-a zis «papa», şi stai patruzeci şi cinci de 
zile. Ne-am înţeles? Nicio zi mai puţin.” 

Odată cu hârtiile mi-a înmânat şi-un plic; leafa mea pe o lună 
şi încă jumătate din salariu... Şi uite aşa, după patruzeci şi cinci 
de zile de huzur, m-am întors la serviciu cu vreo cincisprezece 
kilograme în plus... Ajunsesem adică la greutatea normală. 

Andrei Bârsan privea cu aceeaşi recunoştinţă la cel care, în 
urmă cu ani, dovedise faţă de dânsul atâta omenie. 

— Să-ţi spun de ce te-am căutat cu atâta zor, i se adresă fără 
înconjur generalul D. 

— Vă ascult, îi răspunse Bârsan, îndreptându-şi spatele. 

— M-am întâlnit zilele acestea cu un vechi prieten, continuă 
„papa”. (Bârsan remarcă în tonul generalului o nuanţă de ironie 
şi deveni mai atent)). E un „amic”, adăuga acesta, pe care nu l- 
am mai văzut cam de mulţi ani. 

— Plăcut lucru! observă colonelul. 

— Deosebit de plăcut! accentua „papa” D. Şi ca să nu-l dau 
iarăşi uitării, amicul meu s-a gândit să-mi trimită o „atenţie”. 

— Se obişnuieşte! remarcă Bârsan cu un zâmbet incert. 

— Nu mi-a trimis mare lucru, preciză „papa” D., dar „gestul” 
lui m-a pus pe gânduri. 

Şi, cu o mişcare probabil dinainte studiată, generalul întinse 
alene mâna spre mapa de pe măsuţă, o deschise şi scoase un 
plic voluminos. 

— Uită-te şi tu. 


Bârsan luă plicul şi-l cântări în palmă. 

— Presupun că nu-i vreun explozibil, rosti colonelul pe 
obişnuitu-i ton şugubăţ. 

— Nu-i o încărcătură explozivă, dar ar putea deveni 
incendiară, îi replică generalul. 

— Mă faceţi curios! 

— Priveşte, te rog, înăuntru. 

Bârsan desfăcu plicul şi scoase un teanc de fotografii. Toate 
înfăţişau un bărbat înalt, spătos, de vreo cincizeci de ani— poate 
şi mai bine -, căruia o barbă mare, stufoasă, îi dădea un aer de 
distincţie matură. 

— Îl cunoşti? se interesă „papa” D. 

— Nu-mi amintesc să-l fi văzut vreodată, îi declară Bârsan, 
continuând să cerceteze fiecare fotografie în parte. 

Distinsul domn cu barbă i se înfăţişă în diferite ipostaze; luând 
masa la restaurantul „Lido” din Bucureşti, privind într-o vitrină 
de pe Bulevardul Magheru, făcând plajă la Mamaia... 

— Din câtc îmi dau seama, e vorba de un turist occidental, 
conchise colonelul. Cine e? 

— Domnul Arthur Ecklund, cofetar din Norvegia, venit să-şi 
petreacă vacanţa pe litoralul românesc. 

— Vorbeşte bine norvegiana? 

— Fără cusur. 

— Cine l-a adus? 

— O agenţie de turism. 

— Şi ce nu vă „place” la el? întrebă Bârsan fără înconjur. 

— E prea cuminte, îi preciza generalul. Şi vorbeşte prea corect 
norvegiana. 

— Doar nu pentru aceste „păcate” a fost luat în „colimator”? 
continuă Bârsan să-l descoase pe general. 

— Tipul e totuşi suspect de... norvegian, stărui „papa” D. 

— Dar cum au ajuns aceste fotografii pe biroul 
dumneavoastră? dori Bârsan sa afle. 

— Le-am cerut eu... Fiindcă domnul Ecklund a fost întâlnit 
întâmplător pe Bulevardul Magheru de un fost agent al 
siguranţei antonesciene, care l-a privit întâi uluit, apoi i s-a 
adresat astfel; „Ce mai faceţi, domnule inspector?” 

— Şi cum a reacţionat domnul Ecklund? 

— A făcut ochii mari, a ridicat din umeri, a zis „scuzaţi” în 
norvegiană şi şi-a văzut de drum. 


— Interesant! remarcă Bârsan. Şi cine presupuneţi că ar 
putea fi acest domn Arthur Ecklund? 

— Un „client” de-al dumitale. 

— Al meu? făcu uimit colonelul. 

— Cu ani în urmă ai încercat şi dumneata să pui mâna pe el. 

— Şi eu? încercă Bârsan să-şi amintească. 

— Exact. 

Intrigat, Bârsan se apucă să cerceteze din nou, cu mare grijă, 
fiecare fotografie. Degeaba. Nu-şi amintea. Era chiar sigur că 
generalul D. se înşela. Şi cu un aer nepăsător, întoarse capul 
spre femeia care aducea pe-o tavă cafeaua mare şi coniacul 
mic. 

Generalul, însă, nu era dispus să se dea bătut. Se ridică 
imediat şi se duse la masa de lucru, de unde scoase un dosar pe 
care-l înmână lui Bârsan. 

— Asta e! îşi rosti „papa” D. sentinţa. 

Bârsan îşi aruncă privirea peste coperta îngălbenită a 
dosarului. 

— Nu se poate! sări el ca ars. 

— Şi eu mi-am zis la început că nu se poate... Că ar fi o 
cutezanţă prea mare din partea lui. 

— Ar echivala cu o sinucidere, observă Bârsan. 

— Şi totuşi a venit! stărui generalul. 

Bârsan desfăcu dosarul şi căută fotografiile „clientului” său 
din urmă cu mulţi ani. Le compară apoi cu cele ale turistului 
norvegian. 

— Ei? îl iscodi nerăbdător generalul. 

— Nu văd decât o oarecare asemănare de profiluri. Atât! 

— Omul s-a mai schimbat între timp, îl preveni „papa” D. Au 
mai trecut nişte ani... 

— O fi! conveni Bârsan cu glas îndoielnic. Dar dacă m-aţi tăia 
în bucățele şi tot n-aş putea declara, cu mâna pe inimă, că acest 
cofetar e una şi aceeaşi persoană cu Aurel Ciocan. 

— ÎI ştii numai din fotografii, îi replică generalul calm. De 
aceea eşti atât de neîncrezător... Altfel, dacă l-ai fi cunoscut de- 
aproape, ca mine, l-ai fi descoperit dintr-un milion. S 

Bârsan privi lung la „papa” D. Cunoştea toată povestea... In 
timpul războiului, în patruzeci şi doi, utecistul D. l. fusese 
arestat de către siguranța antonesciană din Deva, iar cel care-l 
anchetase fusese inspectorul Aurel Ciocan. 


— Cinci zile şi cinci nopţi am fost „invitatul” lui, îi aminti lui 
Bârsan fostul utecist. 

Fără voia sa, colonelul îşi înclină privirea spre picioarele 
generalului. Ştia că tălpile acestuia erau brăzdate de cicatrici 
vechi, nişte şanţuri de grosimea unui deget. Când le văzuse 
prima oară, la plajă, pe litoral, Bârsan îl întrebase uimit; 

„Ce-s astea? Aţi stat pe un grătar înroşit?” 

„Da' de unde! îi răspunsese, oftând cu năduf, generalul D. E o 
amintire „de la siguranţa din Deva.” 

„Cine v-a lăsat-o?” 

„Un inspector... Aurel Ciocan... M-a bătut la tălpi până am 
căzut în nesimţire... Apoi am făcut o infecţie... Puroiul mi-a 
mâncat tălpile.” 

După război, fostul inspector al siguranţei din Deva intrase în 
banda lui Arsene, iar Tribunalul Militar îl condamnase în lipsă. 
Dosarul lui Aurel Ciocan ajunsese şi-n mâinile lui Barsan. Dar 
fostul inspector al siguranţei antonesciene îi scăpase şi acestuia 
printre degete. După exterminarea bandei Arsene-Arnăutu, 
Bârsan aflase că Aurel Ciocan reuşise să se strecoare peste 
graniţă. lar după alţi doi ani, se auzise că fostul inspector de 
siguranţă ar fi murit în urma unui accident de automobil. 

— Să fi înviat oare? îl întrebă Bârsan nedumerit pe general. 

— După cum vezi! arătă acesta spre teancul proaspăt de 
fotografii. 

— Faptul nu mi se pare totuşi concludent, remarcă Bârsan. 

Enervat de neîncrederea interlocutorului său, generalul 
înşfăca o fotografie a turistului norvegian, strigând aproape 

— Ţin minte bine fiecare trăsătură!... Uite aici! E acelaşi 
triunghi pe care-l făcea Ciocan între sprâncene, când se 
încrunta... Latura dreaptă e mai înălţata, iar cea din stânga 
coboară până aproape de pleoapă... Apoi tăietura gurii, a 
ochilor... Cum să-ţi explic?! Chiar dacă Ciocan a trecut printr-o 
clinică de chirurgie estetică... 

— E evident ca a fost şi pe acolo, conveni Bârsan. Fiindcă 
nasul, inserţia părului... 

— Se deosebesc mult!... Recunosc!... Dar oricât de iscusit ar fi 
un chirurg, nu poate schimba şi unele deprinderi. 

Bârsan nu se lăsa totuşi convins. În cariera lui de ofiţer de 
securitate întâlnise multe asemănări şi coincidenţe care-l 


purtaseră pe căi greşite. De aceea punea totul, chiar de la 
început, sub semnul întrebării. 

— E ciudată învierea lui Ciocan din morţi! remarcă el. 

— Trucul e vechi, îi replică generalul. 

— Oricum, adăugă Bârsan, dacă âş fi fost în locul şefilor lui, 
nu l-aş fi trimis înapoi în ţara. 

— Şi totuşi l-au trimis, susţinu generalul D. 

— Posibil! rosti colonelul cu aceeaşi îndoială. Şi ce propuneţi? 

— Să pui mâna pe el. 

— Eu? făcu Bârsan surprins. 

— Eşti singurul om căruia i-am mărturisit bănuielile mele. 

— Vă e teamă deci şi dumneavoastră să nu ne facem de râs? 

— Dacă n-aş fi fost arestat de Ciocan în patruzeci şi doi, m-aş 
ocupa personal de el, îi mărturisi generalul. 

— Am înţeles! rosti Bârsan, coborându-şi privirea din nou spre 
picioarele fostului utecist. Am să-l iau pe domnul Arthur Ecklund 
în „evidenţă”. 

— Şi te rog să nu mă înţelegi greşit, stărui generalul. Nu ţin 
neapărat să fiu răzbunat. 

— Dacă e într-adevăr Aurel Ciocan, trebuie prins, glasui 
Bârsan hotărât. 

— Convingerea mea e că nu s-a înapoiat în ţară de dorul lelii, 
mai adăugă generalul. 

— Asta-n orice caz! conveni Bârsan. 


CAP. 15 


— Mihai! se adresă Bârsan proaspătului locatar al hotelului 
„Internaţional”, un tânăr ofiţer al securităţii din Constanţa. 
Norvegianul ăsta, de la camera o sută douăzeci, are multe 
perechi de mănuşi? 


— Oho! exclamă acesta. Cred că... o valiză plină. Aşa le tot 
schimbă. 

— Toate de un fel? 

— Nu... Nicio pereche nu seamănă cu cealaltă... Cred să 
adună mănuşi, aşa cum strâng alţii timbre, cărţi poştale, cutii de 
chibrituri, pipe... A cumpărat şi de pe aici câteva perechi. 

— E colecţionar, deci, conchise Bârsan mai mult pentru sine. 
Bine! Mulţumesc! Asta voiam să ştiu. 

Tânărul ieşi. Vădit preocupat, Bârsan se lungi în pat, cu 
mâinile sub cap. Şi-n timp ce privea în tavan la zugrăveala 
pestriță, îi răsări în minte altă întrebare; 

„Oare pasiunea lui Ecklund pentru mănuşi nu ascunde ceva?“ 

Sări ca ars din pat şi ieşi pe culoar. In camera de vizavi intrau 
tocmai atunci trei tinere blonde. Erau nişte turiste poloneze. 
Dând cu ochii de Bârsan, cele trei blonde începură să 
chicotească. Nu le displăcea vecinătatea unui bărbat. In pragul 
camerei de serviciu apăru şi capul rotund, ciufulit, al femeii de 
serviciu, care se adresa pe un tot şugubăţ lui Bârsan; 

— V-aţi aranjat pentru noaptea asta! 

— Oare?! li răspunse colonelul pe acelaşi ton glumeţ. 

— Doriţi ceva? se interesă camerista. 

— Da! îi confirmă Bârsan. 

Femeia intră în camera lui. 

— Spuneţi! se arătă femeia curioasă. 

— Inchide uşa bine, îi ceru Bârsan, şi vorbeşte mai încet. 
Camerista se conformă. Colonelul o cercetă cu atenţie; 

— Azi-dimineaţă ai făcut curăţenie în încăperea 
norvegianului? 

— Ca de obicei, îl informă camerista. 

— Ai şters totul, cu de-amănuntul?... Şi mobila, şi noptiera, şi 
oglinda, şi lavoarul? 

— Am dat şi cu cu cârpa, rosti femeia fără prea multă 
convingere. 

— N-ai vrea să mai faci o dată curăţenie? îi propuse colonelul. 

— Fac, tovarăşe inspector. 

Bârsan clătină dojenitor din cap, dar continuă cu glasul 
potolit; 

— Te-aş ruga să nu-ţi scape nimic. Norvegianul s-a plâns că 
nu-i prea faci curat!... Te rog să ştergi cu cârpa totul; 
comutatoare, butoane, mânere... 


— Va fi lună! îl asigură camerista. Mai doriţi şi altceva ? 

— Atât... deocamdată! 

Camerista plecă. Bârsan se aruncă din nou pe somiera moale, 
sprijinindu-şi ceafa în palme. Prin fereastra deschisă se auzeau 
valurile care măturau plaja întinsă a Mamaiei. 

„E totuşi ciudat acest Arthur Ecklund”, îşi zise colonelul. 

Personalul hotelului i-l prezentase pe cofetarul din Oslo drept 
un om potolit, foarte politicos, deloc pretenţios, dar nu prea 
sociabil. 

„Nu se duce la bar, nu bea, nu dansează, nu se uită după 
femei”, observase directorul hotelului. 

„Atunci la ce naiba mai trăieşte?“ îi replicase Bârsan cu 
nelipsitu-i zâmbet ghiduş. 

„Poate-i suferind”, presupusese hotelierul. 

„N-are nici pe departe aerul unui om măcinat de vreo boală”, 
îl contrazisese Bârsan. „,Dimpotrivă.” 

Colonelului i se părea că Arthur Ecklund plesnea de sănătate. 
Se prăjea toată ziua la soare, tăia valurile ca un delfin, făcând 
lungi incursiuni în largul mării, apoi mânca şi dormea cât şapte. 
Pe scurt, se purta ca un mic negustor care ţinea să profite din 
plin de vacanţa pe litoralul românesc. 

„Nu se înşală oare «papa»? îşi puse Bârsan aceeaşi statornică 
întrebare. 

Colonelul poposise la Mamaia cu o zi în urmă, însoţit de 
locotenentul-major lordănescu şi de un tehnician, Emil Lascu. 
Încă în ajun, tehnicianul făcuse un set întreg de fotografii cu 
Arthur Ecklund. Bârsan cercetase apoi, ore în şir, aceste imagini. 
La început, nu observase nimic deosebit. Totul i se păruse firesc, 
obişnuit în înfăţişarea cofetarului norvegian. Nicio atitudine ori 
mimică mai aparte. Simţise însă, la un moment dat, că începuse 
să-l deranjeze ceva. Şi-abia târziu, pe la miezul nopţii, 
descoperise. 

„Asta e!” exclamase el, plesnindu-se cu palma peste frunte. 
Arthur Ecklund nu se desparte nicio clipă de mănuşi. Bea, 
mânca, se plimba, înmănuşat. 

„Să aibă vreo eczemă urâtă? se întrebase colonelul. Ori e un 
maniac!“ 

În lunga sa carieră, Bârsan întâlnise numeroşi maniaci. Mai 
ales printre medici. Unii purtau măşti şi mănuşi profilactice, alţii 
ştergeau cu alcool vesela, tacâmurile, mânerele de la uşi... Nu 


era însă cazul lui Ecklund. Cofetarul din Oslo nu părea 
înspăimântat de microbi. Nu. El îşi proteja doar mâinile. 

„De ce? se întrebă Bârsan. Nu ascunde oare ceva?“ 

Se ridică într-un cot şi se uită la ceas. Era ora prânzului. 

„Ar trebui să cobor la masă“, îşi zise colonelul. 

Se sculă de-a binelea şi începu sa se îmbrace încet, cu grijă. 
Trebuia să se arate în restaurant sub înfăţişarea unui turist 
elegant. Se afla doar într-unul din cele mai luxoase hoteluri din 
Mamaia. 

Cobori apoi cu un aer nepăsător în holul mare, de la intrare. 
Recepţionerul îl salută mai mult din priviri. Într-un fotoliu, 
răsfoind o revistă ilustrată, îl aştepta lordănescu. Colonelul se 
aşeză în fotoliul alăturat, îşi aprinse o ţigară şi strecură mai mult 
prin colţul gurii; 

— Ceva nou? 

— Mi-e teamă că ne-a „mirosit”, îl informă locotenentul-major 
confidenţial. 

— Ce te face să crezi acest lucru? 

— A trecut adineauri pe lângă mine, m-a privit lung şi-a 
fluturat un zâmbet care mi s-a părut semnificativ. 

— Adică? 

— Voia parcă să zică; „Proşti mai sunteţi!... Credeţi că nu m- 
am «prins»?“ 

— Azi ai multă fantezie! îl linişti colonelul. Ori eşti cam obosit? 

— Deloc! îl asigură locotenentul-major. 

— Du-te totuşi şi te mai odihneşte, îl sfătui Bârsan. Şi spune-i 
lui Lascu să ia legătura cu mine. 

Colonelul îşi strivi ţigara în scrumieră, se ridică şi porni alene 
către terasa restaurantului. lordănescu reluă răsfoirea revistei 
ilustrate. 

Ocupând un loc situat spre marginea terasei, Bârsan 
supraveghea cu discreţie pe cei ce intrau în local. Arthur 
Ecklund încă nu venise la dejun. Dar colonelul îl aştepta. Ştia că 
nu va mai întârzia mult. Cofetarul din Oslo îşi respecta cu 
stricteţe orele de masă... Într-adevăr, la unu şi jumătate fix, 
apăru şi Arthur Ecklund. Se opri chiar lângă intrare, trecu o 
privire fugară deasupra meselor şi se adresă apoi, cu un zâmbet 
larg, ospătarului care-i ieşise în întâmpinare. 


Influențat poate de lordănescu, lui Bârsan i se păru că 
norvegianul stăruise câteva fracțiuni de secundă mai mult 
asupra mesei sale. 

„Să ne fi «mirosit» oare?“ se-ntrebă de data aceasta şi 
colonelul. 

Cofetarul din Oslo, mulţumit de sine şi-n acelaşi timp de 
atenţia cu care-l gratula ospătarul, se aşeză la o masă din 
mijlocul terasei, chiar lângă ringul de dans. Îşi alese locul în aşa 
fel încât să-l aibă sub ochi pe Bârsan. 

„Cu atât mai bine”, îşi zise colonelul. 

Însă aerul de deplină satisfacţie care-l degaja chipul rotund, 
de om bine hrănit, al cofetarului din Oslo începu să-l intrige pe 
Bârsan. 

„Oare nu ne pregăteşte vreo surpriză?“ se întrebă acesta. 

În noaptea următoare, Arthur Ecklund nu rămase nicio clipă 
nesupravegheat. Iordănescu îl dublase pe recepţioner, Lascu 
ţinuse de urât paznicului de afară, iar Bârsan făcuse de 
santinelă în camera sa, care era lipită de cea a turistului 
norvegian. 

Dar cofetarul din Oslo îşi văzu liniştit de somn, iar a doua zi, 
dimineaţă, cobori la micul dejun, ducându-se apoi să-şi facă 
obişnuita baie de mare. 

Bârsan îl trimise atunci pe Mihai, ofiţerul constănţean, să facă 
plajă pe nisipul fin ah Mamaiei, iar lui Lascu îi ceru să-și ia trusa 
și să-l însoţească, împreună cu lordănescu. 

— Am neapărată nevoie de amprentele lui Arthur Ecklund, îi 
preciza colonelul. 

— Le căutăm, făcu tehnicianul cu aerul omului sigur pe 
meseria sa. 

— Vedeţi că masa la care a luat micul dejun a rămas 
neatinsă... Am avut eu grijă de asta... Căutaţi peste tot... 
Undeva şi-o fi lăsat el nişte amprente. 

— Sperăm, făcu lordănescu. 

Tehnicianul, ajutat de  locotcnentul-major, se apucă 
gospodăreşte de treabă. 

— Nu văd nimic, constată Lascu în scurt timp. 

— i-am spus că omul umblă cu mănuşi, îi aminti Bârsan. 

Lascu reîncepu cercetarea. 

— Ei, fir-ar să fie! exclamă la un moment dat tehnicianul, 
vădit nedumerit. 


— Ce e? se interesă Bârsan. 

— Am impresia că nici n-a mâncat în dimineaţa asta, spuse 
tehnicianul. 

— Imposibil! îl combătu colonelul. L-am văzut la masă. 

Lascu reluă cercetarea fiecărui obiect în parte. Dar pe chipul 
lui se citea clar zădărnicia lucrului pe care-l efectua. 

— Degeaba! conchise el după vreo jumătate de oră de 
cercetări infructuoase. A mâncat cu mănuşile pe mâini. 

— E limpede! rosti Bârsan mai mult, pentru sine. 

— Pentru dumneavoastră o fi, continuă Lascu, dar pentru 
mine nu-i deloc limpede. 

— Repede pe plajă! se răsuci colonelul pe loc, ieşind furtunos 
din hotel. 

Toropit de soare, mângâiat de-o briză uşoară, ofiţerul 
constănţean abia își mai ţinea pleoapele întredeschise. Dar, 
când simţi umbra colonelului acoperindu-i faţa, sări în aceeaşi 
clipă în picioare. 

— Ce face Ecklund? i se adresă Bârsan cu severitate. 

— E în apă! răspunse tânărul încă buimăcit de razele fierbinţi. 

— Unde? stărui colonelul. 

Ofiţerul îşi aruncă ochii peste valuri. 

— Acolo! indică el un punct nedefinit. 

— Unde anume? repetă Bârsan scos din fire. 

— Adineauri era la capătul digului, rosti el, continuând să 
privească dezolat peste valuri. 

— i-am ordonat să nu-l scapi din vedere, îi aminti colonelul. 

Tânărul se înroşi până-n albul ochilor. Teama i se cuibări în 
inimă. 

— Trebuie să fie în apă, se dezvinovăţi el. Nu l-am văzut 
ieşind. 

— Dă-mi binoclul, îi ceru colonelul lui Lascu. 

Tehnicianul scotoci grăbit în geanta sa de voiaj şi scoase un 
binoclu militar, pe care-l întinse cu grijă lui Bârsan. 

Cu gesturi nervoase, colonelul îşi fixă ocularele şi începu să 
cerceteze ţărmul. Dar nici pe plajă, nici în valurile care goneau 
spre țărm, nu zări urma turistului norvegian. 

— Să se fi dus oare atât de departe în larg? riscă lordănescu o 
întrebare. 

— S-ar putea, mormăi Bârsan. 

— Şi credeţi că nu se mai întoarce? 


— Nu „cred”, ci sunt sigur, rosti colonelul mânios. 

— Are toate lucrurile aici, pe plajă, stărui lordă- nescu. 

— Are el şi alte lucruri, mai de preţ, la hotel, îi aminti Bârsan. 

Colonelul îşi luă binoclul de la ochi şi privi apoi lung la ofiţerul 
constănţean; 

— E prima oară când serveşti asemenea „porţie”? 

— Ce puteam să fac? se dezvinovăţi tânărul. Doar să mă fi 
ţinut tot timpul după dânsul... 

— In clipa când ai văzut că se îndepărtează prea din cale 
afară de țărm, trebuia să iei o barcă a „Salvamarului” şi să 
porneşti după el... Aveai şi un pretext foarte bun. 

— Nu m-am gândit, recunoscu ofiţerul dezolat. 

— Constat! remarcă Bârsan sec. Dar asta ne va costa foarte 
mult, mai adăugă el. 

— Şi acum... ce facem? întrebă lordănescu dezorientat. 

— Căutaţi-l!... Tu ia plaja de-a lungul, spre Mamaia sat, iar 
Lascu să cerceteze partea astălaltă, spre Constanţa... Peste 
două ore, dacă nu daţi de el, reveniţi la hotel. 

Simţind apropierea lui Bârsan, care era însoţit şi de-un 
procuror, camerista ieşi pe culoar şi-l întâmpină. 

— Bună ziua!... Cum aţi dormit azi-noapte? se interesă 
femeia. 

— Mulţumesc!... Prost! mormăi Bârsan. Şi adăugă pe un ton 
poruncitor, arătând spre procurorul care-l însoțea; Deschide te 
rog camera norvegianului. 

— Dar ce s-a întâmplat? făcu femeia nedumerită. 

— Cred că s-a înecat. 

— Doamne fereşte! se bătu camerista cu palma peste gură. 

Bârsan nu-i mai răspunse. Aştepta nerăbdător ca femeia să-i 
descuie uşa, apoi îl pofti pe procuror în încăpere. Camerista 
rămase în prag. Procurorul o pofti înăuntru. 

— Vino şi dumneata! 

— Dar ce căutaţi? întrebă aceasta nedumerită. 

— Nu mai întreba atâta şi închide uşa, îi ceru procurorul, lar 
dacă vine Ecklund - ceea ce nu mai cred - să-i spui că am fost 
alarmaţi de dispariţia lui în largul mării... Ni s-a precizat chiar că 
s-ar fi înecat. 

— Cum doriţi! se învoi camerista fără prea multă convingere, 
urmărind totuşi atentă percheziţia rapidă efectuată de procuror. 


— Nu lipseşte nimic, constată acesta după câteva minute... 
Nici paşaportul, nici carnetul de cecuri... 

Şi-n timp ce-l urmărea pe procuror răsfoind documentele 
turistului norvegian, Bârsan îşi zise; 

„Mira-m-aş ca domnul Ecklund să fie doar un simplu şi paşnic 
cofetar din Oslo.” 

Procurorul aşeză apoi fiecare document la loc şi se adresă 
cameristei; 

— Asta a fost tot!... Putem pleca. 

Hotărât să aştepte scurgerea  răgazului convenit cu 
lordănescu şi Lascu, Bârsan îşi propuse să-şi petreacă vremea în 
hotel. leşi în balcon şi se lungi în şezlong, aşezându-se în aşa fel, 
încât să poată supraveghea atât intrarea în hotel, cât şi 
împrejurimile. 

„Dacă Ecklund îşi face obişnuita escapadă în largul mării, îşi 
zise el, atunci, în cel mult o oră, ar trebui să revină la mal.“ 

Dar pe măsură ce se scurgeau minutele, colonelul îşi pierdea 
nădejdea în regăsirea cofetarului din Oslo. 

„Te pomeneşti că «papa» are dreptate, cugeta el. Domnul 
Arthur Ecklund e una şi aceeaşi persoană cu Aurel Ciocan. lar 
pasiunea lui pentru mănuşi nu-i decât un procedeu pentru a nu 
lăsa amprente.” 

Colonelul se întrebă apoi dacă fostul inspector al siguranţei 
antonesciene nu şi-a putut face şi nişte transplante digitale. 

„Nu! Nu cred! respinse tot el ipoteza. Un expert şi-ar da 
seama lesne... Şi-abia un asemenea lucru ar da de bănuit.” 

Mai aşteptă, ca pe jar, până ce se împlini termenul convenit 
cu lordănescu şi Lascu. 

„Nu mai e nicio clipă de pierdut!“ se decise Bârsan. 

Sări din şezlong şi se îndreptă spre uşă. Pe culoar se auzeau 
nişte paşi grei, bărbăteşti. 

„Să fie Ecklund?“ se întrebă, cu speranţă renăscută, colonelul. 

Dar paşii trecură mai departe, spre capătul sudic al culoarului. 
Bârsan deschise uşa cu precauţie şi privy după cel ce se 
îndepărta. Era un turist ceh. Fără să mai piardă vremea, 
colonelul reintră în cameră şi puse în funcţiune aparatul de 
emisie-recepţie; 

— Alo!... Sunt ŞAPTE! 

— Poftiţi! i se răspunse cu respectul cuvenit de la celălalt 
capăt al firului. 


— V-aş ruga să acţionaţi aşa cum am stabilit ieri. 

— Am înţeles!... Aeroportul, gara, şoselele... 

— Peste o oră sunt şi eu la dumneavoastră, încheie Bârsan 
laconic. 

— N-aveţi nicio grijă! îl asigură comandantul securităţii din 
Constanţa. Nu ne scapă! 

Bârsan îşi aprinse apoi o ţigară şi privi, prin fereastră, la plajă. 
Se apropia ora prânzului şi turiştii începeau să se îndrepte spre 
camerele lor. La limita geamandurelor, bărcile „Salvamarului” 
săltau pe valuri. lar în largul mării, pe linia orizontului, plutea un 
cargou. 

„Unde naiba a putut să dispară Ecklund? continuă să se 
întrebe colonelul. Şi ce l-a determinat să se facă nevăzut?“ 

Un fapt era cert. Turistul norvegian simţise că era urmărit. 

„De ce-a ales totuşi această cale? reluă Bârsan seria 
întrebărilor ce şi le punea fără întrerupere. Dacă s-a simţit 
incomodat de urmărirea noastră, putea foarte bine să 
pretexteze o «indispoziţie», ori o «afacere urgentă» şi să plece 
din ţară cu prima cursă de avion... Pe când el a preferat să 
simuleze o dispariţie fără urme în largul mării. Foarte ciudat!“ 

Trase încă două-trei fumuri, apoi strivi ţigara în scrumieră. 

Curând începură să-l viziteze şi colaboratorii săi apropiaţi. 
Primul care-i bătu în uşă fu Lascu. 

— Nici urmă, tovarăşe colonel, îl informă tehnicianul cu vădită 
părere de rău. 

— Ai întrebat şi băieţii de la circulaţie? 

— Peste tot. 

— Ţi-e foame? 

— Niţel. 

— Du-te la masă... Şi vezi ce mai e prin restaurant... Poate 
apare totuşi. 

— Măcar! 

După câteva minute se auziră în tăblia groasă a uşii şi 
ciocăniturile lui lordănescu. Bârsan nu-i răspunse. lordănescu 
repetă bătăile, iar după câteva clipe de aşteptare apăsă pe 
clanţă. Bârsan închise ochii, prefăcându-se adormit. 

Sfios, locotenentul-major întrebă; 

— Sunteţi treaz? 

— N-aş mai fi! mormăi colonelul. 

— Imi pare rău, dar... 


— N-ai dat de el? 

— Nu! 

— Şi ce părere ai? 

— Nu cred că s-a înecat. 

— Şi unde e? 

— A spălat putina. 

— Cum? 

— Dumnezeu ştie!... Parcă a intrat în pământ! 

— Cum? 

— M-am tot gândit... 

— Mai bine ne gândeam înainte, rosti Bârsan cu amărăciune. 

— Aţi dat alarma? cuteză locotenentul-major să-l întrebe. 

— Am dat-o, îi răspunse Bârsan morocănos. Dar un individ 
care ne scapă nouă printre degete... bănuieşti că ştie să se 
furişeze şi pe sub ochii altora mai puţin avizaţi. 

— Cum Dumnezeu a făcut? se întrebă  lordănescu 
descumpănit. 

— Simplu! îi replică Bârsan. Pe o plajă întinsă, ca asta, nu-i 
nicio filosofie să te faci nevăzut. 

— Era numai în costum de baie! îi aminti lordănescu. 

— Ei şi? Nu-i deloc obligatoriu să fi rămas în costum de baie îi 
replică Bârsan. Ce mare scofală era să îngroape din timp în 
nisip, sub un boschet, un şort, un maiou, nişte papuci de plajă, 
bani şi acte de cetăţean român? E chiar aşa de greu? 

— Nu! admise locotenentul-major. 

— Aici sunt kilometri întregi de plajă cu boscheţi, adăugă 
Bârsan. Şi ca să înoţi spre largul mării, până ieşi din câmpul 
vizual al celui ce te urmăreşte, iarăşi nu-i mare lucru pentru un 
om cu antrenamentul lui Ecklund. 

—E adevărat! recunoscu lordănescu. 

— Şi-apoi să ajungi la mal şi să te strecori printre miile de 
vilegiaturişti, îşi continuă Bârsan supoziţiile, e treaba cea mai 
uşoară. lar odată ajuns la adăpost, între boscheţi, îţi tunzi 
frumuşel barba şi mustăţile cu o foarfecă şi-ţi dai cu o soluţie 
depilantă... Toată treaba nu-ţi ia decât trei-patru minute. 

— Absolut! conveni lordănescu. 

— lar cu o înfăţişare complet schimbată, conchise colonelul, 
poţi lua liniştit troleibuzul spre Constanţa. 

— N-ar fi bine să pornim şi noi într-acolo? îi propuse 
locotenentul-major. 


— Ba da! se învoi Bârsan. Aici tot nu mai avem ce face. 

— Mă duc atunci să-mi strâng lucrurile, se arătă lordănescu 
zorit. 

— Ai timp! îl sfătui Bârsan calm. Să ne punem întâi burţile la 
punct... „Baia” de astăzi mi-a stârnit o foame de lup. 

lordănescu îl privi năuc. 


Seara, târziu, colonelul primi ultimele comunicări de la 
organele locale; 

„Arthur Ecklund n-a fost zărit nicăieri”, i se raporta invariabil. 

Vlăguit de căutări zadarnice, lordănescu aşteptă ca Bârsan să 
încheie discuţia purtată cu un maior constănţean, apoi se 
înfăţişă colonelului, luând poziţia reglementară; 

— Permiteţi să raportez? 

— Te ascult, îl îndemnă acesta. 

— S-a confirmat şi ultima dumneavoastră supoziţie. 

— Adică? 

— Un individ având semnalmentele lui Arthur Ecklund, 
bineînţeles fără barbă şi mustăţi, s-a gătit din cap până-n 
picioare în patru magazine din oraş... Dintr-un loc şi-a cumpărat 
o geantă de voiaj, din altul, lenjerie, din al treilea, încălţăminte, 
iar din ultimul, îmbrăcăminte. 

— Ce limbă vorbea? 

— Româna. 

— Bine? 

— Fără niciun accent străin. 

— Ecklund e deci Ciocan, conchise colonelul. Vezi pe unde-i 
Lascu şi pregătiţi-vă de drum... Peste o oră plecăm la Bucureşti. 

— Dar cu Ecklund ce facem? interveni în momentul acela, cu, 
un aer candid, maiorul constănţean. Dumneavoastră plecaţi şi... 

— Ai şi dumneata dreptate, îi zâmbi Bârsan obosit. Cazul 
trebuie rezolvat într-un fel... 

Trei zile mai târziu se anunţă oficial dispariţia în valuri a 
cofetarului din Oslo, iar lucrurile rămase de pe urma lui fură 
expediate la adresa indicată de agenţia de turism. 


CAP. 16 


Generalul D. lipsise din Capitală vreo săptămână. Dar când 
reveni la birou, primul lucru pe care i-l comunică şeful de 
cabinet fu insistența cu care îl căutase în aceste zile Bârsan. 

— Spune-i că-l aştept, se arătă generalul nerăbdător să-l 
revadă pe zoritul colonel. Să vină cât poate de repede. 

Dar acesta nu-şi făcu apariţia decât peste vreo trei ore. 
Zărindu-l în prag, generalul se ridică şi-i ieşi în întâmpinare. 

— Ei? 

— Aţi avut dreptate, tovarăşe general, îi preciza Bârsan. 

— N-ai vrut să mă crezi! îl apostrofă generalul D. Credeai că 
sunt un ramolit căruia i s-a nălucit ceva? 

— Nu mi-aş permite niciodată să gândesc astfel despre 
dumneavoastră, îl încredința Bârsan. lar în privinţa „nălucii”, am 
ajuns definitiv la concluzia că nu poate fi altcineva decât Aurel 
Ciocan. 

— Mă bucură, rosti generalul satisfăcut. Şi ce-ai de gând să 
faci? Îl arestezi, ori îl mai laşi în libertate? 

— Nu l-aş mai lăsa nicio clipă liber, îi mărturisi Bârsan, dar... 

— Ţi-o fi scăpat din nou!? sări generalul D. ca ars. 

— Din păcate! 

— Nu se poate! izbucni generalul mânios. Doar nu lucrezi de 
azi de ieri în securitate! 

— Câteva clipe de neatenţie, oftă Bârsan resemnat; şi... dus a 
fost. 

— A şters-o înapoi, peste graniţă? 

— Individul e mai îndrăzneţ decât mă aşteptam... A înscenat 
un înec. 

— Nu mă miră! constată generalul mai mult pentru sine. 

— lar dc atunci îl căutăm zadarnic, mai adăugă Bârsan. g 

— Ea treia oară când scapă! îşi aminti generalul cu năduf. Iți 
dai seama cât e de periculos? 

— Este! recunoscu Bârsan. 

— Şi ce aveţi de gând? V-aţi fixat vreun plan de acţiune? 


— Ne-am fixat. 

— L-aţi dat în urmărire? 

— Bineînţeles. 

— Pe unde presupui că s-a aciuat? 

— Încă nu-mi dau seama, îi răspunse colonelul. Dar dacă aş fi 
în locul lui, m-aş fi îndreptat spre Piteşti. 

— De ce? 

— Acolo trăiesc soţia şi fiica lui. 

— Încearcă oare să ia legătura cu ele? 

— Normal, n-ar trebui s-o facă, zise Bârsan. Doar ştie bine că 
primul lucru pe care-l vom întreprinde va fi să-i punem soţia şi 
fiica sub o strictă supraveghere. 

— Şi atunci? 

— O va face, totuşi. E stilul lui. 

— Piteşti, zici? rosti generalul D. gânditor. Nu-i exclus... Mai 
ales că zona prezintă interes. 


Trecură vreo trei săptămâni, dar Aurel Ciocan era tot de 
negăsit. Securitatea din Piteşti îi comunică lui Bârsan; 

— Nu-i pe aici, tovarăşe colonel. 

— Măi, fraţilor! insistă acesta. Vedeţi că are pe acolo şi alte 
neamuri! 

— Le cunoaştem, tovarăşe colonel, sosi prompt răspunsul. 

— Nevastă-sa ce mai face? se interesă Bârsan. 

— Îşi vede de treabă ca şi până acum... La fel şi fiică-sa... N- 
am observat nimic suspect la ele. 

— Bine! se resemna colonelul. Ţineţi-le mai departe sub 
supraveghere. 


Pe calendarul său de birou, Bârsan ţinea răbojul zilelor care se 
scurgeau de la dispariţia lui Arthur Ecklund în largul mării. lar în 
dimineaţa când încercui ce-a de-a treizeci şi una zi, fu chemat 
din nou la generalul D. 

— Nicio veste? îl întrebă acesta. 

— Nimic, îi răspunse Bârsan laconic. 

— Să ştii că presupunerea ta începe să se confirme. 

— Adică? 

— Arthur Ecklund, adică Ciocan, lucrează în zona Piteştiului. 

— Aveţi vreo informaţie precisă? 


— În străinătate au început să ajungă date privitoare la 
această zonă. Se pare că individul face parte dintr-o reţea de 
spionaj. 

— Individul a început deci să acţioneze, observă Bârsan. E 
momentul să mă duc şi eu pe acolo. 

— Tocmai asta voiam să-ţi propun şi eu, conchise generalul. 

A doua zi, colonelul Bârsan se îndreptă, împreuna cu 
locotenentul-major lordănescu, spre Piteşti. 


— Fişa Vioricăi Ciocan nu conţine date deosebite, remarcă 
lordănescu. S-a măritat cu Aurel Ciocan când abia împlinise 16 
ani. La 19 ani a născut-o pe Mirela. Trei ani mai târziu, când 
soţul ei, urmărit pentru crime de război, s-a dat „la fund”, 
femeia a început să-şi caute de lucru. A fost mai întâi 
debarasoare într-un restaurant, apoi vânzătoare de răcoritoare, 
iar acum are un post mai tihnit; e magazineră la un depozit de 
plante medicinale de aici, din Piteşti. Ce părere aveţi despre ea? 
îl consultă locotenentul-major pe colonel. 

— Bună! îi răspunse acesta gânditor. Pare o femeie foarte 
serioasă... Cu un salariu modest şi-a crescut fata pe care Aurel 
Ciocan i-a lăsat-o plocon. 

— A fost o femeie frumosă! mai constată lordănescu, 
cercetând fotografiile Vioricăi Ciocan. De ce nu s-o fi recăsătorit? 

— Când ai fost soţia unui criminal de război e greu să-ţi mai 
găseşti un bărbat, îi aminti Bârsan. Asta ar fi un motiv. Şi-al 
doilea, cred că Viorica Ciocan face parte dintre mamele care-şi 
sacrifică viaţa pentru copil. 

— Un lucru mi se pare totuşi curios, insistă lordănescu. 

— Anume? 

— Femeia asta, care şi-a chibzuit lefşoara în aşa fel încât să 
nu fie nevoită să recurgă la împrumuturi... 

— Aşa! se arătă Bârsan interesat. 

— In ultima vreme a început să caute bani. 

— Pe la colegii de serviciu? 

— Da. 

— De când? 

— De două-trei săptămâni. 

— Faptul merită a fi reţinut, constată Bârsan gânditor. Deşi, 
adăugă el, s-ar putea să n-aibă nicio legătură cu revenirea în 
ţară a soţului ei... O simplă coincidenţă!... Aurel Ciocan nu se 


bazează pe cele câteva sute de lei ale acestei amărâte... Poate 
că femeia începe să-şi pregătească fiica pentru o eventuală 
căsătorie. 

— Nu cred că Mirela vrea să se căsătorească, îi replică 
lordănescu. 

— Poţi să ştii? rosti colonelul cu îndoială. Povestea cu „cârdul 
de iepuri”... 

— Mirela e fată serioasă, susţinu în continuare lordănescu. A 
suferit mult după nereuşita la examenul de admitere în facultate 
şi vrea să se prezinte din nou. 

— ţi cam place! îl cercetă colonelul cu un zâmbet amical. 

— O nevastă ca asta zău că mi-aş dori, îi mărturisi sincer 
tânărul ofiţer. 

— N-ai gusturi rele! făcu Bârsan, cercetându-l tot mai 
insistent pe Iordănescu. 

In mintea colonelului şi începu să încolţească un gând. 

„Ştrengarul nu-i deloc urât“, îşi zise el. 

Câteva ciocănituri viguroase în uşă curmară definitiv dialogul 
dintre ei. 

— Intră! strigă Bârsan, răsucind capul spre cel poftit. 

— Să trăiţi! se prezentă un bărbat de vreo treizeci şi cinci de 
ani, cu o remarcabilă statură atletică. Sunt căpitanul Pricop!... 
La ordinele dumneavoastră! 

— Ce vorbeşti!? îi zâmbi Bârsan prieteneşte. 

— Pe cuvânt, tovarăşe colonel, preluă noul venit tonul glumet 
al celuilalt. 

— Mă cunoşti? 

— Cine nu vă cunoaşte?! îl flată căpitanul. 

— Şi cu ce ocazie pe aici? 

— Am primit ordin să fiu la dispoziţia dumneavoastră, îl 
informă Pricop. 

— Adică să colaborăm, îi preciză Bârsan. 

— Să colaborăm, conveni Pricop disciplinat. 

— Spune-mi, i se adresă colonelul direct, ai în oraş un tânăr 
frumos şi isteţ? 

— Şi tânăr, şi frumos, şi isteţ, repetă Pricop. Nu sunteţi deloc 
pretenţios. 

— Ai sau n-ai? insistă Bârsan. 

— Caut şi găsesc, tovarăşe colonel... Dar nu ştiu ce mă face 
să cred că v-aţi gândit la un om anume. 


— Exact! îi confirmă Bârsan. Şi adăugă arătându-i căpitanului 
un instantaneu fotografic; M-ar interesa să ştiu cine-i acest 
tânăr. 

— Aa! exclamă Pricop. E Vasile Oancea... Un inginer de la 
Combinatul Petrochimic. 

— Te-aş ruga să-mi procuri toate datele despre el. 

— Vă procur, tovarăşe colonel. 

Vasile Oancea o cunoscuse pe Mirela Ciocan cu vreo trei 
săptămâni în urmă. 

Ferchezuit, ţanţoş, într-un costum impecabil, se prezentă 
curând înaintea lui Bârsan. 

— M-aţi chemat? 5 

Era atât de tânăr şi de chipeş, încât Bârsan îşi zise; „Asta, 
când se uită la o fată, o înnebuneşte”. 

Dar tânărul asculta indicaţiile colonelului cu un aer grav, 
fluturând când şi când un zâmbet complice. 

— Vrei să ne ajuţi? îl întrebă Bârsan după ce sfârşi tot ce avea 
de spus. 

— Vreau! se învoi pe loc tânărul. 

— E în ordine, conchise Bârsan mulţumit. Dar, fii atent, ştiu că 
fata e foarte tânără şi foarte drăguță... Să nu te împingă păcatul 
să depăşeşti anumite limite. 

— Aveţi toată încrederea, îl asigură Vasile Oancea. 

— Şi vreau să te mai previn că această acţiune nu trebuie să 
afecteze câtuşi de puţin munca dumitale. Dimpotrivă! Te obligă 
sa-ţi faci datoria la fel de bine, dacă nu chiar mai bine ca până 
acum. 

— Asta se înţelege de la sine, îl asigură din nou inginerul. 

— De fată ai să te ocupi ca şi până acum, în orele dumitale 
libere... Mai ales sâmbăta după-amiază şi duminica, continuă 
Bârsan să-l instruiască. 

— Fără îndoială, conveni inginerul. Dar să ştiţi ca şi-n cursul 
săptămânii am după-amieze libere... Cum e mâine, de pildă. 

— Eşti nerăbdător, hoţomanule! remarcă Bârsan. 

— De ce să vă mint?! îi mărturisi Vasile Oancea. Povestea mă 
atrage. 

— S-a făcut! conchise Bârsan. 

În drum spre casă, Oancea îşi aminti cum o cunoscuse pe 
Mirela Ciocan. Era într-o sâmbătă, pe la cinci fără un sfert după- 
amiază. Mai spilcuit ca oricând, inginerul se dusese să vadă un 


film la cinematograful din centrul oraşului. Luase, ca de obicei, 
două bilete. Al doilea bilet era pentru o eventuală „pradă”. ŞI 
aceasta nu întârziase să apară. Cu ochii aprinşi de dorinţa de-a 
vedea filmul despre care vorbea atunci toată lumea, Mirela 
Ciocan cercetase afişele, fotografiile, apoi anunţul de la casă; 
„Azi nu mai sunt bilete”. Fata oftase resemnată şi dăduse să 
plece. Dar în calea ei se ivise un tânăr frumos şi elegant, care-o 
salutase respectuos; 

— Bună ziua.! 

Fata îl privise mirată şi oarecum descumpănită. Nu ştia ce 
atitudine să adopte; să ignoreze, ori sa răspundă la 
reverenţiosul salut? Mai ales că cel ce i-l adresase nu era un 
pierde-vară, ci un tânar grav şi impunător. 

— Doriţi să vedeţi filmul, domnişoară? o întrebase Vasile 
Oancea, nedându-i timp de gândire. 

— Aş vrea, îngăimasc ea timid, dar nu mai sunt bilete. 

— Eu aştept pe cineva, continuase tânărul inginer, şi văd ca 
n-a venit până acum. Dacă n-aveţi ceva împotrivă... 

— Nu! Mulţumesc! îl refuzase Mirela. 

— Să nu mă înţelegeţi greşit, stăruise Oancea. Eu aştept cu 
adevărat un prieten... Dar peste două-trei minute începe filmul 
şi-ar fi păcat să se piardă biletul. 

— Vă priveşte! continuase Mirela să se împotrivească. 

— Vă rog să fiţi încredinţată că nu v-am făcut această ofertă 
decât în intenţia de a vinde acest bilet, insistase Oancea. 
Locurile sunt separate. 

Fata, care era pe punctul de a pleca, se oprise şi întrebase; 

— Pot să le văd? 

— Vă rog! 

Convingându-se că locurile erau într-adevăr separate, Mirela 
hotărâse să ia biletul oferit. 

— Cât costă? 

— Patru lei. 

— Poftiţi! 

— Mulţumesc! 

— Eu vă mulţumesc! zâmbi Mirela chipeşului inginer, păşind 
apoi zorită spre intrarea în sală. 

Ultimele scene ale filmului Vasile Oancea le văzuse mai mult 
din picioare, căutând să iasă printre primii din cinematograf. Nu 
se îndepărtase, însă, ci se postase într-un loc mai vizibil, 


aşteptând apariţia Mirelei. Dar, când l-a văzut, aceasta ezitase. 
Oancea nu pierduse momentul prielnic şi se apropiase de ea. 

— V-a plăcut filmul? se interesase el. 

— Vai! exclamase fata bucuroasă. Vă mulţumesc încă o dată! 
A fost extraordinar! 

— Vă supără dacă vă conduc doi-trei paşi? îi zâmbise inginerul 
îmbietor. 

— Nu! îi îngăduise Mirela cu glasul scăzut. 

Bucuros, Vasile Oancea începuse să-i  împărtăşească 
impresiile despre povestea de dragoste de pe ecran. Fata îl 
cerceta în acest timp cu priviri furişe, discrete. Înalt, smead, cu 
nasul în vânt, ochii mari, albaştri, inginerul i se părea cel mai 
fermecător tânăr cunoscut vreodată. Şi-n sinea ei mulțumea 
providenţei că i-l scosese în cale. 

Ajunseseră la capătul străzii. Mirela încetinise paşii. 

— Aici, ne despărţim, îi ceruse ea lui Oancea. Aţi spus doar 
câţiva paşi şi-am făcut câteva sute, mai adăugase fata dojenitor. 

— Păcat! îşi arătase inginerul părerea de rău. Dar aş vrea să 
vă mai întâlnesc... Se poate? 

— Nu ştiu! 

— Sâmbăta sunt liber, o informase Oancea. Şi mi-ar face măre 
plăcere să vedem împreună un film. 

— Nu ştiu! îi repetase fata cu îndoială în glas. Să vorbesc cu 
mama. 

— Eu vă aştept! o rugase Oancea. 

— Să văd! 

— În orice caz, adăugase el, sâmbătă la patru şi jumătate voi 
fi aici, la capătul străzii... Nu mă mişc din loc până nu veniţi. 

— Riscaţi să staţi degeaba, îl prevenise ea. La revedere! 

— Vă aştept, domnişoară Mirela! îi strigase Oancea din urmă. 

Înapoindu-se apoi spre centrul oraşului, inginerul zâmbea 
mulţumit. 

Mirela îl cucerise. | se părea deosebit de frumoasă, cu părul ei 
negru, cu tenul măsliniu, cu statura înaltă, suplă, delicată, cu 
ochii negri, jucăuşi, şi mai ales cu gura mică, plină, roşie, 
nefardată, căreia pufuşorul abia vizibil de la colţurile buzelor îi 
dădea un farmec deosebit. 

„Pentru vânsta ei mi se pare prea serioasă şi exagerat de 
timidă”, mai constatase inginerul în sinea lui. 


Sâmbătă, la ora stabilită, Vasile Oancea fusese într-adevăr la 
post. Dar Mirela nu se arătase. Inginerul o aşteptase vreo 
jumătate de oră, apoi începuse să-şi piardă răbdarea. Dar când 
să facă stânga-mprejur, o văzuse pe fată venind într-un suflet. 

— lertaţi-mă!... Am întârziat! se dezvinovăţise ea. 

Inginerul i-a prins mâna şi i-a sărutat-o. 

— Eram pe punctul de-a pleca, îi destăinuise el. Şi mi-ar fi 
părut tare rău'!... Cred că în seara asta m-aş fi îmbătat de 
necaz. 

— Chiar aşa? îi zâmbise Mirela cochet. 

— Pe cuvânt de onoare!... Aş fi fost tare trist. 

— Mă bucură! îi mărturisise fata. 

— De ce?... Vă place să necăjiţi oamenii? 

— Nu! Îmi place să ştiu că mă aşteaptă şi pe mine cineva. 

Oancea îi prinsese din nou degetele mici, delicate, şi-şi lipise 
buzele moi, senzuale. Fata îşi retrăsese mâna cu discreţie. 

— Mergem? întrebase ea. 

Oancea o luase de braţ. Mirela nu se opusese. 


CAP. 17 


— Ce mai face Vasilică al nostru? îl întrebă Bârsan, într-o 
dimineaţă, pe lordănescu. 

— Nu mai dă niciun semn de viaţă, îl informă locotenentul- 
major nemulţumit. 

— De când? 

— De vreo zece zile. 

— Hai să-i facem noi o vizită, hotărî colonelul. 

Când îi zări pe cei doi la poarta combinatului, aşteptându-l 
într-o maşină, Vasile Oancea îi privi niţel încruntat. 

— Urcă! îl pofti Bârsan fără altă introducere. 

În ochii albaştri ai inginerului apăru o lucire aparte. Se sui 
totuşi supus lângă Bârsan. 

— Ce mai faci? îi zâmbi colonelul amical. 

— Mulţumesc de întrebare... Bine. 

— Ai mult de lucru? 


— Ca de obicei. 

— Te-ai mai întâlnit cu tovarăşul Pricop? 

— Aproape zilnic. 

— Dar el nu ne-a mai comunicat nimic din partea ta! 

— N-avea ce să vă comunice, rosti Oancea sec. 

Maşina se îndrepta spre centrul oraşului. lordănescu se 
interesă; 

— Mergem la restaurant? 

— Să vedem ce program are invitatul nostru, îi răspunse 
Bârsan. Poate şi-a planificat vreo întâlnire 

— N-am „planificat”, replică Oancea sec. 

— Nu prea eşti în apele tale, observă Bârsan. 

— Vi se pare. 

— Mă! i se adresă Bârsan direct, pe un ton dintre cele mai 
amicale. Tu eşti îndrăgostit! Inginerul roşi până-n albul ochilor, 
dar tăcu. Colonelul insistă; lţi place fata? 

— Imi place! recunoscu Oancea sincer. 

— Sper că nu te-ai „legat” de ea. 

— Nu. 

— Ai fost primit între timp în familie? 

— Sunt ca şi al casei. 

— Mama soacră te iubeşte? 

— De ce vă bateţi joc de mine? izbucni Oancea pe 
neaşteptate. 

— Hai, fii băiat cuminte! îl potoli Bârsan. Şi fă mărturisiri 
complete. 

— Ce să vă spun? căută Oancea cu privirile în, lături. N-am să 
le reproşez nimic... Şi Mirela şi mama ei sunt ca două vrăbii 
cuminţi, care stau speriate în cuibul lor. 

— Ce le sperie? 

— Nu-mi dau seama. 

— Dar sunt amabile? 

— Deosebit de amabile. 

— Perfect! făcu Bârsan mulţumit. Continuă să le câştigi 
încrederea. 

— Cred că le-am câştigat-o. 

— Când te mai vezi cu Mirela? 

— Sâmbătă. 

— Fata ţi-a vorbit ceva despre tatăl ei? 


— Nu... Zice că nici nu l-a cunoscut... Le-a părăsit pe 
amândouă când Mirela era mică de tot. 

— Asta cam aşa e, conveni Bârsan. Dar nu l-a cunoscut mai 
târziu, înainte de plecarea lui din ţară?... Sau acum, după ce s-a 
întors? 

— Nu cred că fata are vreun amestec, îşi apără Oancea iubita. 

— Dar cu viitoarea ta „soacră” n-ai discutat despre soţul ei? 

— Ba da... Şi-am primit acelaşi răspuns. 

— Adică? 

— De ani de zile nu mai ştie nimic despre el. 

— Crezi!? glăsui Bârsan. 

Oancea privi gânditor prin parbrizul maşinii, adăugând ca 
pentru sine; 

— Şi mie mi s-a părut că ascunde ceva. 

— Bine, băiete! conchise Bârsan. Când te mai vezi cu Mirela? 

— V-am spus; Sâmbătă după-amiază. 

— Te duci la întâlnire, apoi treci pe la mine... Oricât de târziu. 

Bârsan şi lordănescu analizau informaţiile furnizate de Vasile 
Oancea. 

— Nu ne-am înşelat oare asupra lui? făcu lordănescu bănuitor. 

— În ce sens? se interesă Bârsan. 

— Flăcăul pare cam slab de înger. 

— Să vedem, rosti colonelul gânditor. 

— Un fapt mi se pare totuşi preţios, continuă lordănescu. 

— Anume? 

— Observaţia lui privitoare la cele două femei... Zicea că 
acestea par cam speriate. 

— E şi firesc, îi replică Bârsan. Dacă te-ai afla în situaţia lor, ai 
fi şi tu la fel de precaut... Gândeşte-te că poartă amândouă, de 
atâţia ani, acelaşi stigmat; soţie şi fiică de criminal de război 
fugit în străinătate 

— Şi de spion, îl completă lordănescu. 

— Ţi se pare chiar atât de simplu? 

— Deloc! Dar una dintre ele mă intrigă. 

— Care? 

— Mama. 

— Mâine îi facem o vizită la locul de muncă, hotărî colonelul. 


La sfârşitul săptămânii, Bârsan şi lordănescu îl aşteptară pe 
Vasile Oancea până la ora unu noaptea. Dar acesta nu apăru. 
Hotarâră să se culce. 

—Băiatul nu-şi pierde vremea de pomană, constată 
lordănescu, trăgându-şi cearşaful peste cap. 

— Să nădăjduim că va veni mâine dimineaţă, se consolă 
Bârsan. 

Dar nici a doua zi nu apăru. Pe la vremea prânzului, Bârsan îi 
ceru colaboratorului sau; 

— Du-te şi-l caută! 

lordănescu plecă şi reveni dud vreo două ore. Pe faţă îi 
stăruia un zâmbet complice, 

— Ei? făcu Bârsan nerăbdător. 

— Se pare că Vasilică al nostru a avut o noapte de basm. 

— A „stat” cu fata? 

— Aţi ghicit. 

— Fir-ar să fie! izbucni colonelul. A făcut-o!... Trebuia de altfel 
să mă aştept... Da' unde naiba a fost mama fetei? 

— La o nuntă... La ţară... E plecată de ieri, îi mai preciza 
lordănescu. 

— S-au încurcat de tot iţele, constată Bârsan mai mult pentru 
sine. 

— Asta e! îl consolă lordănescu. 

Continuară să stea în aşteptare. Dar Vasile Oancea nu-şi 
anunţă apariţia decât pe la miezul nopţii. Bătu încet în uşă. 
Bârsan şi lordănescu săriră din paturi şi-i ieşiră în întâmpinare. 
Ochii albaştri, mai mari ca de obicei, ai tânărului, mărturiseau 
totul, fără jenă. 

— Ce-ai făcut? îl dojeni colonelul. 

— O iau de nevastă, declară Oancea cu glasul stins. 

— Mă rog! conveni Bârsan. E o chestiune care te priveşte! Dar 
ai aflat măcar, ceva nou? 

— Mirela a fost foarte sinceră, declară Oancea cu aprindere. 
Mi-a mărturisit tot ce cunoaşte despre tatăl ei. 

— Presupun! conveni Bârsan. Şi unde zice că-i tatăl ei acum? 

— Ştie că-i mort!... Atât! De altfel nici n-o interesează acest 
om. 

— Zice ea! făcu Bârsan neîncrezător. 

Oancea rămase o clipă descumpănit, apoi se uită fix în ochii 
colonelului; 


— Bănuiţi că ascunde ceva? 

— Sigur! rosti Bârsan cu hotărâre. 

Inginerul îşi cobori privirea în pământ, răsuflă adânc, apoi 
mărturisi mai mult pentru sine; 

— Două lucruri mi-au dat şi mie de gândit. 

— Zi! îl îndemnă colonelul. 

— Mirela a început să mă întrebe mai mult ca altădată despre 
munca mea la combinat. 

— Hopa! exclamă pe neaşteptate lordănescu. 

Bârsan privi cu severitate la colaboratorul său, determinându- 
| să tacă, apoi se adresă lui Oancea; 

— Interesul unei fete pentru preocupările iubitului ei mi se 
pare firesc. Nu? 

— Evident! făcu Oancea bucuros. Mai ales că toate întrebările 
ei priveau doar persoana mea. 

— Bun! conchise Bârsan. Şi-al doilea fapt care ţi-a dat de 
gândit. 

— Azi după-amiază, continuă Oancea, am ieşit cu Mirela la 
plimbare. 

— Normal, observă colonelul. 

— Ne-am dus în parc... La Trivale. 

— Pc acolo hoinăriţi? 

— De obicei. 

— Şi? 

— După vreo oră, Mirela mi-a cerut să ieşim din parc şi să ne 
plimbăm pe nişte străduţe de la marginea oraşului. 

— Romantic! interveni din nou lordănescu. 

Colonelul îl mustră din nou cu privirea pe locotenentul- major, 
apoi reluă chestionarea lui Oancea; 

— Aţi mai fost vreodată pe acolo? 

— Nu! îi preciza inginerul. 

— Dar cum a motivat ea această dorinţă? 

— Zicea că-i place cartierul... E puţină lume... Curțile au 
grădiniţe cu flori... Se vede câmpul... 

— Gusturi! conveni Bârsan. 

— Pe mine, însă, nu m-a încântat partea asta a oraşului, ţinu 
Oancea să remarce. Sunt nişte străduţe amărâte, desfundate, 
cu trotuare bolovănoase... 

— Ai reţinut cumva numele vreuneia din aceste străduţe? se 
arătă Bârsan interesat. 


— Bineînţeles! îi confirmă inginerul. Dacă vreţi, vă pot face şi- 
o schiţă. 

— Eşti grozav! îl lăudă colonelul, oferindu-i imediat un creion 
şi-o coală de hârtie. 

Sub mâna lui Oancea începu să prindă contur planul 
cartierului de la marginea Piteştiului. lar pe măsură ce desenul 
se întregea, colonelul exclama; 

— Interesant! Deosebit de interesant! 

La rându-i, lordănescu arunca priviri semnificative colonelului. 
Vasile Oancea le observă; 

— Cunoaşteţi cartierul? întrebă el. 

— Oarecum, îi răspunse Bârsan evaziv. 

— AŞ vrea să vă mai spun un lucru, continuă Oancea. Pe 
străduţa asta - îngraşă el o linie - Mirela m-a purtat de două ori. 

— Pe partea stângă sau pe partea dreaptă a străzii? interveni 
lordănescu. 

— Depinde de unde vii, făcu Oancea niţel iritat de întrebare. 

— Aţi mers pe trotuar? îl ajută colonelul. 

— Da. 

— Pe care? Pe cel dinspre câmp sau pe cel dinspre oraş? 

— Dinspre oraş. 

— Lămurit! conchise Bârsan, repetându-şi în minte numele 
străzii. Asta-i tot? 

— Mai mult n-am putut afla, se dezvinovăţi Oancea. 

—Băiete! îi zâmbi Bârsan, abia stăpânindu-şi mulţumirea. 
Presimt c-ai făcut o treabă bună. 

— M-ar bucura! rosti Oancea vădit uşurat. 

— Du-te şi te culcă, îl sfătui Bârsan. Mâine dimineaţă trebuie 
să fii la slujbă. 

— Noapte bună! 

— Noapte bună! îi ură colonelul, conducându-l până la ieşire. 

Când reveni în cameră, Bârsan îl găsi pe lordănescu răsfoind 
într-un carneţel. 

— Ce cauţi? 

— Numele străzii aceleia... Mi-e cunoscut... Şi-aş vrea să aflu 
unde l-am mai întâlnit. A 

— Nu-ţi mai pierde vremea, îl sfătui colonelul. lţi spun eu. 

— Nu locuiesc cumva acolo cei trei veri ai lui Ciocan? 

— Te pomeneşti! făcu Bârsan glumet. 

— Deci fata l-a duspe Oancea „la vedere” 


— Fără doar şi poate. 

— De ce? 

— Pui şi tu nişte întrebări?. A vrut, pur şi simplu, să-şi arate 
viitorul soţ. 

— Dar de ce atâta discreţie? insistă lordănescu asupra 
bănuielilor sale. Putea să-l ducă pe logodnic direct la unul dintre 
ei, în vizită, ori să vină unchii acasă, la maică-sa, şi să-l 
cunoască... De ce se feresc? 

— Ştiu eu? rosti Bârsan gânditor. Firea oamenilor e ciudată. 

— Din câte cunosc, stărui lordănescu, Viorica Ciocan se află în 
relaţii bune cu verii soţului ei... Adesea au şi ajutat-o. Şi adăugă; 
E curios totuşi modul în care a fost plimbat Oancea de două ori 
prin faţa casei lor. 

— Cei din casă voiau să-l vadă mai bine, presupuse colonelul. 

— Dar cine-or fi fost înăuntru? Numai verii? 

— E o întrebare, conchise Bârsan. Şi te-aş ruga chiar să 
reflectezi asupra ei în timpul nopţii. 

În zori, însă, Bârsan trebui să-l zgâlţâie zdravăn pe Iordănescu 
până izbuti să-l trezească. 

— Deşteptarea! îl îndemnă colonelul prieteneşte. 

După un sfert de oră se aflau amândoi în maşină, 
îndreptându-se către cartierul unde-şi plimbase Mirela în ajun 
logodnicul. La capătul uneia dintre străduţe, coborâră din 
maşină şi se amestecară printre muncitorii şi funcţionarii care 
zoreau spre locurile lor de muncă. _ 

Cei trei veri îşi duraseră casele chiar la marginea oraşului. În 
spatele curților se aflau lanurile de porumb şi-un crâng des, 
străbătut de un pârâu. 

— Potrivit loc! remarcă Bârsan. Poţi sta aici ascuns fără grijă... 
În caz de nevoie, ieşi prin spatele casei şi te afunzi în porumb. 

— Să aibă oare Ciocan atâta îndrăzneală? rosti lordănescu 
neîncrezător. 

— Eu, personal, aş avea, îi replică Bârsan. 

— Atunci ce mai aşteptăm? se arătă locotenentul-major 
nerăbdător. Să trecem îa acţiune! 

— E încă riscant, îl preveni Bârsan. Ar putea să ne scape. 

— Chiar dacă înconjurăm toată zona? îşi manifestă lordănescu 
iarăşi nerăbdarea. 

— Până nu avem o certitudine, nu întreprindem nimic, se 
împotrivi colonelul. Nu-i exclus ca Ciocan să aibă în oraş şi alte 


ascunzători... Şi ce te faci dacă în momentul când noi efectuăm 
o razie de amploare, el nu-i aici... Ce-am realizat? In cel mai bun 
caz, speriem „pasărea din cuib”. 


CAP. 18 


Viorica Ciocan era chinuită de cele mai întunecate gânduri. Un 
control inopinat, la depozitul de plante medicinale unde lucra ca 
magazineră, o găsise cu nişte lipsuri. Neînsemnate... dar lipsuri. 
Femeia intrase în panică. Îi era teamă că-şi va pierde slujba. 

— Ce mă fac? îl consultase ea pe şeful depozitului. 

— Nu ştiu! ridicase acesta din umeri. 

Se dusese apoi la verii soţului ei şi le povestise toată 
tărăşenia. 

— Aştia-ţi caută nod în papură, observase Petre, vărul cel 
mare. Nu te lăsa... Du-te la Bucureşti, la minister. 

Femeia revenise la depozit şi-l rugase pe şeful ei s-o ajute la 
încropirea unui memoriu către ministru. Acesta se învoise. 

„Trebuie să mi se facă dreptate, îşi zise ea. Doar ştie toată 
lumea că plantele medicinale se usucă şi pierd, cu vremea, din 
greutate.” 

A doua zi dimineaţa, Viorica Ciocan se îndreptă către biroul 
directorului întreprinderii, unde fusese chemată, îndată ce intră 
pe poaftă, un bărbat tânăr, chipeş, îi ieşi în întâmpinare, 
adresându-i-se cât se poate de politicos. 

— Sărut mâinile!... Dumneavoastră sunteţi doamna Viorica 
Ciocan? 

— Da! rosti femeia surprinsă. Eu sunt! 

— Vă aşteptam! îi explică amabil tânărul. Aţi făcut foarte bine 
că aţi venit aici... Lucrez la minister... Am fost sesizaţi de tot ce 
vi s-a întâmplat. 

— Cine v-a spus? întrebă ea bucuroasă. 

— N-are importanţă! îi zâmbi reprezentantul ministerului. 
Esenţial e că am aflat la vreme. Veniţi cu mine! 

— Vai, ce drăguţ sunteţi! îi mulţumi femeia bucuroasă. 


Paul lordănescu o conduse direct la biroul pus la dispoziţie lui 
Bârsan. 

— Ce mai faceţi? o întâmpină colonelul. 

— Mulţumesc! Nu prea bine! 

— Vă rog să luaţi loc... Nu vă jenaţi... Simţiţi-vă ca la 
dumneavoastră acasă... Aşa! De ce nu vă aşezaţi în fotoliu? E 
mai comod!... Sigur... Vedeţi?... Paule! 

— Vă ascult! 

— Doamnei Ciocan i-o fi sete. 

— Nu!... Vă rog! se împotrivi aceasta. Nu vă deranjaţi. 

— Se poate, doamnă? insistă Bârsan. O pepsi-cola?... Sau 
doriţi cumva un pahar de vin? 

— Nu! se împotrivi Viorica Ciocan. 

— A, da! îşi aminti Bârsan. Nu vă place niciun fel de băutură. 

— De unde ştiţi? îl privi ea mirată. 

— Am flerul meu! îi replică Bârsan pe un ton glumet. 

— Mă faceţi curioasă! insistă femeia. De unde ştiţi că nu 
obişnuiesc să beau? 

— Vă spun îndată, îi zise colonelul. 

Privi apoi semnificativ spre lordănescu. Acesta făcu imediat 
stânga-mprejur, dispărând pe uşă. 

— Aşa! se aşeză Bârsan în faţa invitatei sale. Aţi venit deci la 
direcţie... 

— Am fost chemată! preciză femeia. 

— Da! Aşa este! făcu Bârsan. Şi se recomandă; Eu sunt 
colonel de securitate. 

Femeia tresări violent şi dădu să se ridice din fotoliu. 

— Liniştiţi-vă, îi ceru Bârsan. V-am chemat să discutăm 
despre soţul dumneavoastră. 

Femeia se albi la faţă şi înghiţi în sec. 

— Despre soţul meu? reuşi ea să îngăime... Nu văd de ce... 
Este mort... Mort de mult... 

— Aşa am crezut şi noi până acum o lună şi mai bine, îi replică 
Bârsan, sfredelind-o cu privirea. Dar, spre uimirea noastră, am 
constatat c-a înviat. 

— Şi unde e acum? întrebă ea, recăpătându-şi siguranţa. 

— O să ne precizaţi dumneavoastră! 

— Eu? ripostă ea aproape cu violenţă. 

— Da! îi repetă colonelul, neslăbind-o din ochi. 

— Vă înşelaţi! continuă ca pe un ton neaşteptat de potolit. 


— Şi noi ne-am înşelat asupra dumneavoastră, ripostă 
colonelul. 

— E o neînțelegere, se apără ea mai departe. Soţul meu a 
murit... Mi s-a comunicat oficial... 

— Ştim, îi zâmbi Bârsan cu blândeţe. 

— Și-atunci ce mai vreţi de la mine e 

— Să ne spuneţi unde stă ascuns. 

— Vă repet; habar n-am!... Acu’ aflu şi eu că soţul meu 
trăieşte. 

— Vorbiţi serios? 

— Foarte serios! 

— Punem pariu? 

Femeia stătu câteva clipe în cumpănă, apoi rosti cu glasul 
stins; 

— Nu! Nu pun! 

— Ei, vedeţi? făcu Bârsan triumfător. 

— De ce vă bateţi joc de mine? izbucni ea pe neaşteptate în 
plâns. 

— Nu noi, îi replică Bârsan prompt. Altcineva şi-a bătut joc de 
viaţa dumneavoastră. 

Viorica Ciocan începu să hohotească. Colonelul aşteptă 
răbdător ca femeia să se mai liniştească şi apoi reluă 
interogatoriul; 

— Vă cunoaştem bine viaţa... Ştim că Aurel Ciocan v-a luat de 
la părinţi când abia împlineaţi şaisprezece ani... Eraţi o fată 
simplă, săracă, dar foarte frumoasă... Şi i-aţi plăcut mult acestui 
netrebnic... El s-a grăbit să vă batjocorească tinereţea şi 
frumuseţea. 

Femeia continua să plângă, clătinându-şi capul de durere... 
Era o durere veche, care-i răscolea întreaga fiinţă. 

„Îşi aminteşte fără îndoială de noaptea aceea de coşmar”, îşi 
zise Bârsan, fără a o slăbi pe femeie din ochi. 

Aurel Ciocan venise acasă beat... Nu era prima oară când 
soţul, inspectorul de siguranţă, venea târziu, ori nu apărea 
deloc... Îşi lăsa soţia singură, cu copilul mic... De teamă, aceasta 
nu stingea nici lumina... Şi nici nu putea închide ochii... Dar în 
noaptea aceea Ciocan venise beat criţă... Nu vedea pe unde 
călca... Băuse de ciudă... Se îmbătase fiindcă nu putuse scoate 
nicio mărturisire de la un ilegalist. Ciocan băuse împreună cu o 
târfă, pe care o adusese apoi cu el acasă... Când îi văzuse pe 


amândoi, Viorica o întrebase pe târfă; „Cine eşti şi ce cauţi în 
casa mea în puterea nopţii?” Ciocan îşi bătuse atunci crunt 
nevasta, o alungase din pat, împreună cu fetiţa, şi se culcase cu 
târfă. 

Viorica Ciocan privea mută la Bârsan. 

— Mult aţi mai pătimit! îi aminti acesta. Şi noi nu vrem să mai 
pătimiţi... Nici dumneavoastră, nici fata... Ce vă mai leagă de 
acest om?... Îl mai iubiţi? 

— Nu l-am iubit niciodată, îi mărturisi ea, ştergându-și 
lacrimile. 

— ÎI respectaţi? insistă Bârsan. 

— Nici atât. 

— Atunci? 

— Ştiu. Că sunt o proastă, recunoscu femeia înciudată pe 
sine. Toată lumea zice ca sunt o proastă... Toţi m-au sfătuit să-l 
trit... Să-mi refac viaţa... Dar n-am făcut-o nici atunci când a 
fugit în străinătate şi m-a lăsat cu Mirela... Atunci trebuia să dau 
divorţ... Dar n-am avut curajul. Am tot crezut... 

— Ce anume? 

— Că se vor îndrepta lucrurile... Fiindcă el aşa mi-a spus la 
plecare; „Să mă aşteptaţi... Am să vă aduc şi pe voi în 
străinătate... O să trăiţi bine... Mirela o să meargă la şcoli înalte, 
iar tu o să trăieşti ca o contesă...” Aşa mi-a făgăduit. 

—Ai văzut cum îşi ţine făgăduielile, îi aminti Bârsan. 

— L-am socotit mort. 

— Ciudată fiinţă mai sunteţi! 

— Cred... 

— Unde-i? o întrebă Bârsan pe neaşteptate. 

Surprinsă, dându-şi seama că destăinuise prea mult, Viorica 
Ciocan începu să caute cu privirile în jur. 

— Spuneţi! stărui Bârsan. Unde-i ascuns? 

— Nu ştiu! negă ea cu disperare. 

— Ba ştiţi! 

— Nu mint!... 

Dezarmat, colonelul nu mai insistă. Ştia că în clipele acelea nu 
va mai putea scoate nimic de la ea. O lăsă să se potolească. Să- 
şi plângă în voie vechile şi noile suferinţi... O privea în tăcere, 
întrebându-se ce putea determina o femeie ca ea să rămână 
atât de credincioasă unui ticălos ca Aurel Ciocan? Să-i fi făgăduit 
el, la revenirea în ţară, marea cu sarea? S-o fi încântat din nou 


cu cine ştie ce viaţă de huzur în Occident? Posibil. Dar atunci 
cum se explica faptul că femeia încuraja legăturile Mirelei cu 
Vasile Gancea? 

„Să fie o mamă denaturată, care-şi sacrifica fata pentru 
interesele criminale ale soţului ei? se întrebă Bârsan. Să fie o 
unealtă docilă în inâinile acestui bandit?” 

Bogata lui experienţă de ofiţer de securitate îi oferise deseori 
cazuri de femei care acceptau cele mai incredibile 
compromisuri. 

„E şi ea oare un asemenea caz?” continuă colonelul să 
cugete. 

Refuză totuşi să admită şi relua vorba cu blândeţe. 

— Viaţa n-a fost prea îngăduitoare cu dumneavoastră... 
Dimpotrivă!... V-a supus la încercări dintre cele mai grele... Şi- 
aţi izbutit să treceţi peste ele... Dar v-aţi sacrificat tinereţea 
pentru un netrebnic... Cu toate că-l numiţi atât de frumos „soţul 
meu”... Însă nu merită... După atâtea nopţi de coşmar, pe care 
vi le-a „servit”, alta i-ar fi întors de mult spatele... Dar n-aţi 
făcut-o... Aţi fost alături de el în momentele cele mai grele... 
Când era urmărit pentru crimele săvârşite, l-aţi ţinut ascuns. Aţi 
luat şi de la gura copilei ca să-l salvaţi pe el... Nu? V-aţi făcut 
datoria de soţie până la capăt... E de înţeles! După aceea v-aţi 
închinat viaţa creşterii Mirelei... N-aţi adus alt bărbat în casa... 
Eu înţeleg poate mai bine ca oricine cât de greu v-a fost... Mirela 
n-a avut noroc să intre la institut... Nu-i nimic! O să mai dea o 
dată examenul... Ştiu că-i fată. Buna, harnică, serioasă... Nu mi- 
e grijă de ea... O să-şi facă un rost în viaţă... De dumneavoastră 
însă mi-e tare grijă! 

— De ce? întrebă femeia cu vădit interes. 

— Fiindcă îl apăraţi pe netrebnicul care v-a stricat şi v-a 
batjocorit viaţa... De ce-aţi făcut-o? De frică! Vă este teamă de 
el?... V-a ameninţat? Cu ce v-a ameninţat? Cu moartea? 

— Vorbiţi copilării! îi replică femeia senină 

Bârsan îi zâmbi amar. 

— Zău nu vă înţeleg! 

— Ce-i de neînțeles? 

— Cum poate sacrifica o mama, cu atâta seninătate, viitorul 
singurei sale fiice? 

— La care viitor vă gândiţi? se interesă ea. 

— Mirela are un prieten. 


— Toate fetele de vârsta ei au câte un prieten, îi replică 
Viorica Ciocan. 

— Da! Dar Vasile Oancea se pare că are intenţii serioase... Nu 
v-a cerut încă mâna fetei? 

— Ba a cerut-o. 

— Şi? 

— l-am zis că Mirela nu-i de măritat... Trebuie să-şi facă mai 
întâi un rost. 

— Fata e de aceeaşi părere? 

Femeia îl privi mută. 

— N-am auzit ce-aţi spus, insistă colonelul zâmbindu-i 
îmbietor. 

— Nu-i treaba dumneavoastră, îl repezi eu cu violenţă. 

— Păcat! rosti Bârsan ca pentru sine. Băiatul e de treabă, 
serios, inginer bun, cu viitor... Nu v-aş sfătui să-i daţi cu 
piciorul... 

— Mirela mai are de învăţat, îl întrerupse femeia cu 
îndărătnicie. 

— Poate să studieze liniştit şi după ce se mărită, observă 
colonelul. 

— Ştiu eu cum e „după aceea”, rosti Viorica Ciocan cu năduf. 

— De ce-âţi încurajat atunci legăturile dintre ea şi Vasile 
Oancea? stărui colonelul. 

— Nu le-am încurajat, îi ripostă femeia. La uşa unei fete bat 
mulţi băieţi. 

— Pe Oancea, însă, l-aţi primit în casă şi l-aţi tratat ca pe un 
viitor soţ. 

— Se laudă! 

— O fi, admise Bârsan. Dar sâmbăta trecută v-aţi dus la nuntă 
şi i-aţi lăsat singuri. 

Femeia tăcu şi privi descurajată în lături. 

— Mirela a fost o proastă! rosti ea, în cele din urmă, cu 
duşmănie. 

— Aşa o fi!... Dar ce-aveţi de gând? 

— Nu-i singura fată care a greşit, îi aminti, ea. Şi adăugă; Pe 
vremea mea era o nenorocire mare. Pe când în ziua de azi... 

— Vreţi, deci, s-o duceţi în străinătate? Femeia.. Nu-i 
răspunse. Colonelul o preveni; Vă înşelaţi, amarnic! Aurel Ciocan 
nu mai poate ieşi din ţară; | s-au închis toate porţile... Ştim şi 
unde s-a ascuns. 


— Unde? se arăta ea brusc interesată. 

— Dumneavoastră ştiţi mai bine ca oricine. 

Viorica Ciocan tresări uşor, apoi se stăpâni. 

— Duminică, după-amiază, Mirela l-a plimbat pe Vasile 
Oancea pe-o anumită stradă, îi destăinui Bârsan mai departe. 
De două ori l-a purtat... Nu?... Poate că fata e de bună- 
credinţă... Sunt sigur că-i de bună-credinţă şi că-l iubeşte sincer 
pe Oancea... După cum şi el o iubeşte... Dar Mirela habar n-are 
de tot ce-aţi pus la cale... Ea este sinceră... Curată la suflet... 
Aşa cum erati şi dumneavoastră la vârsta ei... Dar acelaşi Aurel 
Ciocan, care v-a mutilat sufletul în tinereţe, vrea să-l otrăvească 
şi pe-al fetei... Şi asta cu îngăduinţa şi sub ochii dumneavoastră! 

—Încetaţi! îl rugă femeia. 

— Încetaţi dumneavoastră! îi ceru colonelul. Acest criminal - 
ştiţi bine că e condamnat pentru crime de război, pentru care 
trebuie să-şi ispăşească pedeapsa - acum nu face altceva decât 
să vă folosească... Ştiţi de ce-a revenit în ţară?... Să facă 
spionaj. De aceea v-a şi sfătuit să încurajați legăturile Mirelei cu 
Vasile Oancea... Ca să-l atragă şi pe acesta în reţeaua lui... 
Pricepeţi? 

Credinţa femeii începu să se clatine. 

— Nu se poate! rosti ea cu un glas incert. 

— Vă spun eu! întări Bârsan. 

— Nu se poate! repetă femeia din ce în ce mai tulburată. 

— lar după ce-şi încheie „afacerile” aici, Aurel Ciocan pleacă 
aşa cum a venit... Şi vă lasă iar cu buzele umflate. 

Colonelul atinse în sfârşit punctul de la care începu să se 
zdruncine credinţa femeii în ticălosul ei soţ. 

— A făgăduit că ne ia, rosti ea cu glas înecat de lacrimi. 

— Câtc nu v-a făgăduit! îi aminti Bârsan. Şi chiar dacă ar vrea, 
prin absurd, să-şi ţină de data asta promisiunea, îl vom 
împiedica noi. 

— De ce? întrebă eu cu o naivitate dezarmantă. 

— Fiindcă trebuie să-şi primească pedeapsa pentru tot ce-a 
făptuit în trecut şi ce face în prezent. Înţelegeţi? 

— Nu. 

— Nicăieri, în nicio ţară de pe lume, spionii nu sunt iertaţi. 

— Înţeleg! rosti femeia hohotind. 

— De aceea, conchise Bârsan, ca să nu vă faceţi părtaşă la 
crimele lui, vă cerem să ne ajutaţi. 


— Cum? întrebă ea abia mişcându-şi limba încleiată. 

Colonelul răsuflă liniştit. 

— Nu trebuie să faceţi nimic, îi replică el. 

— Aţi spus, totuşi, că vreţi să vă ajut. 

— Nu pe noi, îi preciză Bârsan. Pe dumneavoastră trebuie să 
vă ajutaţi. 

— Cum? repeta ea stăruitor. 

— Avem aici un telefon, rosti colonelul calm. Asta! Ridic în 
faţa dumneavoastră receptorul şi cer să mi se facă legătura cu 
oamenii mei... Înţelegeţi? Le spunem tovarăşilor în ce stradă şi 
la ce număr să se ducă pentru a-l găsi pe soţul 
dumneavoastră... lar după ce tovarăşii îmi confirmă că au pus 
mâna pe Aurel Ciocan, n-o să mai aveţi necazuri... Dimpotrivă! 

— Nu pot! izbucni femeia într-un plâns disperat. 

Învins, Bârsan se uită fără voie la ceas. Era unsprezece 
noaptea... Colonelul se simţea epuizat, dar hotărî să reia 
interogatoriul. Femeia însă continua să-l privească mută. Bârsan 
se străduia s-o înţeleagă. Dar Aurel Ciocan era un ticălos... Şi 
oricare altă soţie, în locul Vioricăi, l-ar fi denunţat fără nicio 
strângere de inimă... Dar femeia aceasta nu putea... Era atât de 
credincioasă îndatoririlor ei de soţie, atât de pură în 
sentimentele ei, încât orice încercare de a i le schimba era 
zadarnică?... Bârsan insistă totuşi... Îi aminti din nou ticăloşiile 
soţului ei... De prisos! Femeia continua să-l privească mută şi să 
plângă... Trecea prin toate chinurile iadului... Când o podideau 
broboane de sudoare, şi devenea palidă aproape de leşin, când 
se făcea roşie ca focul... Uneori îşi mai amintea câte ceva şi 
tresărea... Colonelul intuia aproape tot ce-o chinuia. 

„Ce mă fac? se întrebă ea. Mirela mi-a zis că se omoară dacă 
o părăseşte Vasile... lar la serviciu?... Oamenii nu pot avea 
încredere în nevasta unui spion... Ce mă fac! Şi dacă-l prind pe 
Aurel, acesta va zice că l-am ajutat... Intru cu el la închisoare... 
Şi, dacă-l denunţ, Aurel mă omoară... S-a jurat că-mi ia viaţa. 
Doamne! Ajută-mă! Învaţă-mă ce să fac!“ se ruga ea în gând. 

Viorica Ciocan nu mai putu rezista. Îşi aplecă pe neaşteptate 
bărbia în piept. 

„Feciorule! îşi zise colonelul bucuros. Pregăteşte-te să dai 
ordinul.” 

Femeia ridică într-adevăr privirea şi-i declară cu glasul stins; 

— M-am hotărât. 


— La ce anume? 

— Să vă spun totul. 

— Foarte bine faceţi! o bătu Bârsan prieteneşte peste mâna, 
moale, întinsă pe birou. Dar vă rog un lucru, adăugă el. 

— Care? 

— Să nu pierdeţi din vedere niciun amănunt... Fiindcă, un 
simplu amănunt poate da peste cap totul. 

— N-aveţi grijă! îl încredinţă femeia. Am înţeles despre ce-i 
vorba... Dumneavoastră să nu uitaţi ceva... Ori să fiţi neatenţi... 
Altfel, Ciocan vă scapă... Ştiţi cât e de viclean... lar dacă nu-l 
prindeţi, voi fi pierduta. 

— Nu vă fie teamă! o încuraja Bârsan. Rămâneţi aici, la mine, 
până ni se confirmă arestarea lui.. 

— Bine! se învoi ea. Vă rog să scrieţi; Şerban Mălinoiu, 
strada... 


— Alo! lvănescule! Notează! Urgent! 

Atentă la tot ce transmitea Bârsan prin telefon, Viorica Ciocan 
nu înceta să-l dăscălească. 

— Vedeţi că-i o uşă mascată de-un covor oltenesc... Da! Aşa! 
„„. Uşa dă într-o bucătărie... Dar nu-i bucătărie... E o cameră în 
care-l ţin ascuns pe Aurel... Aşa! E o încăpere făcută anume, în 
rând cu bucătăria, încât cel care nu cunoaşte, casa, nu-şi dă 
seama... In cameră se intră şi prin hol... Fiţi atenţi că bucătăria 
dă-n spate, în grădina cu porumb... Aveţi mare grijă! Dacă-l 
scapă în porumb, nu-l mai prind... Apucă pe pârâu... lar după ce 
trece prin apă, nu-l mai pot urmări nici cu câinii... Apoi intră într- 
o pădure de sălcii... şi dacă ajunge acolo... s-a dus! Nu mai pune 
nimeni mâna pe el! 

Conştiincios, colonelul repeta la telefon fiecare cuvânt. lar 
când greşea, femeia îl corecta supărată; 

— Nu!... Nu la poartă! Nu iese prin stradă... Vedeţi că poate 
sări şi-n curtea din dreapta, prin spatele casei... 

La celălalt capăt al firului telefonic, ofiţerul piteştean îşi nota 
mormăind nemulţumit; 

— Aveţi încredere în ce spune femeia aceea? 

— Absolut! îl asigură Bârsan. 

— Cum doriţi! se învoi ofiţerul piteştean câtuși de puţin 
convins. 

Dar Bârsan îi ripostă; 


— Procedaţi întocmai cum va spun... Pe răspunderea mea! lar 
când sfârşi tot ce avu de transmis, colonelul ceru cu insitenţă; 
Vă rog să-mi daţi şi mie un telefon... Să-mi comunicaţi doar atât 
„E în ordine!” 

— S-a făcut! îi făgădui ofiţerul piteştean. 

Bârsan aşeză mulţumit receptorul în furcă. Dar Viorica Ciocan 
începu să privească la aparat tot mai neliniştită. 

— De ce vă e teamă? o întrebă colonelul. 

— Să nu fugă! îi mărturisi ea. 

— Dacă n-aţi făcut dumneavoastră vreo greşeală, n-are cum 
să scape... Îl vor lua ca din oală. 

Femeia răsuflă adânc, încercând să-şi potolească bătăile tot 
mai iuți ale inimii. Colonelul îi zâmbi înţelegător şi-o întrebă; 

— De când n-aţi mai fost la un film? 

— De mult! răspunse ea mecanic. 

— N-aţi avut timp, ori nu vă place? 

— Ba îmi place, dar am tare multă treabă... Şi la serviciu, şi 
acasă... 

— Mirela nu vă ajută? 

— Ba da!... Însă n-o las eu... Când o fi la casa ei, o să facă 
destulă treabă. 

— Vă place Vasile Oancea? 

— Pare un om tare bun. 

— E un băiat excelent! o încrcdinţă colonelul. Cred că vor fi o 
pereche potrivită. 

— Să vă audă Cel de sus! îi replică ea. Apoi tresări şi se uită la 
telefon; De ce nu sună? 

— Aşa repede? o linişti colonelul. 

— Da’ cât le trebuie? făcu ea enervată. 

— Până adună oamenii, până-i instruiesc, până pornesc 
maşinile, îl explică Bârsan răbdător. Fiţi fără grijă! În cel mult un 
ceas primim telefon. 

— Cât a trecut? 

— Un sfert de oră. 

Femeia încercă să se liniştească. Bârsan continuă s-o 
iscodească; 

— Ce carte aţi citit în ultima vreme? 

— Mă întrebaţi de parc-am fi la şcoală, îi răspunse ca 
ofensată. 

— Încerc să vă mai abat gândurile. 


— Văd! schiţă ea un zâmbet. 

Colonelul profită de acest moment pentru a mai pune o 
întrebare; 

— Trăiţi singură? 

— De ce singură? Cu fata! rosti ea nedumerită. 

— Mă refeream la altceva. La faptul că sunteţi femeie încă 
tânără, în putere... 

— Vai de mine! îi zâmbi ea în chip de reproş. 

— În atâţia ani n-aţi simţit nevoia să aveţi un bărbat alături? 
insistă colonelul. 

— Uneori, mărturisi ea sincer. Am chiar la serviciu un coleg... 
E văduv şi cam de vârsta mea... Un om potolit. Şi ori de câte ori 
se uită la mine, parcă-mi zice; „Hai, Viorico, să ne plimbăm! Nu 
fi proastă! Nu-ţi irosi viaţa! Dar mă prefac că nu-l pricep. 

— Păcat! 

— Sunt o toantă! continuă femeia să se destăinuiască. 
Altele... Am chiar o colegă... Tot la serviciu... O şmecheră fără 
pereche... Îşi păcăleşte bărbatul când vrea şi cu cine-i place... O 
dată era cât pe ce s-o prindă... Dartot ea l-a păcălit. 

Bârsan izbucni într-un râs gros, bărbătesc. 

Viorica Bârsan privi iarăşi cu îngrijorare spre telefon; 

— De ce nu sună? 

— Staţi liniştită! îi ceru colonelul. Trebuie să sune. 

— Cât mai e ceasul? 

— Unu fără un sfert. 

— Aveau timp să se ducă şi să se întoarcă de zece ori, îşi 
manifestă ea teama sporită. 

Bârsan o dojeni cu blândeţe; 

— Nu vă mai gândiţi atâta!... Ştiu ei ce fac! Mai bine povestiţi- 
mi despre „şmechera” aceea care-şi înşală bărbatul. 

Telefonul zbârnâi însă pe neaşteptate. Viorica tresări şi se 
făcu palidă. Bârsan ridică receptorul; 

— Alo! 

— Tovarăşe colonel! se auzi clar în receptor glasul lui 
Ivănescu. Totul e în regulă! Transmiteţi-i femeii felicitările 
noastre. 

— Am să i le transmit! răspunse Bârsan bucuros. Şi eu vă 
felicit. 

— Să trăiţi! Vă aşteptăm! 

— Vin cât pot de repede. 


Colonelul aşeză cu o încetineală voită receptorul în furcă şi-i 
zâmbi protector Vioricăi Ciocan; 

— Aţi auzit? 

— Am auzit! rosti ea cu glasul stins. Bine că s-a terminat. 

O înecară lacrimile. Plângea încet, fără suspine. 


CAP. 19 


Ivănescu îl întâmpină Bârsan pe cu un aer triumfător. 

— Cum a fost? se interesă colonelul. 

— L-am luat pe nepusă masă, preciză ofiţerul piteştean. Când 
am intrat, Aurel Ciocan era cu şpriţul în faţă şi juca pocher. 

— Fara grijă? 

— Habar n-avea. 

— Cu mănuşi pe mâini? 

— Bineînţeles. 

— Cu cine juca pocher? 

— Cu cei trei veri ai lui... Mari ticăloşi! izbucni Ivănescu; De 
câte ori îi chemam la mine şi-i întrebam, îmi răspundeau 
invariabil; „Lăsaţi pe noi, tovarăşe maior! Aveţi cuvântul 
nostrum! Cum aflăm ceva, venim şi vă anunţăm! Staţi fără 
grijă!“ 

— V-aţi dus deci la fix! constată Bârsan bucuros. 

— Informaţiile au fost excelente, mai precisă Ivănescu. 

— Cred şi eu! conchise Bârsan. 

— Am înconjurat casa, continuă Ivănescu. Doi băieţi s-au 
postat la fereastra din spate, pe unde fugea Ciocan de obicei, iar 
eu, împreună cu alţi trei băieţi, am intrat direct în holişor... În 
dreapta se afla bucătăria, iar în bucătărie, covorul oltenesc care 
astupa intrarea în ascunzătoare... Am dat covorul la o parte cu 
țeava pistolului automat şi-am rostit tare ca să se audă; „Vă 
salut, domnule Ciocan!“ Au înlemnit tuspatru. Am bătut atunci 
cu palma peste patul armei şi i-am zis mai departe banditului, 
îndreptând către el ţeava pistolului; „Îl cunoşti?“ Ciocan a 
zâmbit acru. „Cred că eşti atât de deştept, l-am sfătuit, încât să- 
ţi dai seama că arma e încărcată... De aceea te rog să stai 


liniştit... Să nu faci vreo mişcare, că te curăâţ fără să clipesc”. 
Ciocan nici n-a mai suflat. M-am întors apoi spre cei trei veri, 
zicându-le; „Aaa! Vă salut, domnu' Petrică!... Şi pe dumneata, 
domnu’ Şerban!... Ce mai faci, domnu’ Costică?“ Aceştia clipeau 
des. Simţind băieţii mei în spate, mi-am îngăduit chiar să dau 
mâna în zeflemea cu fiecare văr în parte. Erau cât pe ce să cadă 
leşinaţi de pe scaune. „M-aţi păcălit voi atâta vreme, am mai 
adăugat, dar de data asta cei păcăliţi foarte tare sunteţi voi”... 
Asta a fost tot! 

— Unde-i Ciocan? întrebă colonelul nerăbdător. 

— La arest. 


Vasile Oancea aştepta în holul de la intrarea clădirii securităţii 
din Piteşti. Stătea ca pe jar şi pândea pe oricine intra ori ieşea. 
Zărindu-l în sfârşit pe Bârsan, aţinti către colonel o privire 
tulbure. 

— N-ai dormit azi-noapte, remarcă Bârsan. 

— Nu, tovarăşe colonel! îi confirmă Oancea. 

— Te felicit! îi întinse colonelul mâna. 

— Vă mulţumesc! îi răspunse Oancea sec. 

— Ştii pe cine am pus mâna? 

— Presupun. 

— Pe unul dintre cei mai periculoşi indivizi, continuă Bârsan 
netulburat. Un spion şi-un criminal de război. 

— Mă bucură! îi replică Oancea sec. 

Cu ochii aprinşi, inginerul stătea ca împietrit. Laudele care i se 
aduceau treceau pe la urechile lui, de parcă nu-l priveau. 

— Nu eşti bucuros? îl întrebă colonelul nedumerit. 

— Ba da! răspunse Oancea mecanic. Mi-am făcut datoria. 

— Cu toţii ne-am făcut datoria, continuă Bârsan blajin. Şi 
deseori aceasta cere sacrificii. 

— Evident! sosi la fel de rece replica inginerului. 

— Ce face Mirela? se interesă Bârsan. 

— Cred că... bine. 

Colonelul îl privi nedumerit. 

— Presupun că nu v-aţi certat. 

— Cu ea... nu! îi preciza Oancea. 

— Dar pe cine eşti necăjit? 

— Pe mine! 


— Asta e! zâmbi Bârsan înţelegător. Dar spune-mi, te rog, un 
lucru; Mirela ştie că tatăl ei stătea ascuns acolo? 

— Nu. 

Răspunsul îl pusejae colonel pe gânduri. 

— Totuşi, insista el, duminică te-a purtat de două ori prin faţa 
acelei case. 

— Unchii ei i-au cerut s-o facă, sosi imediat răspunsul aspru al 
lui Oancea. Ziceau că voiau să mă vadă. 

— Clar! conchise Bârsan. 

— Pot să mă retrag? întrebă Oancea cu aceeaşi răceală în 
glas. 

— Poţi! îl învoi colonelul. 

Inginerul se răsuci pe călcâie, dar Bârsan îl reţinu; 

— Un lucru vreau să te mai întreb. 

Oancea se opri; 

— Spuneţi! 

— Mirela ştie că tatăl ei a fost arestat? 

— A aflat! îi preciza inginerul. l-a spus mama ei, după ce s-a 
întors de la dumneavoastră. 

— Şi fata cum a reacţionat? 

— E distrusă! rosti Oancea cu glasul stins. 

— Face foarte rău! observă colonelul. Du-te la ea şi-o împacă. 

— Am încercat! făcu Oancea dezarmat. 

— Dar ce vrea? 

— S-o las în pace şi să nu mă mai amestec în viaţa ei. 

— Vrei să te căsătoreşti cu ea? întrebă colonelul pe 
neaşteptate. 

— AŞ dori. 

— Şi? 

— Nu acceptă ea. 

— De ce? 

— Nu vrea să-mi distrugă cariera. 

— Are şi alt motiv? 

— Mă acuză de minciună şi prefăcătorie. 

Colonelul zâmbi complice. 

— ŞI... ce-i de făcut? 

— Nu ştiu. 

— Vorbeşti serios? îl cercetă Bârsan cu o privire ghiduşă. 

— Poate-mi daţi dumneavoastră vreo sugestie, îi replică 
Oancea cu o undă de ironie în glas. 


— Îţi dau şi-o mie, dacă vrei, continuă Bârsan senin. Dar cel 
mai bun lucru e să fii bărbat! Un bărbat adevărat! Aşa cum n-au 
cunoscut aceste două femei... Ele n-au avut până acum parte 
decât de loviturile grele ale unei soarte nenorocite... lar cât 
priveşte fata, sunt şi eu convins că n-are nicio vină... Ca şi 
mama ei, care merita cu totul altă soartă... Du-te la ele, băiete! 
Hai! Du-te! Şi fii bărbat! 


Stăteau faţă-n faţă de vreo două ore. 

— De ce nu vrei să recunoşti? întrebă Bârsan. 

— Ce să recunosc? îi replică inculpatul. 

— Că eşti Aurel Ciocan, stărui colonelul. 

— Aveţi o idee fixă! îi răspunse sarcastic anchetatul. 

— Ai apelat la chirurgia estetică pentru a-ţi mai schimba 
trăsăturile feţei, îi preciza Bârsan. 

— Şi ce-i cu asta? E oprit de vreo lege? Fiecare om are dreptul 
să se facă mai frumos... Aş zice că năzuinţa spre frumos trebuie 
să fie lege. 

— Dar amprentele? 

— Astea de ce vă mai deranjează? 

— Pentru ce ţi-ai făcut transplantul. 

— Am suferit un accident, iar doctorii mi-au cârpit buricele 
degetelor cum s-au priceput. 

— În ce împrejurări s-a petrecut acest „accident”? 

— E o treabă care mă priveşte personal, replică sec 
inculpatul. 

Calm, Bârsan începu să răsfoiască dosarul din faţa sa. 

— Susţii că te numeşti John Velescu? 

— Nu susţin... E un adevăr... Actele mele de identitate sunt 
autentice. 

— Născut? 

— La Detroit. 

— Şi-ai venit în România ca să-ţi cauţi rudele? 

— Întocmai. 

— Vorbeşti însă foarte bine româneşte!. 

— În familia mea se vorbea aproape numai româneşte. 

— Să zicem, conveni Bârsan. Dar să ştii că am cunoscut mulţi 
români americani şi toţi vorbeau cu accent. 

— S-au americanizat, observă inculpatul. 


— Am aici, se opri Bârsan la o filă din dosar, răspunsul poliţiei 
din Detroit. 

— Aşa! se arătă inculpatul curios. 

— A existat într-adevăr în acest oraş un John Velescu... Dara 
decedat acum şase ani. 

— Acela-i John V. Velescu, îi replică prompt inculpatul. Pe 
când eu sunt John M. Velescu. 

— Eraţi rude? 

—Îndepărtate. 

— Ţi-ai pregătit bine alibiul, fu nevoit Bârsan să recunoască. 
Dar poţi să-mi spui ce căutai în noaptea aceea la verii lui 
Ciocan? 

— V-am mai spus; Aveam un mesaj din partea lui Aurel Ciocan 
pentru rudele lui. 

— Când ţi-a încredinţat Ciocan acest mesaj? 

— Cu un an înainte de a muri. 

— Unde v-aţi cunoscut? 

— La Paris! 

—Întâmplător? 

— Absolut din întâmplare... La un pahar de vin, într-un 
restaurant. 

— Mesajul era scris ori verbal? 

— Verbal... Dar, bineînţeles, mi-am notat câteva date. 

— Mai păstrezi notițele? 

— Nu!... Le-am distrus înainte de a intra în ţară... Ştiam că 
sunteți foarte bănuitori. 

— Ce conţinea mesajul? 

— Nişte chestiuni strict familiale, care nu privesc decât pe cei 
în cauză... În orice caz, nimic antistatal ori antiguvernamental. 

— Te-ai întâlnit şi cu soţia lui Aurel Ciocan? 

— O singură dată. 

— l-ai cerut vreo sumă de bani? 

— Câteva sute de lei. 

— De ce? 

— A fost un schimb obişnuit. l-am cerut să-mi dea bani 
româneşti, urmând ca, la sosirea ei în Occident, să-i dau 
contravaloarea în dolari. 

— Ai sfătuit-o pe Viorica Ciocan să plece în străinătate? 

— Desigur. 

— Are vreun interes s-o facă? 


— Soţul ei i-a lăsat o moştenire importantă. 

— Sume depuse la vreo bancă? 

— Vă rog să dovediţi aceeaşi discreţie ca şi până acum, îi ceru 
inculpatul. Vă repet că sunt nişte chestiuni strict familiale... Şi 
nu mă privesc. 

— Cum se explică însă faptul că stăteai ascuns în cămăruţa lui 
Şerban Mălinoiu? 

— Verii lui Ciocan m-au prevenit că le este interzis să întreţină 
relaţii cu străinii. 

— E inexact, dar n-are importanţă, observi Bârsan. Ei nu au 
voie să-i ajute pe spioni şi criminali de război, ca în cazul 
dumitale. 

— Vă previn că veţi răspunde pentru calomniile ce le proferaţi 
la adresa mea! se indignă inculpatul. Dovediţi mai întâi şi după 
aceea acuzaţi. 

— ţi vom dovedi, domnule Aurel Ciocan, îl încredinţă Bârsan, 
în pofida actelor dumitale de identitate, care par atât de 
„autentice”. Şi-acum te rog să-mi spui; Vrei să te confruntăm cu 
fiecare dintre complicii dumitale, ori ai încredere în declaraţiile 
făcute de ei? Le am pe toate aici, îi arătă colonelul dosarul. 
Declaraţii într-adevăr autentice, semnate de bună voie... 

— Şi nesiliţi de nimeni? îl completă inculpatul ironic. 

— Opinaţi deci pentru confruntări? 

— Evident! 

— O facem şi pe asta, se învoi colonelul. 

Apăsă pe butonul unei sonerii. În prag apăru imediat un 
subofiter. 

— Introduceţi-l pe „vărul” cel mare... Petre Mălinoiu. 

Subofiţerul se dădu câţiva paşi înapoi, lăsând uşa larg 
deschisă. Netulburat, anchetatul întoarse capul spre intrare. 
Petre Mălinoiu păşi sfios peste prag. Aruncă o privire scurtă în 
direcţia inculpatului, apoi se uită cu teama la colonel. 

— la spune, „vericule”! îi ceru Bârsan. 

— Ce să zic, domnule colonel? făcu Petre Mălinoiu cu glas 
rugător. 

— II cunoşti pe acest om? arătă Bârsan spre inculpat. 

— Trebuie să-l cunosc, rosti Petre Mălinoiu. Doar m-aţi prins 
jucând cărţi cu el. 

— Cine e? 

— Vărul Aurel Ciocan. 


— Eşti sigur? 

— Cum naiba! rosti omul intrigat de asemenea întrebare. 
Doar am crescut împreună. 

— Are însă altă înfăţişare, îi atrase atenţia Bârsan. 

— Şi lupul îşi schimbă părul, dar îşi păstrează năravurile, îi 
replică Petre Mălinoiu. 

— De ce-a venit la voi? 

— Ca să-l ajutăm. 

— Ce să facă? 

— Spionaj. 

— L-aţi ajutat? 

— l-am zis şi noi ce ştiam ori ce mai aflam de pe la alţii. 

— Ce-l interesa? 

— Tot ce-i pe la noi; uzine, fabrici, dar mai cu seamă obiective 
militare. 

— Limpede? se adresă Bârsan inculpatului. 

— Nemaipomenit de limpede, făcu acesta în batjocură. 

— Încă un lucru, vere Petrică, continuă Bârsan interogarea. Ce 
v-a făgăduit vărul Aurel? 

— Fiecăruia câte o maşină. 

— V-a spus cumva şi „marca”? 

— A zis că ne putem alege după plac orice maşină. 

— Bine! încheie Bârsan. Poţi pleca. 

— Să trăiţi! 

După ieşirea lui Petre Mălinoiu, colonelul se adresă 
inculpatului; 

— Să-i chem şi pe ceilalţi veri? 

— Nu-i nevoie, îi replică acesta. Ştiu ca vor răspunde la fel. 

— Şi ce părere ai? 

— Excelentă! În viaţa mea n-am întâlnit, nici măcar n-am 
auzit de-o poveste atât de bine ticluită. 

— Ai un singur ghinion! îl preveni Bârsan. 

— Care? 

— Te-am prins asupra faptului. 

— Adică? 

— Am găsit în ascunzătoare nişte însemnări edificatoare 
făcute cu mânuţa dumitale. 

— Le tăgăduiesc! îi ripostă inculpatul. Şi cer cu insistenţă să 
fie cercetate de nişte experţi neutri. 

— Adică occidentali? 


— Exact. 

— Vom reflecta asupra cererii dumitale, conchise Bârsan. Dar 
tot nu te ajută cu nimic... Să ştii... Câştigi doar timp. 

— Ceea ce înseamnă foarte mult, recunoscu inculpatul sincer. 

— Speri să fii extrădat? 

— Nu „sper”. Sunt convins că mă veţi elibera cu scuzele de 
rigoare. 

— Ce ne-am face fără speranţe! filosofă Bârsan. 

— S-a terminat interogatoriul? întrebă inculpatul nerăbdător. 

— Oo! exclamă colonelul. Abia l-am început. 

— Aveţi o răbdare!... 

— Să ştii că am! îl avertiză colonelul. 

—.Şi ce v-aţi mai propus? 

— Să mai procedăm la o confruntare. 

— Cu cine? 

— Cu Viorica Ciocan. 

— Lăsaţi femeia în pace, îl sfătui inculpatul. E şi aşa lovită de 
soartă! 

— Cât umanitarism! fu rândul lui Bârsan să-l ironizeze. 

— Cum doriţi! se învoi inculpatul. Deşi vă pot spune de pe 
acum ce-o să declare amărâta asta. 

— Sunt chiar curios. 

— Va susţine în primul rând că sunt soţul ei. 

— Una la mână, îşi îndoi Bârsan degetul mare. 

— Că am venit în România să fac spionaj. 

— Două la mână. 

— Aşa ceva n-avea de unde să ştie, râse inculpatul cu vădită 
satisfacţie. Aţi căzut în cursă. 

— Te înşeli! îl asigură colonelul. Femeia a aflat şi de acest 
lucru. 

— De la cine? 

— De la verii dumitale... şi-apoi de la mine. 

— Aţi instruit-o bine! 

— Vorba dumitale; „Excelent!“ Şi-n, al treilea rând? îl îmbie 
colonelul. 

— N-are ce să mai spună, făcu inculpatul sigur pe sine. 

— Ba are! 

— Sunt tare curios! 

— Poate, de pildă, să te identifice, îl avertiză colonelul. 

— Ca pe un cadavru, rosti inculpatul cu sarcasm. 


— Pentru ea oricum eşti mort! îi preciza Bârsan. 

— Şi cum s-ar putea face o asemenea identificare? se interesă 
inculpatul. 

— Simplu! O nevastă cunoaşte particularităţile mai intime ale 
soţului ei; o aluniţă, o cicatrice, o anume conformaţie... Câte 
semne particulare nu posedă un om? 

— Ar avea haz să mă dezbrăcaţi gol puşcă în faţa ei! se 
înveseli inculpatul. 

— Dacă ne obligi, o facem şi pe asta, îl preveni colonelul. Deşi 
nu-i nevoie să stai gol în faţa ei... Poţi fi dezbrăcat în camera de 
alături iar ea, de aici, să indice; „Vedeţi că pe şoldul drept, lângă 
brâu, are... etc. etc. etc.“ 

— La asta chiar nu m-am gândit, se amuză din nou inculpatul. 

— O mai chem? îl întrebă Bârsan. 

— Nu, se împotrivi celălalt. 

— Recunoşti, deci, că mă pricep? 

— Excelent! îl complimentă inculpatul pe acelaşi ton ironic. 

— Aş ţine totuşi să te mai confrunt cu cineva, adăugă Bârsan. 

— Cu cine? 

— Cu o veche cunoştinţă. 

— Din România? 

— De aici. 

— Cât de veche-i cunoştinţa mea cu această persoană? 

— Păi... Cam din patruzeci şi trei. 

— Ne-am cunoscut în străinătate? 

— Nu!... Aici. În ţară. 

— Mă faceţi să râd! în vremea aceea eram în U.S. Army. 

— Da’ de unde!... Erai inspector al siguranţei din Deva, 
domnule Ciocan. 

— Nu vă mai contrazic, fiindcă ar fi zadarnic. Colonelul ridică 
receptorul şi formă un număr de interior. 

— Alo? Tovarăşe general!... Aveţi un răgaz de câteva 
minute?... Da!... E aici, la mine... Vă aştept! 

Impasibil, inculpatul aruncă spre colonel o privire piezişă. 

— Cunoştinţa asta a mea are şi-un nume? 

— Are, îi confirmă Bârsan. 

— Pot să-l ştiu? 

Bârsan rosti numele generalului D. 

— Degeaba, se căzni inculpatul să-şi amintească. Nu-mi 
spune nimic. 


— Lui, în schimb, îi replică Bârsan, numele de Aurel Ciocan îi 
spune foarte mult... lar pe tălpi poartă şi nişte „amintiri” de la 
dumneata. 

— Tatuaj? 

— Eşti cinic! se revoltă colonelul. 

— In ce împrejurări l-am cunoscut? 

— Cu ocazia uneia din „vânătorile de comunişti” pe care le 
întreprindeai în Deva. 

— E un „tovarăş ilegalist”? rosti inculpatul în batjocură. 

Colonelul se aprinse la faţă, dar se stăpâni şi privi nerăbdător 
spre uşă. Se ivi în cele din urma şi generalul D. Inculpatul 
întoarse capul la fel de nepăsător. 

— Vă salut, domnule Ciocan! i se adresă generalul vioi. 

— Cine-i dumnealui? se răsuci inculpatul către Bârsan. 

— Incetează! îi ceru colonelul. Şi te rog să fii cuviincios... Ai în 
faţă un general! 

— Încântat! se ridică inculpatul salutând ceremonios. 

Generalul D. zâmbi cu îngăduinţă şi trecu în faţa anchetatului. 
Se aşeză apoi pe scaun şi-şi cercetă câteva clipe cu interes 
vechiul „amic”. Acesta nu părea câtuşi de puţin stingherit. 

— Ţi-am promis c-o să ne mai întâlnim, domnule Ciocan! îi 
aminti generalul. 

Inculpatul îl căută însă cu privirea pe Bârsan; 

— Şi dumnealui are aceeaşi... 

— Lasă gluma! îi replică Bârsan cu asprime. Se adresă apoi lui 
D.I.; Tovarăşe general, îl cunoaşteţi pe acest om?. 

— Incă foarte bine. 

— Cine e? 

— Aurel Ciocan. 

— Când l-aţi întâlnit prima oară? 

— In noaptea de douăzeci şi unu spre douăzeci şi doi martie, 
o mie nouă sute patruzeci şi trei... Era inspector al siguranţei din 
Deva şi-n această calitate m-a interogat. 

— Cum? 

— Sălbatic şi... ilegal. 

— Ce acuzaţie vi se aducea? 

— Activitate comunistă. 

— Avea dovezi? 

— Nu. 

— Aţi mărturisit ceva? 


— Nu. 

— V-a băgat apoi la închisoare? 

— Da. 

— Pe ce temei? 

— A ticluit dovezi şi mărturisiri false. 

— A mai comis şi alte asemenea fapte? 

— Numeroase... Trei dintre victimele lui au decedat în timpul 
anchetei bestiale la care le-a supus. 

— Vă amintiţi numele lor? 

— Aveţi declaraţia mea scrisă, indică generalul dosarul de pe 
birou. 

— l-o voi arăta, conchise Bârsan. 

— Aţi face foarte bine, îl sfătui generalul. 

— Vreau să vă mai rog un lucru, continuă Bârsan, scoțând un 
plic din dosar. 

— Ascult. 

— Aici, în plic, sunt fotografiile lui Aurel Ciocan din vremea 
când era temutul inspector de siguranţă. Vă rog să le priviţi cu 
atenţie şi să-mi spuneţi ce asemănări există între Aurel Ciocan 
de atunci şi acest pretins domn John M. Velescu din Detroit... 
Înainte de aceasta, însă, vă rog să vă amintiţi când l-aţi mai 
întâlnit pe individul din faţa dumneavoastră. 

— Anul acesta, în luna iunie, a cutezat să revină în ţară în chip 
de turist norvegian. 

— Cc-aţi mai scornit? izbucni inculpatul indignat. 

— Păstrează-ţi calmul, domnule Ciocan, zis Arthur Ecklund, zis 
John.M. Velescu îl sfătui Bârsan. Şi adăugă; Prea multe identități 
strică. 

Inculpatul se potoli şi-şi reluă aerul nepăsător. 

— Pot să continui? interveni generalul D. 

— Vă rog! îi ceru Bârsan. 

— Aş dori să mai faceţi o probă. 

— Care? 

— Puneţi-l să meargă puţin prin încăpere. 

— Ai auzit, domnule Ciocan? Ridică-te şi fă câţiva pași. 

— Nu vă mai osteniţi, rosti inculpatul sarcastic. M-aţi filmat 
doar mergând... N-aveţi decât să-i proiectaţi domnului general 
pelicula respectivă. 

— Am vazut-o şi m-am convins! îi replică prompt generalul D. 

— Şi declaraţi cu mâna pe inimă că sunt Aurel Ciocan? 


— Oricând, îl încredința generalul. 

— Puteţi spune orice, fiindcă eu tot nu pot aduce martori în 
contraprobă, se plânse inculpatul. 

— Vreau să mai ştii un lucru, continua generalul D. Nu încerca 
să negi adevărata identitate, fiindcă ne-a fost confirmată de cei 
care te-au trimis aici. 

— Mă socotiți chiar un copil? Îi râse inculpatul în nas. 

— Dânşii ne-au propus un schimb, continuă generalul grav, iar 
noi l-am refuzat. 

— Va trebui deci să-ţi ispăşeşti păcatele, Aurel Ciocan, îl 
preveni Bârsan. 

Inculpatul căzu pe gânduri. 

— Mai aveţi nevoie de mine? se interesă D.I. 

— Nu, tovarăşe general, îi răspunse Bârsan. Veţi fi probabil 
citat ca martor la Tribunalul Militar... Şi astfel vom încheia 
definitiv dosarul Arsene-Arnăutu-Ciocan. 


* 


O casă veche, înaltă, gard de fier forjat, curticică pavată. Pe 
unele străduţe din centrul Bucureştiului se mai întâlnesc și 
astăzi asemenea refugii. 

Îmbrăcat într-un trening albastru, Andrei Bârsan părea şi mai 
mărunt. Sprinten, ager, cu un hârleţ vechi în mâini, răscolea 
fâşiile înguste de pământ de lângă calcanul casei vecine. 

— Ce răsădeşti? îl întrebă un tânăr de aproape doi metri. 

— Nişte crini, tată... Şi nişte gherghine, stânjenei, tufănele... 

— Bravo! îl aprobă tânărul Bârsan cu un aer nepăsător. Du-te 
la telefon. 

— Cine e? 

— Ai tâi!... Cine vrei să fie? 

Andrei Bârsan propti hârleţul în brazda proaspătă şi porni cu 
paşi mărunți spre uşa înaltă, monumentală, a locuinţei sale. 
Tânărul îi mai aruncă o privire înţelegătoare apoi îşi săltă sacul 
de sport pe umăr şi porni spre poartă cu un mers săltat. 

Avea antrenament la baschet. 


— Alo! 
— Tovarăşul colonel Bârsan? 
— Eu sunt. 


— Să trăiţi!... lordănescu e la telefon!... Veniţi, vă rog, la 
minister... V-am trimis maşina. 
— Bine. 


sfârşit 


